
Arapahoe Junction, Colorado 
15 octombrie 


Știu că sunt în întârziere, fir-ar să fie! Mâna lui Alex 
Graham se încleştă pe telefonul mobil. O să-ți aduc 
fotografiile alea cât de repede voi putea. 

— Mi le-ai aduce mai repede, dacă ai înceta să scormoneşti 
printre dărâmături şi ai face fotografii cu cei din echipele de 
salvare, a căror treabă este asta, spuse Jim Karak, sarcastic. 
Noutăţile vechi nu mai sunt noutăţi, Alex! Stăvilarul s-a rupt 
cu aproape o săptămână în urmă şi revista intră la tipar peste 
două zile. 

— Lucrătorii încă mai scot supraviețuitori de sub alunecarea 
de teren produsă de ruperea stăvilarului. 

— În acest caz, tu ar trebui să surprinzi imagini fierbinţi, 
eroice, în loc să mânuieşti lopata! Ai încălcat una dintre 
regulile principale ale ziaristicii. Tinzi să devii parte din 
reportaj. 

— Mai pot fi oameni în viață sub... Nu avea rost să 
continue: pentru Karak exista o singură prioritate şi aceasta 
era articolul. O să ai fotografiile! Închise şi se sprijini de 
perete, frecându-şi tâmpla. Dumnezeule, cât era de obosită! 
Se putea considera norocoasă, dacă Karak nu o suna din 


nou, ca să-i spună să îşi caute altă revistă, care să îi publice 
materialul. Nu se comportase corect şi, cu certitudine, nici 
profesional. Dacă nu ar fi avut un şir de realizări frumoase 
înainte de aceasta, Karak s-ar fi descotorosit de ea cu câteva 
zile în urmă. 

— Probleme? Sarah Logan şi câinele său, Monty, apăruseră 
la uşa remorcii. 

— Câteva! Alex făcu o grimasă şi se ridică în picioare. Se 
pare că nu îmi fac treaba. Nu mă concentrez asupra a ceea ce 
este important. 

— Ai putea să nu te mai porți prosteşte cu mine. Sarah 
umplu bolul lui Monty cu apă şi se aşeză jos, pe podea, lângă 
el, în vreme ce acesta bea. În dimineaţa asta am găsit un 
copilaş viu în gaura asta de iad. Aş spune că este destul de 
important. 

— Şi eu la fel! Alex zâmbi. Ducă-se învârtindu-se Karak! 

Dar Sarah nu zâmbi. 

— Nu vreau să îţi pierzi slujba, Alex. Ştiu cât de mult 
înseamnă pentru tine munca pe care o faci. Există destui 
voluntari acolo, care să ne ajute să săpăm. 

Alex îşi înălță sprâncenele: 

— Oh, înseamnă că ai prea multe ajutoare? 

— Ştii că nu există aşa ceva, într-un dezastru ca acesta! 
Trebuie să lucrăm repede sau... în regulă, avem nevoie de 
tine. Numai că nu vreau să fii şi tu rănită. Dumnezeu ştie că 
există suficientă durere în lumea asta. 

Sarah Logan fusese martoră la o mare parte din aceasta, 
se gândi Alex. Ea şi retriverul său auriu, Monty, se aflau 
într-o echipă de căutare şi salvare cu câini şi Alex alergase 
în urma ei într-o jumătate de duzină de locuri ale unor 
dezastre, de-a lungul ultimilor cinci ani. În grozăvenia 


tragediilor datorate naturii şi mâinii umane, între ele se legase 
o prietenie puternică. 

— O să fiu bine! 

— Redactorul tău şef are dreptate. Nu îţi faci meseria. 
Clătină din cap. Uită-te la tine! Eşti acoperită de noroi din 
cap până la călcâie. Mâinile îţi sângerează din cauza lopeții 
şi nu ai mai dormit de douăzeci şi patru de ore. 

— Tu ai dormit? 

Sarah ignoră întrebarea. 

— Şi e vorba de mai mult decât de mâinile tale însângerate. 
Renunţă, Alex! Te va distruge, dacă te apropii prea mult. 
Ştiu asta, crede-mă! 

— De parcă nu aş fi fost şi în alte zone de dezastru! 

— Dar atunci nu erai atât de implicată. Îţi făceai fotografiile 
şi ajutai în cortul de prim ajutor! Nu ai dezgropat trupuri de 
oameni sperând că încă mai sunt în viață. 

Alex nu dorea să se gândească la acele cadavre. Fuseseră 
prea multe în ultimele zile. 

— Dar tu faci asta tot timpul! Ai putea sta acasă, să trăieşti 
tihnit, însă de fiecare dată când eşti solicitată, tu şi Monty 
ieşiţi şi dați fuga. Sunt surprinsă că soțul tău nu ţi-a făcut 
până acum un scandal monstruos. 

— Nu îi place, dar mă înţelege. Sarah se încruntă. Dar nu 
despre mine vorbeam. Ţi-am urmărit activitatea şi nu există 
una mai plină de devotament. lubeşti ceea ce faci şi mi-ai 
spus de o sută de ori că meseria ta este să redai întâmplări. 
Nu trage pe linie moartă! 

— Nu sunt pe linie moartă! O să-mi fac treaba. Se aplecă 
asupra lui Monty şi îi atinse blana moale. Atâta doar că nu 
pot... O să fac ce e de făcut. 

Sarah o privi, tulburată. 

— Nu mi-am închipuit că ar trebui să accepți însărcinări 


ca aceasta! Am văzut aşa ceva începând cu Nivelul Zero“, 
dar a devenit mai rău. Tu te-ai... schimbat! 

Oțel şi beton, şi acel fum înţepător ce părea să acopere 
lumea, ca un linţoliu. 

— Nivelul Zero ne-a schimbat pe toți! 

Sarah şi Monty târându-se printre ruine, în vreme ce Alex 
îi urmărea neputincioasă cu privirea. 

Sarah şi Alex îmbrăţişându-se cu disperare, în vreme ce 
lacrimile le şiroiau pe obraji. 

Sarah încuviință. 

— Însă eu aveam pe cineva acasă, la care să mă duc, când 
mă vindecam. Trebuia să te fac să vii cu mine. 

— Viaţa trebuia să meargă mai departe. Eu trebuia să merg 
mai departe. Dădu din umeri. Şi dacă mi-am luat ceva bagaj 
cu mine, atunci acesta este drumul care trebuia să fie. De 
obicei sunt în regulă. De data asta însă este dificil. Îmi vin în 
minte prea multe amintiri. 

— Dar nu este la fel, spuse Sarah cu blândețe. Noi am 
găsit supraviețuitori aici, Alex! Şaptezeci şi doi până acum. 

— Asta nu e prea mult, şopti ea. Niciodată nu este prea 
mult. Nu pot să stau deoparte şi să..., îşi drese glasul şi 
schimbă subiectul. E pauza ta de odihnă? 

Sarah clătină din cap: 

— Trebuia să îi dau lui Monty nişte apă. Bidonul meu s-a 
golit. Au mai rămas doar câteva ore de muncă până se 
întunecă. Este mai puţin periculos pentru Monty, dacă poate 
să vadă ce scoate de acolo. Se opri. Dar avem şi vreo două 


* Denumire dată de americani locului unde s-a aflat World Trade 
Center, cunoscut şi ca „Turnurile gemene“, distrus în atentatul din 11 
septembrie 2001 (n. trad.). 


fărâme de noutăți îmbucurătoare. Preşedintele vine încoace 
săptămâna viitoare. 

— Era şi timpul! Vicepreşedintele se află aici de a doua zi 
de după ruperea stăvilarului. 

— Mda, m-a impresionat! Însă când apare preşedintele, 
FEMA şi toate organizaţiile de caritate oferă un sprijin. 

— Asta-i grozav! Alex făcu o strâmbătură. Poate aş reuşi 
să îl conving pe Karak că, dacă îl aştept pe Andreas, i-aş 
oferi o poveste cu adevărat impresionantă. Scutură din cap. 
Nee! Nu mă pricep să mint. În plus, paza va fi atât de strictă 
în jurul preşedintelui, mai ales acum, că nu m-aş putea apropia 
nici la o milă de el. 

— Mă surprinde că vine totuşi. Noaptea trecută a explodat 
o bombă la ambasada din Mexico City. 

— Aceeaşi grupare teroristă? 

Sarah încuviință: 

— Matanza o revendică. Şi o efigie a lui Andreas a fost 
lăsată arzând pe pajişte. 

— Ticăloşii! Era a treia ambasadă atacată de o grupare 
teroristă din Guatemala, în ultimele şase luni. Dacă nu era 
Orientul Mijlociu, era Guatemala sau Venezuela. Juan 
Cordoba şi gruparea lui Matanza fuseseră mereu cei mai 
înverşunaţi revoluționari în propria lor ţară, însă acum — 
alimentați cu banii proveniţi din traficul cu droguri şi cu 
sprijinul Al Qaeda — deveniseră suficient de puternici, încât 
să îi ia drept țintă pe Andreas şi administraţia care încercau 
să stabilizeze partidul aflat la conducere. Lui Alex nu-i venea 
să creadă că existase o vreme când ţara sa nu fusese marcată 
de teroare, şi hidoşenie, şi ameninţări. Încă îşi mai putea 
aminti de o copilărie plină de inocență şi de credința că nimic 
cu adevărat rău nu s-ar fi întâmplat, când venea cineva să 
ciocăne la uşă. Amintirea o umplea de frustrare, de mânie, 


şi de o imensă tristețe. Sper că a doua parte a ştirilor tale 
grozave este mai bună decât prima! 

— Hei, trebuie să vezi şi partea frumoasă a lucrurilor! Cel 
puțin Andreas nu se lasă speriat de nimeni, într-atât încât să 
ignore oamenii care au nevoie de el. Trebuie să se simtă destul 
de în siguranță, ca să viziteze locul acesta. Toate aceste 
puncte, mărturii ale unui dezastru natural. Sarah zâmbi. Şi 
raportul preliminar despre pământul aflat de partea cealaltă 
a barajului spune că acesta pare să fie destul de stabil. 
Urmează să fie trimise câteva echipe acolo, sus, mâine- 
dimineață, să facă o ultimă verificare. Când torentele de 
aluviuni îngropau zona asta, se temeau că pământul din 
cealaltă parte ar putea fi compromis. 

— Iisuse! Exact de asta aveau nevoie bieții oameni. O altă 
alunecare de teren. 

— Au încercat să îi evacueze pe toți din zonă, doar ca 
măsură de siguranță, dar se pare că oamenii se pot duce 
înapoi, la casele lor. Sarah lovi uşurel capul lui Monty. E 
timpul să ne întoarcem la treabă, băiete! Se ridică şi se 
îndreptă spre uşă. Este un moment excelent să faci nişte 
fotografi. 

— De când ai devenit aşa autoritară? 

Alex o urmă şi se opri în cadrul uşii, cuprinzând cu privirea 
locul dezastrului. De fiecare dată când se uita, i se făcea 
greață. Barajul Arapahoe fusese spart cu cinci zile înainte şi 
apa năvălise în valea de dedesubt, omorând peste o sută 
douăzeci de oameni. Însă seria de alunecări de pământ cauzată 
de forța explozivă a apei de cealaltă parte a văii reprezenta 
coşmarul cu care se confruntau acum. Stâncile căzute 
îngropaseră locuinţe şi instituții din Arapahoe Junction sub 
tone de piatră şi zona era încă atât de nesigură, încât acțiunea 
de salvare trebuia făcută doar cu ajutorul mâinilor, nu cu 

maşini. Privirea îi alunecă de-a curmezişul porțiunii năruite 
a barajului, spre dealurile aflate de cealaltă parte. Terenul 
stâncos părea de o soliditate binecuvântată, într-o lume 
şubredă. 

Hristoase, se simţea bucuroasă că din partea aceea nu urma 
să se întâmple o altă grozăvie care să pună vârf acesteia! 

— Încetează să mai priveşti! îi strigă Sarah. Fă-ţi 
fotografiile alea! 

Desigur, fă fotografii! Ignoră faptul că sub stâncile acelea 
se mai puteau afla oameni vii! 

— Promite-mi! spuse Sarah. 

— Îţi promit. Voi face afurisitele de fotografii. Le voi face 
şi le voi trimite astăzi. Înşfăcă lopata, sprijinită de remorcă. 
Aşa cum îi spusese Sarah, mai era încă lumină şi munca în 
acea parte a strâmtorii era importantă. Însă nu acum! Nu o 
pot face acum... 


Se făcuse târziu, când Alex se opri din lucru şi se duse 
înapoi la remorcă, să îşi ia aparatul de fotografiat. 

Trebuia să facă repede fotografiile, înainte să se întunece. 
Ei bine, dacă nu va obţine tot ce îi trebuia, urma să 
improvizeze. 

Un elicopter ateriză lângă cortul de prim ajutor, la câteva 
sute de yarzi de remorcă şi ea îi făcu semn cu mâna lui Ken 
Nader, pilotul, în timp ce acesta ieşea din cabină. 

Flutură şi el mâna şi îi strigă: 

— Ţi-am adus lentila aceea specială ca s-o înlocuieşti pe 
cea despre care ziceai că ai stricat-o. 

— Mulţumesc! Nu am nevoie de ea chiar acum. Voi fi aici 
mai târziu, s-o iau. 

Se întoarse şi începu să urce dealul. 

Coasta încă mişuna de bărbaţi şi femei care dădeau grijulii 


11 


pietrele deoparte. Ajunsese să îi cunoască pe câţiva dintre ei 
în această săptămână, când lucraseră cot la cot. 

Janet Delsey era locuitoare a oraşului ce fusese îngropat 
sub alunecarea de pământ. Se afla în Denver, când se 
întâmplase tragedia. Lucra în librăria locală, iar părinții săi 
nu fuseseră încă găsiţi. 

Alex focaliză şi făcu fotografia. 

Bill Adams era un şofer în trecere pe acolo; când auzise 
despre baraj îşi parcase camionul şi se alăturase voluntarilor, 
ca să ajute. 

Încă o fotografie. 

Carey Melway era studentă la colegiu, plină de idealuri şi 
speranţe, şi ajunsese aici din Salt Lake City. Alex o văzuse 
transformându-se din copil în adult, în aceste câteva zile. 

Mai făcu o fotografie. 

În ora care urmă, consumă patru role de film: voluntarii, 
echipele de salvare cu câini, strâmtoarea inundată. 

— Ai rămas un pic cam târziu! Sarah îşi făcea drum cu 
grijă în jos, de pe creasta muntelui, urmată de Monty. Ai 
strâns destul material? 

— Prea mult! Se uită din nou spre Janet Delsey. Crezi că 
are vreo şansă să îşi găsească părinții în viață? 

— Ar fi un noroc, dacă vom putea da de ei la timp. Măcar 
asta nu este o alunecare de noroi. Printre pietrele acelea sunt 
pungi de aer. Se mişcă, urmându-l pe Monty. Trebuie să cobor, 
ca să-l hrănesc şi să-i dau vitaminele. Eşti aproape gata? 

Alex scutură din cap: 

— Am făcut cele mai multe fotografii cu diverse scene, 
dar am nevoie de una care să prezinte povestea în ansamblu, 
perceperea operațiunii de salvare. 

Sarah îi făcu semn cu mâna: 

— Mult noroc! Vei avea nevoie de el. 

Avea dreptate. E dificil să cuprinzi întreaga profunzime 
a tragediei, când nu te afli undeva deasupra acesteia. 

Privirea îi zbură pe deasupra strâmtorii. Acolo terenul era 
mai înalt şi probabil oferea o privelişte a ambelor părți ale 
văii inundate şi a lucrătorilor muncind pe versant. Sarah îi 
spusese că ei erau convinşi, în proporție de nouăzeci la sută, 
că terenul acela era sigur. 

Dacă ar putea traversa strâmtoarea! 

Nu o putea face mergând pe jos sau înotând, deci avea 
nevoie de un mijloc de transport. 

Se întoarse şi se grăbi în jos, pe pantă, către cortul de 
prim ajutor. 


Elicopterul se roti şi apoi coborî mai aproape de copaci. 

— Dacă pământul pare cât de cât şubred, nu te las aici, îi 
spuse morocănos Ken Nader lui Alex. Poţi să fotografiezi şi 
din aer. Trebuie să fie destul pentru tine. Habar n-am de ce 
te-am lăsat să mă bagi în treaba asta! 

— Fiindcă eşti un tip grozav şi ştii că trebuie să fac 
fotografiile acestea. Şi poţi vedea şi tu că aici sunt în 
siguranță. Cel mai rău lucru care mi se poate întâmpla este 
să alunec pe pantă, în apă. Zâmbi, în vreme ce îşi aşeza 
aparatul de fotografiat în rucsac. Şi dacă voi comite o 
asemenea stângăcie, atunci merit să mă înec! Acum întoarce-te 
la cortul de prim ajutor, în caz că au vreo urgență şi vino să 
mă culegi de aici peste o oră. 

— Ai face bine să fii aici. Cobori într-un luminiş, printre 
copaci. Nu-mi place deloc asta, Alex! 

— O să fie bine! Nu sunt tâmpită. Nu îmi forțez norocul. 
Sări afară din elicopter. Mulţumesc, Ken! Îşi aranjă rucsacul 
cu echipament, îi făcu cu mâna şi se îndepărtă. O oră!... 

Îi luă cincisprezece minute ca să iasă din pădure şi să 

înceapă să se cațere pe deal către uriaşa stâncă roşie din vårt, 
pe care o văzuse de pe cealaltă parte a strâmtorii. 

Soarele începea să coboare şi amurgul se apropia. 

Grăbeşte-te! Urcă acolo înainte să se întunece! 

Îşi încărcă şi îşi potrivi aparatul, în ultimele câteva minute, 
înainte de a atinge culmea. 

Acum, dacă avea suficientă lumină... 

Oh, Dumnezeule! 

Întreaga vale se întindea dinaintea ei. Acoperişurile caselor 
înecate în torentele de apă de jos. Lanterne mişcătoare şi o 
revărsare de lumini, punctând locul alunecării de teren. 
Bărbaţi şi femei părând mici şi neajutoraţi, ca nişte furnici, 
încercând să oprească moartea şi dezastrul. 

Inspiră profund, ridică aparatul şi făcu o fotografie. 

Apoi mai făcu una şi încă una. 

Se opri doar când era complet întuneric şi nu mai putea 
zări decât lanternele şi revărsarea de lumini. 

Oare de câtă vreme se afla aici? se întrebă ea, în timp ce 
îşi împacheta echipamentul şi începea să coboare dealul. 
Probabil stătuse prea mult, dar nu auzise elicopterul lui Ken, 
aşa că îi mai rămânea destul ca să ajungă în poiană. În orice 
caz, el o va aştepta. În ciuda amenințării lui, nu o va abandona 
acolo. 

Iuţi paşii când auzi rotoarele elicopterului. Ciudat! Nu 
văzuse luminile aparatului, atunci când se uitase de deasupra 
strâmtorii. Presupuse că acesta se rotise şi venise dinspre 
est, dar ea nu putea... 

— lată-l pe Powers! Grăbeşte-te, pentru numele lui 
Dumnezeu! 

O voce de bărbat, aspră, dură, venind dinspre poteca din 
față. 

Se opri, surprinsă. Ce dracu” se întâmpla? Nu putea fi un 


14 


turist cu cortul, în aceste momente de criză, dar ar fi putut fi 
unul dintre inginerii sau oamenii de ştiinţă care examinau 
rămăşiţele barajului. Se mişcă încet apropiindu-se. 

— Asta e! Hai să-i dăm drumu”! O altă voce, mai profundă, 
guturală. 

— Ţine-ţi lanterna spre el, ca să îl dirijezi! 

Elicopterul se auzea mai tare, coborând, aproape deasupra 
capului. Şi tot fără lumini. 

Categoric, ceva nu era aşa cum ar fi trebuit să fie! 

Alex îşi făcu loc printre copaci. Doi bărbaţi stăteau în 
poiana unde o lăsase Ken, ţinându-şi lanternele la nivelul 
umerilor. Un elicopter plana acum aproape de pământ. 

În vreme ce ateriza, o lumină strălucitoare străpunse 
întunericul. Îşi înălță privirea spre cer. Elicopterul lui Ken. 
Celălalt elicopter se aflase prea aproape, ca ea să remarce 
zgomotul făcut de cel al lui Ken. 

Însă acum îl vedea. Farurile lui Ken străluciră în jos, spre 
elicopter şi oamenii de la sol, luminând poiana cu claritatea 
luminii zilei. Dezvăluia nu numai trăsăturile bărbaţilor, ci şi 
furia şi teama de pe chipurile lor. 

Unul dintre bărbaţi strigă ceva pilotului. Ea nu putea auzi 
cuvintele, dar îl văzu pe acesta ridicând o puşcă. 

Dumnezeule mare, se pregătea să tragă!... 

O explozie lumină cerul, când glonţul atinse rezervorul 
de combustibil al elicopterului lui Ken. 

— Nuuu! 

Nu îşi dădu seama că strigase, până când bărbatul mai 
înalt nu se răsuci cu faţa spre copacii unde se afla ea. 

O luă la fugă. 

Auzi o înjurătură şi apoi un trosnet în tufişurile din 
spatele ei. 

Alerga în zigzag printre copaci. 

Să nu urce pe potecă! Va fi prinsă în capcană pe culme! 

Jos, pe pantă, către valea inundată! 

Un glonţ îi şuieră pe lângă ureche. 

Ei se aflau acum mai aproape. 

Pieptul o durea, în vreme ce se străduia să respire. 

Panta era abruptă. Piciorul îi scăpă, iar ea alunecă aproape 
trei metri în jos. 

— N-avem timp! Powers vrea să ne cărăm de aici. Să ne 
întoarcem la elicopter şi s-o lăsăm pe târfă să fie îngropată! 

Ea riscă o privire peste umăr, în vreme ce se ridica în 
picioare. Bărbaţii se întorseseră şi se cățărau înapoi, pe pantă. 
Apoi dispărură din raza sa vizuală. 

Alex nu putea crede că îşi abandonaseră vânatul şi urcau 
panta. Ea trebuia să ajungă în vârful dealului şi să încerce să 
traverseze valea inundată. 

Dar de ce renunțaseră? De ce nu o mai fugăreaui? 

S-o lăsăm pe târfă să fie îngropată! 

Îngropată. 

S-o lăsăm să fie îngropată... Iisuse! 

Pământul bubui şi apoi se mişcă sub picioarele sale. Se 
uită în sus, spre culmea dealului. Stânci uriaşe se rostogoleau 
în Jos, spre ea. 

Alunecare de teren. 

O va ajunge în câteva secunde. Nu avea timp să se ferească 
din calea ei. 

Să îngroape târfa! 

Să îngroape târfa! 

Ar fi osândită pe vecie, dacă îi va lăsa pe ticăloşii ăştia 
s-o îngroape. Trebuia să le dea planul peste cap! 

Îşi smulse rucsacul şi îl aruncă la pământ. Alergă spre 
marginea pantei şi sări de la zece metri în torentul de apă de 
dedesubt. 

Spitalul St. Joseph 
Denver, Colorado 


Ştia unde se află chiar din clipa când deschise ochii. 

Doamne, ura spitalele! Îi reaminteau de noaptea când tatăl 
A 

— Hei, era şi timpul să te trezeşti! Sarah Logan zâmbea, 
aplecată deasupra ei. Cum te simţi? 

Cum se simțea? O dureau toate şi o vedea pe Sarah ca 
prin ceaţă. 

— Ameţită. 

— Aşa ar şi trebui. Te-au lovit nişte dărâmături pe care 
le-a adus apa pe acoperişul de care erai agăţată şi ai făcut o 
frumuseţe de comoție. Ai fost inconştientă aproape douăzeci 
şi patru de ore. 

at Apă? 

— Nu-ţi mai aminteşti? 

Încercă să se concentreze, în pofida durerii. Înot! Trebuise 
să înoate! Apă murdară. Încercase să se agaţe de capătul unei 
crengi de copac, care ieşea din torent, dar aceasta se rupsese. 
Îşi amintea vag că reuşise să se caţere pe unul dintre 
acoperişuri. 

— Câte ceva. Nu-mi amintesc să mă fi lovit la cap. Ăsta 
este singurul lucru în neregulă cu mine? 

— Contuzii peste tot. Expunere la soare. Probabil te aflai 
în apă de ore întregi, înainte ca ei să te localizeze pe acoperiş. 
Eşti o pacoste! O luă de mână pe Alex. Şi mai urmează să le 
explici autorităților cum ai ajuns acolo. Elicopterul lui Ken 
Nader a explodat şi s-a prăbuşit într-un luminiş aflat dincolo 
de stăvilar. Ştii ceva despre asta? 

O puşcă ridicându-se, ţintind elicopterul lui Ken. O 
explozie puternică luminează cerul. 


iZ 


— L-au împuşcat! 

Sarah încremeni: 

— Ce? Cine l-a împuşcat? 

— Acolo erau trei bărbaţi. Cred... pilotul a fost cel care l-a 
împuşcat. Ei au făcut-o... Nu pot să cred! 

Închise ochii. 

Fugind. Căzând şi alunecând în jos, pe pantă. 

Îngroapă târfa! 

Pleoapele i se deschiseră. 

— Alunecarea de teren. A fost o alunecare de teren, nu-i 
aşa? Mai e cineva rănit? 

Sarah negă, scuturând din cap: 

— Însă întreaga zonă e îngropată sub un munte de piatră. 

— Ei voiau s-o îngroape! Făceau ceva... 

— Ce? 

— Nu ştiu! Dinamită? Nu, nu era o explozie. Am auzit un 
huruit surd şi apoi stâncile... Habar n-am ce făceau. 

— Nimeni nu a auzit vreo explozie. Nu după prăbuşirea 
elicopterului. 

— Ei au făcut-o! Ştiu că ei au făcut-o! 

— Nu spun că n-au făcut-o ei. Spun că nimeni nu a auzit. 

— Mă crezi? 

— Mă îngrozeşte să te cred! Sper că vei adormi la loc şi, 
când te vei trezi, îmi vei spune că a fost doar un vis urât. Dar 
dacă nu, atunci da, te voi crede! O bătu uşurel pe mână. 
Trebuie să mă întorc la treabă. E timpul pentru schimbul 
meu. Tu odihneşte-te. După ce totul se va sfârşi, aş vrea să 
vii acasă, cu mine, şi să te refaci. O să-ţi placă locul nostru. 
E lângă ocean şi foarte liniştit. 

— Cum merge operațiunea de salvare? 

— OK! Ieri au mai venit trei echipe de salvare cu câini şi 

ne sunt de un imens ajutor. Făcu o pauză. l-am găsit pe părinții 
lui Janet Delsey. Morți. 

— La dracu”! Simţi că lacrimile îi înțepau ochii. Doamne, 
îmi pare rău! 

— Tuturor ne pare. 

Alex înghiți cu greutate, ca să scape de nodul ce i se pusese 
în gât: 

— Trebuie să mă întorc! Când pot să plec de aici? 

— Peste o zi sau două. Dar mai întâi trebuie să vorbeşti cu 
cei de la poliţie. Vor vrea să le dai o declaraţie despre 
prăbuşirea elicopterului. 

— Crimă! A fost crimă! 

— Atunci zi-le lor asta! Se aplecă şi o sărută uşor pe frunte. 
Mă bucur că eşti încă întreagă. M-ai speriat. 

— Vreau să îi văd acum pe cei de la poliție! 

— O să-i sun, după ce plec. Deşi cred că ar trebui să îţi 
acorzi câteva ore. 

— A trecut deja prea mult timp! Buzele i se strânseră. Ken 
ar fi acum în viață, dacă nu i-aş fi cerut să mă ducă deasupra 
strâmtorii şi să mă ia de acolo. Vreau ca ticăloşii aceia să fie 
prinşi. Nu îi pot lăsa... Inspiră scurt, gândindu-se la ceea ce 
se întâmplase cu ea. Dacă ei au provocat acea alunecare de 
teren, nu pot declanşa încă una, care să îngroape întregul 
oraş? 

Sarah încuviință, încruntându-se: 

— O posibilitate foarte afurisită. Dar nimeni nu a găsit 
urmele vreunui sabotaj! Sper, pe toți dracii, să te înşeli! 

— Şi eu! De ce ar dori cineva... Scutură din cap. Nu pot să 
gândesc. Nimic nu are sens. 

— Odihneşte-te! Eşti încă năucită. Spune-le celor de la 
poliţie ce s-a întâmplat şi lasă-i pe ei să pună toate piesele 
laolaltă. 

Nici nu ştia dacă putea face altceva, se gândi ea, obosită. 
Capul îi pocnea şi tot ce reuşea să vadă era elicopterul lui 
Ken explodând... 

— Îți mulțumesc că ai venit, Sarah! 

— Hei, doar suntem prietene! Tu ai ajuns aici pentru mine. 
Mai pot face ceva pentru tine? 

— Aparatul de fotografiat... Mi-am pierdut apa- 
ratul...Mi-ai putea aduce unul şi lentile speciale, până când 
voi fi în stare să-mi aleg eu singură altul? 

— Sigur. Ştiu ce marcă foloseşti. Aş putea face o treabă 
grozavă alegându-ți unul pe care să te hotărăşti să îl păstrezi. 
Sarah se îndreptă spre uşă. Acum plec să-l culeg pe Monty 
de la bodyguardul de la magazinul de cadouri de jos, înainte 
să ajungă un răsfățat ticălos. Toţi cei din magazin ţin să-l 
scarpine pe burtă. O privi pe Alex peste umăr. Mă întorc 
mâine-dimineață. Dacă ai nevoie de mine, sună-mă pe 
telefonul mobil. 

— Ştiu sub ce presiune te afli. Nu trebuie să mai vii aici! 

Sarah zâmbi: 

— Nu am altceva de făcut. Ne vedem mâine. 


— E o relatare completă, spuse detectivul Dan Leopold. 
Asta e tot, domnişoară Graham? 

— Nu e suficient? Detectivul fusese politicos, dar total 
neîncrezător, în vreme ce Alex îi povestea ce se întâmplase 
la baraj. Pentru numele lui Dumnezeu, tipii l-au ucis pe Ken 
Nader! Ar putea fi răspunzători pentru această alunecare de 
teren care a îngropat oraşul! Nu mă credeţi? 

— Uşurel! N-am vrut să te necăjesc. Cred că există toate 
şansele ca povestea ta să fie adevărată. Eşti un fotoreporter 
care s-a aflat în nişte locuri dure şi obişnuiești să consemnezi 

cu exactitate ceea ce vezi. Numai că vom avea nişte probleme 
de verificat. 

— Ce fel de probleme? 

— Mai întâi, nimeni nu a văzut un al doilea elicopter în 
zonă. 

— V-am spus, nu aveau lumini. 

— Doi: elicopterul lui Nader s-a prăbuşit în poiană şi, dacă 
acolo exista vreo dovadă despre un al doilea elicopter, focul 
care a urmat trebuie să o fi distrus. Trei: nu am găsit o cauză 
concludentă pentru explozie. Făcu o pauză. Nu s-a găsit niciun 
glonț. 

— Aţi căutat vreunul? 

— Nu, într-adevăr. Dar echipa noastră judiciară nu e 
proastă. S-au uitat peste tot. Fireşte, le voi spune să se ducă 
înapoi şi să vadă dacă vor putea găsi ceva care ar susține 
ceea ce mi-ai spus mie. 

— La dracu”, am văzut! 

El încuviință: 

— Spui că autorii crimei au declanşat şi alunecările de teren. 
De ce ar fi făcut asta? 

— De unde dracu” să ştiu eu? 

— Experții ne-au relatat că alunecarea a fost cauzată 
probabil de un şoc ulterior, într-o zonă care era deja instabilă. 

— Ce? Şi-au contrazis un raport în care afirmau că locul 
era nouăzeci la sută sigur! 

— Dar nu în proporţie de sută la sută! Ziceau că s-ar fi 
putut să greşească. Nu am găsit nicio urmă de explozibil. 

— Căutaţi din nou! Şi uitaţi-vă la Arapahoe Junction! 

— O vom face. Tocmai ţi-am zis cum stă treaba. Buzele i 
se strânseră cu asprime. Folosim orice modalitate de a răscoli 
cât de adânc putem, când există temeri pentru o tragedie de 
asemenea amploare. De când cu catastrofa de la World Trade 

Center, toţi sunt afurisit de grijulii. Iar acolo se află cei de la 
FBI, politicieni, ingineri şi oameni de ştiinţă, încercând să 
afle ce anume a provocat acea rupere a stăvilarului şi 
alunecarea de teren care i-a urmat. Nimeni n-a găsit niciun 
semn de sabotaj. Înregistrările seismografului din San 
Francisco indicau un posibil cutremur de 4,2 în zonă, în 
noaptea în care s-a rupt barajul. 

- — E posibil! spuse ea, printre dinţi. Habar n-am despre 
barajul de la Arapahoe Junction, dar ştiu că a doua alunecare 
de teren a fost declanşată de aceiaşi bărbaţi care l-au ucis pe 
Ken Nader. 

— În cazul ăsta vom descoperi nişte probe care să o 
dovedească. Spuneai că-l strigau pe pilot Powers? Vom 
încerca să îi dăm de urmă. Voi verifica tot ceea ce mi-ai 
relatat. Se ridică în picioare. Voi face tot ce îmi stă în puteri. 
Mi-ar plăcea să vii mâine la secția de poliţie şi să te uiţi prin 
albumele noastre cu fotografii şi în bazele de date cu cei 
suspecți de terorism. 

— Pun pariu că voi veni! 

— Nu-ţi face prea mari speranţe! Vei fi norocoasă, dacă îi 
vei găsi. 

— Trebuie să încerc! Îi întâlni privirea. Şi voi trebuie să 
încercaţi. Nu îi puteţi lăsa să scape! Nu prea eşti convins că 
ţi-am spus adevărul, nu-i aşa? 

— Sunt convins că tu crezi că aşa e. Dădu din cap, obosit. 
Uite care este punctul meu de vedere. Te afli în spital de 
două zile, suferind din cauza unei comoţii. Oare nu e cu 
putință ca tu să nu îţi poţi aminti lucrurile exact cum s-au 
produs? S-a mai întâmplat în cazul victimelor cu lovituri la 
cap. 

— Nu, nu e cu putință! 

El zâmbi: 

— În regulă. Oricum, nu schimbă cu nimic situaţia. Haide, 
Jerry, să ieşim de aici. 

Sergentul tânăr şi deşirat din colț, care rămăsese tăcut tot 
timpul interviului, se ridică în picioare. 

— Noapte bună, domnişoară Graham! Sper să te simţi mai 
bine. 

— Mulţumesc. 

— Ne vedem mâine, la secție, spuse detectivul Leopold. 

— Oh, voi fi acolo. 


— O treabă cam fantezistă, îi spuse Jerry Tedworth lui 
Leopold, imediat ce părăsiră camera de spital. Tu o crezi? 

— Mie îmi vine greu să nu o cred. E inteligentă şi puternică, 
şi absolut convinsă de ceea ce ne-a spus. 

— Cum ziceai şi tu, are o lovitură urâtă la cap. 

— Aş vrea eu să fie asta! Sper, pe toți dracii, ca ea să nu 
aibă dreptate. 

— De ce? 

— Fiindcă dacă Arapahoe Junction şi barajul au fost ţintele, 
atunci e vorba de o crimă în masă. Cine comite crime în 
masă? Un anumit soi de criminali. Nebuni. Sociopaţi. 
Terorişti. Nu ne dorim să avem de-a face cu un caz ca acesta. 
Apăsă pe butonul ascensorului. Să sperăm că fata a avut 
halucinații. 


Respiră adânc! Calmează-te! 

Capul îi pocnea de durere şi Alex se străduia să îşi 
descleşteze pumnii. Toată această emoție nu îi era de niciun 
folos. Leopold nu avea de gând să caute suspecți, dacă ea nu 
putea să îşi pună gândurile în ordine. Cel puţin o ascultase şi 
promisese să verifice tot ceea ce îi spusese. Dar nu îşi putea 
stăpâni mânia şi frustrarea pe care le resimțea. 

Mânia şi frustrarea şi acest obsedant miros de antiseptic 
al camerei de spital. 

Tata... 

Îşi blocă repede amintirile. Să nu se gândească la tatăl ei! 
Iisuse, trebuia să iasă de acolo! Nu avea nevoie ca rana aceea 
să se deschidă. Ei bine, mâine se va duce la secţia de poliție 
şi va vedea dacă putea identifica vreo fotografie în albumele 
cu fotografiile delincvenţilor. 

Dacă se aflau acolo, îi va recunoaşte. Fiecare trăsătură a 
fețelor acestora era întipărită pentru totdeauna în memoria sa. 


— Va fi externată mâine, spuse Lester, imediat ce Powers 
răspunse la telefon. Doi poliţişti detectivi au fost acolo, s-o 
vadă, astă-seară. 

Powers murmură o înjurătură: 

— Ar fi trebuit să termini cu ea în timp ce era inconștientă. 

— Ţi-am zis, rezerva ei se află chiar lângă biroul 
asistentelor medicale. Nu o puteam face, fără să fiu observat. 
Găsesc eu o cale să o dau gata mâine. 

— Ai face bine. Dacă rezolvai treaba la timp, n-ar fi trebuit 
să dobor elicopterul ăla. Şi, pe toți dracii, ea mă poate 
recunoaşte! 

Nu îi păsa că femeia putea, de asemenea, să îi recunoască 
şi pe el şi pe Decker, îşi zise Lester. 

— Poate că tu n-ar fi trebuit să vii acolo! 

— Şi să am încredere că voi doi veţi face treaba corect? 
Trebuia să fiu sigur. Este foarte importantă. Eu sunt cel care 
trebuie să îi raporteze lui Betworth. 

Ticălosul! 

— Ei bine, poți avea încredere în mine de data asta. O să te 

anunț când tipa nu va mai fi o problemă. 

Închise telefonul. 

Se duse înapoi, lângă peretele de cărămidă, şi se uită în 
sus, către al şaptelea etaj al spitalului St. Joseph. Era destul 
de rău că nu fusese în stare să ajungă la Graham înainte ca ea 
să poată vorbi cu poliţiştii. 

Ei bine, se pricepea să ţină pericolul în frâu. 


Sarah o aştepta pe Alex, când aceasta ieşi din sediul 
poliţiei, după-amiaza, târziu. Încă purta hainele de lucru şi 
era evident că venea direct de la locul dezastrului. 

— Ai avut noroc? 

Alex clătină obosită din cap: 

— Se aflau acolo mii de chipuri... Puse laolaltă, s-a încețoşat 
totul. Dar voi reveni. 

— Ştiu că o vei face. Sarah descuie portiera maşinii şi îi 
făcu semn lui Monty să urce pe bancheta din spate. Aşa îţi 
este dat! Când? 

— Mâine. Alex se aşeză pe locul din dreapta. Trebuie 
să-mi recuperez de la Arapahoe Junction maşina închiriată, 
ca să mă pot deplasa în voie. Pot veni cu tine? 

Sarah încuviință: 

— De asta mă şi aflu aici. Mă gândeam că vei vrea să te 
întorci. leşi din curbă. De ce nu încerci să ațipeşti puțin, cât 
durează drumul până acolo? Probabil că nici n-ar fi trebuit 
să ieşi din spital. 

— Tu eşti cea care ar trebui să doarmă! Alex se uită în 
spate, la retriverul auriu, care se întinsese pe banchetă. Ca 
Monty. 

— El are nevoie. Monty este cel care face treaba. Eu doar 
o iau înainte, la plimbare. 

— Da, sigur! Alex privea afară, pe geam, fără să vadă nimic. 

Leopold nu este convins că nu mi-am imaginat totul. Spune 
că nu există nicio dovadă. Tu mă crezi, Sarah? 

— Sigur că da, fir-ar să fie! L-am sunat pe John, după ce 
te-am părăsit, seara trecută. Încearcă să tragă nişte sfori, ca 
să pună în mişcare echipa FBI care îşi face investigația la 
baraj. 

Dacă exista cineva care putea să facă aceasta, acela era 
soțul lui Sarah, John Logan, îşi zise Alex. Era un miliardar a 
cărui influență se întindea de la elita politică de la Washington 
până pe Wall Street. 

— Dumnezeule! Deşi nu ştiu ce dracu” ar mai găsi în plus 
la baraj. Au periat întreaga zonă cu atenție. Îşi frecă tâmpla. 
Dar poate că ei vor fi în stare să găsească elicopterul şi pe 
pilot. 

— E posibil. Sarah îi aruncă o privire piezişă. Acum 
încetează să te mai gândeşti şi închide ochii, fir-ar să fie! 

— Ce altceva a mai spus Logan? 

— Nu prea multe. Sarah făcu o grimasă. Mi-a spus să mă 
întorc acasă. Zicea că i-a fost destul de greu să mă ştie în 
locurile dezastrului şi că nu mă mai lasă să alerg prin preajma 
barajelor care explodează. 

— Şi tu ce-ai răspuns? 

— Nimic. Nu se aşteaptă să cedez. I-am spus că voi veni 
acasă după ce îmi voi termina treaba. Expresia îi deveni 
întunecată. Ceea ce se poate întâmpla foarte curând. Cred că 
or să schimbe mâine statutul zonei de la Arapahoe din salvare 
în recuperare. Spuneau că nu există multe şanse să mai fie 
cineva în viață. 

— Rahat! 

— Corect! Sarah trase adânc aer în piept. Dar chiar dacă 
treaba ia sfârşit, nu te las singură aici. Dacă nu vrei să vii 
acasă cu mine, voi rămâne cu tine. 

— Nu! Nu îl pot condamna pe soțul tău pentru că este 
îngrijorat. Are dreptate. Ai avut destulă parte de porţia ta, 
fără să-mi mai porți şi mie de grijă. 

— Ține-ți gura! ripostă Sarah. Am mai discutat despre asta 
înainte. 

— Nu sunt în responsabilitatea ta! 

Sarah nu îi răspunse. 

Doamne, ce încăpăţânată era! 

Încăpăţânată, loială şi curajoasă şi cea mai bună prietenă 
pe care o putea avea o femeie. Tot atâtea motive minunate 
ca să se ducă acasă, la soţul ei, şi să o lase pe Alex să îşi 
rezolve propriile probleme. Însă Alex nu se putea certa cu ea 
în clipa aceea. Era aşa de epuizată, că abia putea să lege 
două cuvinte. Îşi lăsă capul pe spătarul banchetei. 

— Vorbim mai târziu. 

Sarah chicoti: 

— Asta e ceea ce spune John, şi exact pe acelaşi ton. 
Aprinse farurile, în vreme ce soarele dispărea în spatele 
munților. Iar eu îți răspund la fel cum îi răspund şi lui. Nu te 
pune cu mine sau îmi asmut câinele pe tine. 

Alex se pomeni zâmbind, în vreme ce repeta: „Ei bine, 
vorbim mai târziu!“ 

— Dormi! Ne ia încă vreo oră ca să ajungem acolo. 

Alex se îndoia că va putea dormi, dar se simțea liniştită, 
uitându-se afară, la defilarea poalelor dealurilor printre care 
treceau cu maşina. Era un ținut minunat. Umbre purpurii, 
vârfuri albe în depărtare — un loc minunat! În asemenea locuri, 
ca acesta, n-ar trebui să se întâmple lucruri îngrozitoare.... 

Se trezi tresărind, în întuneric profund. 

Monty lătra, sărind înainte şi înapoi, pe bancheta din spate, 
încercând să se caţere pe parbriz. Îşi scutură capul, ca să îşi 
limpezească mintea: 

— Ce se întâmplă cu el? 

— Habar n-am. Sarah se uită în oglinda retrovizoare. Poate 
că nu îi place că am o „coadă“ după mine. 

Alex privi în spate, la cele două faruri strălucitoare ale 
maşinii din urma lor. 

— Monty este inteligent, însă mă îndoiesc că se teme de 
încălcările regulilor de circulaţie, Sarah. 

— Niciodată nu poţi să ştii! Se încruntă. Nu e ca el... 
Expresia feţei i se lumină. Idiotul a trecut pe lângă mine, 
mulțumesc lui Dumnezeu. L-am lăsat s-o facă. Habar n-am 
ce-i cu graba asta pe el. Sunt în limitele de viteză. Tu crezi 
că... Monty se izbi de geamul lateral şi lătratul lui deveni 
demențţial de ascuţit, în vreme ce maşina ajunsese chiar lângă 
ele. Uşurel, băiete. Este în regulă. 

Dar nu era deloc în regulă. Alex surprinse o licărire 
metalică în mâna unei siluete întunecate ce conducea cealaltă 
maşină. Oh, Dumnezeule, o puşcă! 

— Apleacă-te! Se întinse şi o împinse pe Sarah jos, lângă 
portieră. 

Geamul se sfărâmă. 

Sarah icni, când o izbi glonțul. Sângele îi coloră jacheta 
în dreptul umărului, în vreme ce ea se lăsa, moale, în față. 

Jeepul derapă de-a curmezişul drumului, cu farurile 
îndreptate spre valea aflată la sute de picioare dedesubt. 

Alex înşfăcă volanul, încercând să ajungă cu piciorul la 
frână, în vreme ce jeepul se năpustea în afara drumului de 
munte. 

Moarte. 

Ei veniseră să omoare. 

Jeepul țâşni în jos, pe panta stâncoasă, abruptă, către 
întunericul care aştepta. 


Jeepul se opri brusc. Alex îşi dădu seama, cu uimire, că 
se izbiseră de un copac. 

Monty se târa pe deasupra spătarului scaunului din spate, 
încercând disperat să ajungă la Sarah. 

Sarah. 

Sângele încă se mai prelingea de-a lungul brațului lui 
Sarah, care se prăbuşise lângă portieră. 

— Sarah... 

Trebuia să o scoată pe Sarah afară din maşină şi să încerce 
să oprească sângerarea. 

Deschise portiera din dreptul ei şi dădu să iasă. 

Sub picioarele sale nu se afla nimic! 

Privi în jos şi înghiţi cu greutate, în vreme ce o cuprindea 
panica. Jeepul se afla într-un echilibru precar, pe un vârf 
stâncos de munte, ieşit în afară, la sute de picioare deasupra 
văii. Vehiculul fusese oprit din catapultarea sa peste marginea 
povârnişului de un pin înalt şi se balansa nesigur pe buza 
pantei. Nu exista nicio cale de ieşire prin partea aceea. Se 

întinse pe deasupra lui Sarah şi împinse portiera. Aceasta se 
deschise cu o pocnitură şi apoi se opri. Deschise geamul. 

— Afară, băiete! 

Câinele nu se mişcă. 

— Fir-ar să fie, ieşi! Trebuie s-o scot de aici! 

Monty o privi o clipă, apoi sări afară pe geam. 

Alex se târî pe deasupra lui Sarah. Monty se aşezase liniştit 
lângă maşină şi scheuna, în vreme ce ea se străduia să iasă 
prin geam. 

— Ştiu. Trebuie s-o scoatem afară. 

Trase de portieră, încercând s-o menţină în echilibru ca 
s-o deschidă. Se mişcă doar câţiva centimetri. Trase din nou, 
folosindu-și toată puterea. Uşa se deschise încă vreo treizeci 
de centimetri. Va trebui s-o facă! 

O înşfăcă pe Sarah de subsuori și încercă să o smulgă de 
acolo. Dificil! Afurisit de dificil! Continuă să o tragă. Şi dacă 
îi va provoca lui Sarah o sângerare mai puternică? Să nu se 
gândească la asta! Ce altceva putea face? Dacă acel copac 
ceda, jeepul putea să se prăbuşească în orice clipă. 

Aşa că scoate-o afară din maşină! Du-o lângă peretele 
râpei! 

Îi luă alte câteva minute s-o scoată pe Sarah din maşină şi 
s-o târască de-a curmezişul tăpşanului, sub peretele stâncos, 
într-o relativă siguranță. 

Monty se aşezase jos, lângă Sarah, şi se uita rugător la 
Alex. 

— Ştiu! Voi încerca s-o ajut. Desfăcu jacheta lui Sarah şi 
apoi bluza. Alex îşi dădu seama cu uşurare că rana se afla în 
partea de sus şi sângerarea nu era atât de puternică pe cât se 
temuse. Rămâi cu ea, Monty! 

Se întoarse la maşină, înşfăcă sacul de mână al lui Sarah 
şi trase afară celularul acesteia. 

Sună la 911! Spune-le să vină! 

Spune-le că trebuie să vină şi s-o salveze pe Sarah! 

Operatorul de la 911 se dovedi prompt, eficient, dar 
nemulțumit de cât de puține informaţii îi putea oferi Alex. 

— Nu ştiu unde sunt. Undeva, pe şoseaua 30, între Denver 
şi Arapahoe Junction. Ţi-am spus, m-am trezit şi... 

Silueta unui bărbat se profilă în lumina farurilor maşinii 
din spatele lui. 

Monty mârâi. 

Alex tresări. Să nu intre în panică! l-ar fi luat ceva timp 
să ajungă la ele, chiar dacă încerca să coboare panta abruptă, 
iar o împuşcătură precisă era aproape imposibilă, din unghiul 
acela. 

— Voi lăsa deschisă linia celularului meu, îi spuse ea 
operatorului de la 911. Vezi dacă poţi să mă localizezi. 

ÎI trase pe Monty mai aproape de peretele stâncos, lângă 
Sarah, sperând că la suficientă distanță de ticălosul de 
deasupra. 

Şi dacă el încerca să coboare? Ea nu avea nicio armă. Îşi 
lăsase puşca în camionetă. Doamne, cât de neajutorată se 
simţea! 

Dar nu era neajutorată, fir-ar să fie! L-ar fi putut auzi pe 
ticălos venind pe stâncă şi se putea bate cu el! L-ar fi putut 
dezarma sau împinge de pe afurisitul de munte! Alergă spre 
jeep, luă trusa de prim ajutor şi o pătură de pe bancheta din 
spate. O armă... Ce ar fi putut folosi drept armă? Mica lopată 
pe care Sarah o ţinea întotdeauna în maşina ei. Apucă lopata 
şi alergă înapoi, la Sarah. 

Îi bandajă rana şi o acoperi cu pătura. Sfinte Iisuse, de ce 
nu îşi recăpăta cunoştinţa? Protectoare, Alex o trase mai 
aproape de ea. Cu mâna cealaltă strângea lopata. 

Arapahoe Junction 


Un bărbat înalt, musculos, se îndepărta de uşa rezervei de 
spital unde se afla Sarah, în vreme ce Alex ieşea în hol. 

— Domnişoara Graham? Sunt John Logan. 

ÎI recunoscuse imediat, după fotografiile pe care i le arătase 
Sarah. Dar acestea nu reuşiseră să prindă prezența dominantă 
a bărbatului. Fusese înnebunit când Alex îi telefonase, după 
ce ajunseseră la spital, cu câteva ore în urmă. Acum, se 
stăpânea perfect şi era glacial, foarte glacial. Cum putea să îl 
condamne? se gândea, obosită. Probabil că îşi închipuia că 
ea era de vină pentru rănirea lui Sarah şi avea dreptate. 

— Doctorii spun că Sarah se va face bine. Va ieşi de aici în 
câteva zile, însă îi va lua vreo două luni, ca să se refacă în 
totalitate. 

— Ştiu toate astea! Vorbele lui erau repezite. Ceea ce nu 
ştiu este cum să mă asigur că ea are timp să se recupereze. 

— Nu înţeleg ce vrei să spui. 

— Sarah zicea că sunteţi bune prietene. Atunci ar trebui să 
fi aflat că salvarea celorlalți înseamnă viaţa ei. Are nevoie 
să ajute oameni. Buzele i se strânseră. Şi se pare că tu 
reprezinţi proiectul său în curs. 

— I-am spus că nu vreau să se implice. 

— Şi a ascultat? Nu, bineînţeles că nu! Tu nu numai că te 
afli în încurcătură, ci eşti şi prietena ei. Tonul lui deveni mai 
aspru. Ei bine, fii o prietenă bună şi ieşi dracului din viaţa ei, 
pentru o vreme! 

Alex încuviință: 

— Voi vorbi din nou cu ea. 

— Tu ai auzit ce-am spus? Nu vei face asta. Trebuie să te 

ascunzi undeva, departe, în siguranţă, astfel încât ea să se 
poată face bine fără să-ți ducă ție grija. Ai priceput? 

Alex clătină din cap: 

— Nu! Habar n-am despre ce dracu” vorbeşti. 

— Ziceam că nu te pot lăsa să alergi prin preajma ei, cu 
oameni care trag în tine. 

Alex făcu o grimasă: 

— Te asigur că şi mie mi-ar plăcea să evit aşa ceva. 

— Bun! Atunci iată ce urmează să facem: mă duc să vorbesc 
cu cei de la FBI şi să aranjez cu ei să te instaleze într-o casă 
sigură, pe perioada în care ei anchetează atât prăbuşirea 
elicopterului, cât şi atentatul la viața ta şi a lui Sarah. Vei fi 
liniştită şi în siguranță şi se va rezolva... Se opri, văzând-o 
că scutură din cap. De ce dracului nu? 

— Şi eu am o treabă de făcut. Nu mă pot ascunde. Voi fi 
prevăzătoare şi voi accepta supravegherea FBI-ului, dar nu 
mă pot ascunde într-o gaură şi să-i las pe nenorociții ăia să 
mă intimideze. 

— Crezi că afurisitul tău de reportaj merită riscul? 

— Cred că găsirea oamenilor care mi-au rănit prietena 
merită riscul! Și, dacă tot ei sunt cei care au provocat 
alunecarea de teren şi ruperea barajului, nici nu se mai pune 
întrebarea. Nu îmi închipui că tu ai accepta să stai ascuns 
undeva, departe, nu-i aşa? 

— Aş face orice, ca s-o salvez pe Sarah! O privi drept în 
ochi. În orice altă împrejurare ți-aș putea admira atitudinea, 
dar nu şi în acest caz. Îmi iubesc soția şi nu vreau să fie 
rănită din nou. 

— Ea nu va fi rănită. Îţi făgăduiesc! Nu o voi lăsa să se 
apropie de mine. 

— Asta nu este de ajuns. Murmură o înjurătură. Crezi că 
n-am să mă duc după ticăloşii care au împuşcat-o pe Sarah? 

Dar nu o pot face acum. Trebuie s-o văd pe ea sănătoasă, 
mai întâi. Lasă asta în seama mea. 

Alex clătină din cap. 

Logan inspiră profund. 

— Gândeşte-te la asta. Reconsider-o. O duc pe Sarah în 
casa noastră de lângă ocean. Când se va simți suficient de 
bine ca să pună întrebări, vreau să-i pot spune despre tine că 
eşti absolut teafără. 

— Îmi pare rău. Nu mai avem ce discuta. Nu o pot face. 

O mulţime de expresii se succedaseră pe chipul lui, în 
vreme ce o urmărea cu privirea, când deschidea uşa. 

— Crede-mă, şi mie îmi pare rău! 

El se întoarse şi se îndreptă cu paşi mari spre polițistul 
care stătea de pază în hol. 

„Asta părea să sune a amenințare!“, se gândi Alex. În mod 
clar, lui Logan îi plăcea propriul său drum şi era teribil de 
îngrijorat din cauza lui Sarah. Ei bine, şi ea era la fel. Fusese 
cumplit de îngrozită tot drumul către spital, până când auzise 
că Sarah se va face bine. 

Sarah avea ochii închişi, când Alex se apropie de pat. 
Probabil că îi simți prezența, pentru că pleoapele i se ridicară: 

— Bună! 

— Cum te simţi? 

— Cam buimacă. Probabil că m-au dopat. Vocea îi era 
neclară. Cred... John e aici? 

— Da. 

— Minunat. Am vrut mereu să îl cunoşti. 

— Aş fi preferat să nu se fi întâmplat în felul acesta. 

— Unde este Monty? 

— Stă încolăcit lângă patul tău. Am făcut un tărăboi 
cumplit, ca să-l lase să rămână. Noroc că ştiau că faci parte 

din echipele de căutare şi salvare. Tu şi ceilalți salvatori 
sunteți eroii lor. 

— Aiurea! Mulţumesc pentru Monty... Sarah căscă. 
Adormită!... 

— Trebuie să plec de aici. Am vrut doar să văd... voiam să 
mă asigur că eşti bine. 

— Minunat... Ochii i se închiseseră. Apoi se dezmetici 
brusc. Cine era? Cine încearcă să îţi facă rău? 

Alex clătină din cap: 

— Habar n-am. Tipul a dispărut când s-a apropiat maşina 
de la departamentul de pompieri. 

— Povesteşte-i lui John. Ai putea fi... S-ar putea întâmpla 
din nou! 

— Hei, sunt bine! Leopold a telefonat la FBI şi voi fi pusă 
sub supraveghere. Îndepărtă părul de pe faţa lui Sarah. Tu ai 
fost cea împuşcată. 

— Țintă greşită? 

— Probabil că el te-a ochit pe tine fiindcă dorea ca maşina 
să se prăbuşească de pe stânci şi să explodeze. N-ar mai fi 
rămas nicio dovadă. Se aplecă şi o sărută pe obraz. Încetează 
să-ți mai faci griji şi dormi. Totul va fi minunat. Acum plec. 
Leopold vrea să vorbesc cu Bob Jurgens, un agent FBI. 

— Bine. Dar spune-i lui John. Aţipi din nou. El va aranja. 
Se pricepe la aranjamente. 

Alex îşi aminti brusc expresia sălbatică a lui Logan, când 
ea ripostase spunându-i că nu va face ce vrea el. 

— Sunt sigură că este, murmură ea, în vreme ce se îndrepta 
spre uşă. Şi îmi închipui că e la fel de bun şi când distruge 
ceva. 


Sarah dormea. 


Logan stătea în fotoliul pentru vizitatori cu o mână pusă 
peste mâna ei. Doamne, părea aşa de fragilă! 

Să nu intre în panică. Doctorul spunea că se va face bine. 

Ar fi bine ca acesta să aibă dreptate. Logan nu ar fi fost în 
stare să suporte, dacă Sarah i-ar fi fost luată de la... 

Încetează! O să se însănătoşească! 

Monty scheună, se ridică şi îşi puse botul pe genunchiul 
lui Logan. 

— Şşşt! Mângâie capul câinelui. Trebuie s-o lăsăm să 
doarmă! Trebuie să avem grijă de ea, băiete! 

Şi el va avea grijă! Nu se va mai repeta. Nu îi va mai da 
niciun prilej lui Sarah de a fi rănită. Va rămâne aici, lângă 
ea, pentru o vreme, ţinându-i mâna şi mulțumind Cerului că 
se afla în viaţă, alături de el. 

Şi apoi îi va telefona lui Galen. 


Casa Albă 
3:35 A.M. 


— Aş putea să vă vorbesc o clipă, domnule preşedinte? 

Andreas se lăsă pe spate în fotoliu şi îşi frecă ochii. 
Dumnezeule, obosise! Probabil că îmbătrânea. 

— Doar dacă nu te afli aici ca să mă anunți despre explozia 
unei alte bombe, Keller! Nu sunt pregătit pentru aşa ceva în 
clipa asta. 

Bărbatul de la Serviciile Secrete schiță un zâmbet, în 
vreme ce dădea din cap. 

— Permiteţi-mi să nu fiu de acord. Vă cunosc de prea multă 
vreme, domnule! În caz de urgență, dumneavoastră 
reacționați rapid. 

— Încrederea ta este încântătoare! ripostă Andreas sec. 
Chiar dacă-i complet deplasată. De ce te afli aici, Keller? 

— E vorba despre călătoria la Arapahoe Junction, domnule. 
S-au întâmplat unele evenimente care mă neliniştesc. Vreau 
să anulați vizita. 

Andreas încremeni : 

— Ce evenimente? 

— V-am relatat despre recenta alunecare de teren. Zona 
nu e sigură. 

— Prostii! Strânse ochii, în vreme ce fixa chipul lui Keller. 
Mi-ai spus că dezastrul de la baraj a fost provocat probabil 
de un cutremur. Cea de-a doua alunecare pare să indice o 
activitate ulterioară şocului. S-a schimbat ceva? 

— Nu! Aceasta este cea mai plauzibilă explicaţie. Acolo 
nu pare să existe nicio suspiciune. 

— Ei bine, vreau să merg şi să văd cu ochii mei. 

— Domnule, noi nu suntem liniștiți. 

— Liniştiţi? Ce cuvânt drăguţ, când vorbim despre moartea 
a peste o sută de oameni! Întâlni privirea lui Keller. Accept 
eventualitatea producerii unor dezastre naturale, dar nu pot 
să accept ca noi să nu explorăm fiecare cale, pentru a stabili 
ce s-a întâmplat cu adevărat. 

— CIA mă asigură că nu există nimic care să indice o 
implicare teroristă la barajul Arapahoe. Ben Danley spune 
despre Cordoba şi gruparea lui Matanza că sunt prea ocupați 
să amplaseze bombe în Mexico City. E posibil ca ei să se fi 
extins, dar le-ar trebui resurse imense să ne atace în propriul 
nostru teren. Nu acesta a fost modul lor de operare în trecut. 

— Ceea ce nu înseamnă că nu se pot schimba. Poate că au 
trecut la ligile mari!* 

— Mexico City este o ligă destul de mare, domnule! zise 
calm Keller. Au fost ucişi doi dintre angajaţii ambasadei 
noastre. Ştiu că asta păleşte în comparaţie cu Arapahoe 
Junction, dar spuneam că Matanza nu a ajuns aşa de departe... 


* Joc de cuvinte, cu termeni preluaţi din sportul american, unde există 
Liga mare şi Liga mică de jucători (n. trad.). 

— Ştiu! ripostă Andreas. Nu m-am gândit. Era atât de 
obosit, încât nu se mai putea concentra decât cu greutate. 
Spune-mi adevăratul motiv pentru care nu vrei să merg la 
barajul Arapahoe. 

Keller ezită. 

— Nu e vorba doar despre această călătorie. Cred că ar 
trebui să rămâneți pe lângă Casa Albă pentru vreo câteva 
luni. Am certitudinea că vă pot asigura securitatea aici. Am 
reușit să zădărnicim două atentate la viața dumneavoastră 
de la ultima alegere. 

— Şi sunt cât se poate de recunoscător. Andreas se strâmbă. 
În mod special recunoscător pentru că ai zădărnicit atentatele 
de la Chelsea. 

— Nu aştept recunoştinţă pentru că îmi fac treaba. Spun 
doar că amenințările Matanzei împotriva dumneavoastră au 
sporit şi trebuie luate în considerare. Va sosi un moment când 
Cordoba şi gruparea lui se vor ridica şi vor acţiona 
ascunzându-se printre camarazii lor terorişti. Mă gândesc că 
momentul acela se află foarte aproape. 

— Şi eu la fel. 

— Atunci nu vă duceți. Poate să facă această călătorie vice- 
preşedintele. Ştiţi că s-a oferit să meargă oriunde consideraţi 
că există o ameninţare pentru dumneavoastră. 

— Să îl las pe Shepard să-mi ţină locul, în două zone 
fierbinţi, în loc să acţionez eu însumi? 

— Dar va fi absolut logic să îl lăsaţi pe el să se ducă la 
Arapahoe! L-a vizitat deja o dată, cu Serviciul de Securitate, 
chiar după ce s-a prăbuşit barajul. ÎI puteţi împuternici pe el 
să facă orice intenţionaţi dumneavoastră. 

— Încă nu ştim dacă la Arapahoe există vreo amenințare. 
Şi nu accept să nu mă duc şi să las să se creadă că Matanza 
îmi poate modifica planurile. Voi fi cooperant şi voi accepta 

restricțiile tale mai mult decât mi-ar plăcea, Keller! Câtă 
vreme nu avem vreo dovadă, mă duc la barajul Arapahoe, 
aşa cum am stabilit. Zâmbi, în vreme ce se apleca peste birou. 
Sunt copilaşul tău! Protejează-mă! Am asigurat-o pe soția 
mea că va avea capul tău, dacă mă pierzi. 

Keller oftă: 

— Nu am nici cea mai mică îndoială în această privință, 
domnule preşedinte! 


Ben Danley se ridică în picioare când Keller ieşi din biroul 
lui Andreas. 

— Niciun succes? 

Keller negă, cu o clătinare din cap: 

— Se va duce! Făcu o strâmbătură. Poate că ar fi trebuit să 
îl leg de picior, ca să rămână, dacă tu şi amicii tăi de la CIA 
nu mi-aţi fi jurat că Matanza nu are nimic de-a face cu ruperea 
barajului. Vrei să te răzgândeşti? 

Danley clătină din cap: 

— Le-am telefonat. În afară de apariția unor noi probe, 
trebuie să rămân la rapoartele serviciului meu de spionaj. 

— Ei bine, rapoartele serviciului tău de spionaj ar fi putut 
fi un pic mai eficiente în explozia din Mexico City. 

— N-ar trebui să aud asta de la tine, Keller! spuse Danley, 
cu răceală. Habar n-ai cu câte probleme ne confruntăm! 

— Dacă aş şti, aş fi mult mai capabil să fac alegerile corecte. 
Se presupune că Serviciul de Securitate Naţională ne face să 
fim o mare familie fericită. Flutură mâna, când Danley 
deschise gura să riposteze. Nu am nimic de zis, orice ar face 
CIA, câtă vreme nu îmi staţi în cale. Îşi îndreptă degetul 
mare spre uşa biroului lui Andreas. Îmi place încăpățânatul 
ăsta de fiu de cățea! Am să mă asigur că va rămâne în viață. 

— Şi cum îţi închipui că ai să faci asta, dacă nici măcar nu 

îl poți împiedica să hoinărească prin țară? Danley nu aşteptă 
răspuns, ci se îndreptă spre uşă. Dacă acolo apare vreo 
schimbare a situației, am să te anunț. 

Danley aşteptă să treacă cu maşina dincolo de 
Pennsylvania Avenue, înainte să îi telefoneze lui Betworth. 

— Se duce la Arapahoe. Câtă vreme nu este nicio dovadă 
de sabotaj, Keller nu îi poate spune să n-o facă. 

— Nici nu mi-am închipuit că ar fi în stare! răspunse 
Betworth. Andreas ar deveni, fireşte, bănuitor. Mă gândeam 
că raportul seismografic i-ar putea linişti oarecum temerile, 
dar, în mod evident... Tăcu o clipă, gândindu-se. Şi treaba 
asta cu Alex Graham ne dă de furcă. Cred că trebuie să 
operăm nişte modificări în planurile noastre. Te voi ține la 
curent. 

Închise telefonul. 


Stockton, Maine 


Muşchii spatelui lui Judd Morgan se încordară, când simți 
ochii care îl priveau de afară, prin fereastra deschisă. 

Runne? 

Se aplecă deasupra tabloului, ascultând. 

Nu, nu Runne. 

Nu exista destul stacojiu în umbra mantiei bărbatului. Mai 
adăugă foarte puţin, cu o mişcare uşoară a pensulei, înainte 
să strige: 

— Ce dracu” faci pe aici, Galen? 

— De unde ştiai că sunt eu? 

Îşi întoarse capul spre fereastră: 

— Îți cunosc paşii. 

Galen chicoti: 

— Şi de asta ai lăsat toate frunzele alea căzute împrăştiate 
pe pământ, în fața ferestrei! Se ridică pe pervazul ferestrei şi 
îşi trecu picioarele peste el. Trosnitură, pocnitură, 
împuşcătură! Am scârțâit destul de tare pentru tine? 

— Ştii şi tu că ai făcut-o! Sean Galen putea fi la fel de 
tăcut şi de mortal ca o panteră, când îşi dădea silința. Ai 
tropăit ca un hipopotam. 

— M-am gândit că e înțelept să te las să ştii că vin. Am 
văzut cum reacționezi când eşti luat prin surprindere şi Elena 
mă vrea înapoi întreg. 

— Ce mai face Elena? 

— Nemaipomenit. Extraordinar. Minunat. 

— Mortală. 

— Numai când este trădată. Eşti norocos că nu s-a luat 
după tine, să îţi taie gâtul. 

Judd ridică din umeri: 

— Am făcut ce trebuia să fac. Am încercat să mă asigur că 
nu-i nimeni rănit. 

— Şi că te-ai cărat cu treizeci de milioane de dolari proveniţi 
din traficul de droguri! 

— Trebuia! Lăsă pensula jos. De asta te afli aici? Vrei s-o 
salvezi pe Elena din încurcătura în care încă se află? 

Galen clătină din cap: 

— Nu va dori să îmi mulțumească, dacă aş face asta! Ai fi 
bucuros să afli că, în zilele astea, ea priveşte înainte, nu 
înapoi. 

— Sunt bucuros. Zâmbi. Şi uşurat. Îmi place Elena. 
Zâmbetul îi păli. Şi tu îmi placi, Galen. Îmi pare rău că a 
trebuit să vă dezamăgesc. Ştii de ce a fost nevoie să pun 
mâna pe bani. 

— Îţi trebuiau banii ăştia murdari ca să îi obligi pe tipii de 

la CIA să îţi ridice sancţiunea. Fir-ar să fie, am încercat să 
trag sforile, să clarific lucrurile. De ce n-ai putut să aştepţi? 

— Dura prea mult. Încă trei luni şi tipii ar fi dat de mine. 
Aveau o teribilă nevoie de un țap ispăşitor şi, în situaţii ca 
acestea, întâlnirea cu moartea e inevitabilă. 

— Ei bine, e clar că banii nu ţi-au fost de folos, altfel nu 
te-ai ascunde aici, în pădure. 

— Am plecat de acolo. Faptul că m-am dat la fund a pus 
capac la sancţiunea aia nord-coreeană şi politicienii trebuie 
să fie atenţi la un aflux neaşteptat de bani în numerar. 

— Dacă nu te găsesc ei, înainte să ieşi din beleaua asta. 
Galen făcu o pauză. Aşa cum te-am găsit eu. 

„ Judd zâmbi uşor: 

— Însă tu eşti extraordinar de perfecționat în acest domeniu! 

— Nu mi-ai uşurat treaba. Te-ai mutat de patru ori, în ultima 
lună. 

— Cum ai dat de mine? 

— Noua ta obsesie. Privirea lui Galen se îndreptă spre 
pictura de pe şevalet. Ai locuit la ferma mea luni de zile. 
Ştiam că ai nevoie de vopsele şi pânze, iar ție îţi place în 
mod deosebit calitatea unor vopsele de la un negustor din 
Nova Scotia. 

Judd încuviință. 

— Foarte bine! lar următoarea întrebare este: de ce ai ţinut 
să dai de mine? 

— Am o treabă pentru tine! 

Judd deveni atent: 

— Presupun că nu mă angajezi să pictez portretul Elenei. 

— În niciun caz! 

— Atunci trebuie să te refuz. Am ieşit din afaceri. 

— Plata este foarte generoasă. 

— Nu am nevoie de bani, Galen. 

— Nici nu-mi închipui că ai avea, după ce i-ai luat banii 
lui Chavez. Dar ai nevoie să ţi se ridice sancţiunea şi cunosc 
omul care o poate face. 

— Pentru un preţ? Îşi strâmbă buzele. Pe cine vrea să 
elimin? 

Galen scutură din cap: 

— Doreşte să ţină pe cineva în viaţă. Galen se lăsă să cadă 
într-un fotoliu şi îşi întinse picioarele. Aş putea primi o ceaşcă 
de cafea din ibricul de pe masa aceea? Mi-a fost afurisit de 
frig, cât am străbătut drumul pe jos. 

— Nu te-a invitat nimeni s-o faci! Judd traversă camera, îi 
turnă cafea într-o ceaşcă şi i-o duse. Dacă omul tău vrea să 
plătească pentru a ţine pe cineva în viață, înseamnă că trebuie 
să fie greu de făcut. 

— Nu-i uşor. 

— Pe cine? 

— Alex Graham. 

— N-am auzit niciodată de el. 

— Ea. "Este o fotoreporteră care face un reportaj despre 
ruperea barajului de la Arapahoe Junction. 

Judd deveni atent: 

— Arapahoe Junction? 

— Chiar dacă eşti un fugar urmărit, trebuie să fi auzit de 
asta! 

— O, da! Am auzit. Și?! 

— Ea pretinde că a văzut pe cineva care a produs o 
alunecare de teren de cealaltă parte a barajului. 

— Mi-am închipuit că ruperea barajului a fost considerată 
un accident. 

— Tipii nu pot găsi nicio dovadă care să probeze contrariul, 
însă FBI nu exclude nicio posibilitate. Cu două zile în urmă 

a avut loc un atentat la viaţa lui Graham. În locul acesteia a 
fost împuşcată prietena ei, Sarah Logan. 

Sprâncenele lui Judd se înălțară: 

— Logan? 

Galen încuviință: 

— Soția lui John Logan. Se va face bine, însă el este foarte 
supărat. Atât de supărat, încât vrea să se asigure că Alex 
Graham nu se va mai afla aproape de soţia lui, până când nu 
se clarifică această încurcătură. 

— Femeia a devenit o ţintă fiindcă este martor? Atunci de 
ce poliția sau FBI nu o instalează într-o casă sigură? 

— Nu vrea. Logan a încercat s-o convingă, dar ea a refuzat. 

— Şi cum crezi că o s-o ţin în viață, dacă ea insistă să 
rămână la loc deschis? 

Galen zâmbi: 

— Nu ştiu să te fi eschivat vreodată, când au apărut 
obstacole în calea ta. De fiecare dată ai făcut ce era necesar. 
Ţi-am spus, Logan vrea să se asigure. 

— Şi Logan urmează să intervină ca să mi se ridice 
sancţiunea? Scutură din cap. A încercat să tragă sforile şi 
înainte, dar n-a reuşit să facă nimic. 

— Nu i-ai lăsat destul timp. A devenit „urechea“ 
preşedintelui, de când s-a implicat în Securitatea Naţională. 
Tot ce ai de făcut este să te asiguri că Alex Graham rămâne 
teafără până când FBI descoperă ce dracu” s-a întâmplat la 
barajul Arapahoe. 

— Şi presupun că nu o să-mi primesc plata până când 
femeia nu va fi considerată în afara pericolului, nu? 

— Corect. 

— Rahat! Dacă mă arăt, aş putea fi săltat în vreme ce mă 
joc de-a bodyguardul! 


— Poate că vei găsi o modalitate să acţionezi în preajma 
ei. Recompensa merită efortul. 

Libertatea! Da, aceasta ar merita orice risc. ÎI tenta. Logan 
era un om cinstit şi şi-ar fi ţinut cuvântul. Judd n-ar fi admis 
față de Galen, dar propriile lui eforturi de a-şi cumpăra calea 
de salvare nu aveau decât un singur final: moartea. Însă putea 
să întrevadă un număr de posibile primejdii nedesluşite, în 
situaţia în care accepta să lucreze în umbra celor de la FBI. 

Arapahoe Junction... 

Clătină din cap: 

— Nu e domeniul meu. Îmi voi rezolva problemele în 
propria mea manieră. 

— Uite ce e, treaba asta este importantă pentru mine. Logan 
este prietenul meu. De fapt, m-a sunat pe mine şi mi-a cerut 
s-o fac. 

— Atunci de ce n-o faci? 

— Am făgăduit că voi rămâne aproape de casă şi nu vreau 
s-o îngrijorez pe Elena. Făcu o pauză şi un zâmbet îi lumină 
chipul. Este însărcinată. 

— Felicitări! 

— Suntem destul de fericiți pe chestia asta. Zâmbetul îi 
păli. Aşa că am venit să-ți cer să-ți plăteşti datoriile. Puteai 
fi eliminat, dacă nu ţi-aş fi oferit un loc în care să te ascunzi, 
când s-a pus problema sancțiuni. Îmi eşti dator, Judd! 

— Ce te face să crezi că asta înseamnă ceva pentru mine? 

— Aşa cum spuneam, ştii tu. 

Judd clătină din cap: 

— Nu, nu ştiu. 

— Elena spunea că o dată ai ameninţat-o că o scoţi din joc, 
dacă mă bagă în bucluc. 

— E uşor să ameninţi. 

— Şi pentru tine nu înseamnă nimic? 

Ba da, însemna. Nu își permisese să devină apropiat cu 
mulți oameni, dar Galen pătrunsese în viața lui şi şi-l făcuse 
prieten. 

— Poate că da! 

— Asta e cam greu de spus, nu-i aşa? 

Judd schiță un zâmbet: 

— Ai insistat mereu să crezi cele mai bune lucruri despre 
mine. De ce? Deteşti să recunoşti că te-ai înşelat? 

— Probabil! Ar fi o mare lovitură pentru propria-mi 
autoapreciere. Ar trebui să fii bucuros că nu te consider 
ticălosul care crede Elena că eşti. Nu mi-am închipuit că 
ne-ai vândut pentru bani. 

— Dar nu v-am vândut! 

— Nu tocmai. Se opri. Dacă o făceai, m-aş fi asigurat că 
nu vei supraviețui ca să mai pictezi vreodată tablouri drăguţe. 
Galen îşi termină cafeaua şi se ridică. Scoase din buzunarul 
jachetei un plic mare din cânepă de Manila şi îl lăsă să cadă 
pe măsuţa pentru cafea. Un dosar despre Alex Graham. 
M-am gândit că s-ar putea să vrei să te uiţi prin el. Am să ies 
de aici şi am să te las să te gândeşti la propunere. 

— Deja am refuzat-o! 

— Asta înainte ca eu să fac apel la latura ta mai prietenoasă. 
Se opri din drumul său spre uşă şi privi insistent pictura de 
pe şevalet. Înfăţişa un bărbat bărbos, subțire, îmbrăcat în stil 
renascentist, ieşind de după o draperie. Acesta este într-adevăr 
foarte bun. Expresia tipului este... excepţională. Deja 
sfidătoare... Se mai gândi puţin. Hăituit. 

— Dar cu toţii suntem hăituiți de cineva, nu-i aşa?! 

— Şi există o stare de tensiune... Tipul pare mortal. Cine 
să fie? 

Judd ridică din umeri: 

— Nimeni, în mod deosebit. Pur şi simplu m-am trezit 
într-o dimineață şi am început să-l pictez. 

Galen continua să studieze tabloul şi, pe neaşteptate, pocni 
din degete: 

— Este un ucigaş, un ucigaş din vremea Renaşterii! 

— Chiar aşa? 

— Nu este? 

— Presupun că ar putea fi. Judd zâmbi uşor. Însă te asigur 
că n-am intenționat să creez un autoportret. 

— Remarcabil... Galen se îndreptă spre uşă. Sună-mă! 

În vreme ce uşa se închidea în urma lui Galen, Judd apucă 
pensula. Nu îi va telefona. Chiar dacă îl interesa Arapahoe 
Junction, a se încurca cu o treabă ca aceasta ar fi însemnat o 
greşeală. El nu era gardă de corp şi ultimul lucru pe care și- 
| dorea era să încerce să o protejeze pe această femeie. Avea 
destule probleme ca să se protejeze pe sine însuşi. Nu exista 
nicio modalitate de a se lăsa convins de sentimente. 

În plus, voia să termine pictura aceea. Îl acaparase încă 
de săptămâna trecută, când o începuse. Nu avea nevoie de 
nicio întrerupere. 

Se aplecă deasupra şevaletului. 

Mai multă umbră la mantie. 

Mai multă amploare în catifeaua tunicii. 

Mai multă tulburare pe chipul ucigaşului. 


Galen aşteptă până când trecu de granița statului în 
Massachusetts, înainte de a forma numărul lui Logan. 

— L-am găsit pe Morgan şi i-am făcut oferta, spuse el, 
imediat ce îl prinse pe Logan. Ar fi o posibilitate. 

— Eşti sigur că el este omul potrivit? Ar putea fi mult mai 
periculos decât trăgătorul nostru. 

— Aproape sigur. De aceea ai nevoie de el. 

— E o cauză pierdută. Logan făcu o pauză. Nu ţi-am cerut 
amănunte niciodată înainte, când mi-ai spus că ar fi avut o 
problemă crâncenă. Dar o fac acum. Sunt foarte multe în 
joc. Treaba este că el a nesocotit ordinele şi aproape că a 
cauzat un incident diplomatic. Sancțiunea aceea cerută de 
generalul nord-coreean a fost anulată, dar tipul şi-a văzut de 
ale lui şi nu a făcut-o oricum. 

— Sancţiunea nu s-a anulat. S-a considerat chiar o greşeală 
după întâmplare. 

— Aşa că el are pretenții. 

— lar eu îl cred. A făcut ceea ce i s-a ordonat să facă, ce 
l-a pregătit guvernul Statelor Unite să facă. Adăugă, obosit: 
Dumnezeule, mi-e o greață de moarte de toată ipocrizia asta. 
Nu pot să împace şi capra, şi varza! Armata culege copii cu 
potenţial şi le aplică o doză de spălătură de creier despre 
patriotism şi datorie şi apoi îi trimite să ucidă. Dacă au ochi 
buni şi nervi zdraveni, s-ar putea chiar să îi ia în „Raiborn 
Rangers“, cum au făcut cu Morgan. Îi învață cum să omoare 
şi să arunce în aer tot ce le apare în față şi îi mai şi laudă 
pentru asta. Când unul se dovedeşte a fi excepţional, atunci 
îi ridică miza şi îl expediază de unul singur în spatele liniilor 
inamice din Orientul Mijlociu, să ne scape de duşman. Ai 
idee cât de mulţi terorişti a ucis el în acești ani? Însă 
excepțional înseamnă, de asemenea, neesenţial. A devenit 
un pic incomod, aşa că CIA l-a săltat pentru şmecheriile lor 
murdare şi ciclul se reia de la capăt. 

O vreme, Logan nu spuse nimic. 

— ÎI placi! 

— Da, întotdeauna mi-a plăcut. Dumnezeu ştie de ce. Şi 
nu ţi l-aş fi recomandat dacă nu m-aş fi gândit că poate face 
treaba. Are abilități de excepție. Ştie cum să alerge, cum să 
se ascundă şi cum să scape de oricine i-ar sta în cale. 

La celălalt capăt al liniei urmă o pauză, înainte ca Logan 
să spună: 

— Am întâmpinat mereu greutăţi şi am fost pus în 
încurcătură, ori de câte ori am încercat să trag ceva sfori ca 
să înlătur sabia lui Damocles de deasupra capului lui Morgan. 

— Încurcături? 

— Ar fi trebuit să fie mai uşor. Nu sunt un amator în relațiile 
mele cu politicienii şi birocraţii, însă m-am lovit de un perete 
de stâncă, atunci când i-am menționat numele. 

— Încercau să-şi protejeze dosurile! 

— Poate că da. Sau poate nu. 

— Uite ce e, ai de gând să-l foloseşti sau ba? 

Altă tăcere. 

— Doar dacă tu consideri că este omul cel mai bun pentru 
treaba asta. Când voi afla dacă el acceptă s-o facă? 

— Când voi şti şi eu. 

— Şi crezi că o va face? 

— Greu de spus. Judd a fost întotdeauna greu de citit. Am 
eu o bănuială că o va face — nu ştiu ce să zic. L-am lăsat să 
fiarbă puţin. O să te sun. 

Închise telefonul. Nu era numai faptul că se angajase față 
de Logan. Chiar dacă instinctul îi spunea lui Galen că avusese 
vreo influență asupra lui Judd, acesta încă se mai putea 
răzpândi. 

Trebuia să fie instinctul. Faţa lui Judd avea expresivitatea 
unei lespezi de granit şi el nu putea face previziuni. Elena îi 
era martoră în privința aceasta. Probabil că ea nu uitase 
niciodată de înțelegerea cu Chavez. 

Elena. Cu gândul la ea, apăsă mai tare pe acceleraţie. Să 
uite de Judd şi de Alex Graham şi de oricine altcineva. Dacă 
ar reuşi să prindă un zbor rapid spre Boston, ar putea fi acasă 
cu Elena, în seara asta! 


49 


ÎI terminase. 

Dumnezeule, ce obosit era! Judd îşi frecă ochii, în vreme 
ce îşi sprijinea picioarele de măsuța pentru cafea. Trebuia să 
fie aproape trei dimineaţa şi el continuase să lucreze la tablou 
de când plecase Galen, cu ore în urmă. 

Era bun? Cum dracu” să ştie el? Presupunea că era cel 
mai bun tablou pe care l-ar fi putut face, în această etapă 
specială. Cu certitudine mai bun decât fusese în stare să facă 
în urmă cu un an. Realizase schițe de chipuri ani întregi, 
însă când scăpase de Companie şi începuse să se dedice 
picturii, fusese incapabil să picteze altceva decât peisaje. Abia 
de curând începuse să strângă fețe umane într-un tot şi acum 
portretistica devenise o obsesie. ÎI fascina să cerceteze în 
profunzime, să treacă dincolo de minciuni şi să descopere 
ce zace dedesubt. Nu mulți oameni erau în întregime ceea ce 
păreau la suprafață şi, pictându-i, se simţea ca şi când ar fi 
explorat un teritoriu nou. Privirea lui o întâlni pe cea a 
ucigaşului din tablou. Negase față de Galen că această pictură 
însemna o formă de terapie, dar poate că mințise. Îşi înălță 
ceaşca de cafea într-un toast şi murmură: 

— Salut, frate! 

Sorbi o înghiţitură de cafea şi apoi se strâmbă. Rece şi 
amară. Trebuia să îşi facă una proaspătă. Aşeză ceaşca pe 
masă, lângă plicul pe care îl aruncase Galen acolo. 

Arapahoe Junction. 

Să ignore plicul. Trebuia să aibă grijă de propriul lui gât. 

Arapahoe Junction. 

De ce dracu” să aibă el grijă, dacă femeia era destul de 
idioată încât să îşi închipuie că se putea lua la trântă cu morile 
de vânt? Hotărâse deja că acolo nu era locul în care să 
deschidă el cutia Pandorei. Avea destule necazuri şi aşa. 

Oare ce văzuse ea la barajul Arapahoe? 

Oh, pe toți dracii! Deschise plicul şi trase afară dosarul 
şi trei fotografii. Nu se va uita la fotografii. Descoperise că 
atâta vreme cât nu vedea chipurile oamenilor putea rămâne 
indiferent şi neimplicat emoţional. 

Parcurse paragrafele de început, care descriau eve- 
nimentele ce duseseră la oferta lui Logan, şi apoi tot dosarul. 

Alex Graham, douăzeci şi nouă de ani. Născută şi crescută 
în Westacre, New Jersey. Părinţi din clasa de mijloc care au 
divorțat când ea avea treisprezece ani. Mama, Ellen, 
specialistă în sistemele de informaţii computerizate, la IBM, 
şi tatăl, Michael, pompier, la departamentul de pompieri din 
Newark. Un divorț destul de civilizat. Deşi mama păstrează 
custodia, fata îşi petrece fiecare sfârşit de săptămână cu tatăl. 
La şaisprezece ani câştigă un concurs de fotografii 
sponsorizat de National Geographic şi i se acordă o bursă în 
jurnalistică la Universitatea Columbia, după absolvirea şcolii 
medii. Părăseşte colegiul în primul an şi se duce să 
fotografieze un teribil cutremur din Tibet. Fotografiile îi aduc 
premierea şi un loc în redacţie la Newsweek. Din acest 
moment are asigurată o ascensiune sigură în profesia aleasă. 
Acum era colaboratoare externă ca fotoreporter şi trimis 
special al revistei World Life. 

Mama ei murise de enfizem pulmonar, la trei ani după ce 
Alex abandonase şcoala. Tatăl fusese ucis la World Trade 
Center, câţiva ani mai târziu. Fusese logodită, dar niciodată 
căsătorită. 

Totul servit pe tavă! se gândi Judd. Citise textul ca pe un 
necrolog. Ceea ce putea să şi devină, dacă Alex Graham nu 
era foarte atentă. 

Nu îl interesa. Aruncă dosarul înapoi, pe masă. O să-l 
lase pe Galen să-şi găsească pe altcineva pentru treaba aceea. 

Însă Galen nu spusese asta, când el, Judd, se aflase în 
încurcătură. Se aruncase, îl smulsese de sub amenințarea 
primejdiei şi îl adăpostise în siguranță luni de zile. 

S-o lase baltă! Asta era ultima treabă în care ar fi trebuit 
să se bage. N-aveau decât să aştepte mult şi bine. Nu îşi 
putea permite să fie îngăduitor, când probabil că ar fi pus în 
primejdie tot ce aprecia el. Culese fotografiile şi începu să le 
înghesuie înapoi în plic. Nu se va uita la ele. Nu o va lăsa pe 
Alex Graham să devină pentru el o ființă reală. Judd nu era 
Galen şi nu va fi un tâmpit donquijotesc, ca să pretindă că 
era altceva decât îl făcuse viaţa să fie. Va face ceea ce era 
mai bine pentru el însuşi şi va stoarce... 

Oh, rahat! 

Fotografia lui Alex Graham se întorsese cu fa,a în sus, 
uitându-se la el. 

Dumnezeule, ce chip remarcabil! Nu era o femeie 
frumoasă, în afară de cazul când nu considerai puterea 
frumuseţe. Părul ei scurt, castaniu, lucios, era pieptănat peste 
cap şi aranjat simplu. Pomeţii înalți ai obrajilor erau bine 
conturaţi ca şi gura mare şi senzuală. Ochii căprui, adânciţi 
în orbite, străluceau plini de vitalitate. Instantaneul fusese 
făcut undeva, în munți, şi ea privea dincolo de fotografie, cu 
un soi de sfidare. 

De ce? 

Se uită la celelalte fotografii. Una era, evident, o fotografie 
de paşaport, dar cealaltă fusese făcută chiar la locul 
dezastrului şi ea părea extenuată şi deprimată. Însă în ochii 
săi... Sfidare şi precauţie. Ce se afla în spatele acestor bariere 
pe care le înălțase în jurul ei? 

Era doar un chip. Nu lăsa curiozitatea să îţi influențeze 

judecata rece! Nu o lăsa să devină cineva pentru tine! Fusese 
mereu o greşeală să... 

Fir-ar să fie, era deja prea târziu! 

În regulă, pentru el ea devenise vie! Atunci să răstoarne 
situația spre propria-i mulțumire! El ştia cum să se facă 
invizibil. Ar putea face treaba şi nimeni, nici măcar Alex 
Graham, nu va fi conştient că se află prin preajmă. Putea 
chiar rămâne deoparte, menţinând controlul. 

Telefonul sună. 

— Alo! 

— Galen. Ai terminat tabloul? 

— Da. De asta mă suni la patru dimineața? 

— Nu chiar. Dar nu vreau să existe niciun lucru care să te 
distragă în timpul misiunii. 

— i-am spus că eu nu.... 

— Mă gândeam că poate te-ai răzgândit. 

Judd se uită în jos, la fotografia lui Alex Graham. 

— Judd! 

— Poate! 

Galen rămase tăcut un moment. 

— Cum să transform acest „poate“ într-un „da“? 

— Tu şi Logan să mă lăsaţi să fac orice consider că trebuie 
să fac. Dacă va fi nevoie să lucrez fără mănuşi, nu vreau pe 
nimeni în calea mea. Vezi să am câmp liber de acțiune. 

— Logan nu este încă de acord să ți se înlăture sancţiunea. 

— Nu vorbesc despre trecut, ci numai despre prezent. 

— La ce te gândeşti? 

— N-ai vrea să ştii. S-ar putea să te scoată afară din acel 
mic şi confortabil cocon pe care îl împarți cu Elena. Fii 
pregătit să sari, în caz că am nevoie de tine. 

— În regulă! ÎI sun pe Logan. Dacă există vreo problemă, 
am să te anunt. 

— Diseară. În caz că mă apuc să fac asta, e mai bine să 
plec. Dacă este o treabă de profesionişti, pentru Alex Graham 
a început numărătoarea inversă. Nu vreau să îmi irosesc 
timpul cu o femeie moartă. 

— Încă nu este moartă! Dacă nu te sun într-o oră, dă-i 
drumul! 

Închise. 

Iisuse, ar trebui să mă caut la cap, se gândi Judd, istovit. 
De ce îşi făcea singur una ca asta? Alex Graham nu însemna 
nimic pentru el! 

Pentru că era obosit şi furios şi îngrețoşat de a fi o țintă? 
Pentru că în ultima vreme se simţise tentat să stea pe loc şi 
să aştepte ca Runne să îl găsească? 

Judd îşi lăsă capul pe spate, cu privirea întoarsă spre chipul 
batjocoritor al ucigaşului din pictură. 

— În regulă, nu este chiar cea mai strălucită decizie pe 
care am luat-o vreodată. 

3 


Denver, Colorado 


Niciunul dintre ei nu se află aici! Obosită, Alex se lăsă 
pe spate în scaun şi se uită la Leopold pe deasupra biroului. 
Nu mai ai şi alte fotografii? 

— Niciuna care să corespundă descrierii tale. De aceea 
avem bazele de date. Ai putea să stai în scaunul acela tot 
anul, dacă le-am verifica la întâmplare! 

— Trebuie să existe vreo înregistrare pe undeva! Oamenii 
care fac lucruri ca acesta nu trec prin viață fără să încalce 
legea. 

— Sunt de acord şi de aceea am aranjat o întâlnire pentru 
tine la oficiul local al FBI, mâine-dimineață. Ei au o bază de 
date mult mai mare. Leopold îi turnă o ceaşcă de cafea şi i-o 
întinse. Dacă te poți trezi la timp pentru asta! 

— Da! Luă o înghiţitură de cafea. Trebuie. Tipii ăştia nu 
pot dispărea după ceea ce au făcut. 

— Atunci îi vom găsi! Dacă nu reuşim cu baza de date, 
chemăm un polițist portretist şi îi poți oferi lui descrierea cu 
care să lucreze. 

— Iisuse, de ce nu le-am făcut nişte fotografii, în noaptea 
aceea? Nici măcar nu m-am gândit la asta! L-am văzut pe 

Ken sărind în aer şi eu... Respiră încet. Eu am țipat! Nu e 
patetic? În loc să fi făcut ceva folositor, am țipat. 

— Chiar dacă îi fotografiai, echipamentul tău este îngropat 
sub alunecarea aceea de teren. 

Alex făcu o grimasă: 

— Nu înțeleg ce te-ar fi oprit să-l scoţi, dacă erați convinşi 
că barajul a fost sabotat! Aduceai macarale şi toate 
organizaţiile federale din ţară. Corect? 

— Corect! Leopold zâmbi. Însă tu nu ai făcut fotografiile 
şi toți experții continuă să susțină că nu există niciun sabotaj. 
Nu au găsit nicio dovadă că elicopterul lui Nader a fost 
doborât. Tot ce avem este un atentat la viața ta. Ridică o 
mână. Nu vreau să minimalizez seriozitatea acestuia, 
înţelegi?! 

— Ştiu! Leopold era un tip minunat şi fusese cât se poate 
de înțelegător şi plin de solicitudine în ultimele zile. Dovezile 
trebuie să fie acolo! 

— Atunci poate că cei de la FBI le vor găsi. Telefonul sună 
şi el răspunse. O clipă mai târziu, îi întinse ei receptorul. Că 
tot vorbeam de lup! Bob Jurgens. Vrea să discute cu tine. Îţi 
aduci aminte de el? Ţi l-am prezentat la spital. 

— De ce nu mi l-aş aminti? Nu eram chiar atât de rău lovită. 

Şi-l amintea pe Jurgens foarte bine. Calm, politicos şi 
foarte dezaprobator. 

Luă receptorul de la Leopold. Vocea lui Jurgens era la fel 
de dezaprobatoare. 

— Înţeleg că n-ai avut prea mult noroc cu identificarea 
oamenilor care v-au atacat. Cred că ar fi mai bine să 
reconsideri oferta noastră de a te lua în custodie de protecție. 
O casă sigură reprezintă, evident, soluția. Chiar am locul 
care... 

— Nu! Nu numai nu, ci, pe toţi dracii, nu! Mâna i se 

încleştase pe receptor. De ce nu voia să o lase în pace? Poate 
că nu am fost suficient de clară. Arapahoe Junction nu diferă 
mult de ceea ce s-a întâmplat la WTC. Adună oameni ca 
aceştia şi lasă-i să-ți schimbe viaţa, şi ei vor fi cei care înving. 

— Îmi pare rău să te aud spunând asta! Sper că Leopold te 
poate convinge să te răzgândeşti. Vom păstra legătura. 

Alex îi înapoie receptorul lui Leopold. 

— Vrea să mă ducă într-o casă sigură şi să mă lase să mă 
învârtesc de pomană, în vreme ce el îşi termină investigația. 

— Aşa am înţeles. Mie, personal, nu-mi pasă prea mult de 
agenții ăştia FBI ca la carte, dar el pare să fie foarte minuţios 
şi a trimis acolo o echipă care să scormonească întreaga zonă 
unde s-a prăbuşit elicopterul. 

— Zicea că speră să mă poți convinge să mă ducă de aici. 
Te are la degetul mic cumva? 

Leopold scutură din cap: 

— Încercăm să lucrăm împreună, dar fiecare îşi face treaba 
în felul lui. Recunosc că mi-a telefonat şi mi-a sugerat să 
încerc să te conving. O casă sigură nu este o idee proastă. 

— E o idee foarte proastă! Alex se ridică în picioare. Şi 
probabil luată împreună cu John Logan. Scutură din cap, 
când surprinse o expresie licărind în ochii lui Leopold. Şi tu 
crezi la fel? 

— El a discutat cu mine. Nu m-am gândit că ai să continui 
cu asta. I-am spus că siguranţa ta se află pe mâini bune. 

— Deci tu eşti răspunzător de acea Toyota albastră, care 
mă urmăreşte de azi-dimineaţă, de când am părăsit hotelul? 

Leopold zâmbi: 

— Nimicitoare! Dar de unde ştii că nu este cineva mai 
sinistru decât umila mea persoană? 

— De aia ţi-am şi pomenit despre asta. Este o Toyota? 

El încuviință, în vreme ce lua telefonul şi forma un număr: 

— Ce culoare şi ce model de maşină folosim pentru 
supravegherea lui Alex Graham? Ascultă. Şi ce număr de 
înmatriculare? Îşi notă numărul. Mulţumesc. Îi dădu lui Alex 
o bucăţică de hârtie. Este una de-a noastră. Dacă bănuieșşti 
că te mai urmăreşte şi altcineva, atunci ia telefonul şi 
sună-mă imediat. 

— Nicio grijă! Vâri bucata de hârtie în geantă. Voi țipa la 
cea mai mică licărire de pericol. Am încredere că poliția îşi 
merită toți banii din impozite. Mai ales când e vorba să-mi 
păstrez gâtul intact. Se îndreptă spre uşă. Mulţumesc pentru 
tot, detectiv! 

— Şi eu îți mulțumesc! Leopold o însoţi dincolo de uşa 
biroului, pe scări. Vreau doar să te văd urcându-te în maşina 
ta. Nu mi-aş dori să te fi înşelat în privința acelor impozite. 


Alex se uită în oglinda retrovizoare, în vreme ce lua curba 
şi se apropia de Golden Nugget Hotel. 

Toyota albastră se afla mereu în spatele ei, păstrând o 
distanță discretă. 

Întoarse la stânga, cobori rampa spre parcarea subterană 
şi parcă lângă uşa ascensorului. Aruncă o privire rapidă în 
jur, înainte să iasă din maşină şi apoi apăsă pe butonul liftului. 

Brusc, deveni încordată. 

O altă maşină cobora pe rampă. 

Uşile ascensorului se deschiseră, ea păşi repede înăuntru 
şi apăsă pe butonul etajului şapte. 

Nicio mişcare. 

Apăsă din nou pe buton. 

Maşina ajunsese pe ultima curbă a rampei. 

Băgă mâna în poşetă, căutându-şi revolverul de calibru 
38. La naiba, oare de ce uşile ascensorului nu... 

Apăsă iar butonul. 

Maşina de pe rampă îi apăru în raza vizuală. 

Era Toyota albastră. 

Scoase un oftat de uşurare şi dădu drumul pistolului, ca 
să îi facă semn cu mâna celui de la volan. 

Acesta făcu şi el acelaşi lucru şi parcă la mică distanță, în 
vreme ce ea apăsa pe butonul ascensorului încă o dată. 

În sfârşit, uşile acestuia se închiseră. 


Lester murmură o înjurătură, în vreme ce azvârlea aparatul 
de control prin radio pe scaunul de lângă el. Ce mama dracului 
se întâmplase? Decker îi promisese că uşile ascensorului vor 
rămâne blocate, dacă va răsuci comutatorul. Ar fi trebuit să 
ştie că e mai bine să nu ai încredere în nimeni altcineva decât 
în tine însuți. Nenorocită încurcătură. Acum era nevoit să 
caute o cale de a pătrunde în camera de hotel a lui Graham. 

leşi din Toyota albastră şi porni spre platforma liftului. 
Trebuia să se mişte repede. Apăsă butonul de chemare. Nu 
ştia cât timp îi rămânea, înainte să... 

Uşile ascensorului se deschiseră. 

— Iertați-mă. 

Se răsuci să îl vadă pe bărbatul care cobora scările ieşirii 
de urgență. 

— Urăsc să vă stric planurile, spuse bărbatul, pe un ton 
calm. Însă chiar nu vă pot lăsa să urcați în acest lift. 

Rahat! Sticlete?! 

Mâna lui Lester se strecură sub jachetă, spre tocul 
revolverului său Glock. 

— Prea târziu! 

Morgan îl împuşcă în cap. 


Alex abia luase telefonul ca să o sune pe Sarah, când 
alarmele de incendiu de pe culoar începură să jelească. 


59 


Înţepeni. Era un pic prea convenabil? Un foc reprezenta 
cea mai minunată modalitate de a scoate pe cineva afară din 
camera de hotel. Sună la recepție. Ocupat. 

Formă numărul lui Leopold de la secţie. 

— S-a declanşat alarma de incendiu la hotelul meu. Vrei 
să verifici dacă e justificată? 

— O fac imediat! Leopold închise. 

Ei bine, dacă alarma era justificată, nu va rămâne aici, să 
ardă de vie. Îşi luase deja geanta şi aparatul de fotografiat de 
pe pat, când sună telefonul. 

— Pompierii sunt pe drum. Au sunat de la hotel şi au 
raportat un incendiu la o maşină din parcarea subterană, spuse 
Leopold, după ce ea răspunsese. A ajuns la rezervorul de 
benzină şi a explodat. Fumul a pătruns în sistemul de 
ventilație. Se tem că acolo se vor produce şi alte explozii, 
aşa că evacuează hotelul. 

Alex se îndreptă spre uşă: 

— Atunci am să ies de aici. 

— Bună idee! Voi trimite un ofițer de poliție să se 
întâlnească cu tine în hol. 

Pe culoar era puțin fum, însă acesta se umpluse cu oameni 
care se îndreptau spre scara de incendiu de la capătul 
coridorului. 

— Pe aici! Un adolescent îi făcea semn cu mâna s-o ia 
înainte. Nu te speria. Sunt numai şapte etaje. Vom ieşi de 
aici. 

Ea zâmbi şi încuviință: 

— Sunt sigură de asta! Se îndreptă spre treptele de beton. 
Ia-o înainte. Voi fi bine. 

— Nu, rămân cu tine. 

— Joseph! O femeie de vârstă mijlocie îi făcea semn să 
vină. Nu vreau să fim despărțiți. 

Adolescentul se încruntă: 

— E singură, mami! S-ar putea să aibă nevoie de ajutor. 

Drăguţ copil! 

— Du-te! spuse Alex. Vin şi eu. Promit să nu intru în panică. 

— Joseph! Vocea mamei băiatului devenise ascuțită. Fusese 
împinsă lângă perete, când mai mulți oameni năvăliseră pe 
scări de la ieşirile de urgență ale altor etaje. 

— Bine! Bine! Joseph o apucă brusc pe Alex de mână şi o 
trase în jos pe scări. Vino! Trebuie să vii cu noi! 

— Mă simt bine, într-adevăr. Tu nu... Încetă să se mai certe. 
Cel mai important lucru pentru ei toți era să iasă de acolo. 

Etajul cinci. 

Fumul devenise mai dens. 

Etajul patru. 

Abia se putea mişca în mulțimea care se târa cu greutate. 

Etajul trei. 

— Rămâneţi pe loc, vă rog. Trebuie să urcăm scările. Era 
un pompier care îşi făcea drum în sus pe scări. Există un alt 
foc anunţat la etajul patru. 

Alex se înghesui lângă perete, împreună cu restul 
oamenilor de pe scări. 

Pompierul se aflase ceva mai jos, apoi apăruse lângă ea. 
Încercă să treacă pe lângă el, dar se opri brusc. Luptătorul 
cu focul avea ochi albaştri, reci, un chip aspru şi privirea 
preocupată, când îi privi fața. 

— Vă simtiti bine, doamnă? Vă ard plămânii? Arătaţi de 
parcă aţi fi înghițit fum. 

— Eu nici măcar... 

El se întinse şi o prinse de încheietură. 

Căldură. Putere. Siguranță. 

Degetele lui i se deplasară spre partea interioară a 
încheieturii. 

— Pulsul dumneavoastră a luat-o razna. Aveţi astm sau 
orice alte probleme respiratorii? 

— Nu, nimic care... 

Hristoase, se simțea ameţită. Genunchii i se îndoiră... 

Dar el o prinsese. 

— Nu vă temeţi, doamnă! Voi avea mare grijă de 
dumneavoastră! 

Ochi albaştri, reci. 

Nu, nu ochi albaştri reci! Ochi albaştri, de gheaţă... 


Muzică. 

Ravel. Îl recunoscu ca prin ceață. Îi plăcea Ravel. Şi 
tăticului ei îi plăcea. Nu se îngrijise de multe selecții de 
muzică clasică, dar spunea că Ravel era plin de bubuituri. 

Ca şi capul ei. Fir-ar să fie, îi pocnea. 

— Deschide ochii! Ţi-am adus ceva care te va face să te 
simți mai bine. 

Alex deschise ochii încet. 

Ochi albaştri. Pompierul cu ochi albaştri. 

— Este doar aspirină. Ţinea un pahar cu apă şi două 
aspirine. Îţi vor face bine la durerea de cap. 

— Votez pentru asta. 

Înghiţi aspirinele şi apa şi îi înapoie paharul. Nu mai era 
îmbrăcat în uniforma de pompier. Purta o cămaşă roşie de 
flanelă şi jeanşi, dar exprima încă acel aer de totală încredere 
care o impresionase pe scări. 

Brusc, deveni complet trează. Nu se mai afla pe scări. 
Zăcea pe o canapea. Privi în spatele lui şi văzu flăcările 
dansând vioi într-un uriaş cămin de piatră ce se cățăra spre 
un tavan cioplit, colțuros, care strălucea la lumina lor. 

Categoric nu era o cameră de hotel. 

— Unde mă aflu? 

El puse paharul pe marginea mesei. 

— Într-o cabană, în munți. 

— Poftim? l 

— Situația se cam înfierbântase. Era necesar să te scot din 
peisaj pentru o vreme. 

Alex se ridică în capul oaselor: 

— Cine dracu” eşti tu? 

— Judd Morgan. Nu te îngrijora, nu sunt o amenințare 
pentru tine. 

Şi se presupunea că ea trebuia să îl creadă? Chiar şi când 
fusese doar pe jumătate conştientă îşi dăduse seama de... Ce 
anume? Răceală, încredere, o prezență covârşitoare. 

El încuviință, sesizându-i expresia: 

— Luând în considerare compania din ultima vreme, nu 
mă mir că eşti suspicioasă. 

— Dar de ce dormeam? Mă simţeam absolut normal. Nu 
trebuia să fi căzut... 

— Doar un sedativ inofensiv, dar care te-a scos din circuit 
atât cât era necesar să te iau de acolo în condiţii de siguranță 
şi aceasta a reprezentat cea mai bună modalitate de a o face. 

— Un sedativ? M-ai făcut knock-out? 

El ridică din umeri: 

— Aşa cum spuneam, cel mai inofensiv mod de a-mi duce 
treaba la capăt. Chiar şi durerea de cap va dispărea curând. 

— De ce trebuia să o faci? Un anume enunţ o readuse repede 
la realitate. Condiţii de siguranță? Furia se transformă repede 
în şoc. Doamne Dumnezeule, eşti de partea poliţiei sau a 
FBI-ului? Le-am spus că nu voi duce mai departe... El negă, 
clătinând din cap. Atunci de ce dracu” ar dori să facă aşa 
ceva ? 

— John Logan mi-a făcut o ofertă pe care nu am putut s-o 
refuz. 

Ea îl privea neîncrezătoare: 

— Te-a plătit pentru asta? 

— Ei bine, nu mi-a spus să te iau de acolo. Doar să mă 
asigur că eşti în siguranță şi că soția lui va afla asta. Zâmbi. 
Din păcate, nu am putut face una fără cealaltă. 

— Ticălosule! Răpirea este un delict federal! 

El încuviinţă: 

— Aşa am auzit şi eu. Traversă camera către chicinetă. 
Am pus un ostropel pe plită. Ar trebui să fie gata în 
cincisprezece minute. În caz că vrei să te speli... 

— Nu vreau să mă spăl! Trebuie să ies de aici! 

El scutură din cap: 

— Îmi pare rău, nu-i cu putință. Habar n-ai unde te afli şi 
cheile de la Land Rover-ul de afară sunt la mine. Ai putea 
încerca să mergi pe jos, dar a început să ningă şi probabil că 
nu te vei apropia de primul semn de civilizație înainte să 
faci hipotermie. Se uită spre geanta ei care zăcea pe masa 
pentru cafea. Oh, ţi-am confiscat şi pistolul şi telefonul. Nu 
mi-am închipuit că fotografii poartă arme mortale, de regulă, 
dar ghicesc că munca ta te duce în locuri fierbinţi şi 
periculoase. Se aplecă deasupra plitei. Cincisprezece minute! 

Alex îl privea pe Morgan cu furie şi dezamăgire. Dorea 
să-l omoare. 

— Te vor căuta. Leopold trimisese un ofițer, să mă 
întâlnească în hol. 

El încuviință. 

— Nu sunt dispusă să suport asta! Nu vreau să fiu ținută 
prizonieră de un oarecare fecior de târfă, ca să poți câştiga 
câţiva dolari! 

Judd nu-i răspunse. 

Un alt gând îi trecu lui Alex prin minte: 

— Iisuse, tu ai dat foc la hotel, nu-i aşa? 

— Doar maşinii tale închiriate, din garaj. Am parcat-o 
suficient de departe de celelalte maşini, astfel că nu va cauza 
mai mult decât o problemă minoră. 

— Doar? Problemă minoră? Continuă să descifreze 
scenariul. Tu trebuie să fi plănuit totul! Probabil că tu eşti 
cel care a anunțat pompierii! Aveai pregătită chiar şi o 
uniformă de pompier. De ce? 

El nu-şi ridică privirea de la ostropelul care sfârâia: 

— Întotdeauna am avut încredere în lucrul bine pregătit. 
Tatăl tău era pompier. Ştiam că trebuie să fii bănuitoare față 
de oricine, dar că te-ai încrede instinctiv în cineva care poartă 
uniformă. 

O trecu un fior rece, amintindu-şi cât de în siguranță se 
simţise când îi atinsese încheietura, acolo, pe scări. El se 
gândise la toate şi venise cu un plan care trebuia să o atingă 
în cel mai vulnerabil punct. 

Alex scutură din cap: 

— Încă nu-mi vine a crede că Logan ar fi aprobat o răpire! 

— Ţi-am spus că el nu a aprobat-o. Face doar parte din 
înțelegerea potrivit căreia trebuie să-mi acopere orice acțiune 
pe care o consider necesară pentru a te proteja. Ridică din 
umeri. Exista şi o variantă ca tu nici să nu ai habar că mă 
aflu prin preajmă, însă când am văzut cum se prezintă situația, 
am ştiut că trebuie să te scot de acolo. 

— Nu am nevoie de tine! Sunt protejată de poliţie. 

El clătină din cap. 

— Sună-l pe detectivul Leopold. O să-ţi spună el. Drace, 
s-au ținut după mine două zile! insistă ea. 

— Cunosc! Toyota albastră. Doi ofiţeri. 

Ea încuviință: 

— Unul chiar m-a urmărit aseară până la hotel. 

El dădu din cap: 

— Au ieşit din parcare, îndreptându-se spre secție, în vreme 
ce tu te aflai înăuntru, în acea după-amiază. Toyota a fost 
scoasă din parcare la cincisprezece minute după ce tu ai intrat 
în secție, dar nu mai erau aceiaşi oameni cei care o conduceau. 
S-au dus la hotel şi şoferul l-a lăsat pe partenerul lui să 
aranjeze ceva la ascensor, apoi s-au întors în parcare şi te-au 
aşteptat să ieşi. 

— Cum?! 

— Amândoi sunt foarte buni, adevăraţi profesionişti. Am 
fost impresionat. 

Alex îl privea cu neîncredere: 

— Vrei să spui că i-au ucis pe ofițerii de poliție care mă 
urmăreau şi le-au luat locul? 

El încuviință: 

— N-au avut nici timpul şi nici ocazia să îndepărteze 
cadavrele, aşa că îmi închipui că acestea încă se mai află în 
portbagajul Toyotei. 

Ea scutură capul: 

— Nu te cred! 

— O vei face. Doar că îţi va lua puţin timp. De ce aş minţi? 

— Habar n-am. După cum nu ştiu nici de ce mi-ai spune 
adevărul. 

El se uită la ostropel. 

— Zece minute! spuse, calm. Dormitorul tău este pe hol, 
la stânga. Nu am niciun fel de haine pentru tine, aşa că pune-ți 
ceva din grămada din sertarul dulapului. Mă tem că am fost 
puțin cam nepregătit. N-am vrut să se ajungă la asta. 

Ea se ridică încet în picioare: 

— O să-ți fac viața un iad. Ceea ce nu merită efortul tău. 

— Poate că ai dreptate. Deja mi-ai provocat mai multe 
probleme decât îți imaginezi. 

— Minunat! 

Alex îşi înşfăcă poşeta şi echipamentul de fotografiat, păşi 
pe hol şi trânti uşa dormitorului în urma ei. O clipă mai târziu, 
se spăla pe față în baia de alături. Se şterse cu prosopul pentru 
oaspeţi şi apoi se întoarse în dormitor şi se uită afară, la 
zăpada care cădea din abundență. Prin întuneric şi ninsoare, 
abia putea zări munții. 

Se îndoia că apa rece va reuşi să o facă mai vioaie sau 
mai aptă de a înfrunta situaţia. Încă se mai simţea nesigură 
din cauza sedativului. Oare ce dracu” îi dăduse?! 

În regulă, să încerce să gândească. Întreaga întâmplare 
amintea ceva dintr-un serial de tipul „soap opera“. Se îndreptă 
spre pat şi scotoci prin geantă. Nici pistol, nici telefon. Nimic 
care să semene măcar cu o armă, dacă nu lua în considerare 
pixul cu pastă. 

Însă în bucătărie trebuia să existe cuțite. 

Urâse întotdeauna să se gândească la cuțite ca la nişte 
arme. Poate că nu era necesar să folosească o armă. Morgan 
părea destul de inteligent ca să respecte o amenințare. Se 
adapta situaţiei, în funcție de împrejurări. 

Logan. El era cel care îl angajase pe Morgan. El îl putea 
concedia. Aceasta era o altă cale pe care o putea explora. 

Ei bine, nu putea rezolva nimic, ascunzându-se aici, în 
dormitor. Îl va înfrunta, va afla cât mai multe despre el şi 
apoi va găsi ea o cale să iasă de acolo. 


Decker se uita la cele două ajutoare de la morgă, care 
băgau cadavrul lui Lester în dric. 

Ce dracu’ se întâmplase? ÎI străbătu un fior rece. Nu mai 
conta ce se întâmplase. Femeia dispăruse. Lester era mort şi 
poliția îl va identifica în câteva ore. Powers va fi furios. 

În regulă, să gândească rapid. Să controleze nenorocirea. 
Să găsească un cârlig de care să se agaţe, să scape de 

dezaprobarea şi pedeapsa care urmau. Trebuia să-şi salveze 
pielea. 

Să găsească cârligul! 

O porni grăbit înapoi, la hotel. 


— Stai jos! Morgan puse un bol de ostropel aburind pe 
şervetul de pe masa din bucătărie. Trebuie să fii flămândă. 
Nu ţi-am lăsat mult timp ca să mănânci, înainte să declanşez 
alarma. 

— Ceea ce a fost absolut iresponsabil. Cineva putea să fie 
rănit. 

— A fost o acțiune necesară. Exista pericolul ca tu să fii 
cea rănită, dacă nu te-aş fi scos de acolo. Se aşeză, de partea 
cealaltă a mesei. Aşa că te-am scos! Mănâncă-ţi ostropelul! 

— De unde să ştiu că n-ai pus ceva în el? 

— Nu ştii! zâmbi el. 

Alex ajunse la concluzia că acest lucru nu era posibil. 
Aşa cum îi spusese înainte, o putea ucide în orice moment, 
în vreme ce zăcea acolo, lipsită de apărare. Luă lingura şi o 
cufundă în ostropel. 

— Cât timp am fost inconştientă? 

— Nu prea mult! Îi oferi un bol cu chifle. Nu am de gând 
să îţi spun cât de mult, fiindcă vei începe imediat să calculezi 
cât de aproape suntem de Denver. Cu cât ştii mai puţin, cu 
atât mai bine pentru mine! 

— Voi pleca de aici! Un zâmbet îi dezgoli dinții. Şi apoi 
mă voi asigura că tu şi Logan veţi fi pedepsiţi. 

— Şi Logan? Doar nu vrei s-o faci să sufere pe prietena ta, 
Sarah! 

— El nu avea niciun drept să... Însă nu exista nicio cale 
care să nu o rănească pe Sarah. Inspiră profund. Se va gândi 

la Logan mai târziu. Nici nu sunt sigură că Logan e cel care 
te-a angajat! 

— Ştiu, şi de aceea am să te las să vorbeşti cu el după ce 
mâncăm. 

— Poftim? 

— Situaţia se arată destul de dificilă. Va fi mai uşor pentru 
amândoi dacă mă crezi că mă aflu aici ca să te protejez, nu 
ca să îți fac rău. Luă o înghiţitură de ostropel. Cu furia este 
în regulă, dar nu vreau să te temi de mine. Frica te secătuieşte! 

— Dar nu mi-e frică de tine! 

— Ba da, ţi-e frică! Se uită la ea cu o privire pătrunzătoare. 
Nu tot timpul. Vine şi pleacă, însă se află acolo. 

— Şi cine eşti tu ca să analizezi... Se opri şi îl privi în ochi. 
Ar fi o prostie să nu fiu precaută cu cineva care tocmai m-a 
răpit. 

— Fii precaută! Precauţia înseamnă deşteptăciune. Zâmbi 
uşor. Iar tu eşti foarte deşteaptă. 

— De unde ştii? Îşi aminti remarca despre tatăl ei, 
pompierul. Ai reuşit să obţii un dosar despre mine. 

— Şi care este foarte interesant de citit! 

— Sunt bucuroasă că pot să te distrez. 

— Distrez nu e tocmai cuvântul potrivit. Cariera ta te-a 
vârât în câteva situații cam dificile. A fost o minune că ai 
reuşit să scapi teafără până acum. Se ridică de la masă ca să 
aducă ceainicul cu cafea de pe tejghea. De exemplu, când ai 
tras în teroristul acela, în Iran, aş fi pariat împotriva şanselor 
tale de a ieşi vie din țară. Ai acţionat greşit, încercând să-ți 
păstrezi viața. 

— Ca de pildă? 

— Te-ai încrezut în cineva de la ambasadă ca să aranjeze 
să te scoată pe furiş. Ambasada este întotdeauna prea vizibilă. 
Ai aşteptat două zile, ca să te îndrepți spre graniță. Trebuia 

să le dai timp teroriştilor să te găsească. Probabil că aceştia 
aveau o inteligență şi o conducere extrem de modeste. Îi turnă 
cafea în ceaşcă. Şi nici nu ţi-ai ucis ţinta! 

— Nu sunt o criminală! Mă aflam acolo să fac un reportaj. 
Am tras în Al Habim în legitimă apărare. 

— Şi fiindcă nu l-ai ucis, a venit după tine la Cairo. Dacă 
cei de la CIA nu te-ar fi pus sub urmărire, puteai să devii 
istorie. 

— De ce crezi că m-au pus sub urmărire? Mă consideri 
tâmpită? Ştiam că Al Habim va veni să mă caute. Speram că 
cei de la CIA îl vor prinde şi vor fi în stare să scoată informația 
de la el. 

— Excelent! Judd zâmbi. Dar, evident, Compania avea 
motive să îl vrea mort. Aşa că puteai la fel de bine să îl omori 
tu însăți şi să scapi pe toată lumea de necazuri. 

— Asta este ceea ce am făcut? 

— Fiecare caz este deosebit, dar eu prefer să rămân în viață 
şi întreg. CIA va reprezenta mereu o carte de vizită 
periculoasă. Acolo există prea mulți politicieni, cu prea multe 
agende de lucru învârtindu-se în jurul lor. 

— Vorbeşti de parcă i-ai cunoaşte. 

— Să zicem că sunt oarecum familiarizat cu ei. Duse ceaşca 
la gură. Am o imensă admiraţie pentru mulți dintre agenții 
lor, dar am descoperit că niciunul în afară de mine nu 
manifestă aceeaşi dorință de a-mi păstra sănătatea şi 
bunăstarea. 

— Îmi pot da seama de ce! spuse ea printre dinți. 

— Vai de mine, câtă amărăciune! Tu eşti tolerantă doar 
când te preocupă teroriştii? 

— Nu sunt tolerantă cu nimeni care se amestecă în viața 
sau în libertatea mea! Îşi împinse scaunul în spate. Şi acum, 
vreau să vorbesc cu John Logan. Sună-l! 

— Cum doreşti! Sunt surprins că ai aşteptat atâta. Îşi scoase 
telefonul mobil şi formă un număr. Logan? Judd Morgan. 

Alex Graham vrea să-ți vorbească. Îi întinse telefonul, se 
ridică în picioare şi începu să strângă vasele. Trimite-l la 
dracu’! N-ar trebui să fiu singurul în suferință. 

Ea îl ignoră. 

— Logan? 

— Îmi pare rău, Alex. Nu doream să fac asta. 

Îi recunoscuse vocea. Până în clipa aceea, nu crezuse cu 
adevărat ceea ce îi spusese Morgan. 

— Rahat! Zi-i ticălosului ăstuia să mă lase să plec! 

— Nu o pot face! Ţi-am spus care îmi sunt prioritățile. 
Sarah trebuie să se afle în siguranță şi, fiindcă tu nu te-ai 
dovedit rezonabilă, a trebuit să pun să fii... 

— Răpită? 

— Pusă la adăpost, în ciuda voinței tale. 

— Şi ai impresia că o să mă împac cu asta? O să reuşesc să 
ies de aici şi, când o voi face, am să-ți creez atâtea necazuri, 
de o să ți se învârtă capul. 

— Sunt sigur că o vei face, dar şi plin de speranță că între 
timp FBI va îndepărta de Sarah orice amenințare. Mă voi 
folosi de toate relaţiile pe care le am ca să aflu cine erau acei 
bărbați de la barajul Arapahoe. 

— Şi îți închipui că eu voi sta aici, sub supravegherea 
măgarului ăstuia, în vreme ce tu încerci să faci ceva ce nu 
poate nici FBI? 

— Există o posibilitate. Am un prieten specializat în soiul 
acesta de informaţii. 

— Un alt delincvent, ca Morgan? 

— Nu, nu ca Morgan! Am înțeles că el are talente deosebite. 

— Ca de exemplu răpirea! 

— Nu se presupunea că se va ajunge la asta. Dar Morgan 
mi-a spus că situația cerea măsuri mult mai drastice decât 
plănuise. 

— Şi tu ai fost de acord! 

— După eveniment. El făcu o pauză. Zicea că era singura 
cale de a te ține în viață şi a te ține pe tine în viață e singura 
cale ca eu să o pot păstra pe Sarah în siguranță. Acesta este 
unicul lucru important pentru mine. 

— Pe Dumnezeul meu! Cine dracu” te crezi? 

— Un bărbat care o iubeşte pe Sarah. Făcu o pauză. La fel 
cum o iubeşti şi tu, Alex! 

— Ți-am spus că nu voi încerca nimic care să o pună în 
primejdie în vreun fel. Ceea ce ai făcut tu depăşeşte orice 
limită. Se uită spre Morgan. Şi convinge-l pe acest... pe acest 
bandit să-mi dea drumul. 

Morgan îşi înălță sprâncenele: 

— Bandit? Nu este un termen cam demodat? 

— Spune-i să mă lase să plec, Logan! 

— Nu pot face asta. Nu te îngrijora, te asigur că vei fi în 
perfectă siguranță cu el. Nu reprezintă o amenințare. 

Alex ar fi râs, dacă nu ar fi fost aşa de furioasă. Ea nu ştia 
cu exactitate cine sau ce era Judd Morgan, dar putea fi 
considerat la fel de puţin amenințător ca un şarpe cu clopoței. 

— Nu va mai reprezenta un pericol când mă voi afla la mii 
de mile depărtare de el sau când va fi în spatele gratiilor. 

— Crede-mă, dacă aveam vreo îndoială în privința 
siguranței tale, nu aş fi făcut niciodată o învoială cu el. Te-ai 
gândit că nu aş fi ştiut ce să-i răspund lui Sarah, dacă ți s-ar 
fi întâmplat ceva? 

— Sarah se va supăra pe tine la fel de mult ca şi mine. 

— Poate că da. Însă va rămâne în viață. El făcu o pauză. Şi 
tu la fel. Scopul scuză mijloacele. 

— Pe dracu” le scuză! 

— Nu sunt de acord. Ce altceva mai doreşti să-mi spui? 

— Lasă-mă să plec! 

— Altceva. 

— Nu, fir-ar să fie! Vreau să... Nu folosea la nimic. Trase 
adânc aer în piept. Cum se simte Sarah? 

— Minunat. Scrâşneşte din dinţi şi vrea să iasă. Mă bate la 
cap să încerc să aflu unde te-au ascuns cei de la FBI, ca să 
poată veni să te vadă. 

— Du-te la dracu”! Închise telefonul şi îl privi pe Morgan. 
Şi du-te dracului şi tu, Morgan! 

— Trebuie să fie foarte frustrant pentru tine. Judd traversă 
încăperea şi îi luă telefonul. Sunt sigur că Logan nu urma să 
te convingă că sunt Sir Lancelot, şi nu Jack Spintecătorul. 

— Nu! 

— Crezi că înțelegerea lui Logan cu mine nu include niciun 
pericol pentru tine? 

— Poate că da! 

— Şi că Logan, fiind atotputernicul care este, ar fi foarte 
supărat dacă eu aş rupe înțelegerea? 

— Posibil. 

— Atunci priveşte lucrurile în felul acesta. Dacă te-aş ucide 
şi te-aş îngropa în zăpadă, Logan ar veni după mine cu toată 
artileria grea. Nu îţi dă asta un sentiment de siguranță? 

Alex îl privi cu neîncredere: 

— Ar trebui? 

Judd oftă: 

— Se pare că nu. Era doar o încercare. Puse farfuriile în 
spălătorul de vase. Dar îmi închipui că nu mai eşti la fel de 
neliniştită cum erai înainte de a vorbi cu Logan. Vrei cafeaua 
acum? 

— Nu! Alex se ridică în picioare. Nu doresc de la tine 
nimic altceva decât să mă laşi să plec. 

— Este posibil să obţii ceea ce doreşti. 

Alex încremeni. 

— Ce spui? 

— M-am gândit la asta. Lucrurile nu s-au desfăşurat cum 
am vrut eu. Plănuiam să rămân în planul al doilea, dar a 
trebuit să mă fac vizibil la hotel. 

— Sunt de acord. 

— Nu, nu când te-am luat pe tine. Aceasta era necesar. 
Există însă camere video aproape peste tot, în hotelul acela. 
Am scos din funcțiune unele din garaj, dar n-am avut timp 
să mă ocup de camera din casa scărilor. 

— Bun! În acest caz chipul tău se va afla la toate posturile 
TV din Statele Unite. 

— Eram sigur că aceasta va fi reacția ta ! Dar nu poliția mă 
îngrijorează în momentul de față. 

— Nu vrei ca lepădăturile alea să te ia drept ţintă şi pe 
tine? 

— Oricum am o problemă. 

Ochii lui Alex se îngustară: 

— Şi l-ai putea trăda pe Logan, ca să o rezolvi? 

— Hai să zicem că ar fi posibil să fac unele modificări la 
aranjamentul nostru. 

Speranţa izbucni ca o flacără. 

— Lasă-mă să plec şi voi uita că te-am văzut vreodată! 

Judd scutură din cap. 

— Nu-mi încalc cuvântul. 

Judd o studie şi apoi zâmbi: 

— Nu, cred că nu. 

— Atunci lasă-mă să plec! Tu nu vrei încurcături şi eu voi 
fi una foarte mare pentru tine. 

— E o făgăduială? 

Zâmbetul ei era un rânjet, care abia îi dezgolea dinții: 

— Oh, da! 

El chicoti: 

— Pe Dumnezeul meu, aş fi dorit s-o cunoşti pe Elena. 
Cred că voi două aţi putea fi suflete-pereche. 

— Nu mă interesează să-ți cunosc prietenele. 

— E bine. Ultima oară când am auzit-o, voia să-mi taie 
gâtul. Mi-este de ajuns una dintre voi, ca să mă lupt cu orice 
îmi va oferi viitorul. 

Alex strânse pumnii: 

— Ai de gând să mă laşi să plec? 

Zâmbetul lui dispăru: 

— Trebuie să iau în considerare toate posibilitățile. Cu 
multă vreme în urmă am învăţat că fiecare acțiune are efectul 
dominoului. Ştiam eu că n-ar fi trebuit să accept această 
treabă. Acum, dacă te las să pleci şi eşti ucisă, faptul va avea 
un impact direct asupra mea. Unu: Logan o să îricerce să-mi 
ia capul. Doi: oricine ar fi cel care se ţine după tine poate să 
mă considere o parte a ecuaţiei şi să mă ia drept țintă. Trei: 
poliţia ar putea găsi de cuviință că sunt implicat în moartea 
ta şi va încerca să mă aresteze. Când am acceptat propunerea 
lui Logan, m-am pus într-o situație foarte precară şi nu va 

— Oh, de drazul lui Dumnezeu! 

— Nu! De dragul lui Judd Morgan! Apoi adăugă: Asta tot 
încerc să-ți spun. M-am considerat întotdeauna numărul unu. 

— Ce surpriză! 

— Îmi pare rău, nu toți suntem eroi care aleargă în clădirile 
arzând. 

— N-am făcut niciodată această greşeală. 

— Deja ai făcut-o. 

O casă a scărilor plină cu fum. Mâna lui strângându-i 
încheietura. Siguranţă. 

— M-ai luat prin surprindere. 

— Deoarece vrei să crezi în eroi. 

— Aceştia există. Am cunoscut câţiva. 

— Ca tatăl tău. 

— Ca tatăl meu. Ea îl privi drept în ochi. Şi nu te voi ierta 
pentru că te-ai îmbrăcat şi ai pretins că eşti unul ca el. 

— Nici nu-mi închipuiam c-o vei face. Îmi dau seama că 
acesta este, din punctul tău de vedere, un păcat capital. Judd 
ridică din umeri. Există însă păcate şi păcate. Am învățat să 
le văd în perspectivă. Se întoarse spre spălătorul de vase. 
Spre exemplu, ar fi, într-adevăr, un mare păcat să permit ca 
un bărbat cu reputaţia şi talentul meu să fie doborât de acele 
canalii care au aruncat în aer barajul Arapahoe. Trebuie să 
mă asigur că nu se va produce un asemenea sacrilegiu. 

— Nu contează dacă cineva este rănit! 

— Oh, n-am spus asta! Zâmbi. Nu fac niciodată 
presupuneri, Alex! Nu trăim într-o lume în alb şi negru. Se 
întoarse spre ea. Acum, dacă ești sigură că nu mai doreşti 
nimic altceva de la mine, cred că o să mă duc să studiez şi să 
lucrez ceva. 

— Îţi plănuieşti următoarea crimă? 

— S-ar putea. Sau poate că mă voi gândi la efectul 
dominoului. 

— Ascultă-mă! Vocea ei vibra, impetuoasă. Trebuie să ies 
de aici! Bărbaţii aceia au ucis oameni nevinovaţi. Nu îi pot 
lăsa să scape. Nu vreau să îi las să scape. I-am văzut! E posibil 
să fiu singura persoană datorită căreia să fie pedepsiţi. 

— Aceasta nu este responsabilitatea ta. Lasă-i pe cei de la 
poliție şi de la FBI să se ocupe. 

— Este responsabilitatea mea! Când se întâmplă un 
dezastru ca acesta, este responsabilitatea fiecăruia dintre noi. 
Nu poţi doar să stai deoparte şi să speri că cineva... Se opri şi 
clătină obosită din cap. Sau poate că poţi. Eşti aşa de afurisit 

de rece. Te şi văd stând în fundal, temându-te să vii mai 
aproape, ca nu cumva cineva să te poată atinge. 

— Ai vrea să-mi refuz asta? Mă simt foarte liniştit stând 
deoparte. Este locul în care intenționez să rămân. Dădu să 
plece. Toată această emoție trebuie să te fi extenuat. Ţi-aş 
sugera să te duci în dormitorul tău şi să dormi puţin. Probabil 
că încă te simți amețită, după sedativul acela. 

— Aşteaptă! Alex îşi umezi buzele. Care sunt şansele să te 
răzgândeşti în privința înțelegerii tale cu Logan? 

El păru să se gândească: 

— Probabil că nu foarte mari. Însă posibilitatea există. 

ÎI urmări cu privirea, cuprinsă de o senzaţie de frustrare 
neputincioasă, în timp ce el dispărea din cadrul uşii şi intra 
în living. 

Nu, nu neputincioasă. Ea nu va fi neputincioasă! 

Traversă bucătăria şi deschise sertarul pentru tacâmuri. 

În sertarul gol, se afla doar un bilet mâzgălit în grabă. 

Îmi pare rău! 

Să-l ia dracu”! 

Uite înregistrarea! Am luat-o chiar înainte ca echipajul 
de poliție să-şi înceapă cercetările. Decker aşeză caseta pe 
birou, în fața lui Powers. Deşi nu-mi dau seama cât de mult 
ne poate folosi. Camera de supraveghere l-a prins din spate 
urcând scările, şi acest mare rahat de pompier aproape că şi-a 
ascuns fața când o căra pe Graham afară, prin ieşirea de la 
etajul al doilea. 

— Era mai bine să ne fi fost de folos, spuse Powers, calm. 
Ai zbârcit-o! Am pierdut-o pe Graham şi ai lăsat FBI-ul să 
găsească trupul lui Lester. 

— Nu m-am gândit că o să fie acolo! ripostă Decker, în 
defensivă. Eu mi-am făcut treaba. 

— Atunci cineva nu şi-a făcut-o. Ceea ce este destul de 
rău. Luă caseta. Voi trimite asta la Washington, ca s-o 
examineze. Ar trebui să speri că o să-l poată identifica pe 
pompierul acela. El este cheia ca să o găsim pe Graham. Cu 
un bobârnac, îşi deschise telefonul mobil. Sunt gata să mă 
duc în iad, unde o să mă trimită Betworth, când o să audă de 
asta, dar poți paria că nu plec singur. 

Decker îşi înălță bărbia, belicos: 

— Nu mi-e teamă de Betworth! 

— Nu?! Powers formă numărul lui Betworth. Dar ce zici 
de Runne? Dădu afirmativ din cap, când văzu că expresia de 

pe faţa lui Decker se schimbase. Altă poveste, nu-i aşa? Eşti 
speriat ca dracu” de Runne! 

— Nu sunt speriat! Numai că tipul €... sinistru. 

— Ei bine, Betworth poate hotărî să se răzgândească în 
privinţa eliberării tale. În locul tău n-aş fi aşa de țanţoş. 
Betworth îi răspunse la apel şi Powers adoptă intenționat un 
ton optimist. Veşti bune, suntem pe cale să o găsim pe 
Graham! 


Cretini! 

Charles Betworth murmură o înjurătură, în vreme ce 
închidea telefonul. 

Barajul Arapahoe fusese un coşmar încă de la început. 
Nu se atinsese ţinta principală şi „curăţenia generală“ se 
dovedise a fi un dezastru. Se spunea că Powers este un 
profesionist competent, dar nu văzuse niciun semn de aşa 
ceva de-a lungul acestor ultime săptămâni. Sosise momentul 
să facă mutarea pe care voise s-o evite. 

Formă rapid numărul de telefon al lui Danley: 

— Trebuie să ne întâlnim diseară. Trebuie să facem ceva în 
legătură cu treaba de care discutam. Mă tem că suntem presați 
de timp şi trecem la planul B. 

— Oare e înțelept? 

Îşi înăbuşi iritarea. Danley devenise sperios în ultimele 
două săptămâni şi trebuia să îşi păstreze nenorocitul de calm. 

— Nu cred că avem de ales. Uneori e necesară o asemenea 
îndrăzneală. Atâta timp cât tu şi Jurgens daţi ordinele corecte 
şi vă asiguraţi că ei le îndeplinesc, noi suntem la adăpost. 
Vorbim diseară! 

Închise. Acest caz chiar cerea îndrăzneală. Nu exista 
niciun motiv ca să nu funcționeze. Fuseseră făcute toate 

pregătirile. Desigur, trebuia să telefoneze în Guatemala City 
şi să se asigure în privința lui Cordoba... 

Un ciocănit discret în uşă, înainte ca aceasta să se deschidă: 

— Îmi pare rău că vă deranjez, domnule! 

Îşi ridică privirea ca s-o vadă pe Hannah Carter, secretara 
lui, care stătea, ezitând, în cadrul uşii. 

— Ce este? 

— Aveţi o întâlnire la Casa Albă, peste zece minute. 
Urmează să vă întâlniți cu vicepreşedintele şi cu secretarul 
de Interne. Mă temeam că ați uitat... 

— Chiar am uitat! Se strădui să zâmbească, în vreme ce se 
ridica în picioare. Contez mereu pe tine ca să îmi salvezi 
fundul, Hannah! 

— Am sunat-o pe secretara vicepreşedintelui şi i-am spus 
că aţi fost reținut de oamenii de la mediu. Hannah îi zâmbi. 
În ultimele două luni el a avut dificultăți în încercarea de 
a-i convinge să aprobe finanțarea infrastructurii noastre. 

— Magnific! Tu ar trebui să te ocupi de treaba asta, nu eu! 
Am plecat. 

Femeia roşi de plăcere, aşa cum îşi închipuise el. 
Considerase întotdeauna că merită să acorde câteva minute 
pe zi pentru a-i face pe oamenii din jurul lui să se simtă 
importanți. A împrăştia miere reprezenta cea mai bună cale 
de a păstra controlul. Hannah lucra pentru el de zece ani şi 
nu ar fi găsit un funcționar mai devotat. De obicei, mierea 
funcționa şi în cazul lui Danley. ÎI târâse după el cu laude şi 
complimente şi i-a trântit uşa în nas, odată ce s-a anagajat şi 
el în treaba asta. 

Însă mierea nu era metoda pe care să o întrebuințeze cu 
Powers, dacă acesta nu înceta să mai facă greşeli. 

Poate că trebuia să îl trimită acolo pe Runne, să îi împingă 
puțin de la spate. Dacă ar fi putut să dea de ticălosul ăsta 

arogant. Runne nu îi mai răspunsese de două zile la telefon 
şi chiar dacă ar fi catadicsit să ia legătura cu el era puțin 
probabil că ar fi acceptat să facă ceea ce îi ordona Betworth. 
Dacă Runne nu ar fi fost atât de bun, Betworth i-ar fi cerut 
lui Powers să se descotorosească de el şi să caute pe altcineva. 

Nu, Runne era perfect! Îl alesese pentru că era foarte 
capricios şi fanatic. Betworth îl putea struni, până când se 
termina treaba. Nu era necesar să scape de el, câtă vreme 
Runne rămânea obsedat de vânătoare. 


Stockton, Maine 


Casa părea pustie. 

Morgan însă era inteligent şi putea să-i fi întins o capcană. 

Runne se mişca rapid şi în linişte peste frunzele răspândite 
pe pământ, în fața ferestrei. Dezactivase deja sistemul de 
alarmă şi îi luase doar o clipă să taie geamul şi să descuie 
fereastra. 

Întuneric. 

Eşti acolo, Morgan? 

Aşteptă. 

Linişte. 

Morgan plecase. Putea să o simtă. Îl încercă dezamăgirea. 

Trecu peste pervazul ferestrei şi intră în cameră. 

Picturi. Pânze. Atelierul lui Morgan. La fel ca atelierele 
din celelalte două case, unde nu reuşise să îl prindă. 

Frustrarea şi amărăciunea urcau înlăuntrul său, în vreme 
ce se uita împrejur. 

Morgan nu se deranjase să îşi împacheteze pânzele şi să 
le ia cu el, chiar dacă ştia că Runne îi va găsi ascunzătoarea, 

la fel cum le găsise pe celelalte. Ştia că Runne nu le va 
distruge. 

Să ucidă omul. 

Să îi ucidă sufletul. 

Să nu distrugă niciodată frumuseţea. 

Nu va aprinde luminile. Nu se va uita la picturi. L-ar 
îndurera prea mult. 

Însă el cunoştea schița care se afla complet la vedere, peste 
tot unde o găsise. Morgan se asigurase că el nu le va rata. 

Era acolo, lângă fereastră. 

Nu voia să o vadă. 

Ba da, voia! În acea clipă, nu îşi dorea nimic mai mult 
decât să vadă schiţa. Se îndreptă încet într-acolo. Pe măsură 
ce se apropia îşi dădea seama că de data aceasta nu era numai 
una. Erau nenumărate. Le luă şi le ridică pe rând în lumina 
lunii ce pătrundea prin fereastră. 

Strâmbată. Obsedată. Pătimaşă. 

Era fața lui, schițată iar şi iar. Fiecare portretizare dezvăluia 
mai mult decât următoarea. ÎI făcea pe Runne să se simtă gol 
şi furios... şi trist. Îşi putea simţi lacrimile curgând pe obraji. 
O să putrezeşti în iad, Morgan! 

Nu mai putea continua. Viaţa era insuportabilă. Nu mai 
putea să îl vâneze, să fie atât de aproape şi apoi să îl scape 
printre degete. 

Trebuia să moară. 


Alex deschise cu precauţie uşa dormitorului ei. 

Era trecut de trei dimineaţa şi putea să vadă lumina ce se 
strecura de sub uşa biroului, dar nu se mişca nicio umbră de 
partea cealaltă. Era pentru a patra oară când verifica biroul 
şi totul părea neschimbat. 

La dracu”, poate că Morgan se aşezase în fotoliu sau pe 
canapea şi adormise. 

Nu chiar. 

Probabil că el asculta, aşteptând ca ea să facă o mişcare. 

Ei bine, va face una! Ce avea de pierdut? Morgan nu îi 
dorea moartea, aşa că nu ar împuşca-o, dacă ar prinde-o. 
Trebuia să încerce mai întâi cu Land Rover-ul, să vadă dacă 
poate face contactul cu firele. Îşi petrecuse ultimele ore 
desprinzând o bucată din marginea de alamă a şemineului 
de marmură din dormitor, ca să îşi facă un şperaclu. Dacă 
asta nu va merge, o va lua în jos, pe munte, să vadă dacă se 
zăresc lumini sau vreo altă casă. Din tot ce aflase, Denver se 
afla la doar câteva mile distanță. 

Ceea ce ştia sigur era că nu mai putea aştepta. Trebuia să 
facă ceva! 

Închise uşa şi se duse spre fereastra pe care o deschisese 
cu câteva minute în urmă. Ningea mai tare şi carpeta se 
umezise din cauza micului morman de zăpadă care se 
depusese deja. 

Îşi înfăşură jacheta mai strâns în jurul trupului şi trecu 
peste pervazul ferestrei. 


Alex reuşise să pornească Land Rover-ul. 

Judd zâmbi şi lăsă jos pensula, când auzi huruitul 
motorului. 

Deşteaptă femeie! Se întreba cum reuşise să deschidă 
portiera. 

Auzi roțile maşinii scrâşnind în zăpadă, în vreme ce ea se 
îndepărta de cabană. Traversă camera spre dulap şi îşi puse 
jacheta şi mănuşile. Câteva clipe mai târziu, se deplasa cu 
greutate în josul muntelui, cu privirea aţintită la farurile ce 
se vedeau pe drumul din fața lui. 

Nu parcursese nici o sută de metri, când îi scăpă piciorul 

şi alunecă. Se redresă, înainte să cadă, dar fiorul care îl 
străbătu nu se datora frigului. 

Gheaţă! 

Rahat! 


Fir-ar să fie, ninsoarea era aşa de puternică, încât abia 
putea să vadă drumul. 

Alex ridică piciorul de pe accelerație şi frână încet, dar 
chiar şi acea uşoară apăsare făcu Land Rover-ul să derapeze 
pe drumul acoperit de gheață. 

Ea răsuci înnebunită volanul şi redresă maşina. 

Dumnezeule, fusese cât pe-aci! Treizeci de centimetri mai 
mult, şi ar fi ieşit de pe drum, plonjând pe panta muntelui! 

Respiră profund, încercând să-şi recapete calmul. 

Nu era mare scofală. Trebuia doar să conducă mai încet. 
Acest Land Rover era un adevărat cal de curse, printre 
celelalte maşini, făcut anume pentru drumuri dificile. Îşi 
dorea doar să aibă mai multă vizibilitate. Odată coborâtă de 
pe munte, trebuia să... 

Crengi de gheaţă se iviră din întuneric, blocând drumul. 

— Nuuu! 

Răsuci de volan, dar era prea târziu. O creangă sfărâmă 
parbrizul, în timp ce maşina patina pe gheaţă şi se oprea în 
copac. 


— Iisuse! 

Judd o rupse la fugă, când ajunse în dreptul curbei, 
alunecând şi căzând, şi apoi ridicându-se din nou în picioare. 

Farurile Land Rover-ului străpungeau întunericul, dar 
maşina se oprise, cu volanul încă învârtindu-se, proptită în 
copacul prăbuşit. O creangă mare străpunsese parbrizul, 

desfăcându-se, din cauza impactului, în aşchii subțiri ca un 
pumnal. 

Un pumnal care intrase în trupul lui Alex şi o ţintuise în 
scaun. 


— Asta trebuie că doare! 

Despre ce vorbea el? Deja o durea, se gândea Alex, 
confuză. 

— Mă auzi? Nu pot aştepta. Trebuie să te scot de aici. Am 
să rup creanga şi am să te eliberez. Voi încerca să fiu rapid, 
însă nu trebuie să te zbaţi, altfel te va sfâşia mai rău. Mă 
auzi, Alex? 

— Te... te aud. Deschisese ochii, să vadă chipul din fața ei. 

Ochi albaştri de gheață. Gheaţă pretutindeni. Parbrizul 
spart se răspândise în jurul ei, ca nişte cuburi lucitoare. 

Mâna lui se încleştase pe creangă. 

Ea încremen:, când îşi dădu seama ce intenționa să facă: 

— Nu! 

— Trebuie s-o fac! Trebuie să te duc înapoi, în cabană. Nu 
te pot lăsa şi să plec după ajutor. Ai putea muri de hipotermie, 
aici, afară. 

— Doare... 

— Ştiu! Mâna lui îi atinse uşor părul. Doare ca dracu’! Dar 
numai pentru o clipă, şi apoi nu mai doare deloc. 

Siguranţă. Fum. Tati... 

Nu, acesta nu era el. Tatăl ei murise. 

Doamne, ce dor îi era de el... 

— Alex, vrei să încerci să nu te zbaţi? Îi susținu privirea. 
Voi avea grijă de tine. Îţi făgăduiesc că vei fi în siguranță. Îţi 
promit că vei trăi, dacă mă ajuţi şi tu! 

— Tăticule... 

— Nu e tatăl tău, Alex! 

Însă tatăl ei se afla acolo. Fum înțepător, câini salvatori, 
şi Sarah, care o îmbrățişa. Viaţa este importantă. Trebuia să 
îşi reamintească asta, altfel tatăl ei murise degeaba. Încuviință 
şi închise ochii: 

— Fă-o! 

Agonie. 


— Am nevoie de un doctor, Galen! spuse Morgan, imediat 
ce acesta îi răspunse. Unul bun şi rapid şi care va trebui să 
îşi țină gura închisă. 

— De ce? 

— S-a întâmplat un soi de accident. 

— Nu-mi place cum sună. 

— Alex e rănită. 

— Oh, rahat! Zi-mi că nu eşti tu cauza acestui „accident“! 

— Nu pot face asta! Cred că o să fie bine, dar vreau să mă 
asigur că nu există niciun nerv afectat. Nu vreau s-o mutilez. 
Am nevoie de un doctor, să îi curețe şi să îi coasă rana. Unul 
care să nu insiste să o duc la spital. 

— Ce i-ai făcut? 

— Nimic peste care să nu poată trece... în cele din urmă! 

— Pe Dumnezeul meu, Logan o să te ucidă! 

— Va trebui să stea la rând. Deci, îmi trimiţi un doctor? 

— Lasă-mi cincisprezece minute. 

Morgan se întoarse în dormitor şi se uită la Alex. Era 
palidă, încă inconștientă, dar pulsul îi era regulat. Ar fi trebuit 
probabil să profite de aceasta şi să se întoarcă la locul 
accidentului, să curețe drumul, pentru ca doctorul să poată 
ajunge la cabană. 

Iisuse, ce palidă era! 

La dracu’! Nu trebuia să facă nimic. Nu se va duce nicăieri 
acum. O să aştepte până când va fi posibil să o lase singură. 

Judd Morgan stătea într-un fotoliu, lângă pat. 

ÎI mai văzuse acolo şi înainte, îşi dădu ea seama, ca prin 
ceață. De câte ori? De cinci? De şase? Nu îşi putea aminti. 
Dar fusese acolo, schițând în blocul de desen, aşa cum făcea 
ŞI acum. 

— Ce... faci acolo? 

El îşi ridică privirea şi îşi aşeză blocul deoparte. 

— Trebuie că te simţi mai bine, dacă te mână curiozitatea. 

— Mai bine decât când? 

— Ai avut febră în ultimele două zile. Doctorul spunea că 
organismul tău se luptă cu infecția. 

— Doctorul? 

— Nu ţi-l aminteşti? Doctor Kedrow. L-am târât până aici, 
sus, ca să se ocupe de rana aceea urâtă din umărul tău. 

Umărul drept îi era înfăşurat în bandaje. 

O creangă ascuţită ca un brici trecând prin carnea ei. 

— Acum ţi-ai amintit. Privirea îi era aţintită pe chipul ei. 
Eşti în regulă. Creanga ţi-a pătruns în umăr foarte sus. Nu e 
o rană care să îți producă probleme ulterioare, dar s-ar putea 
să ai nevoie de o operaţie estetică, dacă vrei să scapi de 
cicatrice. 

— Mă... doare. 

— Aş zice că e un adevăr spus pe jumătate. Ai fost foarte 
curajoasă. M-ai impresionat. 

— Nu vreau să fii impresionat... Îi era greu să pronunțe 
cuvintele. Vreau să mă laşi să plec. 

— Vom discuta despre aceasta mai târziu. 

— Vreau să vorbim acum! 

— Eşti pe jumătate adormită. Mai târziu! Îşi luă iar creionul. 
Încearcă să mai dormi. Eşti bine. Eşti în siguranță... 

Își promit că vei fi în siguranţă. 

Tati. 

Nu tati. 

Judd Morgan, care era ultimul om pe care ar fi trebuit să 
îl creadă sau în care să aibă încredere. 


— Ce tot schițezi? 

El ridică privirea şi zâmbi: 

— Aşadar, ţi-ai revenit! Cum te simți? 

Alex se gândi puțin, înainte să răspundă: 

— Mai bine. Mai în putere. 

— Şi rea ca dracu’? 

— Sunt sigură că va veni şi asta! Nu chiar acum. 

— Hai să-ţi dau o mână de ajutor. Se uită în jos, la schiță, 
în vreme ce creionul continua să se mişte. Nu te condamn 
pentru ceea ce s-a întâmplat. 

— Bineînţeles că nu! Nu m-aş fi aflat aici, dacă tu nu ai fi 
rupt creanga... El clătină din cap. E vorba de mai mult? 

— Am doborât pinul acela ca să blochez drumul. 

Ochii ei se măriră, din cauza şocului: 

— Ce? 

— Mi-am închipuit că probabil vei încerca să cobori 
muntele. Din tot ce am aflat despre tine, ştiam că nu voi 
reuşi să găsesc nicio modalitate de a te opri. Trebuia să 
descoperi tu însăți că era imposibil. 

— Aşa că ai încercat să mă ucizi, făcând în aşa fel încât să 
mă izbesc de afurisitul ăla de copac! 

El clătină din cap: 

— Un calcul greşit. Nu m-am aşteptat să intri în pinul acela. 
Trebuia să ai timp să îl vezi şi să opreşti. N-am ținut seama 
de gheață. 

— Calcul greşit? 

— Acum eşti rea ca dracu”! 

Era adevărat doar pe jumătate. Era atât de furioasă încât 
simţea că i-au luat foc chiar şi rădăcinile firelor de păr: 

— Poţi paria că sunt. M-ar interesa să ştiu ce ai fi făcut, 
dacă opream la timp Land Rover-ul şi o porneam pe jos. 

— Veneam după tine. Sunt foarte bun la urmăriri. 

Şedea perfect relaxat, dar şi-l putea imagina în pădure, 
rapid, încordat, gata să înşface prada. Nu-şi reprimă furia pe 
care o simţea. 

— M-ai fi vânat ca pe un animal? 

Judd tăcu o vreme înainte de a-i răspunde: 

— Îmi pare rău. N-am intenționat să te rănesc. 

— Ei bine, ai făcut-o, lua-te-ar dracu”! 

Judd încuviinţă: 

— Ceea ce înseamnă că ţi-o datoram. Consider poziția 
aceasta foarte incomodă, dar poate că este în avantajul tău. 

— Ticălosule! 

— Cred că a sosit momentul să mă retrag. Ai nevoie de 
puțin răgaz, ca să te răcoreşti. Se ridică în picioare. Mă duc 
să-ți aduc ceva de mâncare. 

— Şi eu o să ţi-o arunc în față. 

— Asta-i OK! Am dus dorul unei mâncări bune şi pentru 
tine. 

Alex şi-l amintea vag, stând lângă ea, dându-i cu lingura 
ceva fierbinte şi lichid. 

— Dacă ar fi după mintea mea, ar... 

— Şşşt! Ştiu! M-ai scuipa în ochi. Se îndreptă spre uşă. Şi 
aş merita-o. De obicei, nu comit greşeli din astea mari. Însă 
tu te-ai obişnuit să faci doar ce vrei. 

— Aş vrea să te arunc în gol, de pe munte! 

— Ceea ce ţi-ar oferi doar o satisfacție temporară. Sunt 
sigur că te poţi gândi la o ţintă pe termen lung. Se uită înapoi, 

spre ea, în vreme ce deschidea uşa. Poate i-ar fi de ajutor să 
afli că piesele de dominou cad în direcţia ta, chiar acum. 

Ea încremeni: 

— Ce vrei să spui cu asta? 

— Că ar trebui să dreg lucrurile. Am foarte puţine reguli 
după care trăiesc, iar tu te-ai împiedicat de una dintre ele. 
Înseamnă că trebuie să mă gândesc cum să-ţi ofer ce îţi doreşti 
şi să te țin şi în viață. 

Judd ieşi, înainte ca ea să aibă timp să îi răspundă. Oare 
la ce se referea? Chiar se aştepta să-l creadă că are mustrări 
de conştiinţă, pentru că era răspunzător de ce păţise? Ar trebui 
să fie o idioată, dacă s-ar dovedi atât de credulă! Tipul era 
un răpitor şi un bandit plătit. Un individ neîndurător, şi rece, 
şi fără... 

Însă îl credea. Nu avea certitudini în privinţa mustrărilor 
de conştiinţă, dar el era un bărbat complicat şi cu o structură 
morală, probabil, la fel de întortocheată. Oamenii foarte 
puternici trebuiau să aibă un fel de reguli care să le dirijeze 
viețile. Poate faptul că ea fusese rănită atinsese un fel de 
rezervor de umanitate de sub suprafața rece. 

Sau poate că nu. Poate că el doar încerca să descopere o 
altă cale de a o controla. 

Exista o singură modalitate de a afla. Să îl provoace. Să îl 
pună la încercare. 

Iisuse, nu se simţea încă destul de puternică, pentru a-l 
provoca! 

Trebuia să se scoale. Să se mişte! 

Se ridică încet, cu grijă. 

Umărul îi pulsa şi capul i se învârtea, din cauza amețelii. 

Să se ducă la baie. Să se spele pe față. 

Se ținu de noptieră, în timp ce se ridica în picioare. 

Întuneric. 

Trecuse un minut sau două şi ea stătea încă acolo, 
așteptând să îi revină forțele. Inspiră profund şi încercă să se 
concentreze asupra a orice altceva, în afară de dorința de a 
cădea înapoi, pe pat. 

Blocul de desen cu schiţe al lui Morgan fusese aşezat pe 
taburet, când acesta se ridicase din fotoliu. Era pus pe lat, 
dar putea să vadă că era schița unei fețe. 

Vulnerabilă. Fragilă. Tulburată. 

Era fața ei. 

Oare în felul acesta o vedea el? Ei bine, tipul avea câteva 
lucruri de învățat despre ea. Nu fusese niciodată nici slabă, 
nici vulnerabilă. Putea să simtă valul de energie inundându-i 
trupul, în vreme ce adrenalina o invada. Dădu drumul 
noptierei şi se îndreptă spre baie. 


Revenise în pat şi răsfoia paginile blocului de schițe când 
Morgan intră în cameră, purtând o tavă. 

— Invadarea intimităţii! Tonul îi era calm, în vreme ce 
aşeza tava pe noptiera de lângă pat. Te-aş putea da în judecată. 

— Când toate aceste schiţe mă au pe mine ca subiect? Nu 
prea cred! ÎI privi cu răceală. Trebuie să te fi plictisit foarte 
tare. 

— Nu ai fost o companie foarte amuzantă. Trebuia să-mi 
fac de lucru cu ceva. 

— Aceasta nu sunt eu. Închise blocul de desen cu schițe. 
M-ai făcut să par... slabă. 

El clătină din cap: 

— Nu există slăbiciune la tine. Se întâmplă adesea ca un 
subiect să vadă într-un portret ceva de care se teme. 

— Nu mă tem. Văd ceea ce ai schițat tu. 

El deschise blocul la prima schiţă : 

— Te simţi rău. Eşti lipsită de apărare. Arătă spre linia 

gurii. Dar aici se află putere. Şi vezi încordarea din linia 
maxilarului? Hotărâre. Nu renunți la ea nici atunci când eşti 
cuprinsă de febră. Eşti un subiect foarte interesant. 

Judd stătea prea aproape. Nu o atingea, dar îi putea simți 
căldura trupului şi ea se încordă, instinctiv. 

— Şi chiar nu simți niciun pic de vinovăţie pentru că mi-ai 
făcut schițe când eram neajutorată? 

El zâmbi: 

— Ai aflat ce ticălos neîndurător sunt. lau ceea ce mi se 
oferă. 

— Şi, de asemenea, ceea ce nu ţi se oferă. 

— Adevărat. Dar nu m-am gândit niciodată la tine ca la o 
neajutorată. Îi luă blocul şi îi dădu o farfurie mică. Încetează 
să te mai gândeşti şi mănâncă-ți sandvişul cu şuncă. 

Judd făcu un pas înapoi şi ea scoase un oftat de uşurare. 
Era de-a dreptul stupid să fie conştientă de acea prezență 
fizică. Asta se datorase faptului că fusese rănită, iar forța şi 
prezența lui se aflau într-un contrast puternic cu starea ei de 
slăbiciune. 

Judd zâmbi: 

— Mă gândeam eu că dacă preferi să mănânci cu mâna o 
să-ți răstorni supa pe tine, în loc să o arunci pe mine. 

Ar fi vrut s-o facă. Se simţea stângace şi vulnerabilă, chiar 
şi fără... Un gând neaşteptat îi trecu prin minte: 

— Port o cămaşă de-a ta. Cum am reuşit să mi-o pun? 

— Nu tu, ci eu! Se aşeză în fotoliu şi îşi puse picioarele pe 
taburet. Nu intra în atribuţiile doctorului şi nu am vrut să-l 
ofensez. Îmi pare rău dacă asta te supără. 

— Nu mă supără. Este ultima dintre grijile mele. Muşcă 
din sandvici. Eram doar curioasă. 

— Ar fi trebuit să îmi fi dat seama. O femeie care e în stare 

să lege firele de contact ale unei maşini nu se lasă necăjită 
de un lucru aşa de neînsemnat ca nuditatea. 

— Există prea multe feluri în care o persoană poate fi 
goală, nu numai cel fizic. Ea bătu uşor cu palma blocul cu 
schițe. Aceasta mă deranjează mai mult. Tu... te-ai băgat în 
viața mea. 

— Ai un chip foarte interesant, dar îți promit că nu o voi 
mai face, fără permisiunea ta. 

Alex îl crezu. 

— Eşti foarte bun, pentru un delincvent. 

— Este un compliment cam ranchiunos. Mă bucur că nu 
te-am dezamăgit, zâmbi el. 

— Tu nu mă poți dezamăgi. Nu aştept nimic de la tine. 

— Minunat! O ocară în toată regula! Se strâmbă. Aş vrea 
eu! 

— Eşti un bun artist. Ceea ce face să fie chiar mai rău 
faptul că îţi ignori darul pentru a săvârşi lucruri care rănesc 
alți oameni. Alex dădu din umeri. Nu că asta ar însemna 
ceva pentru mine. Fă ceea ce vrei, fii ceea ce vrei. 

— Mulţumesc. 

Ea ignoră ironia din vocea lui şi continuă: 

— Atâta vreme cât îmi oferi şi mie acelaşi privilegiu şi mă 
laşi să-mi văd de drumul meu. Îl privi drept în ochi. Aşa că 
dovedeşte că nu m-ai mințit. Lasă-mă să plec. Suportă sau 
taci. 

— Nu este deloc uşor. Toate acele cerințe pe care le-am 
menționat înainte sunt încă valabile. Ridică o mână, când ea 
încercă să-l întrerupă. Nu spun că n-aş fi dornic să găsesc o 
cale care să le ocolească. Mă aflu într-o situație delicată. 
Am făcut o înțelegere cu Logan şi nu doresc să o rup. 

— Te temi de el? 

— Nu! spuse el, calm. Mă tem de tine. Fiindcă există 
posibilitatea de a mă ucide. 

— Nu vreau să ucid pe nimeni. Doresc doar să îi găsesc pe 
tipii care i-au îngropat pe toți acei bărbați, femei şi copii la 
Arapahoe Junction. 

— Ştiu. Şi cum nu vei renunța până când nu-ți vei atinge 
scopul, nu vei fi în siguranță. Iar eu am promis să te ţin în 
viață. Aşa că nu am de ales. Trebuie să îi descopăr şi să te 
scap de ei. 

— Te aştepţi să te cred că mă vei ajuta să dau de ei? 

— Şi să dispui de ei. După aceea voi considera că mi-am 
plătit datoria şi tu îţi vei urma drumul propriu. Termină-ţi 
sandvişul şi laptele. Avem treabă. 

— Poftim? 

— Perioada de refacere a luat sfârşit. N-ai reuşit să îl 
identifici pe niciunul dintre bărbaţii de la baraj în baza de 
date? 

Ea negă, scuturându-şi capul. 

— Ai vorbit cu portretistul poliției? 

— Acesta urma să fie pasul următor. 

— „Pasul următor“ se află aici. Tu îmi descrii trăsăturile şi 
eu le pun pe hârtie. Vom avea chipurile şi apoi vom obţine 
numele. 

Ea îl privi fix o clipă. 

— Ce vrei să spui? 

Judd se aşeză şi îşi deschise blocul de schiţe: 

— Poţi fi al dracu” de sigură că o voi face! 


— Favoriţi mai lungi? întrebă Morgan. 

— Nu! Însă fruntea era mai lată şi părul dat pe spate. 
Creionul lui Morgan se mişca iute pe hârtie. 

— Ceva aluniţe sau cicatrice? 

— Nu-mi amintesc. 

— Asta nu e admisibil! 

— L-am văzut doar câteva secunde. Eram atentă la ceilalți 
bărbaţi, din afara elicopterului. 

— Ţi-ai amintit feţele celorlalți doi. 

— El se afla în interiorul elicopterului. Era în umbră... 

Elicopterul lui Ken transformat într-o minge de foc. 

— Nu vrei să-ți aminteşti! 

— la mai du-te... 

El o ignoră, cu privirea aţintită asupra hârtiei. 

— Spuneai că numai unul a tras. la-o din momentul în care 
el a ridicat mâna şi a țintit cu arma. 

— Nu-mi amintesc. 

— Ce fel de armă era? 

— Nu ştiu. 

— Ce număr? Un Magnum? Un 38? 

— O puşcă. 

— OK, el ridică puşca. Urmăreşte linia de la ţeava puştii 
până la ţintă. Reuşeşti s-o vezi? 

Metal strălucind albastru, în lumina farurilor elicopterului 
lui Ken. 

— O vezi? 

— O văd. 

— Atunci trebuie să fii în stare să îi vezi fața. Buzele? 

— Subțiri. 

— Pomeţii obrajilor? 

— Înalţi. 

— Cât de înalți? 

— Faţa lui este ca un fel de... în formă de diamant. 

— Bine. Creionul îi zbura pe hârtie. Sprâncenele? 

Ochi privind într-o parte, în vreme ce îşi fixa ținta cu 
puşca. 

— Stufoase. 

— Culoarea ochilor? 

— Nu pot să îi văd. Cred că negri. 

— Nasul? 

— Drept. Scurt. Cu nările uşor dilatate. 

— OK. I-am dat drumul. Acordă-mi un minut şi te voi lăsa 
să vezi, ca să facem modificările necesare. 

Judd se aplecă deasupra blocului de desen. 

În felul acesta au procedat toată după-amiaza. Morgan 
sonda şi punea întrebări şi o făcea să îşi amintească detalii 
pe care le uitase. Nu fusese uşor să lucreze la schițele primilor 
doi bărbați, însă asupra celui din urmă ea aşternuse un văl. 

Un văl pe care Morgan nu o lăsa să îl păstreze. Era neobosit 
şi concentrarea lui părea mult mai intensă, în vreme ce lucra 
la ultima schiță. 

— Ce-mi poți spune despre gâtul lui? Cumva bărbie dublă? 

— Nu! Linia era fermă, scurtă şi el... Ce s-a întâmplat? 

Judd încremenise, cu creionul nemişcat, în vreme ce se 
uita la schiță. 

— Nimic. Doar mă asigur că n-am omis nimic. 

Creionul începu să îi zboare din nou pe hârtie. 

Câteva minute mai târziu, el ridică privirea spre ea. 

— Ai răspuns bine! 

— M-ai forțat s-o fac bine! 

— Şi tu n-ai suportat. 

— Nu! Ei bine, până la un anumit punct. Dar era necesar 
pentru mine să-mi reamintesc. Nu contează cât de mult doare. 
Era treaba mea. Se ridică şi se îmbărbătă singură. Eşti gata 
să îmi arăţi schițele? 

— Eşti pregătită s-o vezi? Zâmbi slab. La dracu”, da, eşti. 
Întoarse blocul de desen. Trăgătorul! 

ÎI schiţase cu patul puștii apăsat pe obraz. 


96 


Ea tresări şi apoi se forță să se concentreze asupra feţei 
acestuia: 

— Pare prea... netedă. Faţa era subţire, însă se formaseră 
încreţituri în jurul ochilor, când s-a uitat într-o parte. 

Morgan întoarse iar blocul şi începu să lucreze. 

— Urechile? 

— Apropiate de cap, cred. N-am văzut... Puşca era... 

— Gândeşte-te la asta! Tonul îi era aspru, incisiv, 
poruncitor, în vreme ce creionul i se mişca pe hârtie. Ţi-ai 
amintit favoriţii. Trebuie să-ți aduci aminte şi cum arătau 
urechile. 

— O să-mi amintesc. Acordă-mi un minut! 

— Zi-i repede! Eşti în priză! 

— Pentru numele lui Dumnezeu, dă-mi o pauză. 

Judd o privi. 

— Asta vrei tu de la mine? 

Duritate. Răceală. Cruzime. l 

Nu, nu voia de la el o pauză. Dorea exact ceea ce îi oferise. 
Inteligență. Dăruire. Hotărâre. 

— La dracv’, nu! 

— Aşa mi-am închipuit şi eu. 

Ea închise ochii, şi îşi aminti: 

— Avea urechi mici, apropiate de cap, şi lobii erau plini, 
aproape rotunzi... 


— Cred că ne-am apropiat cât de mult s-a putut. Morgan 
se ridică în picioare. Ne vom uita peste ele din nou, după ce 
vei trage un pui de somn. 

— Nu am nevoie de un pui de somn. Mă pot uita la schițe 
acum. 

— Te poți uita, dar le vei vedea? Au trecut şapte ore. Eşti 
năucită. N-a fost deloc uşor pentru tine. 

— Nu! Privirea îi alergă peste schițe. Într-adevăr, au ieşit 
foarte asemănătoare cu originalul, Morgan! Ai de gând să i 
le trimiţi lui Leopold? 

— Poate că da! 

— Poftim? 

— Nu te enerva! Îi vom identifica. Există şi alte surse, 
care pot fi mai rapide. Se îndreptă spre uşă. Trage un pui de 
somn, până când le mai retuşez. Discutăm mai târziu. 

— Vreau să discutăm acum! Mi-am pus fundul la treabă 
doar ca să le termini şi să le trimiţi celor care pot să îi 
identifice pe tipii ăştia. 

— Unul a fost deja identificat. 

Ochii ei se măriră: 

— Despre ce vorbeşti? 

— George Lester. El era bărbatul care conducea Toyota 
albastră şi încerca să te scoată din circuit. 

— Cum ai aflat cine era? 

— I-am telefonat unui prieten, acesta a verificat şi a 
descoperit că poliția i-a luat amprentele digitale şi cea dentară. 
Fără doar şi poate, este George Lester, din Detroit. Foarte 
urât tipul ăsta ciudat, şi un lup singuratic. De asta a fost dificil. 

— Amprenta dentară? Sună de parcă... Se opri. E mort? 

Judd ridică din umeri: 

— N-am ştiut că aveam nevoie de el. 

— L-ai omorât?! 

— Se ţinea după tine. Ar fi fost doar o problemă de timp, 
ca să te prindă. Părea cel mai rezonabil lucru de făcut. 

— Să ucizi nu este niciodată rezonabil! 

— Îmi permit să nu fiu de acord. Însă de data aceasta nu a 
fost o mişcare inteligentă. Mă interesa doar să-l scot din calea 
ta, nu să îi găsesc partenerii. Acum va trebui să pornim de la 
numărul unu. 

— De ce nu mi-ai spus şi mie? 

— N-aş fi făcut decât-să te supăr. Ai o inimă îngăduitoare. 
Nu l-ai ucis nici pe Al Habim, când te luase în cătarea armei! 
Părea cea mai eficientă cale de a te proteja. 

Atât de degajat, atât de rece! 

Judd se uită înapoi, în timp ce deschidea uşa: 

— Ai dreptate, spuse, de parcă i-ar fi citit gândurile. Un 
fecior de târfă, rece! Dar în asemenea situaţii acolo sunt 
folosiți bărbați ca mine. Probabil că vei mai descoperi câțiva, 
înainte să ne ducem. 

Alex rămase privind uşa pe care Judd o închise în urma 
lui. 

Era copleşită de şoc, confuzie şi un sentiment prevestitor 
de rău. 

Acolo sunt folosiți bărbaţi ca mine. 

Însă ea nu cunoştea pe nimeni care ar fi îndrăznit să încerce 
să îl folosească pe Judd Morgan. 

În regulă! Să se odihnească! Să gândească! Să analizeze 
situația. Să se hotărască dacă i-ar putea acorda măcar o fărâmă 
de încredere bărbatului care ucisese un om doar fiindcă era 
„eficace“. 

Rahat! 


Powers smulse raportul din fax, îl parcurse şi apoi formă 
numărul de telefon al lui Betworth. 

— Tocmai a sosit din Quantico raportul despre bărbatul 
din casa scărilor, domnule! 

— Morgan? 

— Cum de aţi...? Uneori, se întreba dacă nu cumva ticălosul 
era vreun medium. Da. Au avut ceva probleme cu camerele 
video, altfel primeam mai curând identificarea. Vă aşteptaţi 
să se întoarcă aici? 

— Există mereu o posibilitate. Nu credem că Morgan ar 
putea face legătura, dar nici nu putem fi siguri. Şi dacă ne 
luăm după dosar, niciodată nu ştii când urmează să sară 
Morgan. Însă nu mi-am închipuit că îşi va face apariţia 
imediat după prăbuşirea stăvilarului. Trebuie să îi pregătesc 
pe cei de la CIA să-l înhațe, dacă tipul se hotărăşte să facă 
un pic de spionaj. Sunt puţin îngrijorat din cauza legăturii 
lui John Logan cu Alex Graham. 

— Logan? 

— A tras de toate sforile cu putință, pentru a o ţine pe 
Graham într-o casă sigură, după ce soția sa a fost rănită. Şi 
tot Logan a fost cel care a încercat să obțină suspendarea 

sancțiunii lui Morgan, cu câteva luni în urmă. Are multă 
influență. Am avut nevoie de mult timp ca să îl blochez. 

— ÎI ţinem pe Logan sub observaţie, de la dispariţia lui 
Graham. Se află la el acasă, în California, şi nu a încercat să 
ia legătura cu cineva. 

— Ai fi în stare să îi monitorizezi telefoanele? 

— În niciun caz! Are un sistem de securitate şi comunicație 
ultrasofisticat. 

— Atunci îţi sugerez să găseşti o cale de a afla ceea ce ne 
trebuie. Am înțeles că este foarte îndrăgostit de soția sa. La 
revedere, Powers! 


— Am schiţele celorlalți doi bărbaţi pe care i-a văzut Alex, 
la Arapahoe Junction! spuse Judd, imediat ce Galen răspunse 
la telefon. Am nevoie să afli cine sunt aceştia. 

— Alex ţi-a dat descrierile? Ştii cât de înşelătoare poate fi 
memoria! Te poți bizui pe ea? 

— Da! 

— Fără dubii? 

— Fără dubii! 

— Mi le poţi trimite prin fax? 

— Mă gândeam că ar fi mai bine să vii şi să le salți tu de 
aici. 

— E o jumătate de ţară de traversat. De ce? 

— Am nevoie de tine aici! Am un presentiment urât... I-ai 
spus lui Logan despre rănirea lui Alex? 

— Încă nu. 

— Foarte bine! Nu am nevoie de un Logan supărat, care 
să-mi stea în cale. Cât de repede poți ajunge aici? 

— Am plecat! 

Galen închise. 

Morgan se aşeză la masa din bucătărie şi scoase schiţele. 

Puse deoparte două dintre ele, ca să se uite la cea la care 
lucraseră la sfârşit — trăgătorul. Respiră adânc şi apoi o ridică. 
Aproape că se trădase din cauza surprizei. Epuizat, cum era, 
îi permisese lui Alex să observe aceasta. Trebuia să fie mai 
grijuliu. 

Grijuliu? Gândul i se păru rizibil. În clipa în care terminase 
acea schiță, îşi dăduse seama că siguranța dispăruse pe 
fereastră. Până atunci, încă mai existase o şansă ca ruperea 
barajului să nu aibă nimic de-a face cu Z-3. 

În regulă, încă putea să dea înapoi şi să dispară. Să 
găsească o altă cale de a o ține pe Alex în viață. 

Alex. 

Ce dracu’? Îşi mai acordă ceva timp. Trebuia să retuşeze 
schițele acelea, în vreme ce Alex trăgea un pui de somn, şi 
să obțină aprobarea ei finală, înainte de a i le da lui Galen. 
Erau doar câteva ore până la sosirea acestuia. Galen nu irosea 
niciodată timpul, când se punea în mişcare. 


— N-ar fi trebuit să te ridici! Morgan se sculase de pe 
scaun şi se îndrepta spre ea. De ce nu m-ai strigat? Te-aş fi 
ajutat. 

— Mă simt bine. Trecu pe lângă el şi se duse lângă foc. 
Era un pic înfrigurată. 

— Ai nevoie de timp ca să te vindeci, şi eu te-am presat 
prea tare astăzi. Eşti obosită şi probabil că temperatura 
corpului tău a scăzut. Ar trebui să încerci să dormi mai mult. 

Alex îşi întinsese mâinile spre flăcări. 

— Asta nu înseamnă că n-am dormit deloc. Tu ce-ai făcut? 

— Am definitivat schițele, în aşteptarea lui Galen. 

— Galen? 

— Un prieten. Vine să ia schițele şi să se asigure că nu 
te-am ciopârțit. 

— Ce treabă are el cu tine? 

— Păi, nu are legătură cu filosofia ta. Nu se presupune ca 
fiecare să fie paznicul fratelui? 

— Într-o lume perfectă, ori lumea aceasta nu-i perfectă. 
De ce ar fi acest Galen îngrijorat din cauza mea? 

— El m-a recomandat lui Logan. 

— Deci este vorba doar de simplu interes personal. 

— Nu în totalitate. Galen este unul dintre băieții buni. În 
general, este un ticălos cinic, însă când te place, vrea să îţi 
stea prin preajmă şi să îndrepte greşelile. A încercat să 
îndrepte chiar şi o greşeală făcută de mine. Zâmbi uşor. 
Oricine face greşeli! 

— Dacă este prietenul tău, n-aş numi aceasta o greşeală. 

— Există prieteni şi prieteni! 

— Şi ce se presupune că înseamnă asta? Nu, nu-mi spune! 
Tu nu te vei apropia suficient de mult de cineva, ca să ţi-l 
faci prieten. 

— Nu cu plăcere. Dar nici chiar eu nu sunt perfect. 

— Cu ce se ocupă acest Galen? Este un delincvent, ca şi 
tine? 

— Este specialist în informaţii. Are contacte peste tot în 
lume. El e cel care aranjează lucrurile şi netezeşte cărările 
care trebuie netezite. 

— În mod legal? 

— Uneori. Îi întinse schițele. Uită-te la ele. Dacă necesită 
ceva schimbări, anunță-mă! 

Alex privi schiţele cu atenţie: 

— Mie mi se par bune. Nu văd nimic care ar trebui 
schimbat. Habar n-am cum... Stai! Asta nu e exactă. Se uita 
la schița trăgătorului. I-ai desenat o cicatrice subțire pe 
obrazul stâng. 

— Nu tu mi-ai spus s-o pun acolo? 

Alex clătină din cap: 


103 


— Sunt sigură că eu... Poate că aşa am spus. Eram atât de 
obosită! 

— Acesta e un adevăr spus doar pe jumătate! Erai 
extenuată! 

— Îmi vine greu să îmi amintesc. Pare chiar... 

— O pot şterge. 

— Nu! Clătină din cap. Lasă-mă să mă mai gândesc la 
asta. 

— Cum spui tu. Îi luă schiţele din mână. Le voi aşeza lângă 
perete. Am să-ți fixez aparatul tău de fotografiat pe scaunul 
acesta. Mi-ar plăcea să le faci câteva fotografii schițelor, 
înainte de a i le da lui Galen. 

Alex încuviință: 

— Straşnică idee! Traversă camera. Încă mai cred că ar 
trebui să îi dăm schiţele lui Leopold. Poate că tu ai încredere 
în Galen, dar eu nu am. 

— Ei bine, în cazul acesta tu vei avea fotografiile, nu-i 
aşa? Galen are contacte în zone despre care Leopold habar 
n-are că există. Logan lucrează cu el la strângerea de 
informații de când prietena ta, Sarah, a fost împuşcată. 

— Să presupun, deci, că şi el este un delincvent? 

— Nu chiar! Judd termină de strâns schițele. Nu Leopold. 
Moartea lui Lester va face ca lucrurile să devină foarte dificile 
pentru mine, în fața autorităților. Nu contează că tipul era o 
scârbă şi un ucigaş. Nu va conta nici că el încerca să te 
omoare. Eu sunt cel care va zăcea în închisoare un an sau 
doi, aşteptând ca judecătorii să se pronunțe în cazul meu. Ei 
nu înțeleg un justițiar. 

— Nici eu. Alex se concentră asupra primei schiţe. Ai fi 
putut să suni la poliţie, în loc să-l ucizi pe Lester. 

— Prea multă birocrație! Oamenii care ucid nu se încurcă 
cu chestii din astea! 

Ea dădu din cap a dezaprobare. 

— Priveşte-o atunci în felul acesta: presupune că eşti 
fugărită de un asociat al unuia dintre acei piloți-kamikaze 
care au distrus World Trade Center. Ai suna la poliţie şi ai 
avea încredere că justiția îl va ucide pentru tine? 

Fum, lacrimi, durere, şi o furie neputincioasă. 

Alex făcu o fotografie. 

— Nu înseamnă acelaşi lucru. 

— Orice lucru care te loveşte în inimă reprezintă o excepție 
de la regulile pe care le facem pentru noi înşine. Îţi aminteşti 
cum te-ai simţit în acel moment? 

— În fiecare zi. În fiecare clipă. Făcu o ultimă fotografie şi 
se întoarse spre el. Am terminat. Poți să împachetezi schițele, 
ca să i le dai prietenului tău. 

— Asta înseamnă că te-ai resemnat şi mă laşi să te ajut să 
dai de scârnăviile alea? 

— Se pare că de unul dintre ei ai şi dat deja. 

— Asta înseamnă eschivare. 

Alex îi întâlni privirea: 

— Nu m-am resemnat în nicio privință. Nu am încredere 
în tine. Mi-ai cerut să fac o treabă pentru tine şi am făcut-o. 
Dacă m-ai fi lăsat să plec, Leopold ar fi aranjat o şedinţă cu 
un portretist de la poliție. Nu îţi sunt datoare cu nimic. 

— N-am spus că mi-ai fi. Eu sunt cel care are o datorie de 
plătit. Înălță din umeri. Şi asta mă face să mă simt stânjenit. 
Cu cât mai repede scap de ea, cu atât mai bine. 

— Du-mă înapoi, în Denver. Nu vreau ajutorul tău şi, cu 
certitudine, nu îți vreau compania. 

— Crezi că te-ai putea lipsi de mine, câtă vreme îţi îngrijesc 
rana? Încă nu o poți face singură. 

Ea deschise gura ca să îi spună că nu, dar renunţă. Stătea 

acolo, pe scaun, cu cămaşa descheiată, cămaşa lui, pe care o 
purta drept bluză de pijama. 

— De ce nu? Tu eşti răspunzător pentru rănirea mea! 

— Asta îmi place la tine: ai o inimă iertătoare! Desfăcu 
faşa şi ridică pansamentele sterile ce acopereau rana. Doctorul 
a făcut o treabă bună. Foarte curate, cusăturile. Nici eu nu 
le-aș fi putut face mai bine. 

— Eşti la fel de bun ca medic cum eşti ca artist? îl întrebă 
ea, batjocoritor. Uimitor! 

— Nu fi urâcioasă! Sunt un om cu multe talente. Nu mi-ar 
fi făcut plăcere să îţi scot aşchiile şi să îți curăț rana, dar am 
destulă experiență de pe câmpul de luptă, ca să ţi-o fi cusut. 

Alex ar fi dorit să nu îl lase s-o atingă. Carnea o furnica, 
sub degetele lui. Nu în felul în care se întâmplase în casa 
scării de la hotel. Nu exista nici linişte, nici siguranță, de 
data aceasta. Era... senzual... tulburător. 

Pesemne că el îi simţise starea de tensiune, fiindcă îşi 
îndreptă privirea spre chipul ei. Mâinile i se opriră pentru o 
clipă, înainte de a-i pune un bandaj nou peste rană. 

— Pare să se vindece bine, după cum arată. Îi trecu faşa 
peste umăr. Ai grijă să îţi iei în continuare antibioticele şi 
pastilele contra durerii. 

— Bineînţeles! Nu sunt o masochistă. Îşi încheie nasturii 
cămăşii. O să mă fac bine cât de repede pot. 

— Şi o să te poți răzbuna şi tu pe mine, la fel de bine ca 
tipii ăia răi?! 

— Este greu să fac deosebirea între voi. Se îndreptă către 
dormitor. Mă duc să mai trag un pui de somn. Trezeşte-mă 
când soseşte Galen. 

— O voi face. Nu o să mă întind la vorbă cu tine despre 
prilejul de a-l întâlni. Este cu adevărat un original. 

La fel era şi Judd Morgan, se gândea ea, în vreme ce 
închidea uşa. Tare ca diamantul şi tot atât de strălucitor, 
fiecare faţetă strălucind cu putere şi înşelător. 

Înşelător. Da, aceasta fusese o trăsătură constantă, de când 
îl văzuse prima oară pe Morgan, pe acea scară de urgenţă. 
Era o enigmă. Ea habar n-avea care va fi următoarea mişcare 
pe care acesta o va face. 

Sau de ce. 

Traversă încet camera şi se târî înapoi în pat. Se va bucura, 
când va dobândi mai multă putere. Stătuse în picioare mai 
puţin de treizeci de minute şi era dezgustător de slăbită. Poate 
că din cauza pastilelor... 

Pastile? 

Nu, nu se gândea că Morgan ar fi tinut-o dopată pentru 
alt motiv decât durerea. Dacă ar fi intenționat să o sedeze, ar 
fi făcut-o chiar din clipa în care o adusese aici de la hotel. 
Totuşi, nu putea fi sigură. Ei bine, tot ce putea face era să 
aibă răbdare până când se va simți mai bine şi, între timp, să 
accepte orice ajutor îi oferea el. Să-l lase să fie la fel de 
misterios ca Sfinxul, pentru cât îi purta de grijă. Nu avea 
importanță că el încerca să o păcălească, atâta timp cât ea nu 
avea încredere în el. 

Să păcălească. 

Brusc, deschise ochii: 

— Oh, Iisuse! 


— Ce dracu” se întâmplă? întrebă Galen, cu asprime, când 
Judd răspunse la telefon. Pe Dumnezeul meu, Logan se ține 
după mine, de când am aterizat. Zicea că dacă nu vin eu 
după tine, o va face el. Se presupunea că o ţii în siguranță. 

— Este în siguranţă! 

— Pe dracu’! 

— De ce eşti atât de supărat? i-am spus că rana nu e 
serioasă. 

— Rana? Tăcere. Ai televizor acolo, la cabană? 

— Da. 

— Atunci deschide-l şi dă pe CNN. Abia mi-am luat maşina 
închiriată de la aeroportul Stapleton. Te sun din nou, când o 
pornesc la drum. 

Galen închise. 

Nu era bine deloc. Galen nu-şi pierdea sângele rece fără 
motiv. 

Judd traversă camera şi deschise televizorul. 


Morgan deschise uşa camerei lui Alex: 

— Cred că ar fi mai bine să ieşi de aici şi să vezi ceva. 

Ea se dădu jos din pat: 

— Galen este aici? 

— Nu încă. Însă trebuie să sosească din moment în moment. 
Judd păşi înăuntru. E mai bine să vii să vezi buletinul de 
ştiri, înainte să ajungă el aici. 

— Buletinul de ştiri? Îşi cobori picioarele pe podea. Ce nu 
e în regulă? O cuprinsese panica. I s-a întâmplat ceva lui 
Sarah? 

— Nu! ie ți se întâmplă ceva! Haide! 

Ea îl urma deja: 

— Ce buletin de ştiri? Au descoperit cumva că Logan te-a 
plătit ca să mă răpeşti? 

— Aş vrea eu! Se uită spre televizor. Fir-ar să fie! O altă 
reclamă comercială! 

— Dă-o-ncolo de reclamă! Povesteşte-mi ce se întâmplă! 

— Aş prefera să vezi asta tu însăți. Probabil că nu ai să mă 
crezi. Ridică din umeri. În regulă, eşti urmărită de FBI pentru 
implicarea într-un posibil sabotaj la barajul Arapahoe. 

Alex îl privi neîncrezătoare: 

— Cred că glumeşti. 

El negă, clătinând din cap: 

— Jurgens a făcut un anunț în această dimineaţă. Toate 
ştirile importante sunt despre tine. 

Genunchii i se înmuiară şi ea se lăsă să cadă pe un scaun: 

— Nu are sens! Eu sunt aceea care le-a spus tuturor că 
ruperea barajului trebuie să fie investigată. | 

— Conform spuselor lui Jurgens, Serviciul de Interne avea 
deja bănuieli că ruperea barajului nu a fost un accident. Nu 
au vrut să facă publice descoperirile lor înainte de a avea 
mai multe dovezi despre felul în care s-a produs sabotajul. 
Sunt aproape siguri că treaba este „opera“ grupării teroriste 
Matanza, iar tu ai fost în Guatemala, sediul lor central, cu 
doi ani în urmă. Cei de la CIA cred că atunci te-au recrutat. 
FBI a făcut un anunţ, după uciderea lui Ken Nader. Ai fost 
suspectă din clipa în care te-ai aflat la locul faptei. 

Ea scutură din cap, uluită: 

— Aş fi putut muri în acea alunecare de teren. 

— Şi nimeni n-ar fi suspectat o presupusă victimă de 
implicarea în uciderea lui Nader? 

— Dar atunci cum rămâne cu bărbatul care ne-a scos de pe 
drum şi a împuşcat-o pe Sarah? 

— Însă nu s-au atins de tine. Ar fi absolut posibil ca acei 
complici ai tăi să fi aranjat atacul, ca să înlăture orice 
suspiciune că ai fi implicată în moartea lui Nader. 

— Asta e o nebunie! 

— De fapt, este o chestie foarte inteligentă! 

— Nu mai înțeleg nimic! De ce FBI-ul ar... Ea trase adânc 
aer în piept. Trebuie să iau legătura cu ei şi să lămuresc 
lucrurile. 

Judd clătină din cap: 

— O mişcare proastă! Pariez că în douăzeci şi patru de ore 
ai fi moartă. 

— Rahat! Discutăm despre o instituţie aflată sub incidența 
legii. Poate că mă vor trimite la închisoare, până când voi 
reuşi să clarific încurcătura asta, dar nimeni nu se va apuca 
să tragă în mine. 

— Nu, dar probabil vei considera mai convenabil să te 
sinucizi în celula ta — dacă vei ajunge aşa de departe. Pare 
mult mai probabil că te vor ucide, când te vor prinde. Rapid! 
Niciun martor! 

— Vrei să spui că ar trebui să mă gândesc că FBI se află în 
legătură cu tipii de la baraj? Îşi duse o mână tremurătoare la 
gură. Şi mai există şi cineva de la CIA... Chiar nu pot crede! 

— Nu este necesară o conspirație care să antreneze şi o 
altă organizaţie. Însă cred că cineva sus-pus trage sfori şi 
furnizează scenarii, ca să te poată prăji pe tine. 

Ea clătină din cap: 

— Nu pot să cred! Vorbeşti despre cetățeni americani care 
lucrează în fiecare zi pentru a proteja ţara noastră. 

— Ah, mai mulți eroi? 

— Da! ripostă ea, sfidător. 

— Eroii pot fi manipulați. Probele pot fi „plantate“. Pariez 
că fiecare buletin de ştiri din următoarele câteva zile va 
prezenta vinovăția lui Alex Graham, dezvoltată cu tot 
dramatismul unui serial prost. 

— Dumnezeule, cât de cinic eşti! 

— Am fost acolo! Ştiu cum funcţionează o asemenea 
treabă. Se îndepărtă. Am să fac cafea. Poate că vei avea 
nevoie de o zgâlțâitură de cafeină, după ce vei fi terminat de 
ascultat ce spun cei de la CNN. 

Lui Alex i-ar fi trebuit ceva mai mult decât cafeină la 
sfârşitul acelor cincisprezece minute. Se simţea bolnavă şi 

dezgustată. Hristoase, chiar şi fotografiile fuseseră 
răstălmăcite de către agențiile de ştiri, ca să pară incrimi- 
natoare! Recunoscu una făcută pe aeroportul din Guatemala 
City, în care arăta ca o moacă din albumul delincvenților. 

— Nu este cea mai măgulitoare fotografie a ta! Morgan îi 
întinse o ceaşcă de cafea. Şi poate fi una transmisă şi 
retransmisă. 

— Încă nu au venit cu o motivaţie care să explice de ce aş 
fi făcut asta. 

— Cei de la Fox au câteva teorii. Amărăciunea pe care ţi-a 
provocat-o moartea tatălui tău la World Trade Center se află 
în capul listei. Numeroşi oameni te-au auzit spunând că 
guvernul ar fi trebuit să acorde mai multă atenţie informațiilor 
pe care le-a primit înainte de 11 septembrie. 

— La dracu”, da! 

— Iar prietenii şi salariaţii spun că tu te-ai schimbat după 
moartea tatălui tău. 

— Nu s-a schimbat oricine după 11 septembrie? 

— Da, dar noi vorbim despre tine. 

„_—Eridicol. Îşi umezi buzele. Şi eu sunt jurnalistă. Cunosc 
oamenii din categoria mea profesională. Nu se vor lăsa 
păcăliți. Obişnuiesc să ia în considerare propriile lor 
investigaţii. 

— Dar până atunci ai putea fi o ştire moartă. Accentuă 
cuvântul moartă. Îşi vor pune ei fundurile la treabă ca să 
descopere că tu erai nevinovată? 

— Poate că da! 

— Dar poate că nu. Fiecare zi înseamnă o ştire nouă. Mai 
bine te-ai concentra asupra... ÎI întrerupse un ciocănit în uşă. 
Era şi timpul. Se îndreptă spre intrare. Galen? 

— Ai nimerit-o al dracu” de bine! Dă-mi drumul înăuntru! 

Morgan descuie uşa şi se dădu într-o parte: 

— Ţi-a luat destul de mult. 

— Tu eşti cel care a decis să se mute aici sus, la capătul 
lumii. Îşi îndreptă privirea spre Alex. Salut, sunt Sean Galen! 

Galen era un bărbat în jur de patruzeci de ani, cu părul 
negru tuns scurt şi ochi negri scânteind de vitalitate. Chiar şi 
mişcările îi erau încărcate cu electricitate. 

— Am auzit că idiotul ăsta a făcut să te pocneşti rău. Cum 
te simți? 

— Mă simţeam mai bine înainte să constat că sunt un fel 
de fugară. 

— Eh, asta a venit ca un şoc şi pentru noi. Îşi scoase jacheta 
şi o aruncă pe un scaun. Logan face spume la gură. 

— Atunci lasă-l să-şi îndrepte ceva din furie spre Jurgens, 
spuse Alex. Dacă Logan are atâta influență, spune-i să mă 
scoată din încurcătura asta! 

— Crede-mă că încearcă. Se uită spre ceaşca lui Alex. 
Zi-mi că în aia e cafea fierbinte! Nu aşteptă un răspuns, ci se 
îndreptă spre chicinetă. Elena n-a fost încântată că a trebuit 
să plec. Nu sunt mulțumit de tine, Judd! 

— Rana lui Alex este greşeala mea. Pledez nevinovat pentru 
orice altceva. În plus, Elena nu are nevoie de tine. Poate 
controla orice situație. Copilul va fi o felie de tort pentru ea. 

Elena? Alex îşi amintea vag că Morgan îi menționase 
numele. Femeia care dorise să-i taie gâtul... Deşteaptă femeie. 

— Şi ce face Logan ca să îndrepte toate astea? 

— l-a telefonat lui Jurgens şi se află în legătură cu cei de la 
Siguranța Naţională. Până acum, aceştia nu au un răspuns 
foarte sigur. 

— Şi-or fi dat seama că este o greşeală. 

Galen se uită la Morgan. 

— Greşeală? 

— Propune tu! 

— lată ce gândesc eu: prăbuşirea barajului are, probabil, 
vreo legătură cu guvernul. 

Morgan încuviință. 

Amândoi o ignorau. 

— Sau poate că este o greşeală pe care aş putea-o repara, 
dacă aş găsi pe cineva care să mă asculte. Poate că cineva 
energic din Departament dezvoltă această teorie despre mine 
şi ei aleargă după ea. 

Cei doi o priveau. 

Îşi încleştă pumnii. 

— Fir-ar să fie, aceasta nu poate fi o conspirație! 

— Nu, însă are mai mult sens decât o greşeală birocratică. 
spuse Morgan. Şi-au slobozit toți câinii pe care îi au, Galen? 

Galen încuviință: 

— După Logan, au pornit la vânătoare de vrăjitoare şi 
nimeni nu-l ascultă. 

— CIA este implicată. Cât de sus? 

— Danley a răspândit ştirile despre recenta descoperire a 
legăturii lui Alex cu Matanza. Nu te poți duce mai sus de 
atât. ÎI ştii pe Danley? 

Morgan scutură din cap: 

— Omul meu de legătură din CIA era Al Leary. Însă Leary 
era al naibii de ambițios şi pariez că Danley îl are la degetul 
mic. Se gândi o clipă. Ceea ce nu poate fi rău pentru noi. 
S-ar putea să cunoască... Clătină din cap. Mai târziu. Nu 
avem timp pentru asta. Aşa cum îţi spuneam când mi-ai 
telefonat, trebuie să o scoatem pe Alex de aici. Doctorul acela 
pe care l-am chemat s-o îngrijească nu e genul care să se 
bage într-un asemenea cuptor încins. O să ia legătura cu 
poliția în clipa când va vedea o fotografie şi va face imediat 
legătura. Ai găsit un loc pentru ea şi ai aranjat cu elicopterul? 

Galen încuviință: 

— Am telefonat din maşină, când veneam încoace. 

— Aşteaptă un moment! Alex se ridică în picioare. Voi 
nici nu mă ascultați. Care parte din ceea ce am spus nu aţi 
înțeles-o? Nu am de gând să fug şi să mă ascund. 

Galen şi Morgan se uitară unul la altul. 

Morgan ridică din umeri: 

— Eu mă aşteptam la asta. Din păcate, este o idealistă. 
Vrea să creadă că băieţii buni sunt întotdeauna buni. 

— Drăguţ! Galen îi zâmbi lui Alex. Şi mie mi-ar plăcea să 
cred asta. Dar e mai bine să nu pariezi. 

— Ce vrei să spui? 

— Lasă-ne să te ducem într-un loc mai sigur şi apoi vom 
începe un dialog cu cei de la FBI. 

Alex ezita. 

— De ce nu? o întrebă Galen. Dacă noi ne înşelăm, îţi dau 
voie să ne tragi de nas, pentru bănuielile noastre josnice. 
Dacă avem dreptate, tu vei rămâne în viață şi vei putea trage 
şuturi. Ochii îi scânteiară. De preferat nu în noi. 

Situaţia aceasta era atât de bizară, încât se putea întâmpla 
orice. Nu strica să fie precaută: 

— În regulă! Se îndreptă spre dormitorul său. Lasă-mă 
să-mi iau hainele şi vom pleca de aici. 

— Minunat! Galen, tu telefonează şi spune pilotului 
elicopterului de unde să ne ia. Morgan se duse spre birou. 
Eu voi cobori până la capătul drumului şi voi sta de pază. 

— Vorbeşti de parcă s-ar putea să fim asediați! spuse Alex, 
cu sarcasm. La cât sunt eu de îngrijorată, aceasta mi se pare 
doar o măsură de precauţie. Nu are nimic cu... Morgan ieşise 
din birou, ținând în mână o puşcă. Ce ai de gând să faci? 
Arăţi de parcă te-ai duce la război! Nu vreau să fie nimeni 
rănit şi nu doresc să particip la nicio acţiune violentă. 

— Tu nu eşti invitată! Morgan se îndreptă spre uşa din 
față. Şi, dacă asta te face să te simţi mai bine, voi încerca să 
nu rănesc pe nimeni prea rău. Nu eu voi fi acela care începe 
războiul. 

— lei Land Rover-ul? îl întrebă Galen. 

Morgan scutură din cap: 

— Merg pe jos. Vom lăsa luminile aprinse şi Land Rover-ul 
pe drumul de acces. Vreau ca locuința să pară ocupată. Mă 
întorc aici de îndată ce văd elicopterul. 

— Mi-a făcut plăcere! spuse Galen către Alex, când uşa 
se trânti în urma lui Morgan. Zi-mi dacă ai nevoie de ajutor, 
ca să te îmbraci. 

— Mulţumesc, nu! 

Probabil că înnebunise, acceptând să meargă împreună 
cu el, se gândea Alex, intrând în dormitor şi începând să se 
îmbrace. Nu-l cunoştea pe Galen, nu avea încredere în 
Morgan, iar pentru Logan ea era doar un pion. Nu credea că 
cineva de la FBI conspira intenționat împotriva ei. Aşa că de 
ce dracu” ar fi avut încredere în argumentele lor?! 

Waco. Ruby Ridge. World Trade Center. 

Agenţiile guvernamentale care făceau greşeli puteau 
provoca tragedii. Doar aceasta explica faptul că ea evita orice 
confruntare, până când se va afla în situația de a demonstra 
tuturor cât de ridicole fuseseră bănuielile lor. 

Îmbrăcă pantalonii, bluza groasă, ecosez şi îşi luă jacheta. 
Galen va trebui s-o ajute să le îmbrace. Umărul rănit îi 
provoca destulă durere, ca să nu se pedepsească şi mai mult. 

Galen răsfoia schițele, când ea ieşi din dormitor. 

— Sunt foarte detaliate. Ai o memorie bună. 

— Nu sunt nişte chipuri pe care să le poţi uita! Morgan a 
insistat să-mi amintesc chiar şi cel mai mic amănunt. M-a 

pisat până când am fost gata să arunc în el cu blocul de desen. 
însă a făcut o treabă excelentă. Este deosebit de talentat. 

— Da, este. În multe domenii. Un om bun la toate, un 
adevărat maestru. 

— Inclusiv ca asasin! Mi-a spus că l-a ucis pe George 
Lester. 

— Înainte ca George Lester să te poată ucide pe tine. 

Ea îşi aminti şocul pe care îl simţise când îl văzuse pe 
Morgan ieşind din birou cu puşca în mâini. Părea în largul 
lui cu arma aceea, de parcă ar fi reprezentat o extensie a 
trupului său. 

— Dar mă gândesc că a fost prea uşor pentru el. Viaţa unui 
om este prețioasă. A o distruge ar trebui să fie dificil, dacă 
nu imposibil. Traversă camera şi se opri în fața lui Galen. 
Poţi să mă ajuţi să îmbrac cămaşa? 

— Bineînţeles. Lăsă schiţele, o ajută să îmbrace cămaşa şi 
să o încheie repede la nasturi. Sunt sigur că, după părerea ta, 
nu înseamnă că el ar fi.... 

— Nu are importanță ce înseamnă. S-a întâmplat! Şi nu 
s-ar fi întâmplat, dacă nu m-ar fi adus aici. Îi aruncă o privire 
dură. Şi tu eşti la fel de vinovat, pentru că l-ai angajat. 

El se prefăcu că tremură: 

— Temperatura a cam scăzut cu câteva grade aici! Lasă-mă 
să te ajut să îţi pui haina asta. 


— Fecior de târfă! 

Morgan înjură cumplit, în vreme ce se uita prin binoclu 
la caravana de maşini din vale. Erau două mașini de poliție, 
urmate de cel puţin patru fără semne distinctive. 

Formă repede numărul de telefon al lui Galen: 

— leşi dracului de acolo! E prea târziu pentru elicopter. 
Tipii sunt pe drum. Şase maşini. 

— O să modific planul, să ne ia din vale. Acum ne 
îndreptăm spre maşină. Ar trebui să ajungem unde eşti tu în 
câteva minute. 

— O să intri direct în ei, dacă ţii să cobori muntele. E un 
pâlc des de copaci la o milă mai jos de cabană. Ascunde-te 
în tufişuri, până când trec de tine. 

— Tu unde ai să fii? 

— Îţi voi păzi spatele! 

Judd închise. 


— Şase maşini? repetă Alex, ca un ecou, când ajunseră la 
pâlcul de copaci. Ca să mă captureze pe mine? 

— Evident, eşti o persoană foarte periculoasă, rosti Galen 
pe un ton egal, în vreme ce se întindea după telefon. O 
schimbare de plan, Dave! spuse el, în telefon, după ce formă 
repede numărul. Vino cu elicopterul în vale. Dă-ne 
cincisprezece minute. Închise şi i se adresă lui Alex: Nicio 
problemă. 

În ceea ce-o privea exista un număr mare de potenţiale 
probleme: 

— Unde e Morgan? 

El arătă către pinii care îi înconjurau: 

— Undeva pe acolo. Are o atracţie deosebită pentru copacii 
cățărători, deşi pinii nu se numără printre preferații săi. Nu 
oferă suficientă acoperire. 

— Nu vine cu noi? 

— Probabil. 

— Ce vrei să spui cu asta? Vine sau... 

` — Iată-i că sosesc! murmură Galen, cu privirea aţintită 


117 


asupra drumului. Aş spune că se deplasează cu multă 
hotărâre, nu eşti de aceeaşi părere? 

Nu era nicio îndoială în privința aceasta, gândi Alex, 
tulburată. Caravana de maşini urca repede pe drumul spre 
cabană. Numărul mare de maşini o înspăimânta. Ce naiba se 
petrecea aici? 

Maşinile se apropiară şi apoi trecură de pâlcul de copaci 
unde se ascunseseră ei. 

— Le mai dăm câteva minute! Galen porni maşina. Par 
destul de concentrați asupra misiunii lor. 

Iisuse, ea era acea misiune! I se părea macabru. 

— În regulă, să ieşim de aici. Galen porni maşina şi ieşi 
dintre copaci. Dacă vor proceda corect, ar trebui să coborâm 
muntele înainte ca ei să intre în cabană. 

— Şi ce înseamnă să procedeze corect? 

— Să strige să te predai, să înconjoare locul, să arunce 
câteva grenade cu gaz lacrimogen. Operațiunile standard. 
Astea toate iau ceva timp. 

— Gaz lacrimogen? Pentru numele lui Dumnezeu, e ridicol! 
Nu există nicio justificare că aş fi atât de periculoasă încât 
mandatul... 

Vibraţia care zgâlțâi maşina sosi cu o secundă înainte de 
a se auzi zgomotul unei explozii. 

Privirea ei zbură spre oglinda retrovizoare. Cabana din 
vârful muntelui era înghițită de flăcări. 

Galen apăsă pe acceleraţie. 

— E clar că au hotărât să nu joace corect. 

Alex nu îşi putea lua privirea îngrozită de la cabana care 
ardea. 

— Dacă m-aş fi aflat acolo, nu aş fi avut nicio cale să ies şi 
să mă predau. 

— Şi asta îți spune ceva? 

Ea nu putu să îi răspundă. Tot ce reuşea să facă era să se 
uite, cu o fascinație neputincioasă, la flăcările care devorau 
cabana. 


— Dumnezeule mare, Jurgens, de ce n-ai aşteptat? Leopold 
îşi aţintise privirea îngrozită asupra clădirii în flăcări. Nu 
i-ai dat nicio şansă. 

— M-ai auzit strigând şi cerându-i să se predea! ripostă 
Jurgens. Nu ai văzut puşca aceea îndreptată spre noi, de la 
fereasta din dreapta uşii? 

— Nu! 

— Eu da! De la doctorul care ne-a sunat am aflat că exista 
încă cel puţin un criminal. Nu puteam şti cine altcineva mai 
era acolo, înăuntru, cu ea. 

— Aşa că ai aruncat o rachetă! 

— Trebuia să mă asigur! Nu avem niciun fel de acoperire 
pe aici. Suntem ca nişte rațe aşteptând să fie vânate. Trebuia 
s-o fac. 

— Ar fi trebuit să îi dai o şansă! 

— Ea le-a dat acelor oameni de la Arapahoe Junction 
vreuna? 

— Deci ai condamnat-o înainte ca ea să fi ajuns în fața 
judecătorilor! 

— Ei bine, dacă ea s-a aflat înăuntru, nu va mai fi nevoie 
de o cheltuială cu procesul. Se încruntă. Poate că îmi va lua 
ceva timp, înainte să fiu în stare să intru şi să o caut. Mai 
bine am verifica zona, să ne asigurăm că nu ne vor scăpa. 

— O s-o urmăreşti şi o s-o împuşti? 

— Îmi fac doar datoria! Jurgens zâmbi sardonic. În zilele 
astea, țara noastră este foarte conştientă de cât de vulnerabilă 
a devenit şi oamenilor nu le place aşa ceva. Doresc să îi 
lovească şi ei pe cei care le fac rău. Care parte crezi că va 

atârna mai greu în balanţă în faţa cetățeanului american, când 
toate detaliile referitoare la crima lui Graham vor ieşi la 
lumină? 

— De unde ştii că vor ieşi? 

— Este o certitudine! Noi avem mai multe dovezi decât 
am dezvăluit mass-mediei. 

— Sau nouă?! 

— Vi le-am fi împărtăşit, dacă Graham s-ar fi predat de 
bunăvoie. Se întoarse spre agentul de lângă el. Ia patru oameni 
şi cercetaţi drumul şi tufărişurile. Nu le daţi nicio şansă! Sunt 
criminali care... Ce dracu” e asta? 

Vibraţia metalică de motoare fu urmată de apariţia unui 
elicopter, venind prin trecătoare. Aparatul de zbor se roti şi 
apoi începu să coboare în valea de dedesubt. 

— Nu-mi place asta! Jurgens alergă spre maşina lui. 
Leopold, iau una dintre maşinile voastre. Tu vino încoace. 
Poate vom avea nevoie de tine... Voi, ceilalți, îngrămădiți-vă 
în celelalte maşini şi să mergem acolo! 

— Cară-te! spuse Leopold. Nu primesc ordine de la un 
pistolar fecior de târfă, care... 

— Fă cum vrei! 

Jurgens sări la volanul unei maşini şi vehiculul țâşni 
înainte de îndată ce apăsă pe accelerator. 


— Vin ca nişte lilieci scăpați din iad! Galen se uita peste 
umăr la cele patru maşini care goneau pe drumul de munte. 
Era o problemă de secunde ca să ajungă în vale. Se aflau 
deja prea aproape. 

Elicopterul aterizase pe câmpul acoperit cu zăpadă, la o 
jumătate de milă de ei. lisuse, lui Alex i se părea că sunt o 
sută de mile până acolo. 

— Crezi că reuşim să ajungem? 

— Putem, dar, cu toată puterea lor de foc, decolarea ar fi 
destul de hazardată. 

Elicopterul lui Ken. Explodând. În flăcări. Făcut bucăți. 

— Sau poate că nu..., murmură Galen, privind în oglinda 
retrovizoare. Cred că Judd are de gând să facă ceva. 

— Ce? Ea se uită peste umăr la timp ca să vadă cum maşina 
din față deviază violent de pe drum şi apoi se izbeşte de un 
copac. 

Roţile din față ale celei de-a doua maşini explodară şi 
şoferul încercă disperat să redreseze maşina. Aceasta se răsuci 
într-o parte şi cea de-a treia se izbi de grămadă. 

— Încă una, Judd! spuse Galen, în vreme ce îşi parca maşina 
lângă elicopter. Încă una! 

Roţile din față ale celei de-a patra maşini explodară şi 
ele, însă şoferul reuşi să oprească, înainte de a intra peste 
celelalte. 

— Ochi-de-bivol! Galen sări din maşină şi alergă spre 
elicopter. Hai să plecăm de-aici! 

Alex era chiar în spatele lui. 

— Şi cum rămâne cu Morgan? Îl lăsăm aici? 

— A zis că ne va contacta mai târziu. Deschise uşa 
elicopterului şi o împinse înăuntru. Nu cred că avem de ce 
să ne îngrijorăm. Pare să țină situația sub control. 

— El se deplasează pe jos şi tocmai a tras în cauciucurile a 
patru maşini ale FBI. Nu aş numi asta „a avea situația sub 
control“. Se vor duce după el. 

— Are un avans din pornire. Făcu semn pilotului, să 
decoleze. Asta-i tot ce îi trebuie. 

— Este pe jos! Vor pune mâna pe el! 

— Şi în Afganistan era tot pe jos, după ce a scos afară din 
bârlog un dictator militar care adăpostea teroriștii Al Qaeda. 

A trebuit să meargă şaptezeci de mile printr-un teritoriu 
neprietenos, înainte de a putea aranja să fie luat de acolo. 

— El ţi-a povestit asta? 

Galen clătină din cap: 

— Judd nu vorbeşte niciodată prea mult, însă a devenit un 
fel de legendă a rangerilor. 

Alex privi pe geam, la resturile dezastrului de pe panta 
muntelui, în vreme ce elicopterul se ridica de la pământ. Un 
bărbat ieşise afară din maşina care se zdrobise de copac şi se 
apropia cu paşi mari de grămadă. Îşi strângea braţul şi avea 
sânge pe obraz. Avea ceva familiar, dar îşi ținea capul aplecat 
şi nu îl putea identifica. În schimb identifică furia şi tensiunea 
ce caracterizau fiecare mişcare a bărbatului. 

Şi această furie îl va mâna spre Judd Morgan, care 
rămăsese în urmă, pentru ca ei să poată scăpa. 

— Sună-l! îi spuse ea lui Galen. Stabileşte un loc de 
întâlnire în apropiere. 

— Morgan mi-a zis să te duc pe tine undeva, unde să fii în 
siguranță. Probabil că tipii au cerut deja prin radio un elicopter 
şi întăriri. În plus, Judd se poate afla oriunde în apropierea 
acelei grămezi. Şi-a tras gloanţele şi va pleca de acolo. 

— Sună-l! 

Galen zâmbi: 

— Cum spui tu! Îşi scoase telefonul şi formă un număr. O 
clipă mai târziu, clătină din cap. Îşi ţine telefonul închis. E 
de înțeles. E normal să nu îl vrea în funcțiune într-un moment 
delicat ca ăsta. Acum ne putem cărăbăni dracului de aici? 

— Presupun că nu putem face nimic! 

Se uită în jos, la scena de dedesubt. Mai mulți agenți 
ieşiseră din maşini. Vorbeau la telefoane şi bărbatul care ieşise 
primul din maşină stătea şi privea în sus, spre elicopter. 

— Dumnezeule, e Jurgens! 

— De ce eşti surprinsă? El este cel care a furnizat toate 
acele date despre tine pentru buletinele de ştiri. 

— Ştiu... numai că este... Cred că niciodată nu aş fi crezut 
cu adevărat ceea ce mi-ai spus despre el, dacă nu l-aş fi văzut 
aici, Jos. Şi mai zicea că vrea să mă instaleze într-o casă 
sigură, zâmbi ea sardonic. 

Privirea lui Galen alunecă spre cabana care ardea: 

— Aş zice că ai fost deşteaptă respingându-i oferta! 

Alex urmări privirea lui Galen. Niciun pic de siguranță 
acolo, ci numai moarte. 

Niciun pic de siguranță, nicăieri... 

Morgan nu îi telefonă lui Galen până când elicopterul 
nu ateriză pe un mic aeroport la nord de Denver. 

— Am plecat. Am închiriat o maşină, la Colorado Springs. 
Încotro să mă îndrept? 

— Aeroportul de la Fort Collins. L-am lăsat pe Dave să 
plece de aici şi voi pilota eu elicopterul. Vom ateriza şi te 
vom culege. l 

— Nu e o mişcare inteligentă. Spune-mi doar destinația 
finală. 

— Mă confrunt cu o rebeliune. Alex se simte vinovată 
fiindcă te-am abandonat. I-am zis că lumea va deveni mai 
bună fără tine, dar ea nu vrea să asculte. 

— Adevărat? Uimitor! E în regulă, ar trebui să ajung la 
Fort Collins în vreo două ore. 

Galen se întoarse spre Alex, în timp ce închidea telefonul. 

— A pornit la drum. 

— Ai minţit. Nu mă simt vinovată. Însă ce e drept, e drept! 

— Reconfortant. 

— Unde ne ducem, după ce-l luăm şi pe el? 

— La un ranch lângă Sibley. Este un oraş mic, în apropiere 
de Jackson Hole, Wyoming. 

— De ce ne ducem acolo? 

— Este cel mai apropiat loc în care am relații şi unde tu şi 

Judd puteţi merge pe pământ. 

Ea scutură din cap, tulburată: 

— Nu înțeleg nimic din toate astea. Pare un coşmar! 

— Mda! Şi singura cale ca să scapi de un coşmar este să te 
trezeşti. Îi întâlni privirea. Ceea ce s-a întâmplat la cabană a 
fost urât. Până atunci mă gândeam că ar putea exista chiar o 
şansă infimă ca tu să ai dreptate, când spuneai că totul este o 
imensă greşeală. 

— Morgan n-a crezut. 

— Morgan nu-i dispus să creadă despre orice agenţie 
guvernamentală că este curată până când nu se arde. 

— Şi cum a putut el, o legendă, să dea de bucluc? 

— Patriotism şi încredere. Cred că odinioară Judd a fost 
la fel de idealist ca tine. 

— În niciun caz! 

— Se întâmplă întotdeauna ca oamenii cei mai sinceri să 
devină cei mai mari cinici, când sunt dezamăgiți. 

Alex clătină din cap. 

— Nu pot să te condamn pentru că nu gândeşti de bine 
despre el, deoarece te-a răpit. 

— Vai, ce înțelegător eşti. De altfel, nici despre tine nu am 
o părere prea bună. Nimic din ce s-a întâmplat nu a schimbat 
asta. 

— Poate vom reuşi să te „maturizăm-“! 

— Mă îndoiesc. 

— Ar fi mai bine pentru tine dacă după ce vom ajunge 
vom rămâne fiecare la locul lui. În afară de cazul că nu vei 
ține seama de Sarah Logan. Şi nu cred că doreşti să o implici 
şi pe ea în această încurcătură. 

— Cu siguranță că nu. Deşi John Logan reprezintă o cu 
totul altă problemă. 

— Uneori, lucrurile devin mai clare dacă le iei separat şi 

abia apoi le pui laolaltă. Gândeşte-te la asta! Cine ştie? Poate 
că vei ajunge la concluzia că Judd este cel mai bun lucru 
care ți s-a întâmplat, de la moartea lui Nader. 

— Vax! 

— E doar o sugestie. Galen schimbă subiectul. Ce-ţi mai 
face umărul? 

— E în regulă. 

— Ceea ce înseamnă că probabil doare. De ce nu încerci 
să tragi un pui de somn, până când ajungem la Fort Collins? 

Un pui de somn? Ea ştia al dracului de bine că, dacă 
închidea ochii, tot ce va putea să vadă va fi cabana în flăcări. 
Încă îşi mai simțea stomacul strângându-se, ori de câte ori 
îşi amintea acel prim moment de şoc. 

— E o idee mizerabilă! 

Galen încuviință, şi o privi cercetător. 

— Atunci încearcă să te relaxezi. Noi ne-am mişcat destul 
de repede, aşa că am preluat conducerea jocului. Zâmbi. 
Totuşi, dacă vezi vreun F-15 pe urmele noastre, poţi să uiţi 
ce am spus. 

— Asta e adevărat, eu reprezint o uriaşă amenințare, nu-i 
aşa? Dădu din cap şi şopti: Nebunie! Toată povestea e o 
întreagă nebunie! 


Morgan stătea pe pistă, aşteptând să aterizeze elicopterul. 

Se uita în sus, la ei. Încă mai avea pușca. Pe Alex o încercă 
din nou senzația ciudată că arma era o parte din el. Aerul 
rece venind dinspre rotoare îi răvăşea părul şi îi lipea jacheta 
de trup. 

Războinic. Cuvântul îi veni imediat în gând. De ce nu? 
Galen tocmai îi povestise despre experiențele lui Morgan, la 
rangeri! 

Nu! Era mai mult de atât. Ea putea să înțeleagă... 

— Dă-i drumul! Morgan sări înăuntru. Treaba asta e cam 
tâmpită. Ar fi trebuit să mă lăsați să merg aşa cum hotărâsem 
eu. 

— Spune-i-o lui Alex! Galen decolă. Nu am reuşit s-o 
conving. Ea zicea că ce-i drept e drept. 

— Şi moartea e moarte! ripostă Morgan. Nu sacrifici o 
misiune pentru un singur om. 

— Şi nu abandonezi pe cineva care te-a ajutat! spuse Alex. 
Aşa că ține-ţi gura, cu tot gunoiul ăla militar! 

EI clipi şi apoi un zâmbet uşor îi lumină fața. 

— Îmi pare rău! Asta nu înseamnă că am vrut să te necăjesc. 
Trăiesc cu acest „gunoi“ de un număr de ani. E a doua natură 
a mea. 

— Galen mi-a povestit. Privi departe, dincolo de el. Dar 
aici nu suntem în Afganistan. Ai avut vreo problemă? 

— M-am eschivat într-un fel, spuse el fără să mai dea alte 
explicații. 

Ei bine, ea oricum nu dorea să ştie. 

— Bob Jurgens se afla în prima maşină pe care ai distrus-o. 

— L-ai recunoscut? 

— El a fost agentul FBI care m-a intervievat. 

— Tipul dorea să o instaleze într-o casă sigură, adăugă 
Galen. 

Morgan scoase un fluierat uşor: 

— Interesant! 

— Pentru mine este mai mult decât interesant, spuse ea. 
Este o zguduială afurisită a lumii. El părea... Mi-am închipuit 
că începuse să mă creadă. 

— Sunt sigur că da. 

Ea clătină din cap: 

— Eu nu mai sunt sigură de nimic. 

În afară de faptul că astăzi ar fi putut muri, dacă Morgan 

nu s-ar fi aflat acolo. Lucrul acesta era la fel de tulburător ca 
tot ceea ce i se întâmpla. 

— Este firesc pentru tine să fii confuză, spuse Morgan, 
calm. E împotriva instinctelor tale să te îndoieşti de autorități. 
Tu doreşti să te încrezi în ele. 

— Nu sunt sigură că nu aş vrea. 

— Ba da, eşti! ripostă Morgan. Ascultă-ți instinctul de 
conservare. 

Ea nu putea face asta. Instinctul ei de conservare îi spunea 
să fugă şi să se ascundă însă aceasta nu reprezenta o opțiune 
cu care să poată trăi. 


Ranch-ul din afara localității Sibley era situat la douăzeci 
de mile de oraş şi la vreo trei mile în afara drumului. De sus, 
casa părea drăguță — o casă curată şi mică de lemn, înconjurată 
de o verandă. 

Galen puse elicopterul jos, în poiana din partea de sud a 
casei. 

— Voi doi mergeţi înăuntru. Eu voi căuta o modalitate de a 
camufla elicopterul ăsta. Trebuie să fie o cheie sub o piatră 
de lângă verandă. 

— Grozavă securitate! spuse Morgan. 

— Aici e la fel ca la oraş. Cei mai mulți oameni nu-şi încuie 
uşile noaptea. 

— Mi-am dorit întotdeauna să locuiesc într-un oraş ca ăsta, 
spuse Alex, în vreme ce se îndreptau către casă. Paradele de 
Iulie, unde toţi participanţii se cunosc între ei. Picnicuri. 
Fanfare cântând în pavilionul de vară din parc. 

— Sună drăguţ! zise Judd. Însă am remarcat că, în loc de 
asta, ai ales să-ţi petreci viaţa ca glob-trotter. 

— Pur şi simplu s-a întâmplat! La început, eram curioasă 
să aflu tot, despre orice şi oricine. Apoi, după ce a murit 

tatăl meu... Am fost nevoită să muncesc. M-am dus oriunde 
am fost trimisă. Oriunde era nevoie de mine. 

— Dar încă-ți mai place ideea unui mic oraş, cu uşile 
neîncuiate. 

— Presupun că mă simt puţin vulnerabilă. Mă întorc în 
timp, la acele lucruri care erau în urmă cu cincizeci de ani: 
saltelele de puf, cartofii piure şi linişte. 

— Însă acum nu prea ne aflăm într-o zonă liniştită. O luă 
înaintea ei şi recuperă cheia de sub piatră. Aşa că rămâi afară, 
până când verific casa. 

— Galen spunea că locul este sigur. 

— Mai mulţi soldați sunt ucişi când au impresia că se află 
în siguranță decât în oricare alt moment. Descuie uşa. Hopa! 
Scuze! Mai mult gunoi militar. Dispăru în interiorul casei şi 
reveni după câteva minute. Totul e „curat“. 

— Galen s-ar fi supărat, dacă n-ar fi fost! spuse Alex, în 
vreme ce intra în casa al cărei mobilier reflecta aceeaşi 
simplitate ca şi exteriorul. Erau peste tot huse de creton şi 
dulapuri. Într-un colţ, exista chiar şi un balansoar. El pare că 
se mândreşte cu îndemânarea de a ne mişca de colo-colo, ca 
pe nişte piese de şah. 

— E mândru că este bun în profesia lui. Morgan 
îngenunchease lângă şemineu şi încerca să aprindă focul. 
Dar nu are nicio dorință să mute pionii în jurul tablei de şah. 
Şi nici eu. Prea mulți oameni din viața mea mi-au tras sforile. 
Tot ce vreau este să fiu lăsat în pace. 

— Însă evident că ai luat o hotărâre eficace, când m-ai 
răpit. 

El ridică din umeri: 

— M-am angajat eu însumi să te păstrez în viață. Nu aveam 
de ales. Se ridică în picioare. Voi face un raid prin bucătărie, 
să văd dacă pot găsi cafea şi ceva de mâncare. Cele trei uşi 

din living duc spre dormitoare. De ce nu îţi alegi unul şi nu 
te speli? 

— Aşa am să fac. În vreme ce se îndrepta spre prima uşă, 
remarcă un televizor lângă peretele îndepărtat. Şi de ce nu 
te-ai uita tu să vezi dacă poţi prinde nişte ştiri la televizor? 
Vreau să văd dacă sunt căutată pentru uciderea vreunuia 
dintre acei bărbaţi de la FBI în care ai tras atât de precis. 

— Am încercat să fiu cât mai atent. I-am lovit când se 
aflau aproape jos, în vale, şi nu mai exista pericolul să se 
prăbuşească de pe munte. Am ţintit în roți. Spuneai că nu 
vrei să fie nimeni rănit. 

— Jurgens se ţinea de braț. M-am gândit că poate îi fusese 
rupt. l 

— Deci nu sunt perfect! Am încercat să mă asigur când 
am calculat viteza maşinii pe care o ținteam. Asta înseamnă 
ceva foarte complicat. Şi nimeni nu mă va căuta vreodată 
pentru că am scos din circuit nişte maşini, şi nu nişte bărbați. 
Deschise un dulap aflat deasupra chiuvetei. Ah, cafea! Dacă 
vrei să tragi un pui de somn, îți promit să n-o să beau tot 
ibricul. 

— Nu am de gând să trag un pui de somn! De ce tot încerci 
să mă trimiţi la culcare? Trebuie să vorbim. 

El o privi cu atenţie, în vreme ce dădea jos cutia de tablă 
cu cafea. 

— Sună înspăimântător! 

— Ceea ce s-a întâmplat noaptea trecută a fost 
înspăimântător. M-a speriat de moarte. Deschise uşa. Nu-mi 
place să fiu speriată. Nu-mi place să mă simt neputincioasă. 
Şi sunt sigură că nu-mi place să fiu luată drept ţintă. Trebuie 
să ştiu ce se petrece! Nu-i dădu timp să riposteze, ci închise 
uşa şi se lipi cu spatele de ea. O, Doamne, cât era de obosită! 

Avea nevoie de somn. Umărul îi zvâcnea şi se simţea de 
parcă trecuse printr-un război. 

Morgan se pricepea la războaie. Ele făceau parte din 
meseria lui. 

Ei bine, acestea nu vor deveni şi profesia sa! Ea ura 
violenţa. Faptul de a fi fost forțată să se apere singură 
împotriva tuturor acelor cumplite acuzaţii o dezgustă şi mai 
mult. 

Flăcări devorând cabana, profilându-se pe cer. 

Nu, ea nu avusese nici măcar şansa să se apere singură! 

Aşa că alungă gândul la odihnă. Trebuia să se gândească 
de ce se întâmplaseră toate acestea şi ce îi rămânea de făcut. 


O oră mai târziu, când Alex ieşi din dormitor, Morgan se 
afla în living, tot singur. 

— Te-ai răzgândit în privința puiului de somn? o întrebă 
el. Chiar mă gândeam să vin să văd dacă toate sunt în regulă. 

— Nu, am vrut doar să stau puţin timp doar cu mine însămi. 
Unde este Galen? 

— Suntem la pământ cu alimentele. S-a dus în oraş, să ia 
câte ceva. 

— Cum? Am înţeles că Sibley se află la douăzeci de mile 
distanță. 

— A scos un Ford vechi din magazie. Nu arată prea grozav, 
dar funcționează. 

— De ce m-aş mira? Se pare că Galen se dotează cu tot ce 
are nevoie. 

— Slavă Domnului! Judd se îndreptă spre dulap. Am să-ți 
aduc o ceașcă de cafea. Ăsta e al doilea ibric. Galen şi cu 
mine l-am dat gata pe primul. 

— Mi-ar prinde bine nişte cafeină. Se aşeză pe canapea, în 
faţa televizorului. S-a transmis ceva despre atacul de la 

cabană? 

El încuviință: 

— Tu şi complicii tăi ați opus rezistență la arestare şi atunci 
ei au deschis focul. Nu au putut intra în cabană, pentru a lua 
probe de ADN, dar sunt aproape siguri că ai scăpat. Mai ales 
că cele mai grozave forţe ale legii şi ordinii au fost prinse în 
ambuscadă, în vreme ce se aflau în urmărirea unui vehicul 
suspect. 

— Opunere la arestare? Dar nu se afla nimeni în cabana 
aceea! 

El dădu din umeri: 

— Ceva strigoi?! Îi dădu ceaşca de cafea. Şi m-au identificat 
şi pe mine drept unul dintre complicii tăi. Chiar mă întrebam 
când se vor hotărî să mă bage în acelaşi cuptor încins, 
împreună cu tine. 

— Probabil că eşti obişnuit cu aşa ceva. 

— Da, iar tu vei fi bucuroasă să afli că rănile pe care le-am 
provocat sunt neînsemnate. Jurgens are un braț rupt şi unul 
dintre oamenii lui o contuzie minoră. 

— Nu sunt sigură că mă bucur. 

El o privi, ridicând din sprâncene întrebător. 

— Sau poate că sunt. Alex sorbi din cafea. Pur şi simplu 
nu-mi dau seama. Încă îmi vine greu să cred că FBI a hotărât 
să mă acuze. 

— În acest caz, poate că ar trebui să iei în considerare faptul 
că organizații ca FBI şi CIA sunt aşa de răspândite şi de 
secretoase, încât uneori un departament nu ştie ce face 
celălalt. Cu cât e la nivel mai înalt, cu atât se ştie mai puțin. 
De aceea au existat acele prime strigăte de dezaprobare, după 
1] septembrie. Îşi turnă şi lui o ceaşcă de cafea. Este cât se 
poate de posibil să avem un măr stricat printre cele frumoase, 


sănătoase, dintr-un buşel*. 

— Jurgens? 

El încuviință: 

— Însă trebuie să fim conştienţi că s-ar putea să nu 
acționeze de unul singur. 

— Nu exagerezi? 

— Atacul acesta împotriva ta a fost o desfăşurare de forțe 
cam ticăloasă. Media menționează Ministerul Securității 
Naţionale. 

— Oh, pentru numele lui Dumnezeu! Acum o să-mi spui 
că sunt implicaţi şi ei? De ce nu şi preşedintele? 

— Iisuse, sper că nu! Îmi place Andreas. Apropo, vizita 
lui la baraj a fost amânată, la cererea Ministerului Securității 
Naţionale, până când Serviciile Secrete vor reuşi să certifice 
că nu există nicio amenințare din partea grupării teroriste 
Matanza. 

— Sau din partea mea?! 

— Sau din partea ta. Şi tot ce pot să spun este că cei de la 
Securitatea Naţională ar trebui să primească dovezi solide 
de la CIA şi FBI, sau să fie influenţaţi de cineva foarte sus- 
pus. 

— Nu există nicio dovadă solidă împotriva mea! Nu am 
făcut nimic! 

— Cu excepția faptului că te-ai aflat în locul nepotrivit, la 
momentul nepotrivit. El zâmbi uşor. Şi după aceea ai refuzat 
să-ți vezi de viața ta şi să dai totul uitării. Eşti o femeie foarte 
încăpăţânată. 

— Încăpăţânată? Am fost la Arapahoe Junction! Am săpat, 
şi am săpat, şi în tot acest timp am ştiut... Făcu efortul să-şi 
domolească vocea. Ai al dracu” de multă dreptate să spui că 


* Unitate de măsură, reprezentând aproximativ două baniţe (n. trad.). 

sunt încăpățânată. 

— Nu mă plâng. Mie îmi place. Ceea ce este neobişnuit, 
având în vedere că îmi creează probleme. 

— Nu-mi pasă dacă te plângi sau nu. În ultimele săptămâni 
viața mea a fost un coşmar. Am fost surprinsă de o alunecare 
de teren, forțată să sar în torentele de apă, împuşcată, scoasă 
afară de pe drum şi acum asta! Pentru numele lui Dumnezeu, 
e ca în The Perils of Pauline! 

— Încă n-ai fost legată de şinele de cale ferată! 

— Probabil că asta urmează! Tot ce îmi doresc este să scap 
din încurcătura asta. ÎI privi în ochi. Şi tu trebuie să mă ajuţi. 

— Ţi-am spus că îi voi găsi pe tipii care au încercat să te 
ucidă. 

— Cercul pare să se mărească destul de rapid. Şi va continua 
să crească, până când voi descoperi ce s-a întâmplat la 
Arapahoe Junction. Ea trase adânc aer în piept. Aşa că va 
trebui să fii alături de mine pe tot parcursul acestui drum. 

— Eu?! 

— Da! 

— De ce? 

— Fiindcă dacă nu o faci şi tipii vor pune mâna pe mine, le 
voi spune că tot ce îmi pun ei în cârcă am executat la ordinele 
tale. 

El o privi fix, o clipă, apoi îşi dădu capul pe spate şi râse: 

— Dumnezeule! Eşti minunată! În felul unei Lucrezia 
Borgia. 

— Am de gând să lupt pentru viața mea! 

— Şi eşti îndreptăţită să nu ai încredere în mine în privința 
asta. N-ar trebui să ai încredere în nimeni, când e vorba de 
ceva atât de prețios. Este prea uşor să îţi fie luat. El se lăsă să 
cadă într-un fotoliu. Şi cum ai de gând, mai exact, să mă 

şantajezi şi ce trebuie să fac? 

— Mai întâi, să-i pui pe Galen şi pe Logan să afle care-i 
treaba cu această vânătoare de vrăjitoare. Nu mă pot lupta 
cu ei, dacă nu ştiu pe cine au în spate. În al doilea rând, 
vreau să ştiu ce s-a petrecut în noaptea aceea, la baraj. Nu a 
existat nicio explozie. Habar n-am ce au făcut tipii ăia, dar a 
fost ca... Ea încercă să îşi amintească. Un fel de tremurat, o 
zgâlțâitură. 

— Nimic altceva? 

— Oh, ba da! Alex se opri. Aş vrea să îmi spui ce şi cât ştii 
despre ultimul bărbat a cărui schiță am făcut-o ieri. 

— Poftim? 

— Pilotul elicopterului. Nu ţi-am zis că ar avea o cicatrice. 
Nici măcar nu mi-am amintit de ea, până când n-am văzut 
schița. Însă tu i-ai desenat-o. Mai târziu, m-am gândit la asta 
şi mi-am dat seama că nu eram atât de obosită. Am vrut să-mi 
amintesc să îţi spun: primul meu gând a fost că eşti în cârdăşie 
cu el, dar apoi mi-am adus aminte reacţia ta, în timp ce îi 
făceai schița. Ai fost şocat. Ţi-ai revenit repede, dar nu ai 
ştiut că aceea era fața pe care urma să o desenez. 

— Toate astea sunt supoziţii. 

— Da! Spune-mi un singur lucru. De ce ai crezut că sunt 
atât de naivă încât să înghit acea scuză „prea istovită, ca să 
îți aminteşti“? 

— N-am crezut. Mi-am încercat şi eu norocul. Am îndreptat 
doar o scăpare; trebuia s-o fac, dacă urma să îi trimit lui 
Galen schița cu toate detaliile. Trebuia! Aș vrea şi eu să ştiu 
cine era ticălosul ăla. 

— Deci nu ştii? 

— L-am văzut doar o dată şi în împrejurări care nu 
presupuneau prezentări sau amabilități. 

— De ce nu? 

Judd tăcu. 

— Fir-ar să fie, de ce nu vrei să vorbeşti cu mine? 

— Am subscris întotdeauna la părerea „nu-i nevoie să 
ştii“. Ridică mâna. Ştiu! Mai mult gunoi militar! 

— Trebuie să aflu! 

— Nu fi lacomă! Am căzut în capcana şantajului tău în 
legătură cu alte lucruri. Am nevoie de ceva timp pentru a 
hotărî dacă vreau să mărturisesc ceva despre un episod care 
s-ar putea să nu aibă nimic de-a face cu toate astea. Sunt un 
om foarte precaut. 

Îi veni în minte imaginea lui Morgan, cu puşca în mână, 
stând pe pistă, în vreme ce elicopterul cobora. 

— Nu am băgat de seamă! Spuneai: „s-ar putea să nu aibă 
nimic de-a face“. Dacă tu nu eşti sigur, atunci ar trebui să fi 
spus că... El clătină din cap. Fir-ar să fie, nu ai fost deloc 
corect! M-ai făcut să mă încred în tine într-o situaţie care ar 
putea să mă coste capul. 

— Tu ai încredere în mine. Nu în cea mai mare măsură, 
dar ţi-ai urmat propriul drum printre toate faptele şi povestea 
noastră, pentru a consemna datele şi a ajunge la concluzia că 
eu nu sunt de partea „băieţilor răi“. 

— Până acum. 

— Accept precizarea. 

— Aş fi fost cu mult mai sigură, dacă mi-ai fi spus unde 
l-ai văzut pe omul din desen. 

— Foarte rău. Va trebui să trăim cu toții în incertitudini. 

Se părea că Judd nu intenţiona să spună nimic. Ea 
abandonă temporar bătălia şi continuă să îşi întărească 
poziţiile pe care le cucerise: 

— Tu chiar ai căzut în capcană în privinţa celorlalte 
probleme? 

— Sigur. Mă bălăcesc în noroi şi împing din spate roțile 

taetonului tău. 

— Vax! Încetează! Promite-mi doar că nu vei sări de 
cealaltă parte, dacă lucrurile merg rău. 

Zâmbetul lui păli: 

— Tu trebuia să fi vorbit cu Galen. 

— Habar n-am ce vrei să zici cu asta. 

El îi studie expresia feţei: 

— Sau mai bine nu. Îşi termină de băut cafeaua. Nu îmi 
place să fac promisiuni. Este prea... limitativ. 

— De aceea îţi şi cer asta. 

— Vei avea încredere în mine, dacă îţi dau cuvântul meu? 

Ea se gândi. 

— Eu... Cred că aş avea. 

El chicoti: 

— Cât entuziasm! 

— Nu te pot citi. În cea mai mare parte a timpului, habar 
n-am ce gândeşti cu adevărat. Trebuie să mă bizui doar pe 
instinct. 

— Aceasta poate fi înspăimântător! Şi, mai târziu, ţi s-ar 
putea întâmpla o căruță de lucruri înspăimântătoare. Se ridică 
în picioare şi îi luă ceaşca. Dacă asta te poate face să te simţi 
mai bine, ai promisiunea mea că nu mă voi grăbi să te 
părăsesc când vei fi la ananghie. 

Alex se simți mai bine, însă i se părea total nerezonabil 
ca acele cuvinte să îi fi provocat neaşteptatul val de căldură 
şi linişte. 

Aceeaşi căldură pe care o simţise când el îi atinsese 
încheietura mâinii, în ziua aceea, pe treptele scărilor. 

Însă de data aceasta era altfel, de data aceasta era decepţie 
şi manipulare deliberată. Și, când ea ştia că el era în stare de 
ambele, de ce s-ar fi putut bizui pe cuvântul lui? 

— Te frământă faptul că nu poţi avea încredere în mine, îi 

spuse el, peste umăr, în vreme ce se îndrepta spre bucătărie. 
Şi pentru mine este surprinzător. 

Evident, pentru el nu era deloc o problemă s-o citească, 
se gândi ea, dezamăgită. Nu era corect. 

— Se simte, însă, un fel de bunătate. El n-o privi, în vreme 
ce aşeza ceaşca în spălătorul de vase. Ceva de genul saltelelor 
cu puf şi a piureului de cartofi, adăugă el. 

— Tu îţi baţi joc de mine? 

— Nici prin gând nu-mi trece! Îşi ridică privirea, ca să o 
întâlnească pe a ei. În afară de cazul când mi-aş propune 
asta. 

— Ei bine, nu poţi şi aş dori... 

Dumnezeule! 

Ea îşi îndreptă brusc privirea dincolo de el, undeva, în 
depărtare. Unde vor duce toate acestea? Cu o clipă înainte 
fusese iritată şi în următoarea... conștientă. Se simțea la fel 
ca în momentele când el o atinsese, ca să îi schimbe 
pansamentul. 

— Cât timp crezi că îi va lua lui Logan să descopere ce o fi 
cu încurcătura asta? 

El nu îi răspunse imediat. 

— Depinde. Sunt sigur că el se ocupă acum de asta. Prietena 
ta, Sarah, trebuie să fie foarte convingătoare. Vă cunoaşteţi 
de multă vreme? 

— Da! Sarah reprezenta un subiect de conversaţie salvator. 
De ani. Am dat peste ea în timpul primului cutremur la care 
am fost trimisă, undeva, lângă Istanbul. Eu eram foarte... 
novice şi ea m-a salvat să nu fiu împuşcată de unul dintre 
soldaţii care păzeau locul. Şi apoi m-a mai salvat să nu fiu 
strivită de nenumărate ori, când au început să recupereze 
cadavrele. Scutură din cap. A fost cumplit. 

— Şi atunci de ce te tot duci? 

— Fiindcă pot să ajut! Nu e drept să treci responsabilitatea 
asupra altcuiva, doar fiindcă te doare. 

Confidenţe. Intimitate. Din nou. Ea trebuia să rupă spirala. 
Se ridică şi se îndreptă către dormitor. 

— Poate că mă voi odihni o vreme. Cheamă-mă, când apare 
Galen. 

Morgan încuviință: 

— Vin şi eu, cât de curând, să îţi verific pansamentul. 

— Nu, este bine! spuse ea repede. 

Privirile li se întâlniră şi el cedă: 

— Fie cum spui tu. 

Ea îşi umezi buzele: 

— Arapahoe Junction. Aceea nu a fost o explozie. Ştiu că 
nu a fost. 

— Te cred. Somn uşor! 


— Ea zicea că nu a fost o explozie, îi spuse Morgan lui 
Galen, în vreme ce îl urmărea pe acesta cu privirea cum 
pregătea cina. Este sigură. 

— Şi atunci ce a produs prăbuşirea crestei muntelui? Un 
cutremur de pământ? 

— Aceasta este una din posibilele explicații oferite de FBI. 
El clătină din cap. Însă cine dracu” putea să declanșeze un 
cutremur? Nu, nu sunt sigur că a fost asta. 

Galen era atent la puiul pe care îl ungea cu grăsime, ca să 
se rumenească. 

— Şi nici nu ai vreo idee. 

— N-am spus asta. 

— Tu nu spui nici măcar o zecime din ceea ce gândeşti, 
ticălos secretos ce eşti. Apucă cratița şi se îndreptă spre 
cuptor. E de mirare că încă nu m-am descotorosit până acum 

de tine. 

— Da, este! Ar fi trebuit. De ce n-ai făcut-o? 

— Sunt un masochist. Închise uşa cuptorului. Dar nu în 
suficientă măsură, ca să stau departe de Elena prea multă 
vreme. Acum, că am terminat să mă joc de-a supereroul, te 
las pe cont propriu şi mă duc acasă. Rânji. Sunt al dracului 
de bucuros să fiu un soț aflat sub papuc! 

— Elena nu este papuc. Nu cumva e mai degrabă o 
tigroaică? 

— O să aflu, dacă are să continue să îşi ducă sarcina mai 
departe fără mine. Ceea ce nu o să se întâmple. Nu am de 
gând să ratez asta. Se îndreptă spre capătul plitei şi începu să 
amestece legumele. Însă tu o să-mi duci dorul. Chiar dacă 
ţi-am adus o grămadă de mâncăruri congelate. 

— Vom supravieţui. Tu te-ai hotărât definitiv? 

— Sunt omul tău, orice voi putea face prin telefon sau prin 
oamenii mei de legătură. Am început prin a cere identificarea 
celor din schiţele tale. Un singur lucru m-ar mai putea 
determina s-o părăsesc pe Elena din nou: dacă tu sau Alex 
vă veţi afla pe punctul de a fi târâți de cai şi sfârtecaţi în 
patru. Şi atunci numai cu permisiunea Elenei. 

Morgan făcu o grimasă: 

— Deloc probabil. 

— Nu ştiu. Poate că sarcina a mai înmuiat-o. El chicoti şi 
clătină din cap. Nu! 

— N-aş crede nici eu aşa ceva! 

— Îţi voi asigura transportul. Îţi voi asigura oameni cu 
experiență pentru a te ajuta la fața locului. Îmi voi folosi 
mintea strălucită şi puterea de convingere ca să îți netezesc 
cărarea. Atâta timp cât nu va trebui să mă mai depărtez de 
Elena mai mult de zece metri. 

— Bine, bine. Am auzit-o, tare şi clar. Când trebuie să 

pleci? 

— Mâine-dimineaţă. Probabil voi pleca înainte să te 
trezeşti tu. 

— Nu, nu se va întâmpla asta. 

Galen zâmbi: 

— Ai dreptate. Vei face de gardă, nu-i aşa? 

— Vreau să rămân în viață. Şi ea trebuie să rămână în viață. 

— Fiindcă ai lăsat-o să îşi închipuie că te şantajează? N-ai 
putea fi într-o relație mai rea cu guvernul decât cea în care te 
afli acum. 

— Nu are importanță. O face să se simtă mai stăpână pe 
sine. Ticăloşii ăia i-au făcut praf încrederea în orice a crezut 
până acum. Are nevoie să creadă că face ceva pozitiv. 

— Şi şantajul este pozitiv? N-are importanță. Depinde 
întotdeauna de situaţie. Se uită la ceasul de pe perete. Puiul 
va fi gata în cincisprezece minute. Nu vrei s-o trezeşti? 

— Imediat. Când te-ai aflat între curse, de ce nu i-ai dat un 
telefon lui Logan? 

— Şi ce să-i fi spus? 

— Că tu te-ai decis să pleci şi că eu mă aştept ca el să 
umple golul rămas. Făcu o pauză. Şi, că dacă nu o face, am 
să mă ţin de fundul lui. 

Galen scoase un fluierat uşor: 

— Nu poți vorbi cu Logan în felul ăsta. 

— N-ai decât să spui orice doreşti. Dar treci la subiect. 

— Fără ameninţări! Logan o vrea pe Alex în viaţă. El va 
coopera. 

— Cu tine. Trebuie să coopereze cu mine, şi el nu ştie 
sigur din care parte îl voi ataca. Făcu o pauză. Ce zici de 
mită? 

— Pentru numele lui Dumnezeu, tipul e miliardar! 

— Există tot felul de mite. Zi-i că aş putea fi în stare să dau 

la iveală ceva foarte folositor pentru el. 

— Ce? Bine, nu-mi spune mie. Dar nu intenționez să îi 
propun o mită lui Logan. Făcu o pauză. Nu mai mult decât 
vrei tu. 

— Galen, tu mi-ai oferit o mită, ca să mă târăşti în chestia 
asta. 

— Ei bine, aia a fost altceva. 

— Aiurea, nu vrei să renunți la încercarea de a-mi salva 
pielea. 

— Într-o zi o voi face. Galen scoase telefonul. Încerc să 
dau de Logan. Mai doreşti să-i spui şi altceva? 

— Nu. Dar mai este încă ceva ce aş vrea să faci tu. Trimite 
un om în Fairfax, Texas. Este un oraş undeva, la dracu-n 
praznic, prin apropiere de Brownsville. Asigură-te că tipul e 
bun şi foarte prudent. 

— Şi? 

— La periferia oraşului se află o fabrică de produse textile. 
Spune-i să arunce o privire prin preajmă şi să vadă ce poate 
afla. 

— Şi ce te aştepţi să afle? 

— Nu sunt sigur. Poate fi ceva... neobişnuit. 

— Ai dreptate. Galen formă numărul lui Logan şi, când 
acesta ridică receptorul, îi spuse: Noi suntem teferi, suntem 
la adăpost şi eu am un pui la cuptor. Se ridică în picioare. Hei, 
am vrut să văd ce trebuie să facem în continuare. Calmează-te! 

leşi afară; pe verandă, vorbind repede. 

Părea evident că Logan nu era încântat de felul în care se 
desfăşurau lucrurile. Ei bine, niciunul dintre ei nu era, îşi 
zise Morgan, obosit. Urma să fie o treabă a dracului de grea, 
fie şi numai să rămână cu toții în viață. 

El putea să-şi vadă de drumul lui. Nu trebuia să țină seama 

de un laţ ca acesta, care se strângea în jurul său. 

Aiurea! Avusese o bănuială că s-ar fi putut să existe o 
legătură între Arapahoe Junction şi Fairfax. Nu acesta era 
morcovul cu care să-l ademenească pe Logan, ca să îl aducă 
acolo. Nici măcar nu îl influențase dosarul lui Alex Graham 
şi chipul ei fascinant. 

El se folosise de Alex drept scuză pentru a înceta să se 
mai ascundă şi să se confrunte cu ceea ce se întâmpla la 
Fairfax. 


— Nici urmă de ea? întrebă Betworth. Dumnezeule mare, 
nu putea să dispară, pur şi simplu! Jumătate dintre ofițerii 
forțelor de ordine sunt pe urmele ei. 

— Vom da de ea! spuse Jurgens. Acum verificăm numărul 
elicopterului. Maşina pe care au abandonat-o a fost închiriată 
de la aeroport de un oarecare Dave Simmons, din Baltimore. 
Bineînţeles, credem că identitatea acestuia este falsă, însă 
descrierea tipului nu se potriveşte cu aceea pe care ne-a dat-o 
doctorul despre bărbatul care l-a dus la cabană, când Graham 
a fost rănită. Aşa că nu a fost Morgan. 

— Ce surpriză! 

— Fac tot ce pot. Uite ce e, mi-am pus pielea în joc, când 
am aruncat în aer cabana. Există acolo doi detectivi locali 
care sunt al dracului de răi. 

— În cazul acesta, ne vom ocupa de ei. 

— Powers? 

— Nicio violență. Îi voi telefona lui Tim Rolfe, de la 
Homeland Security, şi îl voi întreba dacă nu cumva nu se 
gândeşte că ar fi înțelept un ordin de a îi face să îşi țină gura 
în privința a ceea ce s-a întâmplat cu Alex Graham. 

— Va merge aşa de departe? 

— Este un tip ambițios, care ştie cine deține puterea. Vrea 

să rămână de partea mea. Betworth făcu o pauză, înainte de 
a continua: Cum faci şi tu, Jurgens. Tu ai făcut o treabă 
minunată, dar am de gând să cer mai mult de la tine. Trebuie 
să te mişti mai repede. Ne aflăm foarte aproape de Z-3. 
Nu-mi pot permite nicio greşeală, acum la sfârşit. 

— Poate reuşiţi să îl amânați. 

— După ce am plănuit asta atâţia ani? Nu, Jurgens. Trebuie 
să bat fierul cât e cald. Poate că nu voi mai avea niciodată un 
alt prilej. Ceea ce înseamnă că poate nu vei mai avea nici tu 
o altă oportunitate. Betworth adăugă, blând: Eşti foarte 
inteligent şi ştii să faci ce este necesar. Găseşte-i şi scapă-ne 
de ei, în aşa fel încât să ne putem concentra asupra a ceea ce 
e important pentru noi. 

Sunt bucuros că ţi-a plăcut puiul meu, Alex. Nu că m-aş 
fi aşteptat la altceva. Galen se ridică şi începu să curețe masa. 
M-am gândit că meriți o mâncare bună, având în vedere că 
Morgan este complet nepriceput în acest domeniu. 

— A fost delicios. Ea se ridică în picioare şi începu să 
strângă farfuriile.Te voi ajuta să le speli. 

— De obicei las asta în seama lui Morgan. Îndeletnicirea 
de sclav este umilitoare şi Dumnezeu ştie că are nevoie de 
aşa ceva. 

Ochii lui Morgan se îngustară, fixând chipul lui Alex: 

— Zic pas astă-seară! Se ridicase şi el. Cred că ea vrea să 
facă altceva, decât să spele vasele. Mă duc să cercetez prin 
preajmă. 

E afurisit de perspicace, se gândi ea, nemulțumită, în 
vreme ce ducea farfuriile în bucătărie. 

Galen o urmă şi începu să le pună în maşina de spălat 
vase. 

— Se simte bine? întrebă el. 

— Da. Morgan zicea că ne părăseşti mâine-dimineață. 

— E adevărat, însă nu vă abandonez total. 

— Şi Morgan mi-a spus acelaşi lucru. Va trebui să mă bizui 
mai ales pe el şi asta mă nelinişteşte foarte mult. 

— N-ar trebui. În multe privinţe el gândeşte mai bine decât 


145 


mine. Detest să o recunosc. Făcu o pauză. Nuu, dă-o-ncolo! 
E doar din cauză că noi avem experiențe în domenii diferite. 

Alex zâmbi fără tragere de inimă. Era greu să nu îi 
zâmbeşti lui Galen. Morgan avusese dreptate, era un tip 
original. 

— Nu-mi pasă de experiența lui. Îmi pasă doar de caracterul 
lui. Nu îl pot citi. 

— Şi nu ai încredere în el. 

— Fir-ar să fie, tipul ucide oameni! 

— Adevărat! 

— Şi nu este suficient ca să facă pe oricine să dea înapoi? 

— După părerea ta, el a ucis pe cineva care nu merita să fie 
ucis? 

— Nu aceasta e problema! 

— Dacă te face să te simți mai bine, nu mai este în afaceri 
de mai multă vreme. S-a retras. A acceptat această treabă ca 
o favoare pentru mine. 

— Şi ce altceva l-ar mai putea tenta să se întoarcă la 
„afaceri“? 

— Habar n-am! Câteodată şi pentru mine Morgan 
reprezintă o adevărată enigmă. 

— Mi-am dat seama. Dar eu nu-mi pot permite enigme. 
Trebuie să ştiu — trebuie să am încredere în el. 

— Atunci ar fi cazul să îţi foloseşti propria-ţi minte. 

— Dar tu ai încredere în el. 

El încuviință. 

— Însă aceasta e determinată întotdeauna de instinct. Îl 
prefer pe el în pătrățica mea, mai degrabă decât pe oricine 
altcineva, cu excepția soției mele. 

— Şi el care zicea că ea a vrut să-i taie gâtul! 

— Aşa-i. Elena nu iartă şi nu uită. 

— Şi ea are ceva de iertat? 

— Oh, da! 

— Dar tu nu eşti de acord cu ea? 

— Nu în întregime. 

— Nu ai de gând să vorbeşti despre asta. 

— Nu ţi-ar inspira încredere. Galen porni maşina de spălat 
vase. Să presupunem că, în loc de asta, ți-aş completa cu tot 
ce ştiu lacunele despre persoana lui Judd. 

— Voi accepta, indiferent ce trebuie să accept. 

Galen se apucă să şteargă suprafața tejghelei. 

— Păi, să zicem că aş putea începe cu prăpădul din Coreea 
de Nord... 

Bucătăria era curată şi maşina de spălat zumzăia vesel, 
făcându-şi treaba, când el termină de vorbit. Îi adresă un 
zâmbet ghiduş. 

— Şi asta este tot ce poți scoate de la mine. Mă poți bate, 
îmi poți smulge unghiile de la degete, dar nu voi... 

— Taci din gură, Galen! Alex încerca să digere ceea ce îi 
spusese el. Nu am aflat mult mai mult despre felul cum 
gândeşte el, nu-i aşa? Nu cunoşti nimic altceva despre el? 

— Hai să văd! A menţionat că era de puşti în Air Force şi 
a crescut umblând în toată lumea. Vorbeşte fluent şase limbi. 
Presupun că a intra în serviciile secrete a fost un pas normal 
pentru el. Se întoarse cu fața spre ea. Ai dreptate, toate acestea 
nu îţi pot fi de folos. Va trebui, probabil, să te bizui pe instinct, 
ca şi mine. 

— Dar este înspăimântător! 

— Depinde de instinct. El zâmbi. Mă duc s-o sun pe Elena 
şi apoi mă culc. Când se întoarce Judd, spune-i că tot curajul 
meu l-am consumat cu tine. Nu mi-ar plăcea să îşi închipuie 
că îl lucrez pe la spate. 

Ea îl urmări cu privirea cum părăsea bucătăria şi apoi se 

îndrepta spre camera din faţă. O rafală de aer rece o izbi, 
când ieşi pe verandă. 

— Ar trebui să îţi pui o haină pe tine, dacă ai de gând să 
stai mai mult afară. Morgan se îndrepta spre ea, de lângă 
perete. Aproape că a înghețat. 

— Mă gândeam eu că poate stai la pândă pe verandă. 

— Nu pândesc. Am făcut ceea ce v-am spus că voi face. 
Aveam nevoie să mă familiarizez cu zona. Urcă treptele scării 
şi deschise uşa din față. Niciodată nu ştii când îţi poate fi de 
folos. Intră înăuntru! Ai şi aşa probleme cu menţinerea 
temperaturii corpului. 

— Nu mai am deloc. Mă simt minunat. Intră şi căldura 
camerei îi făcu bine. Galen mi-a cerut să-ți spun că şi-a 
consumat curajul cu mine. 

— Nu este o expresie plăcută auzului. Îşi scoase haina şi o 
atârnă în dulap. Nu-i un lucru grozav de făcut. Dar mă 
aşteptam ca tu să obţii exact asta de la el. Se întoarse cu fața 
către ea. Probabil că ştie că la drum lung nu va mai conta. 

— Şi de aceea ne lasă singuri? 

— Da. Te simți mai bine acum? 

— De ce ar trebui să mă simt mai bine? Tu eşti deja băgat 
în bucluc până la gât, şi eu nu trebuie să te susțin. 

— Scuze! O studie, o clipă. Ce pot face ca să te ajut? 

Ea se uită la el neîncrezătoare şi apoi izbucni în râs: 

— Cred că tu chiar intenționezi s-o faci. 

— Da. Vreau să te simți liniştită cu mine. 

— Atunci povesteşte-mi despre bărbatul din schiță. Cel 
care l-a împuşcat pe Ken. 

Judd făcu o pauză înainte de a răspunde. 

— Am dat peste tip cu multe luni în urmă, în Fairfax, Texas. 

Am fost trimis acolo cu o treabă şi l-am văzut ceva mai 
devreme, în acea noapte. 

— Eşti sigur că era el? 

Morgan încuviință: 

— Noaptea aceea este foarte bine întipărită în memoria 
mea. 

— I-ai văzut şi pe ceilalți doi bărbaţi? 

— Nu. Dar asta nu înseamnă că nu erau acolo. Locul acela 
părea la fel de activ ca un stup de albine. 

— Ce fel de activitate? 

— Laboratoare. M-am gândit că era un loc al naibii de 
afurisit în care să se afle Morales. 

— Morales? 

— Ținta. Juan Morales, un traficant de mâna întâi de droguri 
şi arme. La data aceea, bănuiam că fabrica din Fairfax 
purifica heroina sau prelucra crack sau ecstasy. 

— La data aceea? Şi acum nu? 

El clătină din cap. 

— Nu vrei nişte cafea? 

— Ar trebui să am nevoie? 

EI clătină din nou din cap: 

— În acea noapte nu s-a petrecut nimic oribil. Ei bine, 
presupun că aşa ți se va părea ţie. Ordinele primite spuneau 
să-l lichidez pe Morales la hotelul din oraş şi să recuperez o 
servietă pe care o căra. Se presupunea că ar fi doldora de 
bani. Nu am putut să îl împuşc la hotel, aşa că l-am urmărit 
până la acea mică fabrică de textile de la periferia oraşului. 
El s-a întâlnit la poartă cu trăgătorul tău din desen. Erau o 
mulțime de paznici, aşa că am aşteptat afară. Când a ieşit, 
l-am urmărit pe drumul spre oraş, am prins prilejul şi mi-am 
plasat glonţul. 

— L-ai omorât?! 

— Nu am ratat. Cum n-avusesem ocazia să îmi îndeplinesc 
misiunea înainte de a se duce la fabrica aceea, m-am gândit 
că ar fi mai bine să verific servieta, să mă asigur că nu Îi 
dăduse banii bărbatului cu care se întâlnise la poartă. 

— Şi? 

— N-am găsit niciun ban! Doar trei seturi de planuri 
tehnice, cu adnotări interesante. Locaţii strategice unde se 
puteau plasa explozibili, pentru a distruge structuri. Aveau 
Chiar şi propuneri referitoare la genul de explozibil care 
acționa cel mai eficient. 

— Ce fel de structuri? 

El clătină din cap: 

— Habar n-am. Nu existau denumiri. Planurile erau 
etichetate Z-1, Z-2 şi Z-3. 

— Ce ai făcut cu ele? 

— Am făcut ceea ce mi s-a ordonat. Am luat servieta şi 
i-am dus-o lui Al Leary, omul meu de legătură din CIA, căruia 
i-am spus că misiunea a fost îndeplinită, însă nu au fost bani, 
conform planului. Aş spune că nu părea mulțumit că 
deschisesem servieta, dar a ascuns asta imediat. Două zile 
mai târziu am fost trimis în Coreea de Nord. Restul este 
istorie. Nu am făcut nicio legătură între cele două misiuni, 
până când nu am văzut relatarea despre barajul de la Arapahoe 
la ştiri. 

Ea încremeni: 

— Ce vrei să spui? 

— Două dintre diagrame erau ale unor structuri multi- 
etajate, însă unul dintre planuri era al unui baraj: Z-l. 

— Iisuse! 

— Totuşi, în raportul despre barajul de la Arapahoe nu se 
menționa că ar fi fost detectate dovezile unui sabotaj. În mod 
special explozibili. Putea fi doar o coincidență. 

— Şi tu nu ai făcut nimic? 

— Un fugar ca mine?! Să mă fi dus în Colorado, să 
investighez un dezastru care era probabil provocat de cauze 
naturale? 

— Ar fi trebuit să spui cuiva, să telefonezi... 

— Cui? Celor de la CIA? Dacă barajul de la Arapahoe era 
Z-l, atunci faptul că mă uitasem prin acele planuri putea să 
însemne motivul pentru care fusesem suspendat şi sancționat. 
Celor de la FBI? Prea hazardat! Ei colaborau foarte strâns 
cu CIA, în zilele acelea. Îi întâlni privirea. Am hotărât să îmi 
păstrez gâtul intact. Nu sunt unul dintre eroii tăi. Mi-am 
petrecut ani întregi îndeplinind cele mai murdare misiuni de 
pe pământ, pentru a forma un soi de barieră între țara mea şi 
urâțenia de acolo, de afară. Tot ce am obţinut a fost un picior 
în spate. M-am decis. Păcat că ţie nu-ți place asta. 

— Nu se poate să fi luat o asemenea hotărâre! Nu rezolvă 
nimic! 

— Rezolva dilema de a fi mort sau viu. 

— La timpul trecut! Ceea ce nu înseamnă că nu te poți 
decide în viitor. 

— Chestiunea este tranşată. Am fost vârât în asta şi trebuie 
ori să acţionez, ori să mă las târât la fund. 

— Nu încerca să mă duci cu o asemenea gargară. Ai avut 
tot timpul posibilitatea să alegi şi ai ştiut asta. Ai acceptat 
oferta lui Logan deoarece doreai să descoperi dacă Z-1 şi 
barajul de la Arapahoe erau acelaşi lucru. Numai că nu vrei 
să recunoşti asta față de mine. 

— De ce? 

— Nu ştiu. Poate te temi că mi-aş putea închipui că nu eşti 
chiar atât de cinic pe cât vrei să pari. Nu te îngrijora. Nu voi 
face această greşeală. Oricine are dreptul la o slăbiciune. 

Judd strânse buzele. 

— Mă bucur că nu îmi voi distruge reputaţia. Îmi vei spune 
că ai început să crezi că pretind să fiu la fel de eroic ca toate 
acele modele cu care ai crescut? 

Ea se surprinse zâmbindu-i: 

— Poţi paria pe asta! Judd părea cald şi apropiat şi, pe 
neaşteptate, ea îşi dori să se întindă şi să îl atingă. Îşi întoarse 
grăbită privirea. Cât va trebui să stăm aici? 

— Probabil că nu mai mult de câteva zile. Casele sigure 
nu rămân ca atare prea mult timp, mai ales când există o 
căutare de amploare. Mi-ar plăcea să stăm aici până când 
vom primi un raport de la Galen despre Fairfax. Urma să 
trimită un om acolo, să vadă ce poate afla. Când ne vom 
muta, mi-ar plăcea să avem un loc unde să mergem şi o 
motivaţie pentru a o face. 

— Şi crezi că va dura doar câteva zile? 

— E mai bine să nu fie mult mai mult. Fugim de ceva 
vreme. 

O străbătură valuri de panică. Nici chiar atunci, în Iran, 
când fugise de urmăritorii săi, nu avusese acea senzație de 
teamă ciudată, copleşitoare. 

— Trebuie să reuşim. Privirea lui Morgan se aţintise asupra 
chipului ei. Este o ţară mare. Într-o țară de mărimea asta poți 
mai uşor să te ascunzi. Şi oamenii nu sunt aşa de bănuitori. 
Te plac. Ar vrea să creadă că fiecare este bun. 

— Iar tu consideri asta o naivitate. 

— Da, însă şi eu găsesc simpatie. Zâmbi. Iar noi doi deja 
am stabilit cât de rece sunt! Privirea îi deveni brusc intensă. 
Şi am nevoie de toată căldura pe care o pot primi. 

Alex nu reuşea să-şi desprindă privirea de la el. Judd nu 
era rece. Putea să simtă căldura străbătând-o, ca... Oare de 
ce discutau ei despre aşa ceva? 

— Nu este o naivitate să vrei să vezi ce este mai bun în 

oameni. Alex îşi umezi buzele. Ce o să facem, până când ne 
va contacta Galen? 

Rahat! Ar fi vrut să îşi poată retrage întrebarea. Tâmpită! 
Tâmpită! 

Însă el nu îi dădu un răspuns cu dublu înţeles, cum se 
aştepta ea. 

— Imaginează-ţi că mă vei lăsa să văd ce este mai bun la 
tine. 

— Poftim? 

— Am spus că nu te voi mai desena fără să am acordul tău. 

— Nu-l vei primi. Urăsc să stau nemişcată. 

— Atunci nu o face. Însă eşti încă destul de slăbită ca să 
îmi oferi prilejul, în vreme ce te odihneşti. Fii de acord şi eu 
te voi lua cu mine, în fiecare zi, când voi merge să cercetez 
împrejurimile. Asta ar trebui să fie suficient ca să ne 
stăvilească plictiseala amândurora. 

— Nu te temi că nu voi putea ţine pasul cu tine? 

— Poate că da. Dar atunci o voi lua mai încet. Fiindcă nu 
vreau să te las singură aici. 

— Dă-mi înapoi pistolul! 

— E în geanta mea de voiaj. ÎI poţi lua când doreşti. Însă la 
ce ar fi fost bun pistolul tău împotriva acelei rachete pe care 
a aruncat-o Jurgens, ca pe o minge, în interiorul cabanei? 
Cea mai bună tactică a noastră rămâne lupta de gherilă, în 
cazul în care ne găsesc aici. 

— Nu fuga şi ascunzişul? 

— Fugi, te opreşti, loveşti, fugi. Nu e mai bine să urmezi 
calea asta? 

Ea era pe punctul de a-i răspunde că nu, dar apoi decise 
că el avea dreptate. 

— Dacă asta e singura cale de a supraviețui... Nu vreau să 
fiu prinsă ca un şobolan în capcană. Nu este corect. 

— Oare ce este? 

— Aranjamentul este puțin cam inechitabil. Dacă tu mă 
desenezi, am dreptul la o favoare de la tine. 

El clătină din cap: 

— Niciun fel de fotografii! 

— N-aş vrea nici măcar să încerc. Tu nu eşti chiar o 
frumuseţe. 

— Iisuse, sper că nu! 

Însă ar fi fost fascinant să încerce să surprindă o față care 
păstra atât de multe secrete. 

— Probabil că aş sfârşi cu o fotografie care să semene cu 
un zid de piatră. Nu, tu mi-ai spus odată că, dacă aş încerca 
să mă depărtez de tine, mi-ai lua urma şi că eşti foarte bun la 
asta. Ei bine, vreau să mă înveţi şi pe mine cum se face asta. 

— De ce? 

— M-am aflat în vreo două situaţii când mi-ar fi fost de 
folos. Nu sunt chiar o novice. Tatăl meu mă lua la vânătoare, 
pe vremea când eram doar o fetiță. Sunt destul de pricepută 
în materie de păduri. 

— Dar de ce te interesează luatul urmei? 

— Mi-am amintit că în urmă cu câţiva ani, în Turcia, a 
existat o fetiță care s-a îndepărtat de sat, pe când eu îi 
fotografiam părinţii. Ne-a luat patru zile s-o găsim. Era 
moartă. Alunecase pe o pantă şi căzuse într-un râu. Dacă am 
fi fost în stare s-o găsim mai repede, poate că nu s-ar fi 
întâmplat nenorocirea. 

— Ar fi trebuit să-mi imaginez! Încă o cale de a salva lumea. 

— Nu, doar o fetiță de trei ani. Facem înțelegerea? 

— Nu poți acumula prea multe în câteva zile. Eu am avut 
un profesor apaş, care mi-a dedicat luni întregi ca să mă 
înveţe. 

— Voi învăţa ce pot să învăţ. Poate ajută. De acord? 

El zâmbi: 

— De acord! 

— Atunci mă duc să mă culc. Se întoarse şi dădu să iasă. 
Ne vedem mâine-dimineață. 

— Bună idee. Ai avut o zi foarte lungă! 

— O zi teribilă! 

— Aş dori să îţi pot spune că ce-i mai rău a trecut, dar nu 
pot face asta. 

Nu, el nu i-ar fi oferit consolare, făcând rabat onestității. 

— Nici nu ţi-am cerut s-o faci. Noapte bună! 

Nu aprinse lumina în dormitor, când îşi scoase pantalonii. 
Cămaşa însemna un efort prea mare pentru umărul ei dureros, 
şi era prea obosită ca să se deranjeze. Îşi trase doar cuvertura 
peste ea şi umflă perna. a 

Fusese o zi teribilă, înspăimântătoare, aşa cum spusese 
Morgan. O zi a terorii şi a revelației şi a unui amestec sălbatic 
de emoţii. O zi care o apropiase de Morgan mai mult decât 
ar fi fost liniştitor pentru ea. 

Nu trebuia să fie surprinsă de asta. În situaţii-limită, când 
ţi-e amenințată viața, sexualitatea devine mai manifestată. 
Avusese o asemenea experiență, odată, înainte, cu un tânăr 
doctor, pe câmpiile inundate din Bangladesh. Trecuse la fel 
de repede ca pericolul. 

Dar nu avusese intensitatea de acum. 

Nu conta. Putea să o ţină în frâu. Şi era clar că Morgan nu 
intenționa să continue această intimitate. Iisuse, de fapt era 
dezamăgită, îşi dădu ea seama. Tot ce îi trebuia era să se 
arunce în pat cu un bărbat ca Morgan! 

Cu excepția faptului că nu exista niciun alt bărbat ca 
Morgan. Ea nu cunoscuse niciodată pe cineva atât de complex 
şi, cu cât afla mai multe despre el, cu atât se împuţinau armele 

împotriva lui. Drumul lui nu era şi drumul ei, dar era dificil 
să condamne un bărbat care... 

Să înceteze să se gândească la el! Dacă avea de gând să 
rămână trează, să se gândească la altceva care i-ar putea fi 
de folos ca să iasă din această situație complicată. 

Z-l. Nu, imaginea era mai mare acum. Mai mare şi mult 
mai tulburătoare. Dacă Z-l era barajul de la Arapahoe şi 
această țintă fusese distrusă... 

Va fi Z-2 următoarea? 


— În ce stadiu se află Z-2? întrebă Betworth. Nu mai ai 
mult timp, Powers! 

— Nicio problemă! Îl vom lovi la termen. 

— Dar cu ce şanse de succes? 

— Cred că ar trebui să ştiţi prin ce urmează să trecem. 
Singurul motiv pentru care ar putea exista o întârziere este 
că mi-aţi spus să mă țin după Graham. 

— Ceea ce nu mai este o scuză acum. l-am dat această 
sarcină lui Jurgens. 

— Şi nu a avut prea mult succes, nu-i aşa? 

— O să dea de ea. Tu concentrează-te asupra lui Z-2. 

Închise telefonul şi se lăsă pe spate în scaun. Trebuia să-şi 
păstreze calmul. Totul va merge după cum plănuise. 
Planificase toate detaliile cu obişnuita-i iscusință. Jurgens îi 
va găsi pe Graham şi pe Morgan şi îi va lichida. Totul va fi... 

Telefonul lui sună. 

— Nu pot să-l găsesc, Betworth. 

Runne. 

— Pentru numele lui Dumnezeu, de ce nu îmi răspunzi la 
apeluri?! 

— Trebuie să îl găsesc. Mi-am epuizat toate firele. Trebuie 
să-mi dai tu unul. 

Betworth trase adânc aer în piept. Niciun fel de scuze. 
Ticălosul arogant, fanatic, îi dădea lui ordine! 

— Dacă ai fi răspuns la apelurile mele, aş fi putut să îţi 
ofer oarece ajutor. 

— Şi poți? 

Îi venea să-i închidă telefonul în nas, însă asta ar fi 
însemnat o greşeală. Runne era periculos, însă Betworth avea 
planuri pentru el. În plus, tipul putea fi cel care să-l ducă la 
Morgan. 

— A fost în Colorado, cu câteva zile în urmă. E posibil să 
mai fie încă acolo, deşi mă îndoiesc. Oriunde s-ar afla, este 
împreună cu o femeie, Alex Graham. 

— Eşti sigur? 

— Oh, da! 

— Îmi poţi trimite o fotografie de-a ei? 

— Nu am nevoie. Ia un ziar. Tu chiar nu citeşti ziarele şi 
nici măcar nu te uiţi la televizor? 

— Nu! 

— Ei bine, tipa este o ştire foarte „fierbinte“! Aşa că nu 
ți-aş face niciun serviciu dacă ți-aş da adresele ei sau 
numerele de telefon. 

— Atunci la ce mi-ar folosi? 

— Este destul de evident că Morgan nu intenționează să o 
abandoneze. Ea îl va încetini mult. Şi el nu trebuie să 
încetinească foarte mult, pentru ca tu să îl poți prinde, nu-i 
aşa? 

— Nu, însă trimite-mi oricum informaţia prin fax. Te sun 
din nou şi îţi dau numărul de fax din oraşul în care mă aflu. 
Poate că voi reuşi să fac ceva investigaţii şi să o localizez. 

— Ți-am spus, toată lumea o caută. 

— Asta nu schimbă lucrurile cu nimic. Ei se vor opri, vor 
avea ezitări, se vor întreba dacă nu cumva vor fi prinşi 

ajungând prea departe. Eu sunt în avantaj. Nu-mi pasă. 
Inchise telefonul. 


— În regulă. Judd privea peste culmile munților. Îţi dau 
cincisprezece minute după start. Te duci şi te ascunzi de mine. 
Dă-i drumul! 

— O să-mi iei urma? întrebă Alex. Şi cum o să învăţ ceva? 

— Tu faci traseul şi apoi ne întoarcem pe urmele tale şi ai 
să vezi unde ai greşit. 

— Unde am greşit? 

— Scuze, am formulat greşit. Sunt obişnuit să vânez o pradă 
care nu vrea să fie găsită, însă este singura cale pe care o 
cunosc ca să te învăţ ceva. Accept-o aşa cum este sau las-o 
baltă. 

— O accept! 

Alex o luă la goană, în jos, pe pantă. 


— Găsit! Judd o trase pe Alex afară din tufiş. Trebuie să 
fii obosită. De data asta ai fost cu adevărat stângace. 

— Mulţumesc! Alex făcu o grimasă. Asta e a treia oară. 
Sunt deprimată. Dacă este aşa de uşor să iei urma cuiva, de 
ce nu am putut-o găsi pe fetița aceea? 

— Nu este uşor. Trebuie să ai practică. Poate că ea a hoinărit 
un timp prin vadul râului. Ploaia putea înlătura urmele. Copiii 
sunt uşori şi paşii ei au lăsat doar mici urme în iarbă. Dacă a 
umblat multă vreme prin noroi e posibil să fi strâns destulă 
țărână pe încălțările sale, încât să formeze o pernă de noroi. 
Asta face aproape imposibil de identificat urma unui picior, 
cu excepția unuia mare. Un animal mare poate că a trecut 
peste urmele lăsate de ea şi le-a distrus. Sau poate că voi 
v-aţi aflat în locul nepotrivit, la momentul nepotrivit. 

— Ce vrea să însemne asta? 

— Unghiul luminii. Îi studie chipul. Eşti obosită. Vom trece 
în revistă greşelile şi apoi ne vom întoarce acasă. Judd se 
îndepărtă şi o luă în sus. Chiar aici, deasupra, ai dislocat 
pietrele. El arătă cu degetul. Ai turtit pământul de deasupra, 
când ai făcut primul pas în jos, şi culoarea este puţin diferită. 
Îi arătă din nou. Ai rupt tulpina acestei plante, când ai intrat 
în tufişuri. Îngenunche. Iar aici se află o amprentă clară a 
tălpii. 

— Pentru mine nu pare clară. 

— Vezi curba unde bombeul tău a presat pământul? 

Ea încuviință: 

— Parcă ai vorbi o limbă străină. 

— Ochii tăi abia se antrenează să vadă semnele. Există 
patru indicatori după care trebuie să te uiţi. Turtirea, când 
noroiul, pietrele sau rămurelele sunt presate pe pământ de 
greutatea unui picior. În mod frecvent, este un efect cauzat 
de liniile drepte, de forme geometrice sau de altceva ce nu 
se află în general în natură. Culoarea schimbată, ceea ce 
reprezintă o diferență de culoare sau textură față de zona 
care o înconjoară. Dislocarea, care înseamnă o schimbare 
recentă sau o rearanjare. Judd o luă înaintea ei. Haide, vom 
merge la primul loc în care te-ai ascuns şi vom vedea şi 
semnele de acolo. 

Ea se grăbi să îl ajungă din urmă. 

— S-ar fi putut, la fel de bine, să las câte un semn indicând 
locul prin care am trecut. 

— Ei bine, da. Dar nu a trebuit să mă uit pe pământ, când 
am ajuns lângă tufişurile astea. 

— De ce nu? 

— Te-am mirosit. 

Ea se împiedică: 

— Poftim? 

— Deodorante, şampoane, paste de dinți — sunt semne ale 
civilizaţiei. Însă natura a dat fiecărui om propriul său miros. 

— Vrei să spui că eu put? 

Judd se uită la ea. 

— Nu, tu miroşi intens feminin. Nici nu s-ar putea ceva 
care să momească mai mult. 

Alex privi repede dincolo de el. 

— Sau să identifice, evident! 

— Te-aş recunoaşte şi pe întuneric. 

Ea trase scurt aer în piept şi căută cu înverşunare ceva de 
spus: 

— Şi acest prieten apaş ţi-a educat nasul tot aşa de bine ca 
şi ochii? 

— Nu, acesta este un talent. Eu a trebuit doar să-l 
perfecţionez. 

— Câinele lui Sarah, Monty, are un nas nemaipomenit. 

El începu să râdă. 

— Mă compari cu un câine? 

Tensiunea dispăruse, constată ea cu uşurare. 

— Ei bine, Monty este un câine excepțional. 

— Înseamnă că ar trebui să accept asta ca pe un compliment. 
El îngenunche şi îi indică un loc cam la patruzeci de metri 
mai încolo. Aici este locul de unde ţi-ai început traseul. Vezi 
licărirea? 

Ea se lăsă pe vine lângă el. 

— Da! Cum de am făcut asta? 

— Tălpile tale au apăsat peste particulele de murdărie, care 
au format o suprafață aptă să reflecte lumina. Le poți vedea 
doar dintr-un unghi luminat oblic. 

— Ca o rază! 

— Le-ai putea rata însă, dacă te-ai afla chiar deasupra. De 
aceea e bună distanţa. 

— Ei bine, tu eşti, în mod categoric, un expert în materie 
de distanță. 

— Nu sunt rău nici deasupra. 

De această dată, Alex nu făcu greşeala să se uite la el. 

— Hai să mergem! Sunt nerăbdătoare să văd ce altceva am 
mai greşit. 


— Ai fost de-a dreptul incredibil, acolo, afară! Alex privea 
spre foc, în vreme ce îşi sorbea încet ciocolata fierbinte. Cum 
l-ai întâlnit pe acest indian care te-a învăţat să iei urma? 

— Cei de la armată m-au trimis la el. Creionul i se mişca 
repede pe coala de desen. Nu se ştie niciodată când trebuie 
să cauţi şi să găseşti. De fapt, mi-a luat mai mult timp decât 
ar fi trebuit ca să devin un expert. În primul rând, nu mi-a 
plăcut vânătoarea. A fost nevoie să învăţ să-mi blochez 
gândul la uciderea de la sfârşit şi să mă concentrez asupra 
goanei, în sine. Ştii, arăţi minunat în lumina flăcărilor... 

— Ai face mai bine să desenezi repede. Căldura asta mă 
adoarme. 

— Mai durează foarte puţin... Spuneai că te duceai la 
vânătoare cu tatăl tău. Asta mă surprinde. Nu mi te pot 
imagina cu o puşcă. 

— Noi nu luam puşti. Tatălui meu nu îi plăcea să împuşte 
animale. Luam aparate de fotografiat. 

— Acum înțeleg. Mult mai multă personalitate. 

— Oamenii de profesia ta au probleme să înveţe să — ea 
căuta cuvântul potrivit — vâneze? 

— Să ucidă. Spune-o! Privirea lui rămăsese aţintită asupra 
schiţei. Unii da, alții nu. Uneori descoperi pe cineva care 
îndrăgeşte asta. Iubeşte vânătoarea. Îi place să ucidă. 

— ie nu? 

— Nu! 

— Dar ai cunoscut o asemenea persoană? 

El confirmă, dând din cap: 

— Pentru o scurtă perioadă de timp, m-a molipsit cu 
entuziasmul său. 

— Era la fel de bun ca tine? 

— Nu, însă era pe aproape. Puse blocul de desen pe 
marginea mesei de lângă el. Du-te la culcare. Am surprins 
esențialul. Voi continua mâine. 

Judd nu mai voia să îi răspundă la niciun fel de întrebări. 
Ei bine, probabil că nu ar trebui să îl mai întrebe nimic. Nu 
era sigură dacă momentele petrecute afară, în frigul munţilor 
sau acele ultime ore de lângă foc fuseseră mai intime. 

Se ridică în picioare: 

— Se pare că tu vei beneficia de învoiala noastră. Mă 
îndoiesc că voi ajunge foarte bună în chestia cu luatul urmei. 

— Vei fi grozavă. Ai ochi buni. Eşti deşteaptă şi înveți 
repede. Mâine îţi vei reaminti fiecare lucru pe care ţi l-am 
spus şi va fi mai greu pentru mine să te găsesc. 

— Până când te vei apropia suficient de mult ca să îmi 
simți mirosul. Încă nu sunt sigură dacă îmi place gândul 
acesta. 

Judd zâmbi: 

— Predatul trebuie să aibă şi părți amuzante. De poimâine 
te voi lăsa să revezi tu traseul parcurs şi să îmi spui cum 
ţi-am luat urma. 

— Aşa curând? 

— Aşa cum ziceam, ai ochi buni. 

Aşa îi avea şi el. Ochi de gheaţă, dar în acele clipe nu mai 
păreau deloc reci... 

— Noapte bună! Alex se îndreptă spre dormitor. Mâine 
voi încerca să îți ofer ceva mai mult de lucru. 

— Nu te strădui prea tare. Crede-mă, Alex, tu eşti o 
provocare permanentă. 


Unde era Morgan? 

Alex bătea din picioare ca să îşi pună sângele în mişcare. 
Se făcuse mai frig în această ultimă oră şi ea era gata să se 
întoarcă la fermă. Ninsese în timpul nopţii şi Morgan o 
anunţase că suspendă lecţia, deoarece zăpada ar fi ascuns 
semnele sub pătura-i albă. Fusese surprinsă de cât de 
dezamăgită se simţise, când el îi dăduse aparatul de 
fotografiat şi apoi o părăsise acolo, pe creasta muntelui. Se 
simţea... abandonată. 

Doamne, ce patetic! Să uite frigul. Să îl uite pe Morgan. 

Ridică aparatul de fotografiat şi focaliză asupra vârfurilor 
Teton, acum învăluite într-o ceață întunecată. 

— Eşti gata? 

Alex se răsuci, ca să îl descopere pe Morgan în spatele 
său. Ar fi trebuit să îl audă venind pe zăpada care făcuse 
crustă, dar nu-l auzise. 

— Unde ai fost? 

El arătă către liziera pădurii, spre sud. 

— Trebuia să mă antrenez şi eu. 

— lar eu să îți păzesc spatele! 

— Da! Trecu pe lângă ea, şi începu să coboare panta ce 
ducea spre fermă. Dar tu te-ai ținut al naibii de bine în aceste 
ultime două zile, având în vedere rana ta. Te-am alergat din 
greu. 

— Având în vedere rana mea? Câtă superioritate! Ea zâmbi. 
Lasă-mi vreo două săptămâni şi voi ţine pasul cu tine! 

— Nu avem la dispoziție două săptămâni. 

— Ştiu asta. Vorbise fără să se gândească. Ultimele zile 
fuseseră uimitor de calme, de parcă ar fi fost prinşi într-o 

buclă temporală. Poate că aceasta se întâmpla din pricină că 
erau înconjurați de toată acea frumuseţe şi de linişte. Sau 
poate că era din cauză că îşi dorea să fugă departe de tot acel 
tumult care devenise viața sa. 

— Galen nu ni se mai alătură, aşa-i? 

— Se va întâmpla şi asta. Ţi-am spus, el zicea că Ralph 
Scott se afla în drum spre Texas ieri. I-a dat cópii ale desenelor 
celor doi bărbaţi de la baraj. Ar trebui ca Galen să afle ceva 
de la el până diseară. 

— Tu ştii ceva despre acest Scott? 

— Doar că l-a ales Galen. Ceea ce pentru mine este 
suficient. O privi. Dar nu am de gând să mă culc liniştit 
pe-o ureche şi să sper că m-aş putea opri în loc, dacă nu vom 
auzi nimic de la el. Am stat deja prea mult aici. 

— Nu mi-am închipuit că o vei face. Nu mi-ai făcut 
impresia unui bărbat răbdător. Am fost surprinsă că nu eşti 
mai agitat. 

— Oh, dar am fost agitat! Privi dincolo de ea. Şi foarte 
nerăbdător. 

Fir-ar să fie! Alex simțea cum o cuprinde un val de 
fierbinţeală. Nu era prima remarcă pe care o făcea, din care 
ea recunoştea imboldul sexual. Tensiunea sexuală existase, 
slăbind din intensitate şi apoi ridicându-se, ignorată, dar 
mereu prezentă. 

Acum, Morgan nu o mai ignora. Dorea ca ea să o ştie şi 
se exprima pe şleau. 

— E în regulă. Privirea lui Morgan îi scrută încă o dată 
chipul. Nu intra în panică. Nu am de gând să sar pe tine. Este 
doar... Am nevoie de asta. Şi cred că şi tu ai. 

— Tu nu iei mereu ceea ce îţi trebuie? 

— Ba da. Am trăit fiecare din aceste ultime zile de parcă 
ar fi fost cea de pe urmă. Tu n-ai putea spune niciodată asta. 

— Nu, cred că nu! Ea îşi umezi buzele. Dar nu este din 
pricina felului cum vreau să-mi trăiesc eu viaţa. Este un dar 
şi am de gând să îl preţuiesc. 

— Să îl preţuiesc! Nu am de gând să îmi confecționez 
amintiri. Doar vino în pat cu mine! Ţie îţi va plăcea, mie îmi 
va plăcea şi asta va fi tot. Nu o să mă prinzi ținându-mă după 
tine, când vei pleca. El urcă treptele scării spre verandă şi 
descuie uşa. Asta este tot ce am vrut să-ți spun. Ce doreşti 
pentru cină? 

— Poftim? 

Judd zâmbi: 

— Mâncarea nu este chiar la fel de satisfăcătoare ca sexul, 
însă reprezintă o necesitate. Ce zici de o omletă? Eu o prăjesc, 
dar va trebui să tai tu cepele. Mie îmi lăcrimează ochii în cea 
mai descurajantă manieră! 

El bătea în retragere, aşa cum o făcuse de-a lungul acestor 
ultime zile, însă era prea târziu. Cuvintele fuseseră spuse şi 
ea nu ar fi fost în stare să le uite. Probabil că el nici nu dorea 
ca ea să le uite. Dorea ca ea să se gândească, să se imagineze 
în pat, împreună cu el. 

Şi ea voia acelaşi lucru, lovi-l-ar să-l lovească! 

Trase o gură zdravănă de aer, trecu pe lângă el şi intră în 
casă: 

— Trebuie să tai cepele sub jet de apă rece. Am să-ți arăt 
cum se face. 

El o urmă şi îşi agăță haina în dulap. 

— Întotdeauna mă bucur să profit de cineva cu experiență. 
Învaţă-mă! 

— Credeam că nu ai nevoie de nimeni care să te înveţe 
ceva. 

— Atunci să ne împărtăşim experienţa! Se îndreptă spre 
bucătărie. Ceea ce este întotdeauna mai distractiv decât orice! 

* 


Telefonul lui Morgan sună când el spărgea ouăle pentru 
omletă. 

— Tocmai mi-a telefonat Scott, spuse Galen. A explorat 
terenul la hotelul din Fairfax. Recepționerul i-a recunoscut 
pe amândoi bărbaţii din desene. Trăgătorul este Thomas 
Powers şi celălalt tip e Calvin Decker. 

— Tipul e sigur? 

— Cu aproape opt luni în urmă, Powers şi Decker veneau 
şi plecau din oraş aproape în fiecare săptămână, o perioadă 
lungă de timp. Spuneau tuturor că erau designeri pentru 
compania textilă. Localnicii se îndoiau, dar banii erau bine- 
veniți, aşa că au închis ochii. 

— Se gândeau că sunt implicaţi în traficul cu droguri? 

— Au existat tot felul de poveşti despre ce se întâmpla la 
fabrică. Fairfax se află foarte aproape de graniță. Traficul de 
droguri e în floare în South Texas. 

— Recepţionerul l-a mai văzut pe Powers în ultima vreme? 

— Deloc! răspunse Galen. Dar în ultimele două săptămâni 
de şedere el a plătit pentru cameră cu cartea de credit. Scott 
l-a mituit pe receptioner ca să se uite în registru şi să îi dea 
numărul cărții. L-am trimis chiar acum la verificat. Scott 
urmează să se ducă diseară la fabrică, să arunce o privire pe 
acolo. 

— Sunt o grămadă de oameni de pază la fabrică. 

— Nu mai sunt. Fabrica a fost închisă cu şase luni în urmă. 
Este goală, cu excepția unui paznic de noapte. Scott zicea că 
mă sună diseară, de la fabrică. 

— Telefonează-mi şi mie, după ce îți dă de veste. 

— Aşa voi face. Cum se mai simte Alex? S-a obişnuit cu 
tine? 

— Oarecum. Trebuie să închid. Fac o omletă. 

— Tu?! 

Morgan se uită la Alex: 

— Mi-am descoperit tot felul de aptitudini şi calități despre 
care nu mi-am închipuit vreodată că le-aş avea. Dă-mi ocazia 
să ți le arăt, cât mai curând poţi. Închise. Numele trăgătorului 
este Thomas Powers. Celălalt bărbat se numeşte Calvin 
Decker. Galen a dat chiar acum la verificare unul dintre 
numerele de card al lui Powers. 

Expresia lui Alex se lumină de emoție: 

— Straşnic! Apoi se încruntă. S-ar putea să fie un fals. 
Probabil că aşa este. 

— Sau poate că nu. În orice caz, avem un fir. 

— Da, aşa e. Cel puţin am dat peste ceva. Începusem să fiu 
descurajată. 

— Eu încă sunt descurajat. 

Ea se încordă: 

— De ce? 

El zâmbi: 

— Tu nu mi-ai tocat cepele acelea. Mă tem că va trebui 
s-o fac eu. 


— Eu voi face cafeaua, tu deschide televizorul, spuse 
Morgan după cină. Trebuie să vedem ce se mai întâmplă cu 
duşmanul. 

— Abia aşteptam! Alex se duse în living şi apăsă butonul 
televizorului. Este exact ce îmi trebuia pentru o indigestie. 

ÎI privi pe Morgan când acesta intră în cameră, ducând o 
tavă cu ceştile de cafea şi o carafă. 

— Încă ne mai caută prin Colorado. Au întâmpinat greutăți 
în identificarea elicopterului, deoarece numărul avionului era 
fals. 

— Mi-am închipuit asta. Altceva nimic? 

— Nu despre noi. A mai fost o bombă amplasată la altă 
ambasadă. De data aceasta în Quito. Acelaşi modus operandi 
ca ultima dată, în Mexico City. Gruparea teroristă Matanza. 
Unele amenințări la adresa preşedintelui Andreas. Ea clătină 
din cap, obosită. Nu se vor opri niciodată? Eram obişnuită 
să mă simt în siguranță, iar acum privesc peste umăr tot 
timpul. Drace, mă întreb cum se simte Andreas! 

— El are o sarcină grea. Judd se aşeză vizavi de ea. Dar 
reuşeşte să se descurce bine. Aş paria că are o provizie de 
curaj disponibilă. 

— Mi-amintesc că ai spus că îl placi. 

— Cred că este cinstit. Aceasta ridică orice politician pe 
un soclu. Judd luă o înghiţitură de cafea. Poate că ar trebui 
să îl determinăm pe Logan să încerce să ajungă la el. Nu 
cunosc pe nimeni altcineva în care să avem încredere. 

Ochii ei se măriră: 

— Preşedintele? 

— Galen zicea că Logan are ceva influență asupra lui în 
aceste zile. 

Ea clătină din cap: 

— Fără nicio probă, nu e cazul să încercăm. 

— Poate că ai dreptate. Luă telecomanda de la ea şi închise 
televizorul. Destul cu ştirile. Te-au deprimat. Lasă-te pe spate 
în fotoliu. Mă duc să-mi iau caietul de schițe. 

— Doamne, cred că ai duzini de schiţe cu mine! 

— Îmi place fața ta. Se aşeză din nou şi începu să deseneze. 
Este una cu totul specială. 

— Îţi plac smiorcăitele? 

— Asta este ceea ce vezi tu, nu ce desenez eu. Se opri din 
desenat şi se uită la ea. De ce te temi că te-aş putea vedea ca 
pe o ființă slabă? 

— Nu sunt. Numai că tu mă desenezi ca... Rămase tăcută 

un moment. Presupun că mă tem că undeva, în adânc, îmi 
place să fiu slabă. Încerc să nu fiu aşa. Însă dacă... 

— Aiurea! 

— O persoană nu ştie niciodată cum va urma să reacționeze. 
M-am simțit altfel cândva. Pot fi din nou. 

— World Trade Center? 

— Mă simţeam neajutorată. Nu mai era nimic de făcut. El 
nu se afla acolo. Nu era nicăieri. Am colindat spitalele. Am 
pus fotografia lui pretutindeni. Alex simţi lacrimile 
înțepându-i ochii. Nu l-am putut găsi. Nimeni nu l-a mai 
găsit. Am plâns şi am suspinat ca o isterică. Da, mă tem să 
fiu din nou neajutorată. Nu vreau să fiu acea neajutorată. 

— Aşa că te suprasoliciți. 

— O fac pe dracu’! Îşi drese glasul. Tu ar trebui să nu mă 
faci să arăt aşa cum am fost în tot acel timp! Era valabil după 
ce am fost rănită, dar nu acum. 

— Ți-ar plăcea să vezi schița asta? 

— Ştii al naibii de mult că da. 

ÎI urmărea cu privirea, în vreme ce se îndrepta spre ea. 
Nu ar fi trebuit să i se confeseze lui Morgan. Asta nu o făcuse 
să devină mai vulnerabilă, ci doar mai apropiată de el. Şi 
doar Dumnezeu ştia că nu avea nevoie să se simtă mai 
apropiată de el. 

Judd îngenunche lângă ea şi îi puse desenul în poală. 

— Alex. 

Alex era numele scris pe caietul de schiţe. 

Putere. Vioiciune. Inteligență. Strălucire. 

Pentru o clipă, ea nu putu scoate niciun cuvânt. 

— Sunt... copleșită! 

— Splendid! 

— În felul acesta mă vezi tu? 

El rânji: 

— Pe dracu”, nu! E doar o stratagemă ca să te bag în pat. 
Obişnuiesc să procedez aşa cu toate tipele bine. Zâmbi uşor. 
Mă cunoşti suficient de bine, ca să ştii că voi fi sincer cu 
tine. Şi chiar dacă nu aş fi sincer cu tine, trebuie să fiu sincer 
cu munca mea. Munca trebuie să fie întotdeauna sinceră, şi 
curată, şi adevărată. Degetele lui îi conturară uşor linia 
obrazului. Nu e nicio problemă cu tine. Am fost corect față 
de mine. 

Alex nu mai putea să respire. Degetele lui erau calde şi 
mângâierea uşoară, dar se simţea de parcă i-ar fi atins fiecare 
nerv al trupului. Expresia lui... puternică, concentrată, atentă. 

Alex îşi ridică mâna încet şi îi atinse buzele cu degetele. 

El rămase calm. Apoi îşi înclină capul astfel încât buzele 
sale îi apăsau palma. 

Ea se crispă. Fierbinţeala! Iisuse, tot trupul îi era pregătit. 

Se înfioră, când limba lui îi atinse palma. Apoi fiorul 
dispăru. Judd se dezmetici şi se ridică în picioare. 

— Nu! 

Alex îl privea tulburată, în vreme ce el se trăgea înapoi. 
Cum adică „nu“?! Fusese atât de înfierbântată, că aproape 
se topise. f 

— Nu-i corect! Tu păreai atât de răvăşită vorbind despre 
tatăl tău şi apoi eu ţi-am arătat afurisita de schiță. Buzele i se 
răsfrânseră. Şi am făcut-o intenţionat. Eram furios şi rănit. 
Te vreau şi asta era o cale de a te avea. 

— Poftim? 

— Manipulare. Numai că eu am uitat că nu am făcut nicio 
înţelegere în acest domeniu. Se îndreptă spre dormitorul lui. 
Tu mă vrei, vino şi ia-mă! 

Alex îl privea năucită, în vreme ce uşa se trânti în spatele 
lui. Ce dracu’? Se simțea de parcă ar fi căzut în mijlocul 
craterului unui vulcan, numai că acesta se transformase în 

gheață. Nu, nu gheață. Era şocată, dar încă incitată sexual, 
ca în momentul când el o atinsese prima oară. 

Fusese cu totul necinstit din partea lui să încerce s-o 
manipuleze. Dar la ce ar fi trebuit să se aştepte de la un 
bărbat de condiţia lui? 

Însă aceasta era o generalizare, iar ea nu putea să apeleze 
la generalizări în cazul lui Morgan. El avea o lege a sa proprie. 
Cine putea şti care era următoarea lui mişcare?! 

Tu mă vrei, vino şi ia-mă! 

Fir-ar afurisit! 

Se ridică în picioare, se îndreptă spre dormitorul lui şi 
deschise uşa cu o smucitură. Judd stătea în mijlocul camerei, 
descheindu-şi nasturii de la cămaşă. 

— Se presupune că ar trebui să apreciez faptul că ai făcut 
mutarea? Ei bine, nu! E al naibii de greu. Ea inspiră profund. 
Te vreau! Am venit să te iau! Acum, fir-ar să fie, mingea se 
află în terenul tău. Aş dori un pic de seducţie. 

— Eşti sigură? 

Ea traversă spaţiul dintre ei şi îşi lăsă capul pe pieptul lui. 
Pielea îi era netedă, caldă, cu excepția unei porțiuni acoperite 
de păr moale. Îşi frecă obrazul de el şi îi simți muşchii 
pântecului încordându-i-se, ca şi când un fior ar fi trecut prin 
trupul lui. 

— Nu vreau să fiu salvată de tine. Mă pot salva singură. 

— Nu prea reuşeşti. 

— Nu spuneai tu să trăiesc fiecare clipă ca şi când ar fi cea 
din urmă din viața mea? 

— Însă nu ai fost de acord cu filosofia asta. 

— Astă-seară sunt! Vocea îi era inegală. Nu o să reuşesc 
niciodată să-mi scot cămaşa, cu umărul ăsta rănit. Vrei să 
încetezi să stai acolo şi să mă ajuţi? 

Mâinile lui îi cuprinseră încet umerii: 
— Oh, da. Te voi ajuta. Oricum, oricând. Spune-mi doar... 


— Ţi-am făcut rău? 

Ea chicoti: 

— Când? Nu este puţin cam târziu să te îngrijoreze faptul 
că îmi faci rău? 

— Nu. Te-a durut? 

Ea se prefăcu că ia în serios întrebarea: 

— Cred că am simţit un junghi în umăr, a treia oară, însă a 
trecut repede. Sau poate că am fost doar tulburată la culme. 
Îşi înfipse dinții, în joacă, în umărul lui. Vai, ţi-am făcut rău? 

— Nu, m-ai excitat. Vrei s-o facem din nou? 

— Curând. Ea se cuibări mai aproape. Doamne, ai ceva 
vigoare! Îmi trebuie o mică pauză. 

— În regulă! El se ridică. Mă duc să-mi iau blocul de desen. 

— Să nu cumva să îndrăzneşti! ÎI trase în jos, în pat. Nu 
sunt de acord cu pozatul nud. 

— Doar fața ta, şopti el. O sărută. Vreau să îmi amintesc 
expresia asta a ta. Tu... străluceşti! 

Alex se eliberă de încordarea care îi cuprinsese gâtul: 

— Oh, cum să nu! Şi într-o zi, când o să mă aştept mai 
puţin, o să mă descopăr în vitrina vreunei galerii. 

— Nu! Dacă te-aș desena nud, asta ar fi doar pentru mine. 
Am impresia că sunt foarte posesiv. Îi sărută scobitura gâtului. 
Doar fața ta... 

— Poate mai târziu. Îi trase capul în jos, pe sânii ei. Aşa, 
lintr-odată, nu mai simt niciun fel de oboseală... 

Fairfax, Texas 


Dacă se aşteptase să găsească ceva neobişnuit în această 
fabrică, atunci călătoria era un eşec. 

Scott se deplasa în linişte de-a lungul coridorului, 
oprindu-se din când în când, ca să arunce o privire în 
laboratoarele pe lângă care trecea. Niciun fel de substanțe 
chimice. O mulțime de jucărele electronice. Hărți... 

Intră într-unul dintre laboratoare şi se uită la o hartă. Nimic 
relevant. Nici nume, nici locuri, doar numere, grafice şi 
procentaje. Nu era de mirare că abandonaseră fabrica, atunci 
când aceasta fusese închisă. Toate acestea nu îi spuneau 
nimic. Galen va fi foarte dezamăgit. 

Formă numărul telefonului lui Galen. 

— Niciun succes! Nu există chimicale. O grămadă de 
jucărele electronice, câteva grafice care nu spun nada“. 

— Ai parcurs toată fabrica? 

— Primul şi al doilea nivel. Deschise uşa şi se opri în capul 
scărilor. Acum cobor la subsol. 

— Care-i treaba cu paznicul de noapte? 

— Nici urmă de el. O să am grijă să arunc o privire, dar, 


* Nimic ( lb. spaniolă ) (n. zrad.). 

după câte pot să îmi dau seama, nici nu era nevoie de unul. 
Ajunsese în dreptul coridorului şi aprinse o a doua lumină. 
Reflectoare mari pe scări. Subsol adânc... 

— Nu ai găsit niciun fel de însemnări sau hârtii prin birouri? 

— Bătea vântul pe acolo. Sertarele păreau să fi fost curățate 
de cei de la Shop-Vac. Ajunse la uşă şi o încercă. Stai aşa! 
Uşa de la subsol este încuiată. Încerc s-o descui. Îşi scoase 
mănunchiul de şperacle şi încercă răbdător o duzină, până să 
reuşească să deschidă uşa. Acum, ia să vedem... Fir-ar să 
fie! Sări înapoi, pe scară. Era cât pe-aci să cad înăuntru! 

— Să cazi unde? 

— Habar n-am. Am simțit doar că mă duc. Lumină subsolul 
cu lanterna. Sfinte Sisoe! 

— Vorbeşte! 

— E sinistru! Nu există podea. Subsolul e imens. Se întinde, 
probabil, sub fabrică şi pe sub terenul din jur. Aici e numai 
moloz şi gropi, gropi adânci, care par să ducă direct în China! 
Lumină cu lanterna pereții din jur. Asta-i tot ce se află aici. 
Doar pământ răscolit şi aceste gropi. Aş spune că pot numi 
asta drept neobişnuit. O să fac vreo două fotografii, ca să le 
poți vedea şi tu... 

Durerea fierbinte explodă în interiorul său: 

— Hristoase! 

Ar fi trebuit să se uite cu atenţie în spatele lui. Ar fi 
trebuit... 


Alex îşi freca obrazul de gâtul lui: 
— Cine este Runne? 

Morgan se încordă: 

— Poftim? 

— Trebuie să fie cineva foarte important pentru tine, dacă 
te face să îi vorbeşti în somn. 

Muşchii i se relaxară: 

— Aşa i-ai aflat numele? 

— Păi, de unde altundeva? 

— Uneori, Runne pare omniprezent. O sărută pe creştetul 
capului. Este doar cineva pe care se întâmplă să îl cunosc. 

— Ceea ce înseamnă că nu o să-mi vorbeşti despre el. 

— Poate că într-o zi o voi face. Este o poveste urâtă şi nu 
am de gând să stric un lucru bun, atunci când îl primesc. 
Mâna lui îi acoperi sânul. Şi acesta este un lucru foarte bun! 

Da, era. Ea nu avusese niciodată parte de atâta putere, 
sau înflăcărare, sau blândeţe. O întreagă furtună de pasiune 
şi patimă... şi tandrete. Nu şi-l închipuise niciodată pe Morgan 
atât de tandru, dar aflase că de sub vălul de gentilețe se 
declanşa întotdeauna o furtună. 

— Îmi... îmi place asta! 

El chicoti: 

— O adori! Doar că vrei să mă pui la locul meu. 

— Şi care este locul tău? De fiecare dată când mă mişc, tu 
începi să te deplasezi şi să invadezi teritoriul. 

— Dar este un teritoriu care mă intrigă! El îi atinse sfârcul 
sânului cu buzele. Şi cu siguranță nu vei obiecta, dacă am să 
mă mişc un pic... Telefonul aflat pe masa de alături sună. 
Rahat! Ar fi bine ca Galen să nu ne spună că nu are nimic de 
spus. Deschise telefonul. Ce este, Galen? 

— Cred că Scott e mort. 

Judd îngheţă: 

— De unde ştii? 

— Nu ştiu. Vorbeam cu el la telefon. Am auzit o 
împuşcătură. 

— Descotoroseşte-te imediat de telefon. S-ar putea să îți 
dea de urmă. 

— Mă îndoiesc. L-am aruncat totuşi la canal, pentru orice 
eventualitate. Vorbesc de la altul. Scott zicea că acolo, la 
fabrică, erau tot felul de jucărioare electronice, însă toate 
documentele au dispărut. Mecanismele nu ne-ar spune 
probabil nimic, din moment ce le-au lăsat acolo. Însă el a 
coborât la subsol şi a descoperit ceva interesant. Săpăturile 
de la subsol nu se întind numai sub clădire, ci se extind pe 
sub întreaga zonă. Şi există nişte gropi uriaşe. Scott zicea că 
arătau de parcă tipii aveau de gând să sape ii în China. 

— Şi mai ce altceva? 

— Nimic altceva. Dacă a văzut mai mult, nu a mai avut 
şansa să îmi spună. Ticăloşii! 

— Îmi pare rău de Scott. Era un prieten? 

— Nu, însă eu l-am trimis acolo. Era unul de-al meu. Asta 
devine ceva foarte personal. 

— Găuri... 

— Foarte adânci. Ai vreo idee? 

— Nu în legătură cu subsolul. Însă trebuie să găsim pe 
cineva care ne poate spune. Ceva noutăți despre cartea de 
credit a lui Powers? 

— Încă nu, dar te sun eu, când o să am ceva. Iau avionul 
următor spre Brownsville. Trebuie să mă asigur dacă am 
dreptate în legătură cu Scott. 

Galen închise. 

— Ce se întâmplă? 

— Probabil că Scott e mort. Împușcat. Se dădu jos din pat. 
Mă duc să fac un duş şi apoi fac cafea. Nu prea cred că vreunul 
dintre noi o să mai doarmă în noaptea asta. 

— Povesteşte-mi! Ce a descoperit? 

— Găuri! Găuri adânci, adânci. 

— E o nebunie! Alex luă o sorbitură de cafea. Ce făceau ei 
acolo jos, la subsol? 

— Un fel de experiment, judecând după toate instalațiile 
de laborator. Se lăsă pe spate în fotoliu. Unul care presupune 
electricitate, nu chimicale. 

— E cam puţin! 

— Urmează să facem ceva cercetări asupra posibilităților. 
Cât de bună eşti la săpături după informaţii şi la făcut 
legăturile între date? 

— Foarte bună! Sunt jurnalistă. La ce te-ai gândit? 

— Cineva dărâmă stăvilarul şi declanşează alunecarea de 
teren. Fără explozibili. În afară de cazul în care povestea lor 
nu e o uriaşă minciună. Dar nu prea cred asta. Au fost prea 
mulți oameni de ştiinţă acolo, pentru a cerceta şi a afla cauza 
dezastrului. 

— Atunci noi ce trebuie să căutăm? 

— Ceva diferit ca tehnologie... poate ceva nou... sau poate 
fi ceva vechi, dar privit cu neîncredere. O sămânță care să fi 
devenit ditamai copacul. Habar n-am. 

— Nici eu. Buzele ei se strânseră. Dacă acolo există ceva. 
voi afla ce este. 

— De ce ai nevoie? 

— Un calculator cu o parolă care să îmi permită să intru in 
programul Lexis-Nexis. Timp şi noroc. 

— Computerul şi programele nu reprezintă o problemă. 
Cât despre timp şi noroc... trebuie să ni le procurăm singuri. 

— Şi tu ce urmează să faci? 

— Imediat ce am veşti de la Galen, mă duc după Powers. 
Dacă punem mâna pe el, nu ne mai trebuie nimic altceva. O 
să ne spună tot ce avem nevoie să ştim. 

— Poate că da. 


177 


— Ne va spune. Îţi făgăduiesc. 

Ceaşca i se opri la jumătatea drumului spre buze, în vreme 
ce o străbătea un fior rece. Cu numai patruzeci de minute în 
urmă, se aflase în pat cu Morgan — un Morgan cald, excitat, 
mulțumit. Acum, lucrurile stăteau cu totul altfel —un bărbat 
care o intimida se afla de cealaltă parte a mesei. 

— Tu ai vrea să pretind că sunt ceea ce nu sunt, de fapt? 
Morgan o privi cercetător. Powers ne poate deschide uşile. 
Şi ni le va deschide, Alex! 

— Sau?! 

— ÎI voi sfărâma, încet, şi cu o mare doză de durere. Nici 
nu îmi închipui că el va considera că există ceva care să 
merite să-l facă să tacă mai mult de o oră. 

— Dumnezeule mare! 

— Ar trebui să fiu blând şi să-l las pe el şi pe camarazii lui 
să declanşeze un alt Arapahoe Junction? Ţi-ar plăcea să te 
caţeri printre dărâmături şi să dezgropi trupuri de sub... 

— Nu! 

— Aşa mă gândeam şi eu. Buzele i se strânseră. Însă tu ai 
ceva probleme, cu această imagine pe care ţi-o descriu. 
Amuzant! Unele femei consideră mirosul morţii un 
afrodisiac. 

— Ce vrei să spui?! 

El îşi ridică brațul: 

— Ce vezi? 

— Doar ştii bine ce văd! 

— Vezi moartea? Se află acolo, aşteptând. Un deget pe 
trăgaci, o mână fermă, un ochi ager. 

— Încetează să-mi vorbeşti astfel! Mă faci şi pe mine să... 

— Să te apropii prea mult? Nimeni nu vrea să vină foarte 
aproape. Dacă le ai, oamenii le acceptă, chiar în timp ce le 

condamnă. De ce nu? Dar nimeni nu vrea să ştie ce se petrece. 
Închid ochii. Poate că îşi vor vedea de drum mai departe. 

Însă ea nu se va îndepărta niciodată de Morgan, îşi dădu 
seama Alex, în vreme ce îi studia expresia feței. Era dură, cu 
un vag aer de nepăsare, dar sub această fațadă se afla... Ce 
oare? Ea nu ştia, dar îi era greu să exploreze în clipa aceea 
ce îl făcea astfel pe Morgan. Se spunea că nimeni nu cunoaşte 
un bărbat mai bine decât femeia care se culcă cu el. Ea se 
culcase cu Morgan şi descoperise că era pătimaş, blând şi 
grijuliu. Fără îndoială, cel mai bun amant pe care îl avusese 
vreodată. Însă acum i se releva o altă latură a caracterului 
său, care nu avea nimic de-a face cu bărbatul care făcuse 
dragoste cu ea. 

— Jack Spintecătorul? Tonul lui Morgan era batjocoritor, 
în vreme ce îi urmărea expresia chipului. Hunul Attila? 

— Nu fi ridicol! 

— Sunt uşurat. Se ridică şi îşi duse ceaşca la chiuvetă. Dar 
nu mai eşti aşa dornică să sari înapoi în pat, cu mine. 

— La ce te aşteptai? Poate că nu eşti Jack Spintecătorui, 
dar sunt sigură că i-ai imita grozav pe Jekyll şi Hyde. Ochii 
i se îngustară. Sau o faci intenționat? Este o modalitate 
minunată de a te îndepărta de mine. Nu acesta este modus 
operandi al tău? Distanţa? Se ridică în picioare. Ei bine, ai 
obținut ce-ai vrut. Nu mă pot împăca, în aceste clipe, cu 
personalități duble. Adu-mi computerul şi lasă-mă să-mi fac 
treaba. 

— Îi voi telefona lui Galen şi ni-l va trimite imediat. Se 
îndreptă spre uşa din față. Însă nu mai devreme de câteva 
ore. Se află în drum spre Brownsville. Hai să ieşim şi să 
facem o plimbare. Avem amândoi nevoie să ne consumăm 
energia. 

— Du-te tu! Eu rămân aici. 

- În niciun caz! Nu s-a schimbat nimic în privința măsurilor 
de securitate. Noi vom rămâne alături, umăr la umăr. 

Aceasta nu însemna la fel de apropiați ca noaptea trecută. 
Fir-ar să fie, de ce îşi chinuia mintea cu amintiri, în timp ce 
se străduia să îşi păstreze calmul? Pentru că era confuză şi 
îndurerată şi trupul ei încă mai ardea de dorință la unison cu 
Morgan. 

— Ai dreptate. Nimic nu s-a schimbat. Mă duc să-mi iau 
haina. 

Se aflau afară de puţin mai mult de o oră, când telefonul 
lui Morgan sună. 

— Nu mă aşteptam să te aud... Rahat! El ascultă pentru 
câteva clipe. În regulă, am plecat. Nu, nu trimite nimic 
altceva. Am plecat. Închise. Galen a sunat de pe aeroportul 
din Houston. Se afla între două zboruri, când a auzit despre 
explozie. 

— Explozie? 

— Fabrica de produse textile din Fairfax. Departamentul 
de incendii nu va fi, probabil, în stare nici peste nişte 
săptămâni să spună ce anume l-a cauzat. Nu pot stinge 
incendiul. 

— O acoperire. 

— Şi un excelent mijloc de a scăpa de un cadavru supărător. 

Cadavru. Ea nu îl întâlnise niciodată pe Scott, dar i se 
părea anormal să se refere la el în felul acesta impersonal. 

— Te gândeşti că l-au lăsat să se facă scrum. 

— Probabil. Dacă l-au auzit vorbind la telefon cu Galen, 
şi-au dat seama că este prea riscant să nu distrugă fabrica. 
Acum nu mai există nici fabrică şi nici Scott. El se întoarse 
şi o porni înapoi, spre casă. Şi din moment ce fabrica a fost 
distrusă, acolo nu va mai exista nicio bază sportivă cu găuri 
care duc în China! 

Ea se grăbi să ţină pasul cu el. 

— l-ai spus lui Galen că pleci. Te duci la Houston? 

— Nu! El a găsit adresa uneia dintre cărțile de credit ale 
lui Powers. Plec în Indiana. Mai întâi te duc pe tine la 
prietena ta, Sarah, pe coastă. Logan va fi în stare să facă o 
înțelegere cu cei de la Interne şi te va ţine departe de ea. 
Niciunul dintre noi nu s-ar fi gândit vreodată că ne vom 
afla în situaţia asta. 

— Nu ai să mă duci nicăieri unde nu vreau să merg. Nu am 
de gând să fiu depozitată ca o grămadă de gunoi. Şi dacă voi 
credeți că intenţionez să car toată această încurcătură până 
în pragul uşii lui Sarah, înseamnă că v-aţi ţâcnit amândoi. 
Unde anume în Indiana? 

— Terre Haute. 

— Crezi că există o şansă ca informaţia despre cartea de 
credit să fie reală? 

— Una mică. Dacă nu este, poate că măcar voi putea să îi 
iau urma. Se găseşte mereu o capră cu care să ademeneşti 
tigrul! 

— Şi asta ce înseamnă? 

— Dacă află că cineva încearcă să îi dea de urmă, s-ar 
putea ca tipul să iasă la vânătoare. 

— De asta tu eşti cel care trebuie să se ducă? Fiindcă vrei 
să prinzi vânătorul! 

— Exact! 

— Şi dacă n-ai să fii singurul care se aşteaptă la o capcană? 

— În cazul acesta mă retrag şi încerc în altă zi. El încetini 
pasul, în vreme ce se apropiau de casă. Însă am un avantaj 
față de el. Acela că eu voi fi mult mai aproape. 

— Noi vom fi mult mai aproape! 

El se opri înainte să urce treptele scării: 

— Cum să îţi spun că nu vei merge cu mine? 

— Nici nu încerca! Spune-mi doar cum naiba o să hoinărim 
prin Terre Haute fără a fi recunoscuţi? 

— Ne-am putea descurca cu problema asta. Făcu o pauză. 
Lasă-mă să te duc la Logan, Alex! Te rog! 

Ea îl urmă pe treptele scării: 

— Cum rămâne cu cărțile de identitate false, şi cu cele de 
credit? 

EI îşi lăsă capul în jos, cu resemnare: 

— Galen. 

— Mereu Galen! Alex aşteptă până când el descuie uşa. 
Atunci spune-i că am nevoie să-mi trimită un laptop şi 
programele în clipa când ajungem în Terre Haute. 


— Fairfax a dispărut? repetă Powers. Dar te gândeai că 
s-ar putea să mai avem nevoie de el pentru a revedea 
experimentele, după ce s-a întâmplat la Arapahoe! Aş fi putut 
să arunc eu fabrica în aer. Nu trebuia decât să-mi spui. 

— Era mai riscant decât merita, după ce Kimble l-a 
descoperit pe Scott la subsol. El vorbea la telefon şi discuta 
cu cineva care ştia despre Fairfax. Betworth făcu o pauză. Şi 
despre tine. Scott făcuse cercetări la hotel. Am înțeles că 
ţi-ai folosit cartea de credit. Cred că ţi-am spus să plăteşti 
doar în numerar. 

— Mi-am folosit cardul meu Visa doar de două ori. 
Rămăsesem fără bani şi aveam nevoie... 

— Nu ţi-am cerut să te justifici! spuse Betworth calm. Dacă 
totul mergea bine, o scăpare minoră ca aceasta n-ar fi fost 
nicio problemă. Însă acum trebuie să ne asigurăm că nu ne 
va cauza neplăceri. 

— Aţi făcut cercetări în cazul lui Scott? 

— Jurgens s-a ocupat de asta. Am încercat să aflăm cu cine 
vorbea la telefon, dar ne-am lovit de un zid. Era angajat ca 

detectiv particular, liber-profesionist, foarte bun, foarte discret. 
Nicio înregistrare la biroul lui, care să ne indice pentru cine 
lucra. Distrat, Betworth mâzgălea pe teancul de hârtie din fața 
sa o spânzurătoare. Aş paria pe Morgan. El era singurul care 
deținea informaţii despre Fairfax. Ce părere ai? 

— Pare să aibă sens. 

— Scott avea nişte portrete de-ale voastre. Alex Graham 
ştie, se pare, cum arătați. Aşa că probabil Graham încă mai 
este cu Morgan. El desenă o siluetă sub spânzurătoare. Pe 
ce adresă era cartea de credit despre care a aflat Morgan? 

— Terre Haute. Dar nu îi va fi de niciun folos. Nu mai 
locuiesc acolo de cinci ani. Mi-am deschis un cont de credit 
pe când mai eram căsătorit cu fosta mea soție. M-am înțeles 
cu ea să nu îl anuleze şi să îmi trimită facturile pe adresa 
unei cutii poştale. Asta ca să nu îmi afle oricine adresa 
permanentă. El adăugă repede: Însă pot să-mi acopăr urmele. 
O voi trimite pe Mae într-o vacanţă costisitoare. Va păpa toți 
banii din cont! 

— De ce să faci una ca asta? Îţi oferim noi o alternativă. 
De ce nu te-ai întoarce tu în dragul, bătrânul stat Hossier şi 
nu i-ai întinde o cursă lui Morgan? Am putea să o prindem şi 
pe Graham, în acelaşi timp. 

— Dacă asta este ceea ce vreţi să fac... 

— Fără doar şi poate, asta este ceea ce vreau să faci. 
Sună-mă, când apare Morgan la suprafață. Fireşte, îl voi 
trimite şi pe Jurgens acolo, ca să intervină, dacă ceva 
merge prost. 

— Nu va merge nimic prost. 

— Am deplină încredere în tine. El desenă un laț atârnând 
deasupra gâtului siluetei pe care o schiţase sub spânzurătoare. 
Ţine-mă la curent. 

Betworth închise şi formă repede un alt număr. Spre 
surprinderea sa, i se răspunse imediat. 

— Unde eşti, Runne? 

— Fort Collins. Treaba asta merge prea încet. Am nevoie 
de mai multe informaţii. 

— De asta te-am şi sunat. S-ar putea să îţi fiu de folos. 
Tocmai am trimis un domn numit Thomas Powers într-un 
oraş din Midwest. Judd Morgan s-a dus acolo să îl găsească 
pe Powers, iar Powers crede că se duce acolo să îl prindă pe 
Judd Morgan! 

— Nu! 

— Mă gândeam eu că aceasta va fi reacția ta! Nu te 
îngrijora, nici nu mă gândesc să te trag pe sfoară. Powers a 
devenit o piedică pentru operaţiunea noastră, dar s-ar putea 
să fie în stare să-l determine pe Morgan să iasă la iveală. Am 
nevoie să-mi faci două servicii, dacă îţi dau adresa lui Powers. 

— Şi anume? 

— Vreau cuvântul tău că te vei ocupa de treaba cu Z-3. 

Runne nu răspunse. 

— Eu am avut foarte multă răbdare cu tine. Acum, e rândul 
tău şi trebuie să te angajezi la asta, Runne! Mi-ai spus că nu 
îți pasă de nimic, decât să dai de Morgan. Dovedeşte-o! 

— Treaba asta mi-ar putea sta în drum. 

— Fă-o! La urma urmelor, e o misiune în care tatăl tău ar fi 
fost mândru să te trimită. 

— Poate că da. 

— Atunci du-te şi distrează-te în Colorado! 

Tăcere. 

— O s-o fac. 

— Promiţi? 

— Promit! Unde este Morgan? 

— Încă un lucru. Îl vreau și pe Powers şters de pe faţa 
pământului, la fel ca şi pe Morgan. 

— S-a făcut! Nu existase nici urmă de ezitare. Spune-mi 
unde este. 

— La 1372 Oak Place, Terre Haute, Indiana. 

Bâzâitul întreruperii îi sună lui Betworth în ureche. 

De astă dată, bădărănia lui Runne nu îl supără. Se simțea 
foarte satisfăcut. Să fii în stare să tragi sforile şi să urmăreşti 
marionetele țopăind însemna o imensă bucurie pentru el. 

Pune lupul să alerge după tigru şi apoi dă drumul cobrei 
să se ocupe de lup! 

Betworth zâmbea, în vreme ce trăgea două linii pe hârtia 
de deasupra teancului, pentru a marca deschiderea trapei 
spânzurătorii. 


— Nu pot vorbi, fir-ar să fie! spuse Alex. Mă simt de parcă 
aş avea gura plină cu vată, din cauza ghemotoacelor ăstora. 

— Regret! Pungile de plastic sunt tot ce am mai bun la 
îndemână. Morgan îi făcu o cărare în păr, la mijloc, şi i-l 
pieptănă drept. l-am spus lui Galen să ne pună nişte 
echipament într-un dulăpior din staţia de autobuz de la Des 
Moines a „Ogarului cenuşiu“*, ca să nu atragem atenţia în 
timpul călătoriei. 

— Şi cum vom călători? 

— Cu bătrâna camionetă din hambar, până la Des Moines, 
şi o săritură peste băltoacă, spre Terre Haute! Ai cumva nişte 
fond de ten în trusa de machiaj? 

Ea clătină din cap: 


* „Ogarul cenușiu“ — denumire dată unei linii de transport cu 
autobuzele de-a lungul Statelor Unite ale Americii, utilizată îndeobşte 
de către oamenii săraci (n. trad.). 

— De obicei tolosesc doar ruj de buze şi pudră. Restul 
înseamnă prea multă bătaie de cap. 

El încuviință: 

— Cu o asemenea piele nici nu ai nevoie de aşa ceva. Dar, 
în clipa asta, lipsa fardurilor reprezintă un mic inconvenient. 
leşi afară pentru un minut şi, când se întoarse, se duse la 
şemineu, luă o mână de cenuşă şi se îndreptă spre Alex. Asta 
ar trebui să te facă să arăţi suficient de palidă... Îi frecă fața 
cu cenuşă şi înlătură ceea ce era în exces. Apoi îi pudră cu 
cenuşă părul, după care se căută în buzunar şi îi dădu o piatră 
mică. Acum, scoate-ți pantoful din piciorul stâng şi pune 
piatra aceasta înăuntru. 

— Poftim? 

— Mersul tău este deosebit. Foarte liber şi degajat. Asta 
ţi-l va schimba. 

Ea făcu o grimasă: 

— Vrei să zici că o să mă sâcâie şi o să mă facă să merg 
şchiopătat. 

— Un pic. El se trase înapoi şi îi întoarse capul, studiind-o 
cu ochi critic. Probabil că vei arăta cum trebuie. Îmbră- 
cămintea de iarnă e voluminoasă şi asta înseamnă un câştig. 
Nu ne vom opri pentru nimic altceva decât pentru benzină, 
de aici şi până la Des Moines. 

Alex se ridică şi se duse să se uite în oglinda de la baie. 
Faţa îi părea rotundă, fără culoare şi arăta cu zece ani mai în 
vârstă. Ghemotoacele din gură îi schimbaseră complet 
contururile feței. 

— Aminteşte-ți să ţii ghemotoacele la locul lor, sau vei 
arăta deformată. Morgan stătea lângă ea, cu o cutiuță cu lentile 
de contact în mână. Îşi mânjise şi el pielea cu cenuşă şi avea 
un ten la fel de smead ca al ei. Ne va fi mai uşor, de îndată ce 
vom lua echipamentul lăsat de Galen. Aceste ghemotoace 

improvizate vor fi înlocuite cu unele folosite de- actori, mult 
mai confortabile. 

— Abia îmi pot stăpâni nerăbdarea! spuse ea, sec. Ce alte 
mici accesorii mai ai în depozitul tău pentru mine? 

— Dopuri pentru nări, ca să îți mărească nasul. Soluție de 
bronzat. O perucă, de altă culoare şi altfel coafată. El îşi fixă 
o lentilă de contact căpruie în ochiul stâng. Nu e prea 
inteligent să complici lucrurile. Dacă te simţi foarte 
incomodat, arăţi ca atare şi asta atrage atenția. Sau uneori 
uiţi un amănunt, ceea ce îți poate fi fatal. 

— Cunoşti o mulțime de lucruri despre deghizări. 

— Îţi poate fi de folos câteodată. 

— De unde ai făcut rost de lentile de contact? 

— Le port în mod obişnuit cu mine. Sunt mici şi nu-mi 
creează probleme. Ochii albaştri sunt remarcați. M-au băgat 
în bucluc nu numai o dată şi nu se poate şti când aş avea 
nevoie de un pic de „camuflaj“. 

— Nu în afacerile tale. 

El se întoarse ca să se uite la ea. 

— Ai dreptate! Nu în afacerile mele. Îndesă cutiuţa într-un 
buzunar. Hai să-i dăm drumu”! 


Casa Albă 


Andreas era impresionant, ca de obicei, se gândea 
Betworth cu dispreţ, în vreme ce îi urmărea cu privirea pe 
preşedinte şi minunata lui primă doamnă, mişcându-se de-a 
lungul şirului de invitați. Şarmul său era la cote maxime şi 
fiecare bărbat din sală şi-l putea aminti vag ca fiind la fel de 
protector ca tatăl său, la fel de sociabil, ca fratele său. 

Adăugând la acestea o puternică doză de sex-appeal pentru 
doamne, era aproape invincibil. 

Însă Betworth l-ar fi putut învinge. El ştia să aibă 
rafinament şi şarm la fel de bine ca Andreas. Era vorba doar 
de acea aură invizibilă de putere ce înconjoară orice 
preşedinte, care îl făcea pe Andreas să semene cu Superman, 
pentru oamenii din jurul lui. 

Totuşi, Betworth nu fusese niciodată în stare să se 
infiltreze în mijlocul acelui grup strâns unit care-l înconjura 
pe Andreas. Ticălosul îl ținuse întotdeauna la distanță şi 
aceasta devenise evident pentru agenții puterii de pe scena 
politică de la Washington. Oh, bine, va trebui să sară peste 
acest obstacol! 

— E unul dintre tipii cu vână, nu-i aşa? 

El privi peste umăr şi îl văzu pe Hank Ellswyth, liderul 
majorităţii din Senat, uitându-se admirativ la Andreas. 

— Credeai că va anula genul acesta de serată, din cauza 
amenințărilor. Ellswyth ridică paharul, într-un salut pe 
jumătate. Mai bine pentru el, decât pentru mine! 

— Nu există cine ştie ce pericol aici, la Casa Albă, cu toată 
această securitate. Betworth zâmbi. Însă poate că ai dreptate. 
Discreţia este cea mai importantă componentă a curajului. 

— Nu spuneam că el face o greşeală, zise Ellswyth repede. 
Nu îi putem lăsa pe teroriştii ăştia să ne sperie. 

— ie nu ţi s-ar întâmpla niciodată aşa ceva, ripostă 
Betworth. Toţi ştiu ce însemni tu, Hank! Cu toţii ne bizuim 
pe tine. Şi Andreas în primul rând. 

Andreas se oprise lângă un distins bărbat mai în vârstă, 
cu o coamă de păr alb şi cu trăsături aristocratice. O clipă 
mai târziu, cei doi ieşiră să se plimbe pe terasă. 

— Mă întreb care-i treaba cu Shepard, murmură Ellswyth. 
De obicei nu au prea multe să-şi spună. 

Betworth ridică din umeri. 

— Poate că Andreas încearcă să arate tuturor că el şi vice- 
preşedintele fac front comun. 

— Păi, Shepard s-a aflat chiar în linia întâi de curând. 
Cuvântarea aceea de la Arapahoe Junction a fost înspăi- 
mântătoare. N-am ştiut că poate da aşa ceva din el. Ratingul 
lui de popularitate s-a urcat până la cer. 

— Ei bine, toți trebuie să răspundem chemării, în zile ca 
acestea. 

— Mă întreb cărei chemări îi cere lui preşedintele să 
răspundă acum, murmură Ellswyth. 

— Cine ştie? El poate fi şi puţin secretos. Nu ca tine, Hank. 
Cu toţii îți apreciem francheţea. 

Ellswyth zâmbi: 

— Sunt doar un tip oarecare din Missouri, care încearcă 
să-şi facă datoria. 

Rahat! Nimic nu era simplu în ceea ce-l privea pe 
Eliswyth. În mintea sa, punea la cale ticăloşii şi inima îi făcea 
balet, în încercarea de a câştiga o poziţie pentru sine însuşi, 
la viitoarele nominalizări pentru alegerile prezidenţiale. 
Betworth nu avea niciun motiv de supărare din această 
pricină. Bărbaţii ambițioşi sunt mai uşor de manevrat decât 
idealiştii. Promite-le lumea şi te vor urma oriunde! 

— Cred că am să mă duc să-mi prezint respectele mele 
primei doamne, spuse Ellswyth, în vreme ce îşi aşeza paharul 
cu băutură pe tava unui chelner care trecea pe acolo. Nu am 
avut niciun prilej să vorbesc cu ea în seara aceasta. 

Chelsea Andreas stătea în apropierea uşilor franțuzeşti 
prin care dispăruseră Andreas şi Shepard, îşi zise Betworth, 
amuzat, iar Ellswyth practic saliva de dorința de a şti ce se 
petrece. 

La fel de nerăbdător era şi Betworth, însă el n-ar fi făcut 

niciodată greşeala să atragă atenţia asupra lui, cu acea 
curiozitate. În cele din urmă, va afla. Răbdare. 


— Trebuie să îţi cer o favoare, Shepard! Andreas se uita 
dincolo de el, spre grădină. Una care înseamnă foarte mult 
pentru mine. 

— Ştiţi că voi face orice îmi veţi cere, domnule preşedinte! 
Carl Shepard zâmbea. Sunt onorat. Este pentru prima oară 
în toate aceste zile când dumneavoastră personal îmi cereți 
ceva. Începusem să mă gândesc că regretaţi alegerea mea ca 
tovarăş de cursă. 

Nu îl alesese el, se gândea Andreas, cu tristețe. Partidul îi 
ceruse să aleagă între cei doi candidaţi care ar fi putut 
reprezenta California şi față de acesta avusese cele mai puţine 
obiecţii. Shepard era un politician prea în vârstă pentru gustul 
său. Ţara cunoştea un climat al schimbării şi liderii ei trebuiau 
să fie gata să se schimbe odată cu ea. Ceea ce putea să fie 
mult prea greu pentru un om. Shepard făcuse tot ce putuse 
mergând la întâlnirile electorale, ținând cuvântări, vizitând 
familiile diplomaților ucişi de la ambasadele atacate cu 
bombe. 

— Nu ne aflăm împreună la Casa Albă pentru mai mult de 
câteva zile în fiecare lună. Am fost obligaţi să o luăm pe 
drumuri separate. 

Shepard chicoti: 

— Câţiva dintre reporterii acreditați la Casa Albă au început 
să mă numească „omul misterios“. Zâmbetul îi păli. Nu mă 
deranjează. Dacă a-mi ajuta țara înseamnă să stau departe de 
Washington, atunci aşa voi face. Îmi dau seama că politicienii 
sau preferințele dumneavoastră nu au aşa ceva în vedere. 

— Nu, chiar nu. Se întoarse cu fața spre Shepard. Favoarea 

pe care vreau să ţi-o cer este una personală. Aş vrea să mă 
ajuţi să îmi ţin soţia departe de Casa Albă. 

Privirea lui Shepard zbură spre Chelsea, care flecărea cu 
Ellswyth. 

— Aceasta nu pare să fie o treabă prea uşoară. Ne 
cunoaştem puţin unul pe celălalt. 

— Soția dumitale este preşedinta Fundaţiei Naţionale 
pentru Copiii Abuzaţi. Este una dintre pasiunile lui Chelsea. 
S-a alăturat organizației de ani de zile. Cere-i să vorbească 
la o întrunire sau să viziteze amenajările din țară. Nu îmi 
pasă cum faci. Vocea îi crescu, cu o violență surprinzătoare. 
Doar îndepărteaz-o de mine! 

Shepard rămase tăcut un moment. e 

— Este din cauza acelor terorişti răspunzători pentru 
bombele de la ambasade? 

— Dumneata ce crezi? Trei ambasade distruse şi tipii nu 
sunt în stare să găsească mai mult decât câteva fire! Nu 
seamănă cu procedurile obişnuite. Teroriştii ăştia sunt 
inteligenţi şi trebuie să aibă al dracului de mulți bani şi 
contacte. Nu pot să fiu sigur că nu vor ajunge mai aproape. 

— Keller face o treabă bună, ocupându-se de securitatea 
dumneavoastră. 

— Da, însă o doză de cianură încă mai poate ajunge destul 
de aproape de bucătăria mea şi o şmecherie care explodează 
poate fi descoperită pe pământul care îmi înconjoară locuința! 

— Descoperită reprezintă cuvântul-cheie. Şi aceasta a fost 
cu ceva timp în urmă. Sunt sigur că Keller a scormonit prin 
fiecare gaură. 

— La fel sunt şi eu. Dar nu te-aş fi scos aici, afară, ca să îţi 
cer să îmi dai asigurări. Îşi strânse buzele. Bine că fiecare 
ameninţare este îndreptată împotriva mea. Nu m-am aşteptat 
niciodată la nimic altceva. Face parte din riscurile profesiei. 

Însă nu e bine dacă Chelsea ar deveni o ţintă, doar pentru că 
se află alături de mine. Făcu o pauză, privind-o pe Chelsea, 
şi adăugă cu blândeţe: Iar ea este mereu alături de mine. În 
toate modurile. 

— Voi face tot ce pot! Voi vorbi cu Nancy astă-seară. Cât 
de curând să fie? 

— Ieri! Astăzi! Cât de repede poți. Am trimis copiii la sora 
lor vitregă, în San Diego. Numai Chelsea nu vrea să mă 
părăsească. El îl bătu uşurel pe umăr pe Shepard. Voi aprecia 
lucrul acesta. Îţi rămân dator! 

— Este o onoare pentru mine, domnule preşedinte! Trebuie 
să rămânem uniţi, în vremuri ca acestea. 

Da, tipii o vor face, se gândea Andreas, obosit, în vreme 
ce deschidea uşile terasei. Uniţi vom sta! Însă Chelsea nu 
trebuie să mai rămână lângă mine acum. 

Se opri în cadrul uşii şi se uită de jur-împrejurul sălii. Nu 
exista nicio modalitate de a se strecura afară şi apoi înăuntru 
la o recepție fără a fi observat, dar toți păreau să pretindă că 
nu îi remarcaseră absența. 

Cu excepția lui Betworth. El zâmbi şi se înclină uşor, 
înainte să revină la conversaţia sa cu ministrul Muncii. Rigid, 
ca turnat în bronz, şi plin de magnetism personal. 

Andreas înclină capul cu răceală înspre el, în semn de 
recunoaştere, în vreme ce un braţ îi aluneca în jurul taliei lui 
Chelsea sărutând-o uşor pe tâmplă. 

— E totul în regulă? 

— Minunat! Ea îi zâmbi lui Ellswyth. Senatorul îmi 
povestea despre St. Louis. Însă sunt sigură că dânsul era mult 
mai interesat de ceea ce discutai tu şi cu vicepreşedintele 
Shepard. Sorbi o înghiţitură de oranjadă. Nu-i aşa, domnule 
senator? 

Ellswyth tresări: 

— Absolut deloc! Eu trebuie să... 

— Nu? Atunci probabil că greşesc eu. Îşi strecură brațul 
pe sub al lui Andreas. Cred că e timpul să ne mişcăm şi apoi 
să îi spunem noapte bună primului-ministru. Mâine- 
dimineață, devreme, aveți de făcut vizita aceea la şcoala 
pentru handicapați. Îi oferi lui Ellswyth un zâmbet care-l făcu 
pe acesta să îşi uite stânjeneala de moment. Ne scuzați? Nu 
aşteptă ca acesta să îi răspundă, şi îl împinse uşor pe Andreas 
să o ia înainte. Ce dracu” te-a apucat? murmură ea. I-ai făcut 
pe toți să se întrebe ce ai tu de vorbit cu Shepard. 

— Atunci îşi pot păstra întrebările. 

— Nu şi eu! Eu sunt una de-a casei. 

— Poate că este ceva secret. 

Ea îl privi cu atenţie şi apoi clătină din cap: 

— Nu prea cred asta. 

El ar fi trebuit să se aştepte şi la curiozitate, şi la 
receptivitate. Se cunoşteau atât de bine unul pe celălalt! 
Fuseseră prea mulți ani tot atât de buni prieteni, parteneri şi 
iubiţi. 

— Nu, spuse el blând. Renunţă, Chelsea! 

Ea îl privi insistent, apoi dădu din umeri: 

— Voi afla oricum. Îi zâmbi primului-ministru. E aşa de 
frumos din partea dumneavoastră că ne-aţi onorat cu prezența 
în seara aceasta... 

9 


Terre Haute 


Morgan şi Alex ajunseseră la Motelul 6 puţin înainte de 
şapte seara. Opriseră la un magazin convenabil de la colț, 
pentru a cumpăra nişte sandviciuri şi obiecte de toaletă, 
înainte de a se duce în camerele lor. 

— Camerele comunică între ele, spuse Morgan, când îi 
dădu cheia. Încuie uşa din față şi propteşte-o cu un scaun. 
Vom intra şi vom ieşi prin camera mea. Trebuie să dau un 
telefon. Tu fă-ți duşul şi apoi vino să mâncăm ceva. 

Ea încuviință obosită : 

— Nu te grăbi. Trebuie să îmi spăl toată cenuşa asta din 
păr. 

— Ai nevoie de ajutor? 

— Pot să mă descurc, însă îmi va lua ceva vreme. Pe cine 
suni? 

— I-am cerut lui Galen să-mi trimită pe cineva aici, în 
Terre Haute, să supravegheze motelul. Trebuie să îl anunț că 
am ajuns. 

— De ce să supravegheze motelul? 

— Fiindcă nu am de gând să te las singură aici! 

— Ai afurisit de multă dreptate când zici că nu poți. Ei nu 
îi plăcea cum suna ceea ce spunea Morgan, dar nu se putea 

certa cu el chiar acum. Se duse în camera ei, închise uşa şi o 
încuie. Timp de un minut nu se mişcă. După drumul făcut 
până acolo din Des Moines, se simţea secătuită şi lipsită de 
vigoare după cum o arăta şi înfăţişarea ei. 

În regulă, sigur îi va fi mai bine după un duş — deşi risca 
să se înece, mişcându-se încolo şi încoace sub jetul de apă, 
ca să nu îşi ude pansamentul care îi acoperea rana. Fusese 
bucuroasă că Morgan nu insistase să o ajute. Nu avea nevoie 
şi de tensiunea pe care prezența lui i-ar fi produs-o, pe lângă 
povestea cu umărul ei rănit. 

Îi luă aproape o oră ca să îşi facă duşul şi să îşi spele părul 
şi, când termină, era mult mai obosită decât fusese înainte. 
Îşi înfăşură un prosop în jurul trupului, se lăsă în fotoliul de 
lângă birou şi închise ochii. Îi trebuia timp să se odihnească. 
Nu mult. Poate numai... 

— Te simţi bine? 

Deschise ochii şi îl văzu pe Morgan stând în cadrul uşii 
camerei de alături. 

— Sunt bine. Un pic obosită. Îşi strânse prosopul în jurul 
trupului. Mă îmbrac şi vin la tine într-un minut. Mi-ai adus 
laptopul? 

— Nu! El traversă camera, trase fermoarul genții ei de voiaj 
şi scoase tricoul gri pe care ea îl folosea drept cămaşă de 
noapte. Vei mânca. Vom vorbi puţin, vom face planuri şi 
apoi vei merge la culcare. Te poți trezi în zori ca să lucrezi la 
calculator. Dar mai întâi odihneşte-te sau nu vei fi de niciun 
folos nici pentru tine, nici pentru mine. O ridică în picioare, 
îi smulse prosopul de pe ea, îi trase tricoul peste cap şi îl 
răsuci până când reuşi să îi vâre ambele braţe pe mâneci. 
Părul! Luă prosopul şi începu să i-l usuce. 

Ea îi smulse prosopul din mână: 

— Pot să mă descurce! 

— Sunt sigur că poţi. Judd se întoarse, ca să plece. 
Cheamă-mă, dacă ai nevoie de mine. Te aştept în zece minute. 

Doamne, tipul era atât de autoritar! Se simţea tentată să îi 
spună să se ducă la dracu” şi să caute ea calculatorul şi... 

Însă el ştiuse cum anume trebuia să procedeze, accentuând 
nota de supărare ce corespundea şuvoiului de adrenalină care 
o străbătu. Habar nu avea cât de multă energie îi mai 
rămăsese, însă era nevoie să o folosească mai bine, câtă vreme 
o avea. 

Îşi uscă repede părul cu prosopul şi se duse în camera 
lui. 

— În regulă! Ce urmează, Nero? 

El tresări: 

— Nu mă deranjează să fiu comparat cu un împărat, dar nu 
cu unul paranoic. El făcu un semn spre masă. Stai jos şi ia 
un sandvici. N-ai mai mâncat nimic de la popasul din 
St. Louis. 

— Nu mi-e foame. Se aşeză şi luă un sandvici cu ton. Sau 
poate că îmi este. Pare foarte bun. Muşcă din sandvici. 
Vorbeşte, deci! Ce vom face în privinţa lui Powers? 

Judd stătea de partea cealaltă a mesei. 

— Nimic, până când nu voi efectua o mică supraveghere a 
casei şi a împrejurimilor. Vreau să mă asigur că nu intru 
într-o capcană. 

— Tu insişti să vorbeşti la singular. Încetează! 

— Nu, acesta este drumul care trebuie urmat. Tonul era 
rece şi categoric. Nu te băga în afacerile mele! Nu-mi sta în 
cale! Nu vreau să te amesteci în treaba mea! 

— Treaba ta? Nu crezi că şi eu sunt afectată măcar un pic 
de... Alex se opri. Să înceteze această defensivă de rahat! El 
era un profesionist şi ea nu. Văzuse de prea multe ori amatori 
bine intenţionaţi provocând pagube ireparabile la locurile 

dezastrelor. Şi numai Dumnezeu ştia că acest întreg scenariu 
era un dezastru. Cu ce te pot ajuta? îl întrebă ea. 

— Rămâi aici şi fă cercetarea aceea! 

— Eşti sigur că nu-mi ceri asta doar ca să mă scoţi pe mine 
din decor? 

— Ar putea fi cum zici. Dar mă gândesc că e o treabă ce 
trebuie făcută. Tu ce părere ai? 

Fir-ar afurisit, inversase rolurile cu acea întrebare aruncată 
la întâmplare! Alex făcu o grimasă: 

— Dacă nu m-aş fi gândit la importanţa pe care o are, nu 
aş fi consimțit să o fac. Urăsc să scormonesc după ceva! 
Însă am alte talente. Sunt un fotograf afurisit de bun şi am 
nişte lentile pe care le pun şi pot să văd dungile de pe spatele 
unei albine ce bâzâie în jurul florii-soarelui. Tu nu vei fi în 
stare să te apropii prea mult de casă, însă eu pot obţine un 
film pe care să-l developez în treizeci de minute chiar aici. 

El rămase tăcut pentru o clipă. 

— Un aparat de fotografiat poate să apropie mult. 

— Deci m-am făcut înțeleasă! Ea îl privi în ochi. Nu-i aşa? 

— Da, fir-ai afurisită să fii! Judd îşi termină sandviciul. În 
regulă, însă tot trebuie să fac o supraveghere preliminară de 
unul singur, ca să îţi găsesc un loc de unde să poți fotografia. 

La gândul acesta, inima ei zvâcni, dar câştigase prea mult 
pentru a se mai certa cu el: 

— Când? 

— Astă-seară. Judd se ridică în picioare. Imediat ce termin 
de scotocit prin echipamentul pe care ni l-a dat Galen şi găsesc 
o perucă şi câteva accesorii pentru a-mi deghiza moaca asta 
de neuitat. 

El glumea, însă chipul lui chiar era de neuitat. Dacă nu 
l-ar mai vedea niciodată, şi l-ar putea aminti întotdeauna. 
Hristoase, gândul îi apăruse în minte de nicăieri şi o sperie 

de moarte! Să-l ignore şi, pentru numele lui Dumnezeu, să 
nu-l lase să afle! 

— Ce fel de perucă? 

— Vom vedea imediat. Deschise geanta de voiaj şi scoase 
de acolo o perucă de un castaniu-roşcat, încărunțită la tâmple. 
Nu e chiar la modă, însă nu există nicăieri ceva apropiat de 
culoarea părului meu. Mai scoase o jachetă de doc şi nişte 
pantofi de tenis. Poţi să vezi că opțiunile lui Galen nu sunt 
selective. Îşi azvârli hainele pe pat. Sper că a făcut o alegere 
mai bună pentru tine. 

— Cred că şi peruca mea este roşcată! Şi cu cârlionți ca ai 
„Orfanei Annie“! S-ar putea să trecem drept frate şi soră. Ea 
îşi umezi buzele. Te gândeşti că asta e o capcană, nu-i aşa? 

El încuviință: 

— Tipii au aflat că am avut acces la cartea de credit. E 
logic să încerc să îi dau de urmă. Asta e ceea ce trebuie făcut 
în asemenea împrejurări. 

— Atunci fii cu băgare de seamă. Împinse scaunul în spate 
şi se ridică în picioare. Îmi baţi la uşă, când te întorci? 

— Probabil că vei dormi. 

— Nu fi absurd! Nu am de gând să dorm! Cum dracu” aş 
putea dormi, când tu eşti...? Glasul îi redeveni ferm. Îmi baţi 
la uşă şi îmi spui ce s-a întâmplat sau îmi iau pistolul şi te 
împuşc! 

Judd zâmbi: 

— În cazul acesta, poţi paria că voi ciocăni în afurisita aia 
de ușă, dacă nu îmi răspunzi. 

— Ai grijă ce faci! 

Alex părăsi camera şi închise uşa. Idioată! ÎI cunoscuse 
pe Morgan în cele mai neverosimile împrejurări şi se culcase 
cu el o noapte. Era bărbatul cel mai circumspect pe care îl 
cunoscuse vreodată şi nu avusese nicio altă dorință decât o 

partidă de sex. Era culmea prostiei să îşi permită să simtă în 
felul acesta! Pentru numele lui Hristos, trebuia să se desprindă 
din această strânsoare! 

Însă prostie sau nu, ea ştia că nu va putea dormi până 
când el nu se va întoarce. Făcuse o listă a soluțiilor chimice 
pe care să i le procure Morgan a doua zi. Apoi se gândi că ar 
fi mai bine să deschidă calculatorul şi să navigheze pe Net. 


Trecuse de trei dimineaţa, când auzi uşa lui Morgan 
închizându-se. 

Degetele îi îngheţară deasupra tastaturii şi închise ochii. 
Slavă Domnului! 

Când, o clipă mai târziu, el ciocănea la uşa despărțitoare, 
ea se repezi să deschidă: 

— Ce s-a întâmplat? 

— Nimic. Am cercetat împrejurimile şi nu am văzut nimic 
suspect. O casă mică de cărămidă, pe o stradă liniştită. 
Ultimul model de maşină pe drumul de acces. Nu o maşină 
închiriată — plăcuţe de înmatriculare din Indiana — şi părea 
că ar fi fost întreținută prea bine. S-ar putea să îi aparțină 
fostei soții a lui Powers. Ceea ce nu înseamnă că nu există o 
capcană foarte bine pusă la punct. Privirea i se îndreptă spre 
laptopul din spatele ei. Văd că te-ai apucat să lucrezi. Ai 
descoperit ceva? 

— Ar fi trebuit. Habar n-am unde să mai caut. Am început 
cu explozibilele şi acum caut materiale despre presiunea apei. 
Îşi frecă ochii. Sunt aproape oarbă. Ai găsit o casă de unde 
să îmi pot face fotografiile? 

El încuviință: 

— O casă de vânzare, la colțul de alături. Două niveluri, 
neocupată, cu o vedere clară spre casa lui Powers, din colțul 

dormitorului. Sunt jaluzele la fereastră, aşa că aparatul de 
fotografiat nu va putea fi văzut de afară. 

— Cum ai intrat înăuntru? Făcu un gest cu mâna. Nu are 
importanță. Ce întrebare tâmpită! Aceasta este o altă fațetă a 
afacerilor tale, corect? 

— Categoric! Te voi strecura în casă mâine-noapte. Aş 
putea să îți sugerez să încetezi munca şi să dormi un pic? 

Ea dădu din cap, afirmativ: 

— Voi încerca mâine din nou. Dădu să închidă uşa, dar se 
opri. Nu ai văzut nimic altceva? 

El clătină din cap, în vreme ce se îndepărta: 

— Nu, nu am văzut nimic. 


Morgan se dezbrăcă, se întinse pe pat şi îşi trase cearşaful 
peste el. 

Spusese adevărul. Nu văzuse nimic. 

Însă acolo se afla cineva, aşteptând. Fiecare simţ al său, 
fiecare nerv îi vibrase în semn de recunoaştere. Juca acest 
joc de prea multă vreme, ca să nu îşi fi dezvoltat antenele! 
Acesta era motivul pentru care îşi petrecuse o oră şi jumătate, 
conducând maşina prin preajmă, înainte să se întoarcă la 
hotel. 

Guvernul? 

Probabil că nu. Agenţii CIA aflați în misiuni ca acestea 
călătoresc, în mod obişnuit, câte doi sau câte trei şi el întâlnise 
doar câțiva care nu l-ar fi putut recunoaşte. 

Powers? 

Mai mult decât probabil. 

Runne? 

Era posibil. Totul părea să se potrivească şi nu era exclus 
ca Runne însuși să fi fost de acord să fie folosit la treaba 
asta. 

l-ar fi folosit să afle cine îi era duşmanul, astfel încât să 
îşi poată ajusta acţiunile în funcţie de fiecare jucător. Dar 
probabil că va trebui să se avânte în necunoscut şi să se 
încreadă în instinct până când va vedea terenul. 

Şi mai spera ca, după ce o băgase şi pe Alex în toată 
afacerea asta, să o şi poată scoate, înainte ca iadul să se 
dezlănțuie. 


— Cât de mult timp îţi va lua ca să îţi faci fotografiile? o 
întrebă Morgan pe Alex, în vreme ce urca scările spre etajul 
al doilea. 

— Depinde de unghiuri şi de ceea ce e de fotografiat, 
răspunse Alex, deplasându-se cu grijă în întuneric. Nu am 
putea aprinde o lanternă? 

— Nu! Am verificat fiecare casă liberă din zonă. Fereastra 
aceasta nu reprezintă prea mult pericol. Se află în afara bătăii 
unei arme. Trebuia să mă fi concentrat, probabil, asupra casei 
de vânzare de pe partea cealaltă a străzii. 

Un fior rece o străbătu, ca de fiecare dată când îşi amintea 
de profesiunea lui Morgan. 

— Hai să sperăm că nu e în afara razei de acțiune pentru 
fotografiile mele. Ea îngenunche lângă fereastră şi scoase 
aparatul de fotografiat din husa lui. Care e casa? 

— Cea din cărămidă albă, lângă casa de la colț. 

Ea începu să fotografieze. Fiecare fereastră. Verandele. 
Etajele. Cutiile de gunoi de lângă gardul curții din spate. 
Apoi începu să fotografieze fiecare casă de pe cealaltă parte 
a străzii. 

— Prinde şi copacul din curtea din spate. 

— Copacii? 

Lui Morgan îi plac copacii. 

Îşi aminti ce îi spusese Galen despre Morgan. Evident că 

el se gândise la cineva care s-ar fi putut să aibă aceeaşi 
preferință. 

Ea focaliză şi făcu câteva fotografii copacului din spate 
şi apoi celui mai mic, aflat pe peluza din față. 

— Mulțumit? 

— Tu eşti? 

Ea clătină din cap: 

— Mai dă-mi încă o oră. Ne-ar oferi mai multe şanse şi 
ti-ar înjumătăți riscurile. 

— Vreau să ieşi de aici! 

— Încă o oră! Ea schimbă filmul din aparat. 

El murmură o înjurătură şi apoi se apropie mai mult de 
fereastră, cercetând cu privirea strada şi casele. 

— Acum? întrebă el, exact o oră mai târziu. 

Ea încuviință şi băgă aparatul de fotografiat în husă. 

— Am acoperit cu meticulozitate zona întreagă. Îmi rămâne 
doar să sper că am prins ceva pe film. 

— Ei bine, dacă n-ai făcut-o, nu vei veni înapoi. Îi luă 
aparatul de fotografiat din mână şi o îmboldi afară din 
dormitor şi apoi în jos, pe scări. Asta este! 


— Iată-le! Alex îl chemă pe Morgan în baia pe care ea o 
transformase în cameră obscură, pentru a-şi developa 
fotografiile. Încă nu s-au uscat, dar m-am gândit că vrei să 
arunci o privire. 

El se duse să se aşeze lângă ea şi se uită la cratițele cu 
fotografii. 

— Dumnezeule, da” ai fotografiat ceva! O să-mi ia o oră 
să mă uit la toate. 

— Deja le-am scanat eu pe cele mai multe dintre ele, în 
timp ce le developam. Ea indică fotografia cutiilor de gunoi 
de lângă gardul înalt al curții din spate. E ceva interesant 

aici. Astea nu mai sunt în aceeaşi poziţie în fotografia făcută 
o oră mai târziu. M-am gândit că poate a trecut vreun câine. 
Dar nu sunt răsturnate. Arată de parcă ar fi fost mişcate cu 
grijă. 

El încuviință, absent, trecând repede cu privirea de la o 
fotografie la alta. 

— Mai este şi altceva? 

Ea arătă spre fereastra de la primul etaj: 

— Un bărbat şi o femeie. Poţi chiar să le vezi umbrele 
proiectate pe fereastră. 

— Nu înseamnă prea mult pentru mine. Eşti sigură? 

— Obişnuiesc să verific atent fotografiile. Sunt sigură! 
Atinse uşor fotografia unui garaj de pe partea cealaltă a străzii, 
opusă casei de cărămidă. E o umbră aici care ar putea fi a 
cuiva... Ridică din umeri. Însă nu sunt sigură. S-ar putea să 
fie un joc de lumină. 

— Arată-mi care sunt fotografiile cu stejarul. Nu mar 
trebuie. Le-am văzut. Pe care dintre ele ai făcut-o prima? 

Ea îi indică o fotografie. 

— Iar aceasta este cu o oră mai târziu. Arătă spre o a doua 
fotografie. 

El le studie pe amândouă. 

— În prima apare o umbră care nu mai există în cea de-a 
doua. 

— Este foarte la margine. Îşi luă lupa şi examină umbra. 
S-ar putea ca vântul să fi mişcat crengile. Schimbă întreaga 
compoziţie. 

— Poate că da! Privea fotografiile. Sau poate că nu! Se 
răsuci pe călcâie. Mă întorc acolo. Rămâi în cameră şi încuie 
uşa. 

— Ce?! 

— Cruce dublă! El se îndreptă spre uşă. Ce ai face tu cu un 

bărbat care ştie prea mult şi a început să facă greşeli? Vocea 
îi deveni plină de furie. Fir-ar să fie, n-am de gând să-i las să 
mi-l scoată din joc pe Powers. Am nevoie de tip! 

Ea îşi înşfăcă geanta cu aparatul de fotografiat şi se grăbi 
să iasă după el: 

— Vin cu tine! 

— Ce dracu'...? Deschise cu o smucitură portiera şoferului. 
Nu am timp să mă cert cu tine. Dacă vii, faci doar ce spun 
eu. S-a înțeles? 

— Înţeles! 

Alex sări pe locul de alături. 

El scoase maşina din parcare: 

— Da, cum să nu! 


— Nu-mi place asta! Mae Powers se încruntă. Ți-am spus 
cu cinci ani în urmă că nu vreau să am nimic de-a face cu 
tine sau cu afacerile tale murdare. 

— Dar nu te deranjează să îmi iei banii, nu-i aşa? Powers 
stătea lângă fereastră, în aşa fel încât să nu poată fi zărit din 
stradă. Şi va mai fi şi un bonus drăgălaş pentru tine, după ce 
va trece asta. O să îmi folosesc şi amortizorul, aşa că vecinii 
tăi nu vor afla că nu eşti chiar atât de sfântă pe cât te pretinzi. 

Nu vedea nimic pe stradă, în fața casei. Pe Decker îl pusese 
să stea pe aleea de vizavi, însă nu îl putea zări în acel moment. 
Ei bine, n-avea decât să îi telefoneze şi va fi aici într-o 
secundă. Nu era cazul să fie nervos. Toate ferestrele şi uşile 
erau încuiate. Auzise o grămadă de chestii despre Morgan. 
Era un ticălos dur şi se pricepea să treacă de încuietori. 

Ei bine, el era mai dur decât Morgan. Se uită în jos, la 
puşca lui, căreia îi ataşase un amortizor. Tot ce trebuia să 
facă era să stea aici, să aştepte şi să-l şteargă pe fiul de târfă 
de pe fața pământului. 


— Ce a fost asta? Mae se smuci în sus în scaun, şi privi 
către bucătărie. Era una dintre oalele care atârnă deasupra 
barului. M-am gândit că ai încuiat uşa bucătăriei. Ţi-am spus 
că nu vreau să... 

El era deja în picioare, alergând de-a lungul culoarului, 
pe scări, spre bucătărie, cu puşca în mână. 

Auzi un scârțâit pe treptele scării şi se răsuci în loc. 

Nu auzi țipătul lui Mae, în vreme ce cuțitul aruncat îi 
străpungea pieptul. 

Rahat! 

Durere. Întuneric. 

Cineva cobora pe scară. 

Să-l ucidă! Să-l ucidă! 

Îşi ridică puşca. 


— Stai aici! Morgan frână la curba dinspre strada de vizavi 
de casa din cărămidă. Fără comentarii. Nu te vreau în calea 
mea. 

— Asta este singura modalitate de a mă face să... Voi sta 
departe de drumul tău doar dacă nu voi vedea ceva care 
nu-mi va plăcea. 

El murmură o înjurătură în vreme ce o lua la goană spre 
curtea din spate a casei lui Powers. Era prea periculos să se 
ducă prin față, să se cațere în stejar şi să intre pe la etajul al 
doilea. 

La fel ca silueta neclară a cărei prezență Alex nu fusese 
în stare să i-o confirme. 

Se târi în sus, pe trunchiul copacului, până când ajunse la 
fereastră. 

Sticla fusese tăiată îngrijit împrejurul ramei geamului. 

Se legănă aterizând în linişte de pe creangă pe fereastră şi 
intrând apoi în dormitor. 

Uşa era deschisă. Îşi scoase pistolul şi se mişcă lipit de 
perete până lângă pragul uşii. Aşteptă. 

Niciun sunet. 

Nu, nu era adevărat. 

Un geamăt? 

leşi pe culoar. 

Nu, mai degrabă un scâncet. 

Privi pe deasupra scării care ducea în holul de dedesubt. 

Văzu ca în ceață un bărbat zăcând pe jos. Powers? O 
femeie cu o bluză roşie era căzută la capătul culoarului. 

Poate că altcineva aştepta undeva, în întuneric, ca Morgan 
să iasă la iveală şi să îl măcelărească. 

Ezită. Exista o singură cale pentru a afla. Să arunce lumină 
asupra subiectului! 

Izbi comutatorul de lumină de pe perete şi în acelaşi timp 
se aruncă la podea, cu pistolul îndreptat către holul de 
dedesubt. 

Nimic. Nicio mişcare. Niciun sunet. 

Se ridică precaut în genunchi, privind capătul culoarului. 
Devenise o țintă. Nu una clară, dar destul de bună pentru a fi 
împuşcat. 

Nimic. 

Powers scânci din nou. 

Să îşi încerce norocul. Trebuia să ajungă la Powers, înainte 
ca acesta să-şi dea duhul. 

Sări peste balustradă în holul de jos, ateriză şi apoi o luă 
la goană. 

Nimeni în bucătărie. Se întoarse şi alergă pe lângă femeie, 
către living. 

Gol. 

Verifică femeia, în timp ce trecea pe lângă ea, în drumul 

său înapoi spre Powers. Moartă. Gâtul îi fusese tăiat. Fusese 
ciopârțită ca într-un acces de nebunie. 

Îngenunche alături de Powers. Avea o gaură adâncă de 
cuțit în piept. 

— Salvează... -mă! Sângele îi ieşea din gură, ca nişte băşici. 
Nu mă lăsa să mor! 

— De ce ar trebui s-o fac? întrebă Morgan. Ce însemni tu 
pentru mine? 

Powers se uită în sus, la el: 

— Morgan? 

El încuviință. 

— Cine ţi-a făcut asta? 

— Betworth... jigodia aia ticăloasă. L-a trimis pe Runne. 
L-am nimerit, totuşi. L-am împuşcat în cap! 

— Dacă l-ai fi nimerit, trupul lui ar fi fost aici. 

— L-am împuşcat. Eu... sunt... rănit... Cheamă un doctor. 

— Când îmi vei spune ce vreau să aflu. Unde este Z-2? 

— Tu, fecior de târfă, sunt pe moarte! 

— Atunci ai face bine să vorbeşti mai repede, ca să pot 
suna şi eu la 911. Unde se află Z-2? 

— Du-te-n mă-ta de ticălos... 

— Unde este? 

— West... Virginia. Nu e... important... Z-3. 2-3... 

— Şi Z-3 este important? Nu Z-2? 

- Z-2... E vorba de toate bunk... Trupul i se arcui în sus, 
când intră în agonie. Fiul de târfă! Ducă-se! Ochii lui Powers 
deveniseră strălucitori. Ducă-se şi Z-3! 

Powers vorbea dezlânat. Morgan încercă într-o altă 
direcție: 

— Ce se întâmpla la Fairfax? 

— Răsuflători... Nenorocită irosire de timp. N-am putut 
termina... a fost chiar după ce l-am pierdut pe Lontana. 
Cheamă... o... ambulanță. 

— Cine este Lontana? 

— Brazilian... Betworth i-a dat toți banii ăia. Nu s-a mai 
putut face exact... 

— Cine este...? Trupul lui Powers zvâcni din nou. Ce s-a 
întâmplat la Arapahoe Junction? 

— Loc greşit. Nu mai ieşea cum trebuie. Pierdut pe Lontana. 
Mâna i se încleştă. Te rog... Nu vreau să mor. 

— Niciunul dintre noi nu vrea! Z-3. Ascultă-mă! 
Vorbeşte-mi despre Z-3 şi voi chema o ambulanță. 

— Tipii îl vor trimite acolo. Nu are de ales. Z-3... 

— Ce se întâmplă? 

Alex stătea în pragul uşii din față, cu pistolul în mână. 
Traversă camera, până când ajunse lângă Morgan. 

— Powers..., şopti ea. 

Morgan o ignoră, cu privirea îndreptată asupra lui Powers. 

— Unde se află Z-3? 

Acesta nu răspunse. Era aproape terminat, fir-ar să fie! 

Morgan îl apucă strâns cu mâna de cămaşă: 

— Răspunde-mi! Unde este Z-3? 

— Cazan... Trupul lui Powers înțepeni şi apoi fu scuturat 
de convulsii. Gura i se deschisese larg, într-un strigăt mut. 
Rămase deschisă, în vreme ce viața îl părăsea. 

— A murit..., murmură Alex. Cine... 

— Nu eu! Crede-mă, aş fi scos de la el ce aveam nevoie să 
aflu, înainte să îi înfig cuțitul în piept. Căută prin buzunarele 
lui Powers. Nu mi-a fost aproape de niciun folos. 

— Te-am auzit zicându-i că vei chema o ambulanţă, dacă 
îți spune despre Z-3. 

— Minţeam! Era un om mort din clipa în care cuțitul i-a 
străpuns pieptul. Dar mi-a oferit răgazul să smulg informația 
de la el. Surprinse expresia ei şi buzele i se strânseră. La ce 
altceva te-ai fi aşteptat de la mine? 

— Habar n-am. Tipul era... pe moarte. 

— Şi asta îl transformă într-un sfânt? A făcut numai lucruri 
rele şi, dacă s-ar fi însănătoşit, ar mai fi făcut şi altele, ia fel 
de rele. A meritat ce i-a făcut Runne. Am avut noroc că Runne 
nu şi-a făcut treaba ca de obicei şi mi-a lăsat şi mie timp să 
scot ceva de la el. 

— Runne. El este cel despre care zicea Powers că a făcut-o? 

Morgan confirmă, în vreme ce băga portofelul lui Powers 
în buzunarul jachetei şi se ridica în picioare. Hai să ieşim de 
aici. Nu cred că ne-a rămas prea mult timp. O prinse de braţ 
şi alergă spre uşa bucătăriei. Şi de ce dracu'eşti tu aici? 

— Ţi-am spus că stau pe loc doar dacă nu văd ceva care 
nu-mi place. Am zărit pe cineva ieșind în goană pe uşa din 
faţă, cu toată fața plină de sânge. Nu mi-a plăcut asta deloc. 

— Îmi dau seama de ce ai fost tulburată. Încotro s-a dus? 

— A alergat în josul străzii şi a dat colțul. Runne? 

— Aproape cu certitudine. 

— Păi, vei putea să fii sigur după ce îmi developez filmul. 

— L-ai fotografiat? 

— La dracu”, da! Am regretat în fiecare clipă că nu i-am 
făcut o fotografie lui Powers la baraj, în loc să fi ţipat ca o 
idioată. Garantez că de data aceasta nu am tipat. Alerga alături 
de Judd de-a curmezişul curţii şi apoi afară, pe alee. De ce 
nu avem prea mult timp? 

— Fiindcă treaba a fost prea „curată“, ca să nu aibă şi o 
urmare. Deschise portiera maşinii cu o smucitură. Ne vom 
întoarce la motel şi ne vom lua lucrurile. ÎI sun pe Galen şi îi 
spun să ne scoată de aici. Nu cred că şoselele vor fi sigure 
pentru noi, oriunde în apropierea acestui oraş. 

— Şi unde mergem? 

El se gândi, trecând rapid peste cele câteva frânturi 
coerente de informaţii pe care i le dăduse Powers. 

— West Virginia! 

Dumnezeule! 

Runne îşi ştergea uşor obrazul însângerat cu tricoul pe 
care şi-l scosese când ajunsese la maşină. Nu îşi putea opri 
sângerarea. Putea simţi gaura... Se lăsase pe spate şi întorsese 
capul, altfel glonțul lui Powers i-ar fi făcut țeasta praf. În loc 
de asta, glonțul îi trecuse prin obraz şi îi smulsese o parte 
din buză. 

Afurisita aia de treaptă care a scârțâit. Totul ar fi ieşit 
perfect, dacă treapta ar fi fost... 

Scuze! Învăţase să nu îşi caute niciodată scuze. 
Neprevăzutul se întâmplă şi trebuie să recurgi la adaptări. 

El făcuse adaptările. Trebuia să respecte înțelegerea cu 
Betworth. Powers nu putea să fi trăit mai mult de câteva 
minute. 

Morgan. 

Un fior de durere îl străbătu. Ar fi însemnat să scape de 
trupurile lui Powers şi al soţiei sale şi să fie acolo, în casă, 
când Morgan va încerca să ajungă la Powers. 

S-ar putea să nu fie prea târziu. 

Să găsească un doctor. Să oprească sângerarea. Apoi să 
se ducă înapoi şi să aştepte până când Morgan va intra în 
casă. 

Să găsească un doctor... 


— Powers şi soția lui sunt morți. Am găsit trupul lui Decker 
pe o alee laterală, spuse Jurgens, când Betworth răspunse la 
telefon. Nimic despre Morgan. Nimic despre Graham. Runne 
pesemne că s-a scrântit. 

— Runne a făcut-o? 

— Probabil că da. Mi-ai spus că îi plăcea să se joace cu un 

cuțit. Gâtul lui Decker este tăiat, Powers are o rană de cuțit 
în piept, iar soția lui Powers a fost de-a dreptul măcelărită. 

— Atunci trebuie să fi existat un motiv foarte serios pentru 
care Runne n-a rămas pe loc, să-l înşface pe Morgan. Poate 
că a plecat după el. Cât a mai durat până să moară Powers? 

— Nu mult. Am trimis o maşină acolo, când el n-a mai 
răspuns la apelul de verificare, după două ore. Ce vrei să 
facem acum? 

— Curăţaţi temeinic locul incidentului şi scăpaţi de 
cadavrele lui Decker, Powers şi al soției acestuia. Apoi plasați 
în apropierea casei o echipă de intervenţie, în caz că se arată 
Morgan. 

— Şi? 

— Trebuie să îţi spun eu tot ce ai de făcut? Asigură-te că 
fiecare maşină care părăseşte Terre Haute este oprită de 
poliţie! 

— Ce să le spun să facă? 

— Orice! Asigură-te doar că vor fi opriți. 

În drumul înapoi spre motel, valul de adrenalină din trupul 
lui Alex dispăru şi ea fu nevoită să îşi țină mâinile în poală, 
strâns încleştate, ca să le stăpânească tremurul. Fusese 
bombardată de prea multe senzații în seara aceea. Nu putea 
uita imaginea lui Powers, cu pieptul despicat de acea hidoasă 
rană de cuțit, şi a lui Morgan îngenuncheat lângă el, încordat, 
necruţător, nemilos. 

Dar de ce să fi avut cineva milă de Powers? Lui nu-i fusese 
milă de Ken, în seara aceea, când doborâse elicopterul. Şi 
totuşi, o şocase din nou duritatea lui Morgan. 

Morgan se uită spre ea pieziş, în vreme ce se apropiau de 
motel: 

— La ce te gândeşti? 

— Ce crezi că s-a întâmplat cu soția lui Powers? Arăta... 

— ... ca un animal cu capul atârnând într-o parte! o completă 
el. Am auzit că de obicei Runne lucrează mai curat. Aş zice 
că ceva din planul lui nu a mers cum trebuie şi Powers a 
reuşit să îl rănească. A fugit să îşi lingă rănile şi femeia i-a 
stat în cale. Era rănit destul de rău pentru a mai judeca. Voia 
doar să scape de ea. 

— S-ar părea că îl înţelegi! 

— Oh, da! Opri maşina în spaţiul de parcare din fața 
motelului şi deschise portiera. Las motorul pornit. Nu fi 

meticuloasă! Îngrămădeşte tot în geanta ta de voiaj. Îi dau 
lui Galen un telefon scurt, dar aş vrea să părăsim motelul în 
cinci minute şi să ieşim din oraş în următoarele douăzeci. 

Ea încuviință cu o înclinare scurtă a capului: 

-N-o s-o lungesc. Îşi lăsă aparatul de fotografiat în maşină 
şi dădu să coboare. Ce ţi-a spus Powers? 

— O să-ţi zic când vom fi pe drum. Îşi luase geanta şi băga 
totul înăuntru. Să nu uiţi să iei şi laptopul! 


— Blocaj! Morgan întoarse la stânga, la primul colț, când 
văzu şirul de maşini întinzându-se la două blocuri distanță. 
Parcă maşina într-un spațiu de parcare din apropiere. Haide, 
coboară! Vom merge pe jos, până când vom ieşi din oraş. Ia- 
ți aparatul de fotografiat. Îți duc eu bagajul. 

— Bine. Presupun că ştii pe unde s-o luăm ca să ieşim din 
oraş. 

— L-am sunat pe Galen, când te-ai dus să strângi lucrurile. 
Are un tip cu un camion pentru mutat mobila, care vine din 
Fort Wayne. Ne întâlnim cu el la cinci mile dincolo de oraş. 

— Un camion de mutat mobila? 

— E mai uşor să te ascunzi printre piese de mobilier, dacă 
suntem opriţi. Şoferul va avea documente care spun că 
încărcătura sa urmează a fi livrată în Charleston, West 
Virginia. Cei mai mulți poliţişti nu au chef să se caţere în 
spate, dacă actele par în regulă. E prea mult de muncă. Judd 
o luă înainte, păşind liniştit. Ar trebui să ieşim din oraş după 
cinci blocuri şi apoi o tăiem prin pădure. 

— Ard de nerăbdare! 

— Va fi mai sigur aşa! 

— Nu am de gând să mă cert. Îţi cer doar un lucru. 

— Care-i acela? 

— Dacă urmează să facem tot drumul ăsta pe jos, pot 
să-mi scot afurisita aia de pietricică din pantof? 

Şoferul camionului se numea Chuck Fondren şi era vizibil 
nervos. 

— Urcaţi! El deschise cu o smucitură uşa din spate a 
camionului. Am fost deja oprit o dată, pe când veneam 
încoace, dar asta nu înseamnă că am scăpat de belea. 
Căţăraţi-vă peste somiere şi ghemuiţi-vă jos, în spatele 
canapelei aceleia. 

Imediat ce Morgan şi Alex se urcară în camion, trânti uşa 
în spatele lor. 

Întuneric. 

Morgan cără gențile de voiaj până în spatele canapelei: 

— Vino încoace! Hai să ne „ghemuim jos“! 

El se cățără pe somiere până la canapea şi apoi îi întinse o 
mână, ca să o ajute să ajungă în spatele canapelei. O urmă, la 
rându-i, şi se aşeză jos, lângă ea. 

Vibraţia hurducăturilor camionului care pornise trecu prin 
trupul său şi ea se lăsă pe spate, sprijinindu-se de peretele 
despărțitor. Ar fi trebuit să se simtă mai în siguranță decât 
atunci când fugeau prin pădure, dar nu se simţea. Întunericul 
era claustrofobic şi ea se simţea... neajutorată. 

— Parcă am fi închişi într-o cutie de metal! spuse Morgan. 
Însă o cutie nu este același lucru cu un sicriu. Îți rămâne 
întotdeauna ceva de făcut! 

Ar fi trebuit să ştie că el îşi dăduse seama ce simţea ea. 
Acesta părea să fie „şpilul“ lui secret. 

— Ca de pildă ce? 

El chicoti: 

— Să fiu afurisit dacă am habar! Mă gândeam doar cum 
să te fac să te simți mai bine. Trebuia să îmi dau seama că 
mă vei întreba asta. 

Ea zâmbi. Chiar îi era mai bine. Sinceritatea lui îi stârnise 
un sentiment de camaraderie şi nu se mai simțea singură. 


214 


- Intenționezi să îmi spui că vei fi în încurcătură, dacă va 
fi nevoie să ieşim de aici? 

— Nu. Zic că îmi voi forța propriile capacități şi voi lua cu 
împrumut şi ceva din ale tale. Se întinse pe spate, lângă ea. 
Hai să sperăm, deci, că nu se va întâmpla nimic; încearcă să 
îți scoţi asta din minte. Vrei un pic de sex? 

Ea deveni rigidă. 

— Nu, nici nu mă gândesc! 

— Dar te gândeai câtă siguranță oferă asta, însă ştii că nu 
este momentul şi nici locul în care să te port în sus şi în jos. 

— Oh, nu ştiu nimic! Şi nici tu! 

El se aplecă deasupra genții ei de voiaj, scoase laptopul şi 
i-l întinse: 

— Trebuie să revin asupra conversației mele cu Powers de 
dinainte ca acesta să moară. Am fost antrenat să îmi amintesc 
detaliile, însă le vreau puse negru pe alb. Deschise laptopul 
şi o licărire palidă lumină întunericul. Tu le scrii în timp ce 
eu ţi le spun, cuvânt cu cuvânt. Să-i dăm drumu”! 

Închise ochii şi începu să vorbească: 

— Primul lucru pe care mi l-a spus a fost: „Salvează-mă... 
Nu mă lăsa să mor!“ 

În următoarele cinci minute Alex tastă repede, punând 
uneori câte o întrebare, dar memoria lui Morgan era 
uimitoare. Îşi amintea totul, inclusiv pauzele şi întreruperile 
din fluxul de cuvinte. 

Când se opri, ea se uită în sus, spre el: 

— Asta-i tot? 

El făcu o grimasă: 

— Nu e prea mult, aşa-i? 

— Mai mult decât aveam nevoie. Ea salvă documentul. 
Deci de aceea ne îndreptăm spre West Virginia? Te gândeşti 
că urmează să se întâmple ceva acolo. 

— Habar n-am! Powers părea să creadă că ceea ce se va 
petrece nu este la fel de important ca Z-3. Spunea că sunt 
prostii. Dar nu poți pune bază pe ce a spus el. Zicea că pentru 
el Arapahoe Junction a fost o greşeală. 

— Aşa că West Virginia ar putea să fie un alt Arapahoe 
Junction. 

— Şi dacă Arapahoe Junction a fost doar o greşeală minoră, 
mă întreb ce urmează să fie Z-3... Judd închise ochii. E o 
cale lungă până în West Virginia! Ia gândeşte-te! Răsuflători. 
Lontana. Z-2... 

Nu era o problemă la care să se gândească. Capul îi era 
ca un vârtej de informaţii şi de ameninţarea pe care o 
reprezenta Powers, chiar mort fiind. Închise computerul şi 
lumina difuză de pe ecran dispăru. 

Sufocant întuneric! 

Braţul lui Morgan o cuprinse pe neaşteptate şi el o trase 
aproape, astfel încât capul să i se odihnească pe umărul lui. 

— Şşşt! Nu eşti singură. Sunt aici! Nu plec nicăieri. 

Consolatoare cuvinte, însă mincinoase. Nu avea 
importanță. În întuneric, ea putea să pretindă că erau 
adevărate. În întuneric, ea îşi putea găsi alinarea şi 
tămăduirea. 

La urma urmelor, în aceste zile şi în secolul acesta nimic 
nu era durabil. Din cer venea foc şi cutremure despicau 
pământul sub picioarele tale. 

Iar întotdeauna era doar un cuvânt. 


— Am închis toate drumurile, spuse Jurgens. Şi am 
identificat amprentele din casa lui Powers. Morgan a fost acolo 
şi pariez că şi Graham. Am găsit un cuțit sub trupul soției lui 
Powers, însă amprentele lui Morgan nu se află pe cuţit. 

— Runne. 

— Da. Morgan trebuie să fi venit înainte sau după aceea. 

— Dacă ar fi venit înainte, atunci pe cuţit ar fi fost 
amprentele lui. Nu l-ar fi lăsat pe Powers să trăiască. 
Întrebarea este: cât de târziu? S-ar fi putut ca Powers să fie 
în viață şi să fi vorbit? 

— E îndoielnic. Rana era... 

— Am nevoie de mai mult decât de îndoială. Am nevoie 
să ştiu! ° 

— Atunci mai bine l-ai întreba pe Runne, nu eşti de aceeaşi 
părere? 

La dracu’, da, dacă ar fi reuşit să dea de ticălos! Ca de 
obicei, Runne nu îi răspundea la telefon. 

— O voi face imediat ce iau legătura cu el. 

Urmă o pauză. 

— S-a găsit sânge pe veranda din față a casei. Nici Powers, 
şi nici soția sa nu ar fi putut ajunge până acolo. 

— Crezi că Runne a fost rănit? 

— Poliţia zice că un medic internist, Richard Dawson, de 
la spitalul aflat la câteva mile de casa lui Powers, a fost dat 
dispărut. Maşina lui se află în parcare, dar nu s-a mai arătat 
la schimbarea turei. O altă pauză. Poate că Runne nu este 
atât de grozav pe cât credeai. 

— Dar poate că este! Betworth nu şi-ar fi recunoscut 
niciodată propriile îndoieli în fața lui Jurgens. El nu a pus 
mâna pe Morgan, dar a reuşit să ne scape de Powers. Iar tu 
încă nu ai dat de Morgan. 

— Dacă ne-ai fi lăsat să îi întindem capcana, acolo nu ar fi 
fost nicio problemă. 

— Aveam nevoie s-o pună Runne. Aveam nevoie de el, 
să-l fac să-mi fie dator. 

— Crezi că şi-ar ţine cuvântul? 

— Profilul lui psihologic pe care îl am eu arată că mai 


degrabă s-ar lăsa îngropat de viu decât să îşi încalce cuvântul. 
Face parte din spălarea creierului pe care a suferit-o în 
taberele de antrenament. Şi aceasta este o treabă pe care a 
fost antrenat să o facă în fiecare clipă, de când avea 
paisprezece ani. 

— Dar chiar dacă are voința, s-ar putea ca lui să îi lipsească 
îndemânarea. A dat-o-n bară cu misiunea asta! 

— Las-o baltă! Eu sunt cel care hotărăşte. Betworth se 
străduia să îşi menţină calmul. Sau te oferi voluntar să îi iei 
locul lui Runne în treaba de la Z-3? 

— În niciun caz! răspunse Jurgens. Te voi anunța când vom 
pune mâna pe Morgan. 

Închise telefonul. 

Nu, Jurgens nu voia să fie părtaş la nimic din toată treaba 
asta. Betworth nu îl putea blama. Numai un fiu de târfă 
obsedat, ca Runne, ar fi acceptat o asemenea misiune. 
Convingerea lui Betworth că el ar putea-o face rămânea 
neschimbată. Eliminarea lui Powers nu fusese una „curată“. 
Pentru Z-3 îi trebuia ceva curat. 

Curat şi mortal! 


Curat! Trebuia să fie curat! 

Runne rostogoli cadavrul tânărului internist în groapa pe 
care o săpase şi începu să arunce deasupra pământul cu lopata. 
Hristoase, fața îl durea! Luase nişte analgezice pe care i le 
dăduse doctorul după ce terminase, însă durerea îi reamintea 
de eşecul lui. Şi trebuia să îşi amintească de asta, dacă nu 
voia să mai repete greşeala. Greşelile nu erau de tolerat. 
Neglijenţa reprezenta un păcat capital. Ruşinea de a nu fi 
fost în stare să săvârşească, în cazul lui Powers, un omor 
curat, cum i se pretinsese, era aproape insuportabilă. Nu 

trebuia să se mai întâmple aceasta niciodată şi nimeni nu 
trebuia să afle că el dăduse greş. 

Omorul acesta fusese curat. Nimeni nu-l văzuse luându-l 
pe tânărul internist de la spital. Nimeni nu îl văzuse murind. 
Acum trebuia să netezească mormântul şi să îl acopere cu 
frunze. 

Afurisitul de doctor fusese prea lent. Runne îl înspăi- 
mântase, şi mâinile îi tremuraseră. Acum era prea târziu să 
se mai întoarcă la locuinţa lui Powers şi să spere să îl prindă 
pe Morgan. Însă dacă ar putea face în aşa fel ca Betworth să 
nu afle despre eşecul său, poate că acesta îi va da o altă şansă. 

Să ignore durerea. 

Să îl îngroape adânc. Să netezească pământul. Să îl 
acopere cu frunze... 


— Afară! spuse Chuck, în timp ce deschidea uşa 
camionului. Vreau să plec imediat de aici! 

— Unde ne aflăm? întrebă Alex, când Morgan o ajută să 
coboare. 

— Prescott, West Virginia. La patruzeci de mile de 
Huntington. Şoferul arătă spre o casă şubredă din lemn de 
cedru, aflată în josul drumului. Aceasta este destinaţia 
voastră. Aici e locul unde mi s-a spus să vă aduc. Le aruncă 
gentile de voiaj pe pământ. Eu m-am cărat! 

— Îți mulțumim! spuse Alex. Nu îl putea acuza că era 
bucuros să scape de ei. Îşi asumase un mare risc aducându-i 
cu maşina până acolo. Se părea că atunci când îi chema Galen, 
oamenii lui săreau imediat. Se uită plină de tristeţe la casa 
şubredă, de fermă, în vreme ce camionul se îndepărta 
hurducăind. Ai observat că locuinţele noastre sunt din ce în 
ce mai prăpădite? Ar trebui să ai o discuţie cu Galen. 

— E greu să obţii un ajutor ca lumea în zilele astea! Judd 
se uită în josul drumului. În ceea ce mă priveşte sunt 
mulțumit, sper că nu există un „comitet de primire“. 
Încremeni, îşi apucă arma şi o trase în tufişuri. Am vorbit 
prea devreme! Cine dracu” este... 

Privirea ei se concentră asupra bărbatului care apăruse pe 
verandă. Oftă, uşurată: 

— Este Logan! Nu l-ai recunoscut? 

— Am discutat cu el la telefon, dar nu l-am întâlnit personal. 
Limbajul trupului lui Judd încă mai indica starea de tensiune. 
Şi nu sunt sigur că îmi face plăcere că a trecut pe aici. Pare 
cam mohorât. Morgan ieşi afară din tufăriş. Dar putem afla 
ce doreşte. Mă îndoiesc că a adus jandarmii. Privirea lui i-o 
susținu pe a lui Logan, în vreme ce se îndrepta către acesta. 
Asta este o surpriză, Logan! îi strigă el, când ajunse aproape 
de casă. Şi eu care credeam că ne-ai abandonat! 

— Nimic nu mi-ar plăcea mai mult! Privirea lui Logan se 
întoarse spre Alex. E totul în regulă cu tine? Galen zicea că 
ai avut un accident. 

— Îmi este mai bine. Cum se simte Sarah? 

— Furioasă. Gata să se lupte cu cei de la FBI, cu presa şi 
cu televiziunea. Se strâmbă. Şi cu mine. Mai ales cu mine. 
După acea tâmpenie difuzată despre tine cum că ai aparține 
unui grup terorist, a trebuit să îi mărturisesc tot şi să o asigur 
că vei fi bine îngrijită. Se uită înapoi, spre Morgan. Deşi nu 
sunt sigur că este adevărat. 

— O ţin în viață. Asta este ceea ce mi-ai cerut să fac. 
Morgan se opri în fața lui. Ai venit aici ca să aştepţi să mă 
împuşti pe la spate sau ai de gând să dai o mână de ajutor? 
Se pune la cale ceva foarte scârbos. 

— Aşa am înțeles şi eu de la Galen. De ce altceva ţi-ai 
închipuit că sunt aici? Trebuie să lămurim asta şi nu o puteam 

face de la distanță. El se răsuci pe călcâie şi se îndreptă spre 
uşa cu plasă de la intrarea din față. Îmi va părea rău să 
descopăr că interiorul acestui coteţ de porci este mai 
dărăpănat decât arată pe afară. Să intrăm, însă, înăuntru şi să 
discutăm. 


— Betworth? repetă Logan încet. Powers l-a menționat pe 
Betworth? 

— ÎI cunoşti? întrebă Alex. 

— Charles Betworth. Congresman din Texas. Se află în 
Congres de cincisprezece ani. 

— În cazul acesta, nu s-a făcut foarte remarcat! spuse Alex. 
Nu îmi amintesc să fi auzit de el. 

— În vremurile astea, el preferă să acționeze în spatele 
scenei. Se implică în proiectele de legi „drăguţe“ şi 
necontroversate referitoare la mediul înconjurător şi sănătatea 
populaţiei. A reprezentat marea speranță a Partidului 
Democrat cu aproape treisprezece ani în urmă, dar a fost 
vârât într-un scandal legat de finanţarea electorală. Se spun 
o grămadă de lucruri despre charisma sa, grație căreia a fost 
în stare să învingă stigmatul şi să fie reales de două ori. Buzele 
lui Logan se strânseră. Dar nu mai are nicio şansă ca partidul 
să-l nominalizeze pe listele pentru alegerile prezidenţiale, 
cu acea spălătorie de rufe murdare din biografia sa. Sunt 
sigur că pentru el aceasta e o pilulă prea amară de înghițit. 

— Suficient de amară pentru a pune la cale incidentul de 
la Arapahoe Junction? 

— Nu şi dacă i-ar fi oferit satisfacția răzbunării. Betworth 
este măcinat de ambiţie. 

— Nu e vorba de bani? 

Logan clătină din cap. 

— Cred că acea campanie de scandal era legată mai mult 

de manipulare şi jocuri ale puterii decât de bani. El a făcut 
avere din petrol. De aceea a fost în stare să îşi curețe „petele“ 
şi să rămână pe listele electorale. Se opri o clipă. Nu! E vorba 
doar de ambiţie. 

— Spre ce ținteşte? 

— Habar n-am, însă presupun că ar fi bine să aflu. Se ridică 
în picioare. Mă voi duce la Washington, să văd ce săpături 
pot face. Ai dreptate, se întâmplă ceva scârbos. Şi mă 
înnebuneşte al dracului faptul că amenințările vin din partea 
propriilor noştri oameni. Nu e de ajuns că trebuie să ne temem 
de minţile bolnave din afara granițelor țării! 

— Crezi că Jurgens şi unii oameni din CIA ar putea fi 
implicați? îl întrebă Morgan. M-am gândit că te-ai putea 
împiedica de asta. Alex a pățit-o. 

— Cred că oricine ar fi implicat într-un joc pentru putere 
la asemenea nivel ar trebui să dispună şi de forțele de ordine. 
Mai cred că ar fi suficienți doar câțiva oameni-cheie ca să 
conducă un batalion oriunde ar dori ei. Aceşti oameni-cheie 
îi dirijează şi îi controlează. Şi sunt foarte neliniştit de 
prezența lui Betworth în peisaj! 

— Pari să ştii o grămadă de lucruri despre el. 

— Mă interesează tipul. Aş putea povesti multe întâmplări 
ciudate care se petrec dedesubtul acestei trebuşoare. L-am 
văzut intrând într-o cameră la o petrecere şi începând imediat 
să acționeze ca să farmece pe oricine dintre cei cu care venea 
în contact. Betworth aproape că îi hipnotizează. Poate să o 
facă din calcul, dar nu dă niciodată impresia că ar fi astfel. 
Pare a fi mai important decât viaţa însăşi! Se îndreptă spre 
ușă. Însă la fel era şi Stalin. Se opri în dreptul uşii deschise. 
Am cumpărat o cutie cu alimente şi câteva pături pentru voi. 
Sunt acolo, lângă fereastră. Galen zicea că veţi avea nevoie 
de ele aici. 

— Probabil că nu pentru multă vreme. Powers spunea că 
Z-2 e deja aproape la locul lui. Sper, pe toți dracii, că vom 
putea descoperi unde se află, înainte să... Morgan dădu din 
umeri. Va trebui să îl găsim. Nu există alternativă. 

— Vă sun, când descopăr ceva! spuse Logan. Încearcă să 
eviți să fii omorâtă, Alex! Sarah s-ar supăra! 

— Ferească Dumnezeu s-o supărăm pe Sarah! murmură 
Alex. 

Logan încuviință: 

— Exact! 

Alex îl urmă, în vreme ce acesta înconjura casa, 
îndreptându-se spre Saturn-ul său crem, parcat în spate. 

— Logan! 

Logan se opri. 

— Transmite-i lui Sarah că mă simt bine. Spune-i că totul 
se va termina cu bine. 

— Totul se va sfârşi minunat. E fundul meu în joc. Se uită 
la fața ei. Chiar te simți bine? Morgan este ca un diamant 
neşlefuit în mai mare măsură decât credeam eu. Te tratează 
în mod decent? 

Ea încuviință, dar adăugă: 

— Comparaţia este eronată. Nu există nimic neşlefuit în 
ceea ce îl priveşte. Este oțel pur de Toledo. Încercă să 
zâmbească. Dar, atâta vreme cât se află în tabăra mea, nu 
am nicio plângere împotriva lui. Şi da, mă tratează decent. 
Se întoarse ca să se ducă în casă. Transmite-i dragostea mea 
lui Sarah. 

Logan ezită, înainte să îi răspundă: 

— Trebuia să fac asta, Alex. Şi nu îmi pare rău. 

— Nici nu mă gândeam că ar fi cazul să îţi pară. Ţine-o pe 
Sarah departe de încurcătura aceasta. 

— E dificil. Singura modalitate prin care am reuşit să o las 

acasă în acest timp a fost să îi promit că va putea să vorbească 
cu tine la telefon, după ce cei de la securitate se vor asigura 
că linia nu este ascultată. 

— Nu trebuie să îmi telefoneze. Sarah nu trebuie târâtă în 
necazurile mele. 

— Asta îi spun şi eu, dar fără succes. Logan zâmbi. Aşa că 
presupun că cel mai bine ar fi să trecem rapid peste toate 
astea, astfel ca Sarah să nu înceapă să se tocmească şi să mă 
bată prea mult la cap cu insistențele ei. 

Logan se urcă în maşină şi îi făcu semn cu mâna, când 
trecu pe lângă ea, în drum spre şosea. 

Alex se înfioră, când văzu stopurile dispărând după curbă. 
Logan nu era unul dintre prietenii ei, însă, cu toate acestea, 
însemnase o prezență reconfortantă. El exala încredere şi 
putere şi, în prezenţa lui, pentru un scurt interval de timp, se 
simțise în siguranță. 

— Sperasem că vei pleca cu el. 

Alex se întoarse şi îl văzu pe Morgan în cadrul uşii. 
Scutură din cap: 

— Locul meu este aici. 

— Este pe dracu”! ripostă el, cu asprime. Locul tău este în 
spatele zidurilor, cu o armată care să îți poarte de grijă. 

— Pentru aceasta te-ai angajat tu. Zâmbi anemic. Îţi 
aminteşti? 

— Îmi amintesc totul. Se uită în depărtare, dincolo de ea. 
Destul ca să ştiu că ai mințit, când i-ai spus lui Logan că te 
tratez în mod decent. 

— N-ar trebui să tragi cu urechea. 

— Este doar unul dintre micile mele păcate. Tu te-ai 
familiarizat deja cu cele mari. 

— Tu m-ai tratat cu decenţă... în perspectivă. Galen îmi 
spunea odată să revăd tot ce mi' s-a întâmplat şi probabil că 

am să descopăr că nu eşti chiar cel mai rău lucru cum aş fi 
fost tentată să cred. 

— Oh, hai să revedem. Te-am drogat, te-am răpit, ţi-am 
străpuns umărul cu un par şi apoi te-am regulat! 

Durerea o străbătea în valuri: 

— M-ai regulat? Acesta-i un cuvânt urât şi eu cred că ceea 
ce s-a întâmplat între noi nu a fost deloc urât! Tu nu consideri 
la fel? 

— Tot ce ating pare să se transforme în ceva urât, cu 
excepţia muncii mele. Nu aş avea niciun drept... Văzu 
expresia de pe chipul ei şi făcu un pas către ea, înainte să se 
oprească. Nu, nu a fost urât! A fost afurisit de minunat! Tu 
eşti... Tăcu o clipă, apoi zâmbi batjocoritor. Tu eşti un pic 
prea generoasă. Acum aştept pumnul care să mă pună la 
pământ. 

— O să ai de aşteptat multă vreme. Am obosit să mă cert. 
Dădu din cap. Am avut o grămadă de timp să mă gândesc, în 
vreme ce ne aflam în camionul acela. Mi s-au întâmplat prea 
multe, ca să-mi mai fac griji pentru mândria mea. Şi cred că 
ai şi tu o mulţime de probleme, dar nu pot să le duc în 
momentul de față. 

— Nu ţi-am cerut niciodată să le duci. 

— Însă eu nu sunt ca tine. Nu pot să rămân la distanță. 
Trebuie să plonjez şi să încep să înot. Mi-a... plăcut ceea ce 
ni s-a întâmplat. M-ai făcut să mă simt... 

— ... iubită? 

— Micera teamă s-o spun. Alex îi întâlni privirea. Dar tu 
îţi poţi bate joc de tot, dacă îți place. Însă, da, iubită! Şi nu ai 
fi putut să mă faci să mă simt astfel, dacă nu ai fi simțit şi tu 
ceva. Nu eşti bărbatul pe care l-aş fi ales, ca să mă facă să 
trăiesc ceva atât de deosebit, dar s-a întâmplat. Aşa că trebuie 
să îmi fac o minunată părere despre tine pe termen lung. 

— N-aş vrea să par prea profund. Arăt bine de departe, dar 
din apropiere... 

— Oh, mai tacă-ţi gura! Nici eu nu sunt sigură dacă ştii ce 
fel de bărbat eşti! 

— Ştiu exact cine şi ce sunt! Oricum, nu sunt un erou. 
N-ai să reuşeşti să îți afli tatăl în mine, Alex! 

— Dumnezeule, nu! Dar tatăl meu nu era un erou tot timpul. 
Nu a putut să îşi păstreze căsnicia. Era mai mult un copil 
decât un adult. A uitat chiar să vină la serbarea mea, când 
am absolvit liceul, şi s-a dus la un meci al echipei Mets! 
Înghiţi uşor, ca să alunge nodul din gât. Însă era blând, şi 
bun, şi aceasta era tot ce avea importanță. Ştiam că puteam 
conta cu adevărat pe el, când se afla alături de mine. Alex 
începu să se depărteze de Judd. Şi nu sunt sigură că eşti ceva 
din toate acestea, însă dacă ai măcar una dintre calități, ai 
grijă! Mă poţi prinde cu garda lăsată, când mă împingi 
deoparte. De obicei nu mă descurajez uşor. 

— Alex, aceasta nu este... 

— Nu am să vorbesc mai mult despre asta. Trebuia să o fi 
făcut de la început. Nu pot trăi toată viața în zbucium, şi 
acesta este singurul lucru asupra căruia nu am niciun control. 
ÎI bătu uşurel pe braţ, când trecu pe lângă el. Nu te îngrijora, 
eşti în siguranță, pentru o vreme. Unde este geanta mea de 
voiaj? Trebuie să îmi scot calculatorul. Vreau să printez 
ultima ta discuție cu Powers şi să o studiez. 


— Era şi timpul să răspunzi, Runne! spuse Betworth. Unde 
dracu” ai fost? 

— Am avut un pic de treabă. Am făcut ce mi-ai spus. 
Powers este mort. Nu l-am putut prinde pe Morgan. Va trebui 
să mă ajuţi să îl găsesc din nou! 

— Oh, va trebui?! 

— Mă vei ajuta. Mi-ai promis că mă vei ajuta! 

— Însă aceasta se întâmpla înainte să faci o încurcătură 
din treaba cu Powers. 

— L-am ucis. Asta doreai. 

— Am vrut o moarte curată, fără niciun fel de rateuri. Dar 
înţeleg că Morgan şi Graham au fost acolo, în noaptea aceea. 
Powers ar fi putut să vorbească ceva cu Morgan? 

Ruşinea şi sentimentul de vinovăţie îl cuprinseră pe Runne 
asemeni unui val fierbinte. Betworth n-ar fi trebuit să afle că 
el dăduse greş. Nu va ignora acest lucru nici măcar cât negru 
sub unghie, iar Runne nu îl putea găsi pe Morgan fără 
ticălosul de Betworth. 

— Eu nu fac greşeli. Nu l-a văzut pe Powers, înainte să 
ajung eu acolo. 

— Şi Powers era mort, înainte să pleci? 

— Era mort, înainte să plec. 

— Excelent, dar nu perfect. Sper că vei fi în stare să repari 
greşeala. 

— Spune-mi unde s-a dus Morgan! 

— Încă nu am descoperit, dar există mari şanse ca el să se 
afle la Z-3. Poţi să îi alergi în întâmpinare. 

— ÎI vreau acum! 

— Însă nu mai e vorba despre ce vrei tu, Runne, spuse 
Betworth cu blândeţe. Ţi-am oferit o ocazie să îl omori pe 
Morgan şi ai zbârcit-o. Acum vei acţiona aşa cum îţi dictez 
eu! 

Runne se înfurie: 

— ÎI pot găsi şi singur! 

— Deocamdată nu l-ai găsit. Şi nu îţi mai pot lăsa frâu 
liber. A devenit prea periculos. Va trebui să îi las pe Jurgens 
şi pe oamenii lui să acţioneze. 

— Nu! O să-mi iasă el în cale! Mi l-ai făgăduit pe Morgan! 

Trase adânc aer în piept. Nu îl trimite pe Jurgens după el şi 
eu voi aştepta până după ce va fi făcută treaba cu Z-3. 

— Câtă răbdare din partea ta! Însă nu vei avea prea mult 
de aşteptat. 

— Cât? 

— Opt zile. Dacă totul merge bine, adăugă Betworth. Dar 
nu mai pot tolera această lipsă de comunicare, Runne! Timpul 
e prea scurt. Dacă mai neglijezi să îmi răspunzi la apeluri, 
voi fi obligat să îmi reconsider hotărârea. 

Betworth închise. 

Ticălosul! Îi răpea lui Runne independența, făcându-l una 
dintre marionetele lui. 

Putea să stea pe loc. Vor fi doar opt zile. 

Încă o misiune şi Betworth i-l va da pe Morgan. 

Şi apoi se va duce după Betworth. 

Dar poate că nu era nevoie să se bizuie pe Betworth ca să 
dea de Morgan. Betworth îi spusese că femeia încă se mai 
afla cu acesta şi ea ar trebui să fie o pradă mai uşoară decât 
Morgan. 

Runne scoase fotografia lui Alex Graham şi dosarul pe 
care i le trimisese Betworth. Era blândă, slabă, o inimă 
însângerată, care dorea să schimbe lumea. Îi va studia 
biografia şi apoi s-ar putea să fie în stare să prezică ce mişcări 
urma să facă ea. 

Va intra Morgan în capcană, dacă el va captura femeia? 
De data asta nu va mai greşi. Morgan crescuse într-un mediu 
greţos şi poate nu va fi în stare să îşi înfrângă slăbiciunea. 

Primul lucru pe care trebuia să-l facă era să găsească 
femeia! 


— Pari entuziasmată! 
Alex ridică privirea de pe ecranul laptopului, şi îl văzu pe 


Morgan stând în cadrul uşii. 

— E prea devreme să fiu entuziasmată, dar cred că s-ar 
putea să mă aflu pe drumul cel bun. 

— 2-2? 

— Habar n-am unde ar putea fi Z-2. Îşi frecă ceafa. Stătuse 
cocoşată deasupra computerului ore întregi şi fiecare muşchi 
îi protesta. Răsuflători. Mă tot gândesc la acele găuri adânci 
din subsolul de la Fairfax. Ele trebuie să aibă o legătură cu 
ceea ce murmura Powers. Dar ce fel de răsuflători erau acolo? 
Mecanice, de metal, guri de aerisire pentru aerul con- 
diționat?... Se uită din nou pe ecranul calculatorului. Mai 
există şi un alt fel de răsuflătoare. O răsuflătoare termală. 

— Ce e asta? 

— O fisură în scoarța pământului care permite căldurii şi 
aburului din adâncuri să iasă la suprafață. O poți găsi cel 
mai adesea în oceane şi în zonele vulcanice. În cazul unui 
vulcan, se eliberează roci topite, care „răsuflă“ sub formă de 
lavă. Miezul pământului atinge temperaturi de aproape cinci 
mii de grade Celsius. 

Morgan scoase un fluierat uşor: 

— Fierbinte încărcătură! 

— Şi plină de forță! Însă noi nu am fost niciodată capabili 
să utilizăm nici miezul, nici presiunea. De-a lungul istoriei, 
oamenii au folosit energia geotermală naturală în situații 
limitate. Romanii, finlandezii, unele triburi nord-americane 
le utilizau pentru băi, încălzit sau prepararea hranei, însă ei 
exploatau izvoarele naturale geotermale. Şi noi avem azi 
nişte uzine care folosesc energia generată de aburi la 
încălzirea locuințelor şi la acționarea unor turbine. Grupările 
geotermale pentru încălzire şi răcire, deoarece aceasta este 
pe cât de nepoluantă, pe atât de ieftină. 

— Şi ce legătură are cu Arapahoe Junction? 


229 


— Nu ştiu! Încă mai caut. Du-te de-aici şi lasă-mă să lucrez. 
Cred că ajung şi acolo. 

— Ce altceva aş putea să fac? 

— Powers o tot ținea cu Lontana, nu-i aşa? L-au pierdut pe 
Lontana şi totul a mers aiurea. 

Morgan încuviință. 

— Şi spunea despre el că ar fi brazilian. I-am dat deja 
numele lui Galen, ca să se apuce să verifice. 

— Eu mă iau după propria mea deducție. Dacă el a avut 
legătură cu Fairfax şi Arapahoe Junction, atunci înseamnă 
că a făcut ceva legat de răsuflători. Voi revedea pasajele 
despre acest subiect să văd ce iese... Se încruntă, când pe 
ecran îi apărură rezultatele. Nimic! Am să încerc să caut 
vreo maşinărie... 

Morgan o urmări cu privirea mai multe minute, însă îşi 
dădu seama că uitase de prezenţa lui în cameră. leşi din nou 
afară, pe verandă şi se aşeză, cu ochii aţintiți asupra drumului. 
ÎI irita faptul că, în acest moment, contribuţia lui era una 
pasivă. Dorea să facă ceva. 

Însă aceasta urma să vină. O putea simţi venind. 

Iar până atunci el supraveghea şi aştepta... şi proteja. 


— Logan se află în oraş! spuse Betworth, în vreme ce 
mergea alături de Ben Danley către clădirea Capitoliului*. 
Tipul pune întrebări. Nimic agresiv, Danley. Însă fireşte că 
nu îl scăpăm din ochi. Ceea ce face Logan la suprafață este 
de obicei vârful unui aisberg. 

— Ce fel de întrebări? 

— Nu te enerva! Întreabă despre investigația FBI-ului cu 


* Denumire dată clădirii Parlamentului de la Washington (n. trad.). 

privire la Alex Graham. Este perfect logic, din moment ce 
femeia şi soţia lui sunt prietene atât de bune. 

— S-ar putea ca el să ştie ceva. 

Betworth clătină din cap: 

— S-ar putea să bănuiască ceva. Nimeni nu ştie nimic. Şi 
peste şapte zile oricum nu va mai conta. Aşa că linişteşte-te 
şi vezi-ți de treaba ta. Ţi-am spus-o doar fiindcă nu am vrut 
s-o afli de la altcineva şi să intri în panică. 

— Nu sunt panicat! Sunt îngrijorat! Întotdeauna m-ai 
subestimat. Eu sunt cel care a înființat Matanza. Am tot 
dreptul să fiu îngrijorat! 

— Bineînţeles că ai! Răzvrătirea neaşteptată a lui Danley 
îl surprinse pe Betworth. Păstrează limita. Autoîncrederea 
exagerată poate fi fatală. Cine s-a ocupat ca Matanza să 
activeze şi să se menţină? 

— Cred că ar trebui să o fac eu însumi. 

— Nu! Voi avea nevoie de tine la Z-3. În plus, tu eşti uşor 
de remarcat. S-ar putea să i se facă dor lui Andreas de tine şi 
să pună întrebări. 

— Atunci îl voi trimite pe Al Leary. Este un tip competent 
şi a mijlocit înțelegerea dintre Morales şi Matanza la Fairfax. 

— De când se află Morales pe listă, n-aş putea spune că 
gruparea îmi inspiră multă încredere. 

— Tipii nu trebuie să fie de încredere. Noi le dăm lor ceea 
ce vor şi ei ne dau nouă ceea ce dorim. Dacă nu ai nevoie de 
mine, voi pleca miercuri pentru Z-3. 

Betworth simţi un val de entuziasm. Urma să se întâmple. 
Muncise ani întregi, plănuise totul şi acum se afla aproape 
de țintă. 

— Dă-i drumul! Dacă apare vreo urgenţă, te țin la curent. 

— Ar fi mai bine să nu existe nicio urgență. 


231 


Suna aproape ca o ameninţare. Ei bine, ar putea rezolva 
asta mai târziu. Avea suficientă muniţie, pentru a-l păstra pe 
Danley pe linie. 

— Totul merge uns, mulțumită ție. Este uimitor ce poate 
realiza un bărbat inteligent. Se opri lângă treptele 
Capitoliului. Acum zâmbeşte şi fă-mi cu mâna, în semn de 
bun-rămas! Un foarte degajat rămas-bun. 

Privirea lui Danley se îndreptă spre capătul scării, unde 
Carl Shepard îi urmărea pe congresmeni: 

— Ce face aici? 

— Încearcă să strângă voturi pentru Andreas pe listele 
pentru protecţia mediului. Probabil că nu îi va succeda 
acestuia. Nu este pro-Andreas. 

— Mai poți spune asta încă o dată. Însă am auzit că a făcut 
treabă bună, îmbunătățind Homeland Security. 

— Aceasta e felia de tort. Serviciul de pază se află azi în 
mințile tuturor. Mediul este ceva mult mai dificil. Eu sunt 
singurul care poate obține acele voturi. Însă îi voi strânge 
mâna lui Shepard şi mă voi arăta impresionat cum se cuvine 
şi flatat de atenţia onorabilului vicepreşedinte. Apoi mă voi 
pierde în peisaj, cu camarazii mei din Congres. 

— Nu vei avea prea mult noroc în această privință. 

Avea dreptate, se gândi Betworth. Steaua lui se afla în 
ascensiune, nu la apus, şi nu exista niciun motiv pentru ca 
el să o lase să pălească. 

Am găsit! Alex puse hârtiile pe masă, în faţa lui Morgan. 
Poate! 

— Ei bine, asta-i clar! Morgan luă filele. Lontana? 

— Philip Lontana. Oceanograf brazilian. Foarte, foarte 
respectat în profesia sa. A făcut de toate — a scris rapoarte 
despre degradarea barierelor de recife, a căutat oraşe 
dispărute, a desenat hărți ale unor teritorii submarine 
necunoscute. Unul dintre proiectele sale favorite a fost studiul 
răsuflătorilor termale oceanice. 

— Şi unde ne duce asta? 

— Cu doi ani în urmă, a scris un documentar care s-a 
publicat în Nautilus. Este o revistă de specialitate destul de 
obscură, de aceea mi-a luat aşa de mult timp să dau de ea. Se 
pământului, prin crearea unor răsuflători ce ar putea fi 
controlate prin tehnologia sonică. Ar trebui elaborată o altă 
formulă matematică de fiecare dată când este necesară o 
inserţie, însă el era sigur că se află pe drumul corect. Lucra 
deja la un dispozitiv. Alex clătină din cap. Tipul era cu totul 
entuziasmat de perspectiva unei surse de putere nelimitate, 
ce ar fi schimbat modul în care trăim. 

— Sau modul în care murim. Nu s-a gândit la posibilitatea 
ca descoperirea sa să fie folosită drept armă? 

— El o menţionează, dar apoi trece peste orice fel de 
inconvenient, insistând că aceasta ar fi o sursă de energie ce 
ar putea salva planeta. Lasă Naţiunile Unite să aibă grijă de 
probleme. 

— Nu guvernul brazilian? 

— În mod cert, nu nutrește nicio afecțiune pentru guvernul 
brazilian. La începutul carierei sale a localizat un galion 
spaniol scufundat şi a trebuit să îi dea guvernului jumătate 
din taxa plătită găsitorului. Îndrugă verzi şi uscate o bună 
parte din articol despre drepturile de recuperare şi drepturile 
individului. Pare să fie un excentric. 

— Sau un sărit de pe fix? 

— Poate că da, dar unul remarcabil. Evident, însă, că lumea 
ştiinţifică nu l-a luat în serios. Există numeroase replici 
ulterioare la articolul său din partea altor oceanografi. Aceştia 
susțin că proiectul său ar fi imposibil, din moment ce miezul 
pământului se află la aproape şase mii de kilometri adâncime. 

— Nimic altceva? 

Alex clătină din cap: 

— Însă dacă toţi din mica lui lume i-au luat în derâdere 
munca, nu ar fi logic ca el să încerce să-i fie acceptată de 
către oricine altcineva? 

— Cineva ca Betworth, care este cunoscut ca unul dintre 
farurile strălucitoare din mediul surselor de lumină? Aşa că 
îl pune pe Lontana să lucreze în laboratoarele de la Fairfax. 
Evident cu ceva succes. 

Alex se încruntă: 

— Dar Powers spunea că l-au pierdut. Totul mergea prost, 
fiindcă ei l-au pierdut! 

— Atunci vom da noi de el. Dacă se mai află în viață. 
Morgan formă numărul de telefon al lui Galen. Am să văd 
dacă aceste noi informaţii ajută la ceva. 


234 


— Toate sunt doar presupuneri. 

— Le punem cap la cap. leşi afară, pe verandă, în vreme ce 
îi oferea lui Galen rezumatul celor descoperite. Încă n-ai aflat 
nimic altceva despre el? 

— Noi n-am dat peste articolul acela din Nautilus. Ştim 
însă că nu mai locuieşte în Rio. Lucrează dincolo de Nassau, 
în Bahamas. N-am reuşit să luăm legătura cu el. Un om de-al 
meu se află acum în drum spre Lontana. 

— Poate că nu mai trăieşte. Dacă Powers spunea că l-au 
pierdut, s-ar putea să însemne că tipii l-au lichidat. 

— Încetează să mai fii pesimist! Nu-mi place deloc cum 
sună. 

— Păi, atunci ar exista ceva în legătură cu care tu poți fi 
optimist. Vreau să îi dai de urmă lui Al Leary şi să vezi ce 
afli despre el. 

— Leary... Oh, vechiul tău contact de la CIA! Ce ai vrea să 
ştii? 

— Totul. Inclusiv numărul telefonului său mobil. 

— De ce? 

— Powers nu mi-a fost de prea mare folos. 

— Şi Leary va vorbi? 

— Oh, da! Sunt un pic furios pe el că m-a abandonat după 
treaba cu Fairfax. Va vorbi, fii sigur! 

— Presupun că tipul este pe deplin conştient de aptitudinile 
tale. Ce ar trebui să ştiu eu despre el? 

— Tipul este inteligent, bine educat, şi homosexual. Se 
află încă în cabinet, deoarece se gândeşte că este mult mai 
avantajos din punct de vedere politic pentru un bărbat 
ambițios din CIA. 

— Periculos? 

— Fără doar şi poate mortal, dacă este înghesuit în colț. 

— Atunci te vom lăsa pe tine să îl înghesui. Galen schimbă 
subiectul. Cum a mers treaba cu Logan? 

— Cum era de aşteptat. Cel puţin, se mişcă şi se agită. Ai 
mai auzit ceva de la el? 

- În prima seară. Zicea că oamenii nu vorbesc. S-ar putea 
să se datoreze faptului că e atât de multă tensiune din cauza 
atacurilor asupra ambasadelor, dar el spunea că are impresia 
că se loveşte de un zid. 

— Rahat! 

— A apărut iar pesimismul acela! Lui Logan nu îi plac 
zidurile. El are obiceiul să facă găuri în ele. Mi-a zis că o să 
te sune, dacă află ceva. Aşteaptă să îţi telefoneze. Galen făcu 
o pauză. Răsuflători termale. S-ar putea să fie o treabă urâtă, 
cu maimuțe de jur împrejur. 

— Nici pe jumătate la fel de rea ca încercarea de a ajunge 
la puterea miezului pământului. Cine dracu” ştie la ce va 
duce asta?! Toată magma aceea... Cum se simte Elena? 

Galen chicoti: 

— Rocile topite te fac să te gândeşti la Elena? 

— Există oarecari asemănări. Dar vreau cu adevărat să aflu 
dacă vei fi disponibil, în caz că voi avea nevoie de tine. 

— Poate! De ce nu vii tu s-o întrebi? 

— Vorbesc serios. S-ar putea să doresc să o aduc pe Alex 
la voi. Nu vrea să se ducă la Logan, şi asta din cauză că ştie 
că el va ridica ziduri în jurul ei. 

— Nu o pun în pericol pe Elena, Morgan! 

— Întreab-o! Ea ştie ce înseamnă să fii urmărit şi fugar. 

Galen vorbi după o scurtă pauză: 

— Alex va veni? 

— Poate nu se va ajunge aşa departe. Se apropie însă 
momentul în care eu voi reprezenta un pericol mai mare 

pentru ea decât Jurgens sau Betworth. Alex nu va putea 
rămâne cu mine. 

— O s-o întreb. Nu îți promit nimic. 

Galen închise. 

Fără promisiuni, dar Galen o va face. Elena era altă 
problemă. Ea era dură, protectoare cu Galen şi ura curajul 
lui Morgan. El trebuia să aştepte şi să vadă ce era de făcut. 

— Locuinţa de bază a lui Lontana este Nassau! îi spuse lui 
Alex când reveni în casă. Galen a trimis un om într-acolo, ca 
să-l localizeze. 

— Asta-i grozav! Ea se uită la computer. Mă întreb dacă ar 
trebui să accesez un alt site şi să văd dacă... 

— Nu! Tonul lui era categoric. Ai făcut destul. De ce nu te 
odihneşti? 

— Sunt prea în priză! 

— Atunci aş putea să profit de avantajul acesta. Se îndreptă 
spre colțul camerei şi luă geanta ei de voiaj. Dacă îți instalez 
echipamentul de developare, ai să developezi fotografia pe 
care i-ai făcut-o bărbatului care a ieşit în fugă din locuința 
lui Powers? 

— Dar tu credeai deja că ştii cine este, nu-i aşa? 

— Vreau să fiu sigur. Ai vrea s-o faci? 

— Instalează echipamentul, zise Alex. 


— Habar n-am dacă vei reuşi să spui cine este! Alex îşi 
ştergea mâinile cu prosopul. Toată faţa îi este acoperită de 
sânge. 

Morgan se uită în jos, la fotografie. 

— Ştiu cine este. 

Ochii lui Alex se îngustaseră: 

— Runne? 

Judd încuviință. 

— Însă tu ai dreptate. Nimeni altcineva nu ar putea spune 
cine este. Şi s-ar putea să ai nevoie să-l recunoşti. Îşi luă 
blocul de desen. Creionul i se mişcă repede pe hârtie. Acesta 
este Runne! 

Alex avea în față chipul unui tânăr bărbat chipeş, cu ochii 
de un negru intens, buze senzuale şi o expresie aşa de agitată, 
de parcă stătea să sară din pagină. 

— Ai făcut schița aceasta incredibil de repede. 

— Aş putea să o fac şi în somn. M-am obişnuit să-l desenez. 
Poți spune că a devenit subiectul meu preferat de multă 
vreme. Judd zâmbi. Cu excepţia ta! 

— Ochii îi sunt puţin oblici. Este asiatic? 

— Jumătate coreean, jumătate american. 

— Pare... pare torturat. 

— Chiar este. Îşi luă schița înapoi. Acum aceasta nu mai 
corespunde realității. Pare că a fost rănit în obraz şi în buză. 
Este probabil să aibă cusături. El modifică schița pentru a 
reflecta rănile. Cam atât pot face. Dacă vezi pe cineva care 
arată astfel, să fugi ca de dracu”! 

— Este ceea ce ai face tu? 

El încuviință. 

— Deoarece îţi este frică? 

— Da! 

Ea îi studie fața: 

— Nu te cred. 

— Runne mă vânează de multă vreme. De ce altceva aş 
vrea să mă ascund, decât de el? 

— Tu să-mi zici de ce! Ea zâmbi strâmb. Dar nu îmi vei 
spune, nu-i aşa? Aceasta ar însemna să micşorezi distanța. 
Se întoarse şi se îndreptă spre plita de campanie din partea 
cealaltă a camerei. Mă duc să-mi fac nişte cafea tare. Vrei şi 
tu una? 

— Cred că da. 

Judd o urmări cu privirea, în timp ce ea se mişca prin 
bucătărie. Trecură câteva minute, înainte ca Morgan să 
rostească brusc: 

— Are doar douăzeci şi doi de ani! 

— Am auzit că șerpii cu clopoței sunt dotați cu venin încă 
de la naştere. Îi întinse ceaşca. Am văzut ce i-a făcut soției 
lui Powers. Nu-mi vine să cred că simţi milă pentru el. 

— Dar nu simt. Presupun că este empatie. Mă uit la el şi 
mă văd pe mine. Ştiu care îi va fi mişcarea următoare, 
deoarece aşa aş proceda şi eu. Privea spre ceaşca de cafea pe 
care o ţinea în mână, fără să o vadă. Îl cheamă Runne Shin. 
Este fiul nelegitim al unei prostituate americane şi al lui Ki 
Ho Shin, un general nord-coreean. 

Ea îngheță: 

— Generalul nord-coreean pe care ai fost trimis să îl ucizi! 

— Generalul pe care l-am ucis. Judd duse ceaşca la gură. 
Nu aveam nicio reținere legată de misiunea mea. Shin era 
un antiamerican convins. Nu numai că se implicase în 
numeroase abuzuri împotriva drepturilor omului, dar se afla 
şi în spatele taberelor de antrenament ale teroriștilor, din 
apropiere de Pyongyang. Runne s-a aflat acolo de când avea 
paisprezece ani şi a stat până aproape de nouăsprezece. Înainte 
de asta trăise la Tokio, cu mama lui. Acesteia nu i s-a mai 
permis să îşi reia ocupația, după ce devenise mama fiului lui 
Shin, însă nu avea prea mult de-a face cu el. Evident că Shin 
a ţinut-o docilă şi cooperantă cu droguri, până a înghiţit o 
supradoză, când Runne avea cincisprezece ani. Vizitele 
tatălui său au fost farurile călăuzitoare ale vieții lui Runne 
şi, când acesta a hotărât să îl ia pe Runne în Coreea de Nord 
pentru a-l antrena, fiul a fost mai mult decât dornic să se 
ducă. Morgan zâmbi sardonic. A devenit elevul unei 

celebrități şi, ca atare, trebuia să fie obişnuit cu aşa ceva! 
Când avea nouăsprezece ani, tatăl său s-a gândit că ar trebui 
să se întoarcă la Tokio, la o universitate americană de acolo 
şi să absoarbă puţină ambianţă roşie, albă şi albastră*, înainte 
să îl expedieze în State. Se îmbibase cu prea multă 
propagandă şi entuziasm politic în tabăra de antrenament 
care ar fi țâşnit din el ca puroiul dintr-un buboi dureros. 

— Entuziasm politic. Terorism? 

— Oh, da! L-a transformat într-o formidabilă maşină de 
ucis. Se descurca excelent cu explozibilele şi era magnific 
cu o puşcă. Doborâse cu succes patru ținte pe când avea 
şaisprezece ani, însă prefera cuțitul pentru aruncările de 
aproape. 

— Cum ai aflat toate acestea despre el? 

— Nu am putut ajunge la tatăl lui, era prea bine păzit, aşa 
că trebuia să găsesc o modalitate de a pătrunde pe dedesubt. 
M-am dus la Tokio, la universitatea unde studia Runne, şi 
m-am înscris la acelaşi curs de artă pe care îl frecventa el. 
Aşa ne-am cunoscut. 

— Artă? 

El ridică din umeri: 

— Runne are o pasiune pentru asta. Tatăl său deținea una 
dintre cele mai minunate colecţii de artă din Est şi presupun 
că el dorea să îşi imite tatăl în toate privinţele. Puştiul era un 
pictor execrabil, dar el se considera minunat. Şi eu i-am întărit 
aprecierea. Este uimitor cât de repede se poate forma o 
legătură când se bazează pe ego. 

— Şi el a fost impresionat de munca ta! 

— N-am spus că el era întru totul egocentric. Ridică din 
umeri. Era tânăr şi nerăbdător şi îmi amintea de mine însumi, 


* Aluzie la culorile drapelului american (n. trad.). 

când mi-am început activitatea în armată. Drace, mi-a... 
plăcut de el! 

— Dar tu l-ai folosit! 

Judd încuviinţă. 

— Am aflat că Runne se ducea în Coreea să îşi viziteze 
tatăl. Urmau să meargă la vânătoare şi Runne era foarte 
entuziasmat. Tatăl său aranja uneori vânători foarte speciale 
în ţara lui. 

— Speciale? 

— Prizonieri politici. Niciunul important. Niciunul căruia 
să i se simtă lipsa. 

— Încântător! zise Alex dezgustată. 

— Am aflat exact unde şi când se întâlneau. Am fost acolo 
înaintea lor şi mi-am plasat glonțul. Nu l-am mai văzut 
niciodată pe Runne. 

— Dumnezeule! 

— Era misiunea mea! Vocea îi deveni aspră. Trebuia să 
găsesc o cale să ajung la țintă. 

— Dar nu l-ai ucis şi pe Runne. 

— El nu era treaba mea! 

Alex clătină din cap: 

— Nu m-am gândit că acesta ar fi motivul. 

— Crezi că mă simţeam vinovat pentru că îl trădasem pe 
Runne? 

— Poate doar parţial. Tu ce părere ai? 

— Consider că a fost mult mai mult egoism. Aşa cum 
spuneam, m-am văzut în el pe mine însumi. Dacă l-aş fi 
doborât şi pe el, mi s-ar fi părut că seamănă cu o sinucidere. 

— Tu nu ai nimic din el. 

— De unde ştii? Spuneai că nu vreau să te las aproape de 
mine. 

— Ajung eu şi acolo. Este doar ceva mai greu. Runne e cel 
despre care ziceai că adoră să ucidă? 

— Da. M-am dus la vânătoare cu el de două ori, dar nu 
pentru prada lui preferată. 

Alex sorbi din cafea. 

— Şi cum a aflat Runne că tu eşti cel care i-a ucis tatăl? 

— Presupunerea mea este că Betworth i-a pus pe cei de la 
CIA să-l înşface şi să îi spună totul, după ce am scăpat din 
capcana pe care mi-au întins-o. Probabil că Al Leary l-a adus 
aici, procurându-i documente şi o misiune. Reprezenta 
unealta perfectă. Posedă toate abilitățile necesare, ura şi 
dorința obsesivă de a-şi ucide ţinta. 

— Iar acum Betworth l-a pus să lucreze pentru el. 

— Însă lui Runne nu îi place să fie la mâna nimănui. Tipul 
e un ticălos arogant. Morgan zâmbi. Era cât pe-aci să mă 
prindă, de vreo două ori, dar eu mi-am dezvoltat o abilitate 
nouă, ca să nu mă mai îngrijoreze tipul: pot să îl simt. 

Alex se înfioră: 

— Asta nu este ceva pe care să te bizui. 

— Uneori este singurul lucru pe care mă pot bizui. Bătu 
uşurel în foaia desenată. Ţine-l minte! El nu se va opri. Nu 
va ezita. Nu va lăsa pe nimeni să îi stea în cale. 

— La fel ca tine? 

— La fel ca mine! spuse el, calm. Acum ai obținut 
descrierea. 

— Ei bine, nu eşti aşa. Nu ştiu ce legături sucite vă leagă 
pe voi, însă nu cred că mi-ai relatat totul. Poate că la un 
nivel subliminal tu îţi doreşti să îl salvezi pe feciorul ăsta de 
târfă. 

— Nu sunt un misionar, Alex! 

— Dar nu eşti nici Runne. Nu erai un puşti când te-ai înrolat 

în armată ca să vezi lumea. Nu mai eşti nici bărbatul care l-a 
împuşcat pe Ki Ho Shin. Te-ai schimbat, ai făcut progrese. 

Judd zâmbi batjocoritor: 

— Pari afurisit de sigură. 

— Chiar sunt sigură. Se duse spre el, îşi sprijini capul pe 
pieptul lui şi şopti: Trebuie să fiu sigură! 

El rosti liniştit: 

— Nu-mi face asta! 

Alex se lipi de el: 

— Tu ai început. Trăieşte fiecare minut... 

— M-am răzgândit! 

— Prea târziu. 

Mâinile lui o cuprinseră strâns pe după umeri. 

— Ascultă-mă! Nu am de gând să plusez! 

— Încerc să remediez lucrul ăsta. 

— Fir-ar să fie, Alex, doresc să rămâi în siguranță! Vocea 
îi deveni aspră. Eu nu sunt în siguranță. Nu voi oferi niciodată 
siguranţă! Nici mie, nici altcuiva! 

— Fiecare se ocupă de propria-i siguranță. Îl sărută pe 
bărbie. Ducă-se învârtindu-se siguranţa asta! Tot ce vreau 
de la tine este un pic de camaraderie şi o minciună afurisit 
de mare. Mă voi ocupa eu de restul. 

— Nu asta este tot ce vrei de la mine. Tu îţi doreşti un 
bărbat cum eu nu voi deveni niciodată. Vrei un erou. Asta ai 
tot căutat de la moartea tatălui tău. Iată de ce tot încerc să... 
Oh, drace! Braţele lui îi înlănțuiră trupul. Este o greşeală. Te 
voi face să suferi. 

Ea îi trase capul în jos: 

— Nu şi dacă vei rămâne în viață... 


* 


— De ce? Morgan privea în întuneric. Este o greşeală 
imensă, Alex! 

— Nu gândeai astfel când m-ai convins că a mă culca cu 
tine era cel mai înțelept lucru pe care îl puteam face. 

— Pentru numele lui Dumnezeu, sunt un tip ciudat! N-ar 
fi trebuit să mă asculți. 

— Ar fi însemnat să închid după o uşă zăbrelită o grămadă 
de plăcere. Ea îşi frecă obrazul de gâtul lui. Şi nu te-aş fi 
ascultat, dacă nu mi-aş fi dorit şi eu acelaşi lucru. 

— Nu este ceva de durată. Aceasta este doar ceva... 

— ... minunat! Şi încetează să mă tot avertizezi! Eu voi 
notărî cât de temporar va fi, la momentul potrivit. Se ridică 
într-un cot şi îl privi. Hei! Suntem grozavi împreună. De ce 
nu te relaxezi şi nu te bucuri? 

— Pentru că tu nu eşti... tu vei suferi! Am avut grijă de tine 
şi am observat cât de vulnerabilă poți fi. Nu pot rămâne, 
dacă... 

— Ai început să mă plictiseşti! Se întinse deasupra lui. Şi 
am obosit să fiu agresivă. Nu îmi stă în fire. 

O clipă, Judd o privi încruntat, apoi un zâmbet uşor îi 
destinse buzele: 

— Pe dracu” nu îţi stă! Se răsuci şi ajunse deasupra ei. 
Plictisită? Ce mai provocare! Îţi arăt eu ție plictiseală... 


Galen sună în dimineața următoare: 

— Lontana se află pe undeva, prin mijlocul Oceanului 
Atlantic. 

— Mort? 

— Nu! Pe goeleta lui cu fund mare, Last Home. Omul meu, 
Coleman, spune că a venit la Nassau direct de la Fairfax, cu 
câteva luni în urmă, şi a pornit la drum în aceeaşi zi. Tipul se 
grăbea de parcă îl mânau toți dracii din iad şi nimeni nu l-a 
mai văzut de atunci. 

— Nu are radio? 

— Ba da, dar nu îl foloseşte. Aş spune că tipul fuge. Nu îl 
poți acuza că s-a cărat în largul mării. 

— Dar echipajul? 

— De obicei, are trei oameni, dar niciunul dintre ei n-a 
scos un cuvânt. Au fost împreună cu el timp de mulți ani şi 
nu pare probabil ca aceştia să fi dezertat. 

— Nu are prieteni sau asociați? Nu vorbeşte nimeni? 

— Nu suntem noi primii care s-au dus acolo să scor- 
monească tufişurile, încercând să dea de el. Însă îți garantez 
că am fost cel puţin abuzivi. Vreo câţiva dintre prietenii lui 
Lontana au devenit suspicioşi şi nu au încredere în nimeni. 
Însă Coleman a prins un fir. Lontana are un copil adoptiv, o 
fiică, Melis Nemid. De obicei, lucrează împreună, dar 
Coleman a auzit că ea s-a întors în insula lor din Antilele 
Mici. 

— Crezi că Lontana ar putea fi cu ea? 

— Posibil. Sau poate că ea ştie ceva. 

— Dacă ştie, Betworth o va ucide. Indiferent cum a găsit-o 
Coleman, şi oamenii lui Betworth vor da de ea. 

— S-ar putea să nu fie aşa de ușor. Ei locuiesc pe o insulă 
cumpărată cu banii primiţi ca recompensă pentru recuperarea 
acelui galion spaniol. Este dificil de ajuns acolo. Sunt 
înconjurați de stânci, cu excepţia unui golf, şi acesta este 
baricadat cu plase. 

— Poftim? 

— Fiica lui studiază şi antrenează delfini. Are nevoie de 
plase ca să țină prădătorii departe de zona lor. 

— Umani la fel ca prietenii noştri peşti! Lontana trebuie să 
se fi băgat până la gât în şmecherii murdare, dacă nu vrea să 
aibă de-a face cu prădătorii! Morgan făcu o pauză. Are vreun 
telefon? 

— Da, unul prin satelit, dar va trebui să o suni la căsuţa 
vocală. 

— Dă-mi numărul. Judd îşi notă numărul în josul unei 
pagini. Îi voi telefona şi am să văd dacă îi pot lăsa un mesaj, 
să mă sune ea pe mine. 

— Mult noroc! Între timp, îi voi spune lui Coleman să 
continue treaba. 

— Cine trebuie să îţi telefoneze? îl întrebă Alex pe Morgan, 
când acesta închise. 

— Fiica adoptivă a lui Lontana, Melis Nemid. Se află pe 
una din insulele din Antile, unde studiază delfinii. 

— Şi tatăl s-ar putea să fie cu ea? 

El dădu din umeri : 

— Cine ştie? Dacă s-a văzut cu el înainte de a-şi fi scos 
vasul în larg, după ce s-a întors din Fairfax, s-ar putea să fie 
cu ea. Sau poate că ea ştie ceva despre ceea ce ne interesează 
pe noi. 

— Lasă-mă pe mine să o sun. 

— De ce? 

— Intimidez mai puţin. 

El zâmbi: 

— Doar pe oamenii pe care nu îi cunoşti. 

— Lasă-mă să încerc! 

— Nu-i mare scofală, iar eu cred că am ceva de făcut pe 
aici prin preajmă. Îi dădu telefonul şi numărul. Eşti invitata 
mea. Galen spunea că trebuie să îi laşi un mesaj la căsuţa 
vocală. Ce ai de gând să îi spui? 

— Adevărul. Ce s-a întâmplat la Arapahoe Junction. Că 
nouă ne este teamă de ceea ce urmează să se întâmple. Ce 
altceva aş mai putea să îi spun? Dacă îi pasă, ne va telefona. 
Dacă nu, nu ne rămâne prea mult de făcut. 

— Exceptând luatul cu asalt al insulei şi răpirea delfinilor. 

— Se pare că nu dai greş în problema răpirilor. Ea formă 
numărul. Cred că voi trece cu vederea această opţiune. 


Patru ore mai târziu, pe Alex o căută Melis Nemid. 

Morgan îi întinse telefonul: 

— Se pare că tipei îi pasă... Sper! 

— Alex Graham! zise ea în telefon. 

— Phil nu este de acuzat, spuse Melis Nemid. El nu ştia ce 
intenționau ei să facă. N-a ştiut nimic despre asta. 

— Phil? 

— Philip Lontana. N-a ştiut. Nimeni nu îl poate acuza pe 
el pentru... Desigur că ei o pot face. Nimeni nu îl va crede. 
Intenţionau să încerce să îl răstignească. 

— Se află acolo, cu tine? 

— Crezi că ţi-aş fi spus, dacă era aici? De unde să ştiu eu 
că nu ai vreo legătură cu acel artist plastic duşmănos, despre 
care Betworth spunea că l-a angajat? 

— Dacă ai fi urmărit ştirile, ar fi aflat că sunt o fugară 
urmărită. 

— Nu mă uit la ştiri. Iar tu ai putea să fi făcut o înţelegere. 

— Asta e adevărat. Dar nu am făcut-o şi, dacă tu nu mă 
ajuţi, vei fi răspunzătoare pentru orice se va mai întâmpla. 

— Nu încerca să îmi pui mie în cârcă vinovăția. Tot ce 
vreau este să fiu lăsată în pace. 

— Asta îşi doreau şi oamenii de la Arapahoe Junction. 

— Nu a fost vina lui. 

Alex nu ajungea nicăieri în felul acesta. Trebuia să caute 
o fisură în armură. 

— Te pot înţelege de ce vrei să fii lăsată în pace. Eşti om 
de ştiinţă, nu-i aşa? Studiezi delfinii? 

— Da. 

— Am o prietenă, Sarah, care are un câine pentru căutare 

şi salvare. Monty se numeşte şi este minunat. Uneori mă 
gândesc că îl îndrăgesc mai mult decât pe majoritatea 
oamenilor. Poate că şi tu simți la fel. 

— Să înțeleg că încerci să mă înmoi? Rămase tăcută un 
moment. Dacă mai vrei să discuţi cu mine vino pe insulă. 

— E dificil pentru noi să călătorim, îți dai seama. S-ar putea 
să fie imposibil. 

— Atunci las-o baltă. Este dificil şi pentru mine. Nu îmi 
pasă de problemele tale. Îmi pasă de Phil. Şi trebuie să îţi 
văd fața. 

— Cum naiba îţi închipui că vom ajunge acolo? Nu ne 
putem mişca de capul nostru. 

— Veniti pe insulă! Închise telefonul. 

— Vrea să ne ducem la ea, îi spuse Alex lui Morgan. Şi mă 
gândesc că această călătorie s-ar putea să merite efortul. N-a 
vrut să spună dacă Lontana se afla acolo, dar a fost foarte 
precaută. Am putea aranja să ajungem la ea fără să fim prinşi? 

— Este riscant. 

— Ştiu că este riscant. Crezi că sunt idioată? O putem face? 

Judd se gândi câteva clipe: 

— Cu Galen şi Logan înlăturând toate piedicile, am avea o 
şansă să ne putem strecura până acolo. Dar ar fi mai bine să 
rămânem aici, unde suntem al naibii de în siguranță. 

— Şi vom rămâne în siguranță, până în momentul când 
tipii vor arunca în aer un alt baraj şi vor ucide şi mai mulți 
oameni. Hai să mergem acolo! Dacă ştie ceva despre orice 
ne poate ajuta, atunci treaba merită efortul. Alex îşi umezi 
buzele. Îţi aminteşti când mi-ai povestit despre pre- 
sentimentul pe care îl ai, când Runne se află aproape? Ei 
bine, în felul acesta simt eu în legătură cu Z-2, sau Z-3, sau 
orice o fi: urmează să se întâmple. Şi urmează să se întâmple 
curând! 

— Tu propovăduieşti celor convertiți! Eu n-am făcut decât 
să îți menționez posibilele urmări. Şi mă gândeam că poate 
n-ar trebui să mergi acolo singură. Ai putea să te duci la 
Galen şi Elena şi să... 

— Nu! 

Judd oftă: 

— Aşa m-am gândit şi eu. ÎI voi suna pe Galen. 


Casa Albă 


— Nu mănânci? Andreas îi zâmbi lui Chelsea pe deasupra 
sfeşnicului de pe masă. Fred se va supăra şi mă va învinovăţi 
pe mine. Întotdeauna crede că este vina mea, când tu nu ai 
poftă de mâncare. 

— Nu mă surprinde. Şi de ce nu ar trebui să fie şi acum 
vina ta? 

El puse încet furculița pe masă şi se lăsă pe spătarul 
scaunului: 

— N-ai vrea să îmi explici această remarcă? 

— Nu în mod special. Luă o înghiţitură de vin. E cazul să 
am propriile mele secrete. De ce ar trebui să îţi fac confidențe? 
La urma urmelor, noi suntem căsătoriți doar de un deceniu 
sau cam aşa ceva. 

Era sclipitoare, caustică şi trebuia să fie atent. 

— Ai vrea să îmi faci plăcerea să îmi spui tu cu exactitate 
de câtă vreme suntem căsătoriți? Eu o ştiu până la ultima 
clipă. O privi direct în ochi. Deoarece fiecare clipă a însemnat 
o bucurie. 

Ea îşi întoarse, în cele din urmă, privirea. 

— Fir-ai afurisit! De ce trebuie să fii mereu aşa de al naibii 
de sincer? Nu este corect! 

— Eşti furioasă pe mine. Pot să te întreb de ce? 

— Nu m-am gândit că va fi chiar aşa, când tu alergai după 
preşedinţie. Ştiam că trebuie să fie cumplit şi eram dornică 
să o pornesc la drum lung. Dar nu cunosc pe nimeni din țară 
care să fi crezut că tu eşti un fel de Dumnezeu. Andreas arată 
cu degetul şi se aprind luminile! Atinge un copil şi foamea 
dispare! 

— Ce tot spui acolo? 

— Tu ce crezi? Ochii ei străluceau, plini de lacrimi reţinute. 
Sunt speriată de moarte. Din 11 septembrie tu însemni prea 
mult pentru prea mulți oameni. De aceea Matanza este aşa 
de hotărâtă să te ucidă. Ei pot face să sară în aer întreaga 
țară, asasinându-te. 

— Oamenii lui Cordoba doar amenință, Chelsea. Am fost 
ameninţat şi înainte. 

— Dar el s-a apropiat prea mult. Dacă nu ar fi fost aşa de 
aproape, nu ar fi trebuit să te guduri pe lângă Nancy Shepard 
pentru mine. 

— lartă-mă, dar nu ştiu la ce te referi. 

— Să nu îndrăzneşti să fii evaziv! Ştiu foarte bine că i-ai 
spus să îmi ceară să ţin cuvântul de deschidere la Fundația 
Naţională pentru Copiii Abuzaţi, la Pittsburgh. Credeai că 
nu voi ghici? 

— Nu, dar am sperat că vei pretinde că nu. 

— De ce? 

— Fiindcă astfel ar fi fost mai uşor pentru amândoi. 

— Nu mă duc nicăieri. Îi voi spune să îşi găsească pe 
altcineva. 

El clătină din cap: 

— Te vei duce la Pittsburgh. 

— Nu am de gând să te părăsesc. 

— Te vei duce. Andreas zâmbi. Deoarece, dacă nu o faci 
tu, îi voi spune lui Nancy Shepard că voi ţine eu discursul de 
deschidere. Voi călători în toate marile oraşe din Northeast. 
Voi vorbi la centrele de întruniri şi la cele pentru întreruperea 
sarcinilor. Voi strânge mâini şi voi merge... 

— Nu! 

— Alege! Tu sau eu. 

— Aici eşti în siguranță. 

— Nicăieri nu eşti absolut în siguranță, Chelsea! 

— În regulă, ştiu asta. De ce crezi că nu ne-am certat, când 
ai trimis copiii de aici? Însă tu eşti mai în siguranță aici. 
Keller poate ţine sub control serviciile de securitate, atâta 
vreme cât tu nu părăseşti zonele tale familiare. 

— Tu sau eu? 

— Fir-ai afurisit să fii! Trase adânc aer în piept. Eu! 

— Vei face o treabă minunată, dragostea mea. 

— Da, voi face! Vocea îi tremurase uşor: Să nu îndrăzneşti 
să îi laşi să te ucidă şi să te transforme în martir, cât timp 
sunt eu plecată! Ştii că arăt îngrozitor în negru! 

Plasa uriaşă era întinsă dintr-o parte într-alta, de-a 
curmezişul întregii deschideri a golfului, la un metru şi 
jumătate înălțime față de suprafaţa apei. 

— Şi acum ce ne facem? murmură Alex. Tăiem plasa? 

Morgan negă clătinând din cap: 

— Aşteptăm. Opri motorul vedetei rapide. Tu i-ai telefonat 
şi i-ai lăsat un mesaj pe robot că venim. E rândul ei la mutare. 

— Ne-am putea învârti pe aici între timp. Privi spre casa 
mică din lemn şi piatră cățărată pe mal. Hristoase, era un loc 
absolut minunat: apa de un albastru de opal, munții verzi şi 
briza tropicală legănând copacii! Arăta ca o carte poştală 
ilustrată. Nu am văzut niciun semn de agitație. Poate că ar 
trebui să încercăm să strigăm sau să facem... E cineva acolo! 

O femeie apăruse din spatele casei şi se îndrepta spre dig. 
Cel puţin aşa i se părea, că era o femeie. Purta pantaloni 
scurți kaki, un tricou şi era desculță. Era mică de statură, 
avea o constituție delicată şi un păr blond strălucitor, aşa 
cum au de obicei copiii mici. Însă nu exista nimic fragil sau 
neîndemânatic în felul în care sări în barca cu motor de lângă 
dig şi se avântă în larg. Femeia dovedea pricepere, putere şi 
vitalitate în felul în care pilota barca spre ei, ca scăpată din 
puşcă. 

Opri la vreo douăzeci de metri de cealaltă parte a plasei şi 
îi studie. 

Era fenomenală, îşi dădu seama Alex. Avea în jur de 
douăzeci şi cinci de ani. Ochii negri, uriaşi şi trăsăturile 
combinau gingăşia şi cutezanţa într-un chip remarcabil. 
Cutezanţa era categoric predominantă în privirea rece pe care 
i-o aruncă lui Alex. 

— Alex Graham? 

Alex încuviință. 

— Nu arăţi ca în fotografia pe care au difuzat-o cei de la 
CNN. 

— Doamne, sper că nu! Tu eşti Melis Nemid? 

Femeia dădu din cap afirmativ. 

— Atunci cum de ştii dacă arăt sau nu ca la CNN? Am 
înţeles că nu urmăreşti ştirile. 

— Nici nu o fac. Dar trebuia să mă asigur că tu eşti cine 
spui că eşti. 

— Eşti satisfăcută? 

-Că eşti Alex Graham şi că ţi-ai vârât dosul în necaz? Îi 
privi pe Morgan. Dar s-ar putea să te afli într-o companie 
proastă. 

Alex scutură din cap: 

— Aş fi fost într-o belea cu mult mai mare dacă el nu mi-ar 
fi stat prin preajmă. 

— Ah, adevărul, în cele din urmă! murmură Morgan. 

— Nu am încredere în niciunul dintre voi. Melis rămase 
tăcută o clipă şi apoi dădu din umeri. Dar nu prea am de ales. 
Porni barca şi se apropie încet de plasă, navigând pe lângă 
aceasta până când ajunse la un punct aflat la câțiva metri de 
locul în care aşteptau Alex şi Judd. Melis se aplecă peste 
marginea bărcii şi o clipă mai târziu o porțiune de zece picioare 

de plasă căzu la suprafaţa apei. Porneşte motorul şi apoi 
opreşte-l, când ajungi la plasă şi lângă țărm! strigă ea. 

Morgan se supuse. În clipa în care ei se aflau de partea 
cealaltă a plasei, Melis o agăţă şi trase de funia care atârna 
de aceasta, ca să o ridice aşa cum fusese. Apoi întoarse barca 
şi goni spre țărm. 

— Să presupun că asta înseamnă să o urmăm? Judd porni 
motorul. Poate că da. Ce primire călduroasă! 

Melis Nemid îşi legase deja barca şi se îndrepta spre casă, 
când Alex şi Judd se opriră lângă dig. Le aruncă o privire 
peste umăr: 

— Haideţi! Nu pot sta toată ziua la dispoziţia voastră. Am 
multă treabă de făcut. 

— Scuze. Morgan o ajută pe Alex să coboare din barcă. 
Nu ne supărăm, dacă începi fără noi. 

Ea îl privi cu răceală: 

— Nu-i deloc amuzant. Nimic nu este. 

— Noi ştim asta mai bine decât tine. Alex o privi în ochi. 
Şi nu avem de gând să ne lăsăm alungați sau intimidaţi de 
mojicie sau proastă dispoziţie. Am venit cu un motiv: să ne 
dai informaţia aceea, altfel nu ar fi trebuit să ne laşi s-o facem. 
Acum am putea continua cu asta, domnişoară Nemid? 

Ea clipi şi apoi un zâmbet larg îi deschise buzele. 

— Poate că am încredere în voi... Un pic. Cel puţin tu nu 
mănânci rahat! Spuneţi-mi Melis. Se întoarse şi intră pe uşa 
din față. Intraţi să bem un ceai cu gheaţă. 

— Am prefera mai degrabă să avem discuţia aceea cu tine, 
spuse Morgan, în vreme ce o urma în casă. Şi cu Philip 
Lontana. 

— Atunci vei fi dezamăgit. Nu v-am spus niciodată că el 
s-ar afla aici. Se îndreptă spre bucătărie şi deschise uşa 

frigiderului. Aşa că hai să bem un ceai cu gheață. Drumul 
înapoi spre Tobago este lung şi afară e cald. 

— Mulţumim! spuse Alex. Nu avea de gând să se dea 
bătută, oricâtă amabilitate i s-ar fi oferit. Dacă nu este aici, 
atunci unde se află? 

— Undeva prin Azore, cred. Melis turnă ceaiul şi aşeză 
paharele pe bar, în faţa lui Alex şi a lui Morgan. Sau poate că 
în Insulele Canare. Oricum, nu puteţi intra în legătură cu el. 
Lăsaţi-o baltă. 

— Nu putem s-o lăsăm baltă! ripostă Morgan. S-ar putea 
să ştie ceva ce ne este necesar. 

— Nu îl puteţi vedea, repetă ea. Discutaţi cu mine. I-am 
spus să dispară şi dispărut să rămână. De obicei, Philip nu 
îmi acordă prea multă atenție, dar de data aceasta m-a ascultat. 
S-a speriat zdravăn la Fairfax. 

— De ce? 

— Tu de ce crezi? Era vârât în asta până peste cap. Crezuse 
că urmează să salveze lumea, şi a descoperit că fusese mințit. 
Este o minune că a reuşit să scape cu viaţă. Phil a fost 
întotdeauna transparent ca sticla. 

— A aflat despre Arapahoe Junction? 

— Nu! Tonul vocii îi devenise tăios. Niciunul dintre noi 
nu ştia că aparatul lui termal-sonic fusese utilizat acolo. Asta 
până când ne-ai lăsat tu acel mesaj telefonic. Philip bănuia 
doar că invenţia sa s-ar putea transforma într-o armă în loc 
de energie geotermală. 

— Oamenii de ştiinţă spuneau că un seismograf a înregistrat 
un cutremur de pământ la barajul Arapahoe. Ar fi putut acesta 
să fie provocat de aparatul lui Lontana? 

Melis încuviință: 

— Din punct de vedere teoretic. Îşi scutură capul. Nu, 
aceasta este expresia pe care Phil obişnuieşte să o folosească 

atunci când nu vrea să înfrunte adevărul. La dracu”, da, putea 
să provoace un cutremur de pământ! Unul suficient de 
puternic ca să aibă impact asupra barajului. Nu-ţi povestesc 
de câte ori mi-a spus Phil ce grijă avusese ca să efectueze 
probe tehnice pentru a contracara un asemenea efect. 

— Evident că nu a manifestat aceeaşi grijă la Fairfax. 

— Pentru o lungă perioadă de timp, a fost absorbit de 
cercetare şi nu a dat prea multă atenţie la ce se petrecea în 
jurul lui. După ce a lucrat acolo o vreme, a început să îşi 
piardă treptat încrederea în Betworth şi Powers, şi în ceilalți 
oameni care veneau şi plecau. Aşa că într-o noapte, cu 
aproape trei luni în urmă, şi-a luat însemnările, a distrus 
prototipurile pe care le realizase la Fairfax şi dus a fost. 

— Mă surprinde că l-au lăsat să plece. 

— S-a dovedit mai inteligent decât credeau ei. Phil este un 
pic excentric şi asta a păcălit o mulțime de oameni, care l-au 
considerat profesorul tipic, distrat. Uneori, Phil se pierde 
complet în lumea lui. 

— Pariez că ție nu ți se întâmplă asta. De ce nu l-ai oprit să 
se ducă la Betworth? 

— Este viața lui. Eu nu mă interferez cu... Ea dădu din 
umeri. Nu mi-a spus! Ştia că nu voi fi de acord, aşa că a 
plecat fără să spună ceva. Nu era ceva neobişnuit. Phil pleca 
adesea în călătorii de explorare, fără mine. Apoi apărea, 
entuziasmat sau deprimat şi rămânea cu mine până la 
următoarea aventură. Nici măcar nu am ştiut unde s-a dus, 
până când nu mi-a telefonat şi mi-a spus să ne întâlnim în 
Nassau şi să fie gata Last Home. 

— Atunci tu de ce ai rămas aici? 

— Nu l-am părăsit la necaz, răspunse ea, cu reținere. Nu 
i-am făcut asta niciodată lui Phil. L-am dus pe vas şi apoi 

l-am scos afară din port, dar eu sunt bolnavă după locul 
acesta. Trebuia să mă întorc acasă. 

— Trebuie să îl vedem. 

— Nu, el a ieşit din afacerea asta. I-am cerut să rămână 
departe, până când am să-l anunţ că este în siguranță. Poate 
rămâne în largul oceanului ani de zile, dacă trebuie. Buzele 
i se strânseră. Şi poate că va trebui s-o facă. Din cauza acelor 
ticăloşi. Dacă nu îl vor ucide, îi vor înscena un proces, nu-i 
aşa? 

— Probabil! răspunse Morgan. Dar aş paria pe prima 
variantă. 

Ea clătină din cap: 

— Nu voi permite să se întâmple asta! De ce credeţi că 
sunteți aici? Nu pot avea încredere în guvern. Betworth are 
prea multă influență. Nu pot avea încredere cu adevărat nici 
în voi, însă voi sunteți cei puşi la frigare şi trebuie să vă 
mişcaţi repede şi să încercaţi ce e mai bine, ca să-l învingeţi 
pe Betworth. Corect? 

— Da. 

— Nu vă voi lăsa să vă apropiaţi de Phil, dar mă aveţi pe 
mine la dispoziţie. I-am cerut lui Phil să îmi spună tot ce s-a 
întâmplat la Fairfax, ca să ştiu în cazul în care păţeşte ceva. 
Ce aveţi nevoie să ştiţi? 

— Ce sunt Z-2 şi Z-3? 

Ea îl privi inexpresiv. 

— În regulă, hai să încercăm o altă pistă. În vreme ce făceau 
experienţele, s-au concentrat asupra unor anumite zone cu 
răsuflători termice? 

— Rocky Mountains. Ţinutul minier de exploatarea 
cărbunelui din West Virginia. Hidro-răsuflătorile din afara 
țărmului de lângă Baltimore. 

— Din afara țărmului?! 

Ea încuviinţă: 

— Acelea îl interesau cu adevărat pe Phil. A fost mereu 
fascinat de orice se află sub apă. 

— Rocky Mountains, repetă Alex. Arapahoe Junction... 

— El n-a ştiut de asta! zise Melis repede. Ți-am spus, erau 
doar experimente ştiinţifice pentru a afla cât de departe poate 
să ajungă. Nu ar fi făcut să sufere... 

— Bine! Bine! Morgan o apucă de mână, ca să o oprească. 
Unde se află minele astea de cărbuni din West Virginia? 

— Nu ştiu. Undeva în sud, zicea el. Ei l-au pus să lucreze 
din greu la ecuațiile matematice pentru zona aceea. Buzele i 
se strânseră, dispreţuitor. Phil credea că preocuparea lor 
pentru acea regiune săracă este lăudabilă, căci urma să profite 
de pe urma avantajelor sursei geotermale. 

— Da, Betworth este tot numai suflet. Ce ştii despre hidro- 
răsuflătorile de lângă Baltimore? 

Melis clătină din cap: 

— Au abandonat proiectul la jumătatea drumului, după 
configurarea topografică. 

— De ce? Nu era aplicabil practic? 

— Phil îl considera cel mai promițător dintre cele trei, însă 
Betworth zicea că acesta nu va merge. Că nu va avea efectul 
pe care şi-l dorea. I-au spus lui Powers că au luat legătura cu 
un bărbat numit Morales. Aveau nevoie de un „bang“ mai 
mare pentru cerbul lui. 

— Şi ce înseamnă asta? 

— Phil habar n-avea, însă din acel moment el a început să 
fie dat la o parte din întreaga operațiune. Nu în sensul de a-şi 
abandona munca, ci a înceta să se mai contrazică. l-au cerut 
să se concentreze asupra proiectului din West Virginia. 

— Şi l-au chemat pe Morales acolo? 

Ea încuviință: 


— Phil l-a văzut de vreo două ori la fabrică, înainte să li se 
facă cunoştinţă. Spunea că tipul nu arăta şi nu vorbea ca un 
om de ştiinţă, dar asta nu era treaba lui. Nu trebuia să lucreze 
cu el. Morales era nedezlipit de Powers şi Betworth mai tot 
timpul. 

— Morales apărea adesea acolo? 

— Da, însă el venea şi pleca. Trebuie să fi fost un fel de 
consultant-invitat. 

— Îi poţi spune şi aşa! murmură Morgan. 

— Oricum, devenise evident că el era însărcinat cu 
operaţiunea de la Baltimore. Lui Phil nu i-a plăcut asta. Nu 
avea niciun sens pentru el. Nu voia ca altcineva să mânuiască 
aparatura lui şi Betworth părea să îi transfere lui Morales 
proiectul lui favorit. 

— Aşa că el s-a cărat? 

— Nu atunci. Era încă foarte atras de proiect şi în mod 
evident Betworth şi-a pierdut încrederea în Morales, deoarece 
câteva luni mai târziu el nu i-a mai permis să dea târcoale 
fabricii. 

— Şi aceasta l-a făcut din nou pe Lontana numărul unu! 

— Începi să înţelegi. Nu era doar gelozie profesională. 
Devenise neliniştit. Se vorbea acolo mai mult despre vulcan 
şi efectele unui cutremur de pământ decât despre a dirija 
controlat puterea rezervelor de energie termică. Phil are un 
„ego“ uriaş, însă se ataşase profund de acest proiect şi nu 
voia să îl compromită. Privi în jos, la paharul ei. Însă a fost 
compromis. Iisuse, a fost compromis! 

— Cum au reuşit să saboteze Arapahoe Junction fără el? 

— Nu ştiu. El spunea că şi-a luat totul, chiar şi un prototip, 
însă un altul era la Washington, la Betworth. Dar nu credea 
că le-ar fi fost de vreun folos, fără calculele matematice pe 
care refuzase să le dea echipei. 

— În mod evident, tipii l-au experimentat la Arapahoe 
Junction, spuse Judd. Powers vorbea despre o greşeală: că îl 
pierduseră pe Lontana şi se făcuse o greşeală. 

— Ce greşeală? întrebă Alex. Au distrus barajul şi 
Arapahoe Junction. 

Melis clătină din cap: 

— Cum vă închipuiţi că Phil ştia de asta? El nu avea nicio 
idee despre cum intenționau să folosească ticăloşii ăia 
aparatul sonic. 

— Şi nu a auzit niciodată de Z-2 sau Z-3? 

— Nu. 

— Nicio referire la locuri sau date? 

Melis se încruntă: 

— Niciun alt loc în afară de cele despre care v-am vorbit 
deja. Însă Phil spunea că îl presaseră să se mişte mai repede. 
Betworth avea un termen-limită până la care ei trebuiau să 
reuşească să termine cu succes, pentru a prezenta proiectul 
în Congres. 

— Ce termen? 

— 12 noiembrie. 

Azi era 8 noiembrie, îşi dădu seama Alex. Constatarea îi 
provocă un val de tensiune. 

— Un fel de ziua Z? întrebă Judd, speculativ. 

— Însă tipii îl pierduseră pe Lontana, interveni Alex. Ceea 
ce ar fi putut să schimbe totul. 

— Sau poate că nu. Judd se întoarse din nou spre Melis. 
Aş dori să aflu mai multe despre motivul pentru care se afla 
Morales la Fairfax. A pomenit cumva Lontana ceva mai multe 
despre el? 

— Doar că nu îi plăcea tipul. Însă Phil era foarte orgolios. 
Nu îi plăcea de nimeni care i-ar fi putut prelua proiectele. 

Melis se încruntă, în vreme ce se gândea. Spunea că l-a auzit 
din întâmplare vorbind despre o valiză. 

— S-ar fi putut să fie o servietă? întrebă Alex. Judd zicea 
că Morales ducea o servietă, în noaptea în care l-a văzut. 

Melis se uită înspre Morgan: 

— L-ai văzut pe Morales? L-ai cunoscut? 

— Nu, a fost o întâlnire foarte scurtă. Însă Alex are dreptate, 
el căra o servietă, nu o valiză. 

— S-ar fi putut să fi fost vorba de o servietă, presupun. 
Phil nu este niciodată atent, cu excepția muncii sale. Melis 
dădu din umeri. ÎI voi întreba când voi vorbi data viitoare cu 
el. Se uită la ceasul de la mână. Asta este tot? E timpul să îi 
dau lui Susie medicamentele. 

— În afară de cazul în care crezi că ar mai fi şi altceva. 

Melis scutură din cap. 

— Sau dacă ne-ai lăsa să vorbim cu Lontana. 

— V-am spus: nimeni nu discută cu Phil! 

Alex zâmbi: 

— Eşti foarte protectoare. 

— Cineva trebuie să aibă grijă de el. Este un om bun. Şi 
nu € vina lui, dacă crede că toții oamenii sunt la fel de buni 
ca el. 

— Asta îmi sună cunoscut, spuse Morgan. Cred că mai 
cunosc pe cineva care crede la fel. 

Melis privi înspre Alex: 

— Tu? În cazul acesta, îmi pare rău pentru tine. Ai suferi 
mult mai puţin, dacă nu ai fi atât de încrezătoare în oameni. 

— Sunt sigur că tu nu suferi prea mult din cauza asta, spuse 
Morgan. Acum putem pleca? Te-am observat cum faci şi 
cred că pot să las plasa jos. l 

— Dacă nu îl prinzi în ordinea corectă, vei suporta un şoc 
electric puternic. Vin cu voi şi îl las eu jos. Deschise frigiderul 

şi luă de acolo un pachet. Imediat ce termin cu Susie. Traversă 
camera, deschise uşa glisantă de sticlă şi ieşi afară, pe terasă. 
Cinci minute! 

— Cred că putem renunța la etichetă, spuse Judd. Nu că 
nu am avea încredere în tine. Consider doar că filosofia ta 
este absolut serioasă. 

— Dă-i drumul! Nu-mi pasă. Traversă terasa şi o luă după 
colț. 

Ei o urmară şi o descoperiră stând pe marginea terasei, 
construită astfel încât să ajungă deasupra oceanului. 
Picioarele goale îi atârnau în apă, în vreme ce desfăcea 
pachetul pe care îl scosese din frigider. 

— Păstraţi liniştea. De obicei nu este capricioasă, dar acum 
e bolnavă. Melis strigă: Susie! 

Nimic. 

— Susie! Încetează să te porţi ca un bebeluş! Am băgat 
medicamentul în peşte. 

Se auzi un fel de chițăit pe ton înalt şi un cap gri ieşi 
brusc din apă la un metru şi jumătate de locul în care stătea 
Melis. 

— Nu tu, Pete! Câine lătrător ce eşti! Du-te şi ad-o pe Susie! 

— Galen spunea că tu lucrezi cu delfinii, zise Alex. 

— Nu lucrez, îi salvez! ripostă Melis. Şi nerecunoscătoarele 
creaturi nu vor să vină, atunci când le chem. Susie! 

Două boturi albe apărură la o jumătate de metru de Melis: 

— Era şi timpul! Luă unul dintre peşti şi îl aruncă delfinului 
mai mic. Mamiferul îl prinse şi îl înghiți. Aruncă altă bucată 
spre celălalt delfin. Mulţumesc, Pete. 

Cei doi delfini înotară mai aproape, frecându-se afectuos 
de picioarele ei goale, chițăind slab. 

Ea lovi uşor capul femelei: 

— Şi eu te iubesc, îi şopti, dar trebuie să iei medicamentul, 
puiule. Nu ne mai ascundem, în regulă? 

Delfinul scheună, dădu afirmativ din cap şi apoi dispăru 
sub apă. 

Melis oftă: 

— Da, cum să nu! Stai cu ochii pe ea, Pete. 

Celălalt delfin alunecă după femelă. 

Melis se uită după ei, cu o expresie blândă, aproape 
radioasă. Comportarea ei era cu totul diferită față de duritatea 
pe care le-o arătase lui Alex şi Judd. 

— Ce nu este în regulă cu Susie? întrebă Alex. 

— Un parazit digestiv. Nimic care să nu poată fi vindecat. 
Melis se ridică în picioare. Dacă aş putea să îi dau 
medicamentul! Nu îi place gustul. L-am ascuns într-o 
jumătate de duzină de feluri, dar de multe ori nu vrea să vină 
când o chem. 

— Şi atunci ce faci? 

— Îmi pun echipamentul de scafandru şi mă duc după ea. 
Trecu pe lângă ei, îndreptându-se spre casă. Imediat ce iau 
legătura cu Phil vă telefonez, dacă îşi mai aminteşte ceva. 
Privi înapoi peste umăr şi spuse cu asprime: V-am ajutat. 
Acum treceţi la treaba voastră şi asiguraţi-vă că el va fi în 
siguranță. 

— Dacă nu ai fi fost îngrijorată pentru Lontana, niciodată 
nu mi-ai fi telefonat! spuse Alex. Cred că îţi dai seama că 
există alți vreo câţiva oameni care sunt îngrijoraţi din cauza 
asta. Este o lume mare, Melis! 

— Nu e lumea mea. Sări în barcă. Lumea mea se află aici! 
Porni motorul. O iau înainte şi las jos plasa. 

— Eşti complet singură pe insula asta? o întrebă Morgan. 
E riscant. Mă surprinde că Betworth nu a trimis pe cineva 
încoace. 

— A făcut-o. Două bărci pline. Am electrificat gardul. 

— Electrificat? 

— i-am spus că Phil are o minte strălucită. Plasa transmite 
în jos doar o mică încărcătură de curent electric, pentru a 
descuraja rechinii sau alți prădători, dar eu am mărit 
intensitatea. Ea rânji. Le-am spus că Phil nu se află aici, dar 
tipii tot încercau să taie plasa şi să vină încoace, să se 
convingă singuri. După ce doi dintre ei au fost pur şi simplu 
aruncaţi pe deasupra apei, au hotărât că le-am spus adevărul. 
Timp de câteva săptămâni după aceea am văzut pe cineva 
departe, în largul oceanului, supraveghind locul prin binoclu, 
însă după o vreme a dispărut. 

— Se pot întoarce. 

— Lasă-i s-o facă. După cum aţi observat, insula este 
aproape inaccesibilă. 

— Pe mare. 

— Insula are o vegetație atât de luxuriantă, încât un elicopter 
nu poate ateriza. În plus, aş şti că tipii vin şi am arme. M-am 
pregătit pentru ei. Barca ei se avântă pe suprafața apei, către 
plase. 


Alex privi înapoi, spre Melis, în vreme ce aceasta îşi 
conducea barca spre casa ei de pe insulă. Amurgul se oglindea 
în valuri şi o scălda pe femeie şi barca ei viu colorată într-o 
pulbere de stropi aurii. 

— Magnifică... 

— Este, într-adevăr. 

— Nu, am vrut să spun... Bineînţeles că şi ea este magnifică. 
Însă mă refeream la insulă, la ocean şi la acei delfini. Mă 
întreb ce ar trebui să simți, ca să trăieşti pe o insulă şi să fii 
în stare să te izolezi de restul lumii, aşa cum o face ea. 

— Nu e în stare să se izoleze. Ne-a lăsat înăuntru. l-au 
trebuit medicamente pentru delfin, aşa că a fost nevoită să 
iasă de acolo, să caute ajutor. 

— Însă dacă tipii lui Betworth nu ar fi aflat că Lontana 
navighează cu Last Home, probabil că ea ar fi trebuit să 
ajungă la o înţelegere. În cazul acesta alegerea nu i-ar mai fi 
aparţinut ei deloc. Conceptul de insulă este drăguţ, dar 
funcționează rareori. Civilizaţiile interferează mereu, emoțiile 
interferează. 

— Mi-ar plăcea să experimentez aşa ceva cândva. 

El clătină din cap: 

— Tu n-ai putea rămâne pe loc. Eşti mult prea implicată în 
societate. După o lună, ţi-ai risca gâtul prin Fâşia Gaza sau 
ai săpa printre nişte ruine, împreună cu Sarah şi câinele ei. 

— Însă tu ai putea. Tu ai putea sta pe tuşă urmărind cu 
privirea cum se duce lumea de râpă. 

— Bineînţeles: că aş putea. Se uită la ea şi buzele i se 
crispară. Noi suntem diferiţi, Alex. Asta am tot încercat 
să-ți spun. 

Ea îşi îndreptă repede privirea spre insulă, ca să îşi ascundă 
panica ce o cuprinsese. 

— Relaţia dintre Melis şi Lontana trebuie să fie cu adevărat 
neobişnuită. Ea pare mai protectoare decât el. Este clar că 
Lontana a părăsit-o aici, în mijlocul unui ținut al nimănui. 

— Eu nu m-aş îngrijora pentru ea. Fără doar şi poate, nu 
este o victimă. 

— N-am spus că aş fi îngrijorată. Doar că nu îmi place 
ideea că cineva poate fi atât de izolat. Făcu o grimasă. Nu 
am aflat prea multe, nu-i aşa? Exceptând mina de cărbune. 
Cât de multe mine de cărbuni există în West Virginia? 

— Habar n-am, însă ar fi mai bine să aflăm repede, spuse. 
Judd, mohorât. 

Şi ea avea aceeaşi senzație de urgență. Păreau să fi avansat 
doar cu paşi foarte mici şi o cuprinse din nou sentimentul de 
panică, că timpul o luase razna. 

— Parcă am încerca să lucrăm la imaginea unui puzzle cu 
jumătate din piese lipsă. 

— Însă treptat găsim piesele. Ştim că la început Betworth 
l-a angajat pe Lontana deoarece aceasta era o modalitate 
simplă ca planurile lor să fie duse la capăt fără să se afle. 
Însă evident că a existat un motiv din cauza căruia s-au gândit 
că aparatul sonic nu le-ar fi oferit efectul pe care îl doreau la 
ultimul proiect, cel din Baltimore. Aşa că l-au adus pe 
Morales ca să preia comanda şi, de asemenea, să le ducă la 
capăt planurile, în cazul în care tehnologia lui Lontana nu 
funcţiona. 

— Şi după ce au obţinut ce le trebuia, te-au chemat pe tine, 
ca să îl elimini, astfel ca el să nu poată vorbi, spuse Alex. Şi 
când Lontana s-a cărat în largul oceanului şi le-a distrus micul 
lor scenariu drăguţ, ei au trebuit să revină la vechile urme şi 
să se bizuie pe planurile de la început ale lui Morales. 

— Vezi? Facem progrese. 

— Da, sigur, ce mai progrese! Nu ştim de ce, când, sau 
unde. Ca jurnalist, mă gândesc la toate aceste întrebări, care 
sunt esențiale pentru orice fel de povestire. 

— Păi, noi ştim „cine“. Betworth. Restul va cădea la locul 
lui. 

Ea spera să „cadă“ la loc în timp util. 

— Crezi că Lontana este atât de nevinovat pe cât se declară? 

— Poate că da. El o ştersese înainte de Arapahoe. A bănuit 
ceva? Este posibil. Însă Betworth, în mod evident, nu şi-a 
imaginat că avea suficiente informaţii ca să devină periculos 
pentru ei. În caz contrar, el n-ar mai fi ieşit niciodată viu din 
fabrica de la Fairfax. Judd se încruntă. Mă preocupă posibila 

implicare a lui Morales în proiectul de la Baltimore. Pare 
logic că acesta este Z-3. Însă diagrama din servieta lui 
Morales părea să indice mai degrabă un zgârie-nori, decât 
ceva care să arate ca un port. Şi apoi mai e şi implicarea lui 
Morales în afaceri cu droguri şi arme. Betworth nu ar fi avut 
suficientă încredere în el, încât să îl lase să aibă de-a face cu 
acest aparat termal-sonic. El trebuia să aibă o altfel de treabă 
în Baltimore. 

— Ce? 

Judd Morgan clătină din cap: 

— Nu ştiu şi tipul nu ne mai poate spune. Dar n-ar fi exclus 
ca altcineva să poată. Cei mai mulți traficanţi de arme nu 
lucrează singuri. Tranzacţiile sunt mult prea solicitante şi 
complicate. Tipii au parteneri sau cel puțin contacte. 

— Avea şi Morales? 

— Nu am făcut o investigație amănunțită în ceea ce-l 
priveşte, înainte să îl dobor. Părea o misiune simplă. Dar nu 
sunt probleme. Îşi scoase telefonul. I-am spus lui Galen să 
accelereze verificările despre Morales, dar este momentul 
să îl anunț că s-ar putea să avem nevoie să se grăbească. 
Când Galen răspunse apelului telefonic, Morgan îi depănă 
tot ce aflaseră de la Melis Nemid. Găsirea acelei mine de 
cărbuni s-ar putea să fie prioritatea principală, însă nu-mi 
plac informaţiile despre Morales. Nu mi-am dat seama că el 
era aşa de implicat în proiect. S-ar putea ca acele diagrame 
să fie doar vârful unui aisberg. 

— În acest caz, să văd dacă pot găsi restul „berg“-ului. 
Galen făcu o pauză. Am aranjat cu transportul vostru din 
Tobago, însă n-ar trebui să vă întoarceți aici. Ați putea rămâne 
în afara granițelor țării. Ar fi mai sigur. Sau ai putea s-o laşi 
pe Alex acolo. 

— În niciun caz! Alex şi cu mine abia am discutat despre 

insule şi concluzia este că ea nu ar putea trăi de una singură. 
În consecință, presupun că trebuie să ne continuăm călătoria. 
Judd închise. Şi totuşi are dreptate, ai fi mai în siguranță 
dacă ai rămâne aici, în paradisul ăsta! Şi mult mai plăcut, 
decât cocioaba aceea din West Virginia, îi spuse el lui Alex. 

— Nu va dura multă vreme. 

— Deci răspunsul este „nu“? 

Alex privi în urmă, spre insula care aproape că dispăruse 
din vedere, în depărtare. Era obosită de luptă şi ar fi dorit să 
îşi găsească un loc ca acel paradis în care să se odihnească şi 
să se vindece de toate. Gândul i se părea minunat, atrăgător... 
şi cu totul în afara realității. 

— Răspunsul este „nu“! rosti ea pe un ton categoric. 


Galen sună din nou când se îndreptau cu maşina, pe un 
drum prăfuit, către un aeroport particular de pe insula Tobago. 

— Am dat de Al Leary. 

— Unde este? 

— Guatemala City. 

— Ce?! 

— A părăsit Washingtonul cu două zile în urmă şi noi 
ne-am ţinut după el până în Guatemala City. De fapt, se află 
într-un orăşel la sud de acesta. S-a instalat la Rio Hotel, o 
ascunzătoare a celor din Matanza. Una dintre târfele lui Juan 
Cordoba trăieşte acolo şi tipul foloseşte locul pentru 
întâlnirile lui „sensibile“. 

Morgan putea să simtă privirea lui Alex fixându-l şi nu 
lăsă să se citească nimic pe faţa lui: 

— Eşti sigur? 

— Nu există nicio îndoială! Şi nu cred că Leary s-a dus 

acolo ca să îi prindă pe băieții răi. Dacă ar fi aşa, ar fi fost 
deja mort. Mi se pare o treabă împuţită. Te duci după el? 

— Da. 

— Ai nevoie de un mijloc de transport? 

— Bineînţeles! 

— Nu vrei să vorbeşti despre asta chiar acum, nu-i aşa? 
întrebă Galen. Sună-mă tu, cât de repede poți. ÎI voi trimite 
pe Marco Salazar, ca să te ia şi să te ducă în Guatemala City. 
Va încerca să te ajute, dar va trebui să îţi faci numărul de 
unul singur. Cei din Matanza sunt, practic, stăpânii oraşului. 
Făcu o pauză. Şi Leary este de-a dreptul strălucitor. Nu va fi 
greu de găsit, atunci când vei avea nevoie de el. Ai grijă! 

— Ştii că voi avea! 

— Ce s-a întâmplat? întrebă Alex. 

— Logan se află încă la Washington, dar nu a descoperit 
nimic. Niciun fel de noutăți. Puse telefonul deoparte. Acolo 
este aeroportul. Sper că vântul ăsta o să-şi dea duhul. Cu așa 
de multe trosnete şi pocnete prin preajmă, avioanele astea 
mici nu îmi plac. 


Don Garver, acelaşi pilot care îi adusese din Miami, îi 
întâmpină cu un zâmbet strălucitor, în vreme ce le deschidea 
uşa, ca să urce în avion. 

— Aţi avut o călătorie plăcută? Asta s-ar putea să fie una 
cam „fierbinte“. Pare să fie un pic cam dificil astăzi. 

— Chiar trebuie să zburăm? întrebă Alex. 

— Bineînţeles. Nu risc să pun în pericol gâtul ăsta drăguţ. 
Însă nu promit că nu vă voi face stomacurile să se agite puțin. 

— Vom supraviețui. Morgan o ajută pe Alex să intre în 
avion şi să se aşeze pe locul ei. Pentru asta există centurile. 

— Vorbeşte în numele tău, spuse Alex. Nu mă simt bine 
pe vreme agitată. 

— Îţi promit că nu vei simţi nimic în timpul zborului. 
Morgan îi zâmbi. Ai încredere în mine. 

— Acesta este un început. Alex îi zâmbi, la rându-i. Mai 
înainte te-ai străduit să mă convingi că tu nu poți fi de 
încredere. 

El îi atinse cu blândețe partea laterală a gâtului. 

— Nimeni nu va spune vreodată că nu am fost consecvent. 

— Minunat, fiindcă eu am încredere... Ochii i se măriră. 
Ce vrei să... Alex se lăsă moale în scaun. 

— Nu vei mai avea încredere în mine când te vei trezi! 
Somn uşor. O sărută uşor pe frunte şi se întoarse spre Garver, 
care îl privea uimit. Du-o la Miami şi nu o lăsa să părăsească 
avionul până când nu apare Galen acolo. 

— Ce i-ai făcut? Ai pocnit-o? 

— Ceva de soiul ăsta. Şi o să fie rea ca dracu” când se va 
trezi. Dacă aş fi în locul tău, aş vrea să depăşesc zona de 
turbulență înainte să fie nevoie să cad la înțelegere cu ea. Se 
întoarse şi se îndreptă spre uşă. Zi-i că era necesar. N-am 
avut de ales. O să-i explice Galen. 


Casa Albă 


— Trebuie să vă vorbesc, domnule preşedinte! spuse Keller. 

— Nu acum. Sunt în întârziere. Andreas mergea repede pe 
culoar. Presupun că este vorba despre dedicația de pe acea 
statuie de la Pentagon... Când văzu faţa lui Keller se opri. 
Dumnezeule, ce nu este în regulă? 

— Plummock Falls. Noi credem că... că s-a dus! 

— Mi-ai spus că nu se va mai întâmpla! Mi-ai spus că 
totul este în siguranță! 

— Aşa m-au asigurat şi cei de la FBI, şi cei de la CIA. 

— Asigurări! Doamne, m-am săturat de asigurări! A fost 
cineva rănit? 

— Voi fi bucuros să vă spun că, mulțumită ordinelor 
dumneavoastră, oamenii noştri nu sunt... 

— A fost rănit cineva? 

— Din nefericire, explozia a afectat suprafața de pământ 
înconjurătoare. Au fost îngropaţi treizeci şi patru de mineri. 
Nu am aflat dacă mai există şi alte nenorociri. 

— Treizeci şi patru... Andreas se simțea bolnav şi ştia că 
oroarea se reflecta pe chipul lui. Trebuia să se ducă într-un 
loc mai puțin public. Era preşedintele țării! Nu trebuia să 
arate teamă, sau dezgust şi, mai mult decât orice, nu trebuia 
să îşi arate disperarea. El reprezenta icoana, simbolul. 
Doamne, obosise să însemne toate acestea! 

ÎI trase pe Keller în camera verde: 

— Acum povesteşte-mi ce dracu” s-a întâmplat! 


Miami, Florida 


— Ce s-a întâmplat? Alex îl privi pe Galen, în vreme ce 
acesta o ajuta să coboare din avion. Şi unde este Morgan? O 
să-l omor! 

— Nu pot zice că te-aş condamna pentru asta. Galen îi luă 
geanta de voiaj şi o conduse spre maşina parcată lângă 
hangarul aeroportului particular. Însă eu sunt nevinovat. Nu 
mi-a spus nimic despre ce ţi-a făcut decât după ce era un 
fapt împlinit. Mi-a telefonat când avionul decolase deja. 

— Dar tu bănuiai, nu-i aşa? Ce i-ai spus, când ai vorbit cu 
el la telefon, în vreme ce ne îndreptam spre avion? 


271 


— Că Al Leary se bate pe burtă, în Guatemala City, cu 
Cordoba, principalul conducător al grupării teroriste 
Matanza. 

— Leary... Trebui să se gândească o clipă, înainte de a face 
legătura. Este agentul CIA care l-a trimis pe Morgan în 
Coreea de Nord. 

— Şi l-a trimis să-l lichideze pe Morales. Judd Morgan 
mi-a cerut să-l localizez pe Leary. 

Dar nu mai era nevoie să îi mai spună nimic despre asta. 
Alex era furioasă şi frustrată — şi îngrozită. 

— S-a dus după Leary, nu-i aşa? 

— Mai mult decât probabil. 

— Tu ştii al naibii de bine unde se află! Vocea îi tremura. 
Dorea răspunsuri şi şi-a închipuit că Leary i le va oferi. Nu 
are importanță că el s-a vârât printre toți măcelarii şi ucigaşii 
ăia nebuni şi... „Trebuie să încetez şi să îmi redobândesc 
stăpânirea de sine!“ îşi zise Alex, în gând. Şi nu a vrut să mă 
ia cu el. S-a gândit că îi voi sta în cale. Nu sunt aşa de grea 
de cap. Niciodată nu aş fi... Trase adânc aer în piept. Spunea 
că îmi va telefona, dar probabil te va suna pe tine. Aşa că 
anunță-mă şi pe mine, când te va contacta. Nu mai vreau 
secrete. t 

— În regulă! Nu mi-ar trece niciodată prin minte să mă 
cert cu o doamnă atât de furioasă cum ești tu. Îi deschise 
portiera din dreapta. I-am făgăduit lui Morgan că te voi lua 
acasă la mine, până când el va putea... 

— În niciun caz! Soţia ta este însărcinată. Nu am de gând 
să adaug niciun pic de tensiune la cea pe care o trăieşte deja. 
Mă poţi ascunde înapoi în cocioaba aia din Prescott şi voi 
aştepta până când voi auzi... Se opri brusc, când telefonul 
lui Galen sună. 

Morgan? 

Galen clătină din cap, ca răspuns la întrebarea ei nerostită, 
în vreme ce vorbea la telefon. 

Dezamăgirea era atât de intensă, încât trebui să se 
depărteze de Galen pentru o clipă. La ce se aşteptase? Poate 
că Judd Morgan nici nu ajunsese încă în Guatemala City. 

Galen înjură încet şi Alex îşi întoarse privirea spre chipul 
lui. Mohorât. Foarte mohorât. 

— Ce este? îl întrebă ea, în timp ce închidea. Soţia ta? 

— Ea se simte minunat. M-a întrebat doar dacă am auzit 
despre Plummock Falls. 

— Poftim?! 

— Este o mină de cărbuni la sud de Huntington, West 
Virginia. A avut loc o explozie de gaze şi treizeci şi patru de 
mineri au fost îngropaţi în subteran. 

O străbătu un fior de groază: 

— Nu! şopti ea. 

— Exact asta spuneam şi eu. 

— 2-27?! 

— S-ar putea să fie o coincidență. 

— Nu cred. Treizeci şi patru de mineri captivi în acel 
întuneric sufocant de sub pământ! Ce şanse au de a fi găsiți? 

— Depinde de cât de instabilă a devenit mina şi de cât de 
mult aer mai au acolo, jos. 

— Ar fi trebuit să fim mai rapizi! Ar fi trebuit să fim în 
stare să ne imaginăm unde urmează să se întâmple! 

— Cum? Abia ai aflat despre existența în ecuaţie a acestei 
mine. Te crezi vreun fel de prezicătoare? 

— Presupun că nu. Alex se simţea ca amorţită. Nu se putea 
gândi decât la oamenii aceia, îngropați în mină. De ce? De 
ce ar vrea unii să facă asta? 

Galen clătină din cap. 

— Trebuie să ştiu, Galen! Tu n-ai fost la Arapahoe Junction. 

Toţi oamenii aceia, toți acei morți! Nu mai pot lăsa să se 
întâmple... Îşi strânse buzele, ca să le stăpânească tremurul. 
Nu vreau să-i las să continue. Trebuie să se oprească. 

Galen îi atinse umărul, consolator: 

— Hai acasă cu mine. l-am spus Elenei. E încântată de 
tine. 

Alex clătină din cap: 

— Mă duc la Plummock Falls. 

— Nu este o idee bună. Dacă a fost un sabotaj, acolo se 
vor afla tot felul de forțe de ordine. Şi noi am stabilit deja că 
unii dintre acei poliţişti nu sunt atât de curaţi pe cât ar trebui 
să fie. Probabil că tipii te vor aştepta. 

— Nu-mi pasă! rosti ea, cu violență. Mă duc. Chiar dacă 
va trebui ca tu să îmi aranjezi o operaţie plastică, să nu fiu 
recunoscută. Trebuie să fiu acolo! 

Galen îi studie chipul o clipă şi apoi încuviință: 

— În regulă! Tu vei face ce îţi voi spune şi găsim noi o 
cale ca să poţi pleca. ÎI voi suna pe Logan ca să-i zic că s-ar 
putea să ai nevoie de ceva ajutor de la el pentru treaba aceasta. 
Galen zâmbi. Şi vom încerca s-o facem fără operație plastică. 
Vei putea folosi aceleaşi mijloace de deghizare de mai înainte. 
Ar fi păcat să apropii un cuţit de o față ca a ta! 

Piummock Falls... 

Runne privea gânditor imaginea minei, difuzată de CNN. 
Betworth făcuse treabă bună. Nu auzise nici măcar vreun 
murmur de bănuială pe niciunul din celelalte canale. Păreau 
să fie convinşi că accidentul fusese cauzat de o acumulare 
de gaz în subteran. Existaseră ceva peroraţii şi aiureli din 
partea grupurilor ecologice şi a reprezentanților sindicatului, 
însă era clar că ei nu dețineau nicio „cheie“. Toţi păreau 
convinşi că aceasta... 

Câinii! 

Sări în sus de emoție, când camera de filmat prinse 
imaginea unor echipe de intervenție cu câini, alături de câțiva 
căutători, la ieşirea din mină. Aceasta era ceea ce aşteptase. 
De-a lungul celei mai mari părți a vieții sale de adult, Graham 
lucrase umăr la umăr cu echipele de intervenţie. Chiar dacă 
ea ar bănui că Plummock Falls însemna Z-2, el se îndoia că 
va rezista tentației de a veni să ajute. 

În plus, era sigur că ar fi putut să adauge acolo o momeală, 
care s-o aducă pe Alex Graham la locul dezastrului. 


— Cum adică eşti la Plummock Falls? întrebă Logan. 
Pentru numele lui Dumnezeu, Sarah, tu nu te-ai refăcut 

suficient ca să lucrezi! De ce dracu” nu mi-ai telefonat înainte 
să îţi iei valea? 

— Te sun acum, răspunse Sarah. Şi nu tu eşti cel care să se 
poată plânge de lipsa de comunicare. Încă nu mi-ai spus unde 
se află Alex. 

— Este în siguranță. 

— Pe dracu”! Uite ce e, nu ţi-am telefonat ca să mă cert cu 
tine. Am o treabă de făcut şi pare să fie scârboasă. Tipii încă 
nu ne-au lăsat să ne apropiem de puțul minei. Sunt prea multe 
dărâmături şi prea mulți pereți care trebuie îndepărtați. 

— Atunci n-ar trebui să te apropii. Echipa ta nu ar fi trebuit 
să îți ceară să te duci. 

— Hei, nu eu sunt vedeta aici! Unitatea de salvare în caz 
de urgență locală a făcut o cerere specială la cartierul general 
ca să fie adus Monty. 

— Poftim?! 

— Tu ştii că nasul lui Monty depistează mult mai bine 
decât al altor câini pe terenul de intervenţie. 

— Da! confirmă Logan. Însă lui nu i-ar fi plăcut să existe 
cereri speciale. Nu chiar acum. Uite ce e, Sarah, stai pe loc. 
Să nu rămâi singură. Nici măcar un minut. 

Urmă o tăcere. 

— Ce vrei să spui? 

— Spun că nu îmi place ca tu sau Monty să vă arătați în 
prim-plan. El făcu o pauză, înainte de a continua: Şi dacă te 
sună Alex, să nu te întâlneşti cu ea. Mi-a spus deja că ea nu 
va lua legătura cu tine. 

— Şi dacă se răzgândeşte? 

— Nu te întâlni cu ea! 

— Ce se întâmplă, John? 

— Aş dori doar să vii acasă, fir-ar să fie! Însă ea nu va 

pleca de acolo şi trebuia avertizată. Nu suntem siguri că 
Plummock Falls a fost un accident. 

El îi auzi respiraţia precipitată: 

— Un alt Arapahoe Junction? 

— Posibil. Trebuie să fim prevăzători în orice împrejurare. 

— Ticăloşii aceia! 

— Da! Vii acasă? + 

— Nu. 

— Atunci vei fi măcar prudentă? 

— Pe cât de prudentă mă va lăsa Monty să fiu. Trebuie să 
scoatem minerii aceia afară. Tăcu o clipă înainte de a 
continua: De ce? Toate astea trebuie să se termine, John! 

— Mă ocup de asta. Şi la fel face şi prietena ta, Alex. Tu 
concentrează-te la treaba ta. Te sun mâine. Te iubesc. 

— Şi eu te iubesc, spuse ea şi închise telefonul. 

Logan rămase privind în zare. Dumnezeule, era afurisit 
de uşor ca cineva să telefoneze şi să facă o cerere specială 
pentru Monty. Unde se ducea Monty, se ducea şi Sarah. Dacă 
era o capcană, atunci trebuia să fi fost pusă ca momeală de 
un ticălos mai isteț. 

El luă din nou telefonul şi formă numărul lui Alex Graham 
de la locuinţa pe care i-o găsise Galen, în apropiere de 
Huntington. 


— Sarah şi Monty se află la locul dezastrului, îi spuse 
Alex lui Galen, după ce termină convorbirea cu Logan. 
Logan urmează să îi sune pe cei de la unitatea locală de 
salvare în caz de urgență, să vadă dacă cineva dintre ai lor 
a cerut într-adevăr ca Sarah să se ducă acolo. El crede că 
poate a fost ademenită pe post de momeală. 

— S-ar putea. Betworth şi oamenii lui nu pot fi siguri de 
cât de multe ştii tu, însă sunt conştienţi că Judd Morgan a 

văzut planurile lui Morales. Dezastrul acesta este din aceeaşi 
categorie cu cel de la Arapahoe Junction. Făcu o pauză. Eşti 
convinsă că nu doreşti să vii acasă la mine? Ce poţi face 
aici? Nu poți săpa, cum ai făcut la baraj. 

— Habar n-am. Însă mă aflu aici, unde este acțiune. Nu 
voi fi în stare să realizez nimic stând şi ţinând-o pe soția ta 
de mână. 

Galen chicoti: 

— Nici nu ştii ce amuzant ar fi! Se opri locului. Însă am 
ordine de la Elena să rămân pe aproape, dacă refuzi să vii la 
noi. Şi am respectat întotdeauna porunca unei doamne. Mai 
pot face ceva pentru tine? 

Ea clătină din cap: 

— Diseară am de gând să deschid calculatorul. 

— Ca să faci ce? Cercetare? 

— Nu. Intenţionez să revăd ultimele cuvinte ale lui Powers. 
Dumnezeu ştie că am obosit să mă tot uit la ele. Însă acolo 
se poate afla ceva care mi-a scăpat. Buzele i se strânseră. O 
să încerc să văd dacă pot să îmi dau seama „de ce?“, „ când?“ 
sau „unde?“ 


Ecranul computerului devenise de un gri înceţoşat. 

Alex se frecă la ochi şi încercă să se concentreze. Probabil 
că era cazul să se oprească şi să încerce să doarmă puţin. Era 
sigură că nu va reuşi să facă nimic în starea în care se afla. 
Lucrase continuu toată noaptea, luând vorbele lui Powers 
separat şi apoi punându-le din nou laolaltă. Îi ieşiseră câte o 
jumătate de duzină de posibile explicații pentru fiecare cuvânt 
pronunţat de el. Niciunul nu părea să aibă vreun înțeles. 

Sau poate că avea, însă ea era atât de obosită că nu îl 
vedea. Spera ca Morgan să fi fost mai norocos decât ea în 
obţinerea răspunsurilor. 

Îşi alungă instinctiv gândul acesta. Se străduia să nu se 
gândească la Morgan sau la faptul că nu dăduse niciun telefon, 
nici ei, nici lui Galen. 

Poate fusese prea obosit. Poate că se aflase într-o situație 
care era prea periculoasă pentru el ca să... 

Fir-ar afurisit, ticălosul trebuia să fi telefonat! Fiul de târfă 
nu putea să îşi dea seama ce îi făcea? Când va veni înapoi, o 
să aibă ea grijă să... 

Dacă va veni înapoi. 

Se va întoarce. Trebuia să se întoarcă! 

Să înceteze să se mai gândească la el. Să se concentreze 
asupra afurisitului de calculator. 

Mâna lui Morgan îl apucă strâns de cămaşă: 

— Răspunde-mi! Unde se află Z-3? 

— Cazan... Trupul lui Powers înțepeni şi apoi începu să 
se zbată în convulsii. Gura îi era larg deschisă într-un strigăt 
mut. Rămase deschisă, în vreme ce viaţa îl părăsea. 

— „Cazan“? repetă Alex. Ce dracu” vrea să însemne asta? 
Poate că nu însemna nimic. Ar fi putut fi doar bălmăjelile 
unui muribund. 

Însă el ştia că Z-2 se afla în West Virginia şi nu minţise în 
privința aceasta. Nu minţise nici despre Lontana. 

Spusese că Z-2 nu era important. Dacă nu era important, 
de ce îi îngropaseră pe minerii aceia? 

— West... Virginia. Nu e important... Z-3. 7-3... 

— Dar Z-3 este important? Z-2 nu? 

— Z-2... Este tot bunk... El se arcuise în sus, ajuns de 
agonie. Fiul de târfă! Ducă-se învârtindu-se! Ochii lui 
Powers deveniseră sticloşi. Ducă-se Z-3! 

Telefonul sună. 

Morgan? 

Se repezi să răspundă. 

— Alo! 

— Vreun succes? o întrebă Galen. 

O copleşi dezamăgirea şi se strădui să îşi ascundă emoția 
din voce: 

— Încă nu. Ai vreo veste de la Morgan? 

— Nu, dar am de la Salazar. Zicea că Judd şi-a pus toate 
planurile la punct şi urmează să îl contacteze pe Leary mâine- 
seară. 

— Contacteze? 

— Păi, nu a folosit chiar acest cuvânt. Spunea că Morgan 
este un ticălos dur şi nu ar dori să se afle în pielea lui Leary, 
când îi vor oferi biletul de loterie câştigător. 

Cel puţin Judd mai era în viață. Ea presupunea că ar trebui 
să fie recunoscătoare: 

— Nu cred că de asta m-ai sunat în toiul nopții. 

— Nu. Doream să te avertizez. Logan a verificat solicitarea 
de a fi adusă Sarah la locul dezastrului. Este falsă. 

Alex nu fu surprinsă. 

— Aşa că el a avertizat-o pe Sarah. Şi îmi imaginez că nu 
există nici măcar o şansă la mie ca el să nu se fi repezit 
imediat la telefon să o anunțe, din clipa când a aflat. Îşi frecă 
ceafa. Acum, dacă nu te superi, voi încerca să îmi dau seama 
de ce Z-2 nu era important. Fiindcă era... Sări din scaun. 
Cerule mare! 

— Alex? 

— Închide, Galen! Trebuie să îl sun pe Logan! 

— Ce?! 

— Îţi telefonez eu. 

Închise şi formă numărul lui Logan. Mâna care ţinea strâns 
telefonul îi era rece ca gheaţa. 

Te rog, răspunde, Logan, pentru numele lui Dumnezeu, 
răspunde! 

Judd îi telefonă a doua zi dimineaţa, la ora şase. 

— Mi-a trecut prin minte că s-ar putea să faci ceva nesăbuit, 
doar fiindcă eşti furioasă pe mine. Aşa că m-am gândit să te 
scot din schema ta. 

Sfinte Iisuse, era viu! Aproape amorţise de uşurare. 

— Insişti să îţi închipui că o să reacţionez ca o tâmpită! 
spuse ea. Am făcut eu asta vreodată? 

— Bingo! 

— Dar asta nu înseamnă că n-am să te jupoi când am să te 
văd! Tu, ticălosule, cum îndrăzneşti să mă minți? 

— Nu te puteam lua cu mine. 

— Aşa că te-ai jucat de-a Spock şi mi-ai dat un pumn de-al 
lui Vulcan, care să mă scoată din joc? 

— De fapt, era o lovitură tibetană, pe care am învăţat-o de 
la un maimuţoi, care... 

— Nu-mi pasă! A fost o mişcare greşită şi vei plăti pentru 
asta. Inspiră profund. Când îmi va rămâne timp disponibil 
de la încercarea de a-mi da seama unde se află afurisitul ăla 
de cazan. 

— Cazan? 

— Îți aminteşti că Powers a pronunțat cuvântul ăsta la 
sfârşit? Trebuie să fie o formaţiune care să semene cu un 
cazan. l-am cerut lui Logan să încerce să discute cu 
preşedintele. El trebuie să ştie. Însă Logan nu poate ajunge 
până la el. Şi în cine altcineva ar putea să aibă încredere, 
când FBI şi CIA par să fi pregătit pământul pentru...?! 

— Ia-o încet! De ce ar şti preşedintele despre acest „cazan“? 

— Bunkere! El trebuie să ştie ce este cu bunkerele. 

— Bunkere? 

— Îți aminteşti că atunci când Powers zicea „Totul este 
bunk... “ noi ne-am închipuit că el vrea să spună că toată 

treaba este un rahat. Şi că s-a întrerupt din cauza durerii. El 
încerca să spună că acolo erau toate bunkerele. Arapahoe 
Junction, Plummock Falls şi locul acesta ca un cazan. Alex 
îşi umezi buzele. Chiar după 11 septembrie a ieşit la iveală 
faptul că bunkerele fuseseră construite ca guvernul Statelor 
Unite să poată lucra chiar dacă Washingtonul devenea ținta 
unui atac terorist. Tipii fuseseră preocupați de amenințarea 
nucleară, aşa că refugiile subterane se aflau pe listă. 

— Îmi amintesc că am auzit ceva de o asemenea amenajare 
la Greenbrier. Însă fusese abandonată cu ani în urmă. 

— Dar conceptul de bunker nu a fost abandonat. Când 
secretarul de presă a fost întrebat, la o conferință cu 
jurnaliştii, aceasta a recunoscut, nu fără ezitări, că există 
mai mult decât un singur bunker. Oficialităţile au evitat să 
spună mai mult, deoarece era o problemă delicată de 
securitate. Mai târziu, într-o revistă apărea un interviu luat 
unui anonim oficial guvernamental din eşalonul superior, 
care descria cum personalul este rotit în bunkere în fiecare 
lună şi că nu li se permite să spună nici măcar rudelor unde 
se află. Pot fi contactaţi doar la un număr cu 800. Cea mai 
mare parte din timp, cel puţin cincizeci de persoane 
păstrează bunkerele în stare de funcționare, însă doar câțiva 
membri sus-puşi sunt chemaţi să le folosească. A fost, pur 
şi simplu, o probă pentru cât de departe trebuie să ducă 
îngrijorarea. Cu excepţia „cabinetului unu“, care se 
presupune că îl va folosi tot timpul. 

— De ce trei bunkere? 

— S-ar putea să mai fie şi altele. Însă nu cred. Aveau nevoie 
de unul aproape de Coasta de Vest, pentru cazul în care 
preşedintele s-ar afla în acea parte a țării în momentul unui 
atac. Unul în West Virginia, care este aproape de Washington, 
însă nu prea aproape. Celălalt... Nu ştiu. Baltimore? Acele 

hidro-răsuflători de care pomenea Melis se află lângă 
Baltimore. 

— Şi Baltimore este, practic, uşă în uşă cu Washingtonul. 
Manevrarea sonică a hidro-răsuflătorii din afara țărmului ar 
putea afecta în mod direct Washingtonul. 

— Iisuse! 

— Însă Betworth îşi dorea mai mult „bang“, aşa că l-a 
contactat pe Morales. Morgan rămase tăcut un moment. Şi 
ce i-ar fi putut face Morales ca să aibă mai mult „bang“? 

Lui Alex îi fu teamă să încerce să îşi dea cu presupusul. 

— Sper, pe toți dracii, că vei afla tu. Te întâlneşti cu Leary 
diseară? 

— Cu puţin noroc. Acum am mult mai multe întrebări să îi 
pun despre acele bunkere. Făcu o pauză. Isteţ, foarte isteț, 
Alex! 

— În cazul acesta poate că ar fi trebuit să mă suni mai 
înainte. 

— Am să mă pregătesc să fiu jupuit! Îți voi telefona după 
ce termin cu Leary. 

Alex închise încet telefonul. Nu voia să-l lase să plece. 
Poate că nici n-ar fi trebuit să sară la el. Ce ar fi dacă nu l-ar 
mai vedea... 

Bineînţeles că a trebuit s-o facă! El greşise. Era destul de 
cinstit ca să îşi dea seama de aceasta şi să se aştepte ca ea... 

Doamne Dumnezeule, îl dorea lângă ea! 

Las-o baltă! Gândeşte-te la acest cazan aruncat în aer! 
Gândeşte-te la acele bunkere şi de ce au fost distruse! 

Mai mult bang. 

Dumnezeule! 


— Am verificat bunkerele tale, Alex! spuse Logan. 
Niciunul din Congres nu vrea să vorbească, dar am dat cep 

unei surse confidențiale. Odată ce şi-a dat seama că am aflat 
deja despre asta şi am nevoie doar de amănunte, şi-a dat 
drumul. Bunkerul nu se afla în Arapahoe Junction, ci de 
partea cealaltă a barajului, unde te găseai tu, ca să îţi faci 
fotografiile. 

— Powers zicea că acolo au zbârcit-o. Nu aveau tehnologia 
pusă la punct. Ea îşi strânse buzele, cu amărăciune. Au 
aruncat în aer barajul şi au îngropat oraşul de la Arapahoe 
Junction! Trebuie să recunosc că a fost o zbârceală de zile 
mari! Toţi oamenii aceia... 

— Sursa mea nu ştie nimic despre niciunul dintre celelalte 
bunkere. Dar, din moment ce toate se află sub pământ, a 
spus că poate paria că instalația de la Plummock Falls este, 
practic, chiar lângă mină. Se prevăzuse ca locaţiile alese să 
fie în zone puţin populate, aşa încât congresmenii să vină şi 
să plece fără să fie observați. 

— Iar Plummock Falls este un oraş minier cu un du-te- 
vino permanent. 

— Aşa că tipii au aruncat bunkerul în aer şi au luat totodată 
şi ceva din mina de cărbune. 

— Nicio informaţie despre Z-3? 

— În mod clar, fiecare ştie doar de bunkerul propriu şi nu 
de altul. Ţine de problema unei bune securități. Scuze, voi 
mai încerca. 

— Ai descoperit câte ceva. Măcar un lucru merge bine. 

— Mai mult decât unul. Sarah mi-a telefonat şi mi-a spus 
că au localizat minerii. 

— Sunt vii? 

— Cel puţin unii dintre ei. Acolo e de săpat. 

— Slavă Domnului! Ea făcu o pauză. Ai ajuns până la 
Andreas? 

— Încă nu. În jurul lui se află un zid de oțel format din 

forțele de securitate, în aceste zile. Voi continua să încerc. 
Ţi-a telefonat Morgan? 

— De azi-dimineață nu. Zicea că o să mă sune când va 
putea. 

— Anunţă-mă şi pe mine, când o va face. 

— Te anunţ. 

Dacă o va mai suna. Începea să se întrebe dacă... Să 
înceteze să se întrebe! Să înceteze să se gândească. Trebuia 
să fie încrezătoare că va lua legătura cu ea atunci când va 
putea. El trebuia să îşi facă treaba lui şi ea pe a ei. 

Cazanul... 


Guatemala City 


Iisuse! 

Morgan luă o înghițitură zdravănă din burbonul său, în 
vreme ce se uita la televizorul de deasupra barului. 

Plummock Falls. 

Camerele de luat vederi filmau chipuri din mulțimea 
adunată dincolo de gardul care înconjura intrarea în mină. 
Durere. Neîncredere. Teamă. Speranță. 

— Este îngrozitor! Barmanul clătină din cap. Însă e bine 
că unii dintre ei vor fi salvaţi. Să fii îngropat de viu ar însemna 
pentru oricine un coşmar. 

— Da. Judd îşi întoarse capul de la aparatul TV. Nu era 
momentul potrivit pentru a fi distras. Se simţea recunoscător 
că Alex fusese atât de absorbită de încercarea de a stabili 
locaţia lui Z-3 încât nu ajunsese printre toți acei oameni din 
spatele gardului. Se întoarse spre Marco Salazar: Eşti sigur 
că Leary va veni singur? 

— Păi, nu va fi însoțit de niciunul din gruparea Matanza. 
Salazar dădu din umeri. Cordoba nu este de acord cu 
homosexualii. Barul acesta a devenit locul de agăţat pentru 
homosexualii din Guatemala City. Leary a fost aici seara 
trecută şi a plecat acasă cu cineva cunoscut aici. Probabil că 
se va întoarce. Nu mi-a făcut impresia că ar fi genul de tip 
fidel. 

— Nici nu este. Îmi aduc aminte că atunci când am stat 
două săptămâni în San Francisco el a dat practic buzna în 
toate toaletele publice din oraş. Judd cobori de pe scaunul 
de la bar. E timpul să mă fac mai puțin uşor de remarcat. Mă 
duc înapoi la masa aceea din colț. Anunţă-mă când îşi va 
face apariția. 

Salazar încuviință, absent, cu privirea aţintită spre 
televizor, la minerii care erau scoşi afară din puțul minei. 

Zece minute mai târziu, Al Leary intra în bar. 

Morgan nu avusese nevoie de semnul făcut de Salazar ca 
să afle că Leary se afla în încăpere. Dăduse buzna înăuntru, 
cu obişnuitul său mers țanţoş şi începuse imediat să discute 
cu barmanul. 

Tipul pornise la vânătoare, se gândea Morgan. Îl văzuse 
pe Leary operând într-o duzină de oraşe din lume şi 
întotdeauna proceda la fel. Intra în vorbă cu barmanul şi îi 
dădea acestuia de înțeles că era disponibil, apoi îi lua la rând 
pe cei mai atrăgători bărbați aflați în local. 

Morgan îşi dădu seama că tipul se întorsese spre Salazar. 
Se gândi că răspunsese privirii ochilor negri ai acestuia. Leary 
era tot numai o strălucire, cu dinţii săi albi şi şarmul agresiv, 
în vreme ce se aşeza pe scaunul înalt de bar, de lângă Salazar. 

Cincisprezece minute mai târziu, Morgan se ridica de la 
masa sa şi se îndrepta agale spre toaleta din apropierea 

barului. Era goală, dar nu se ştia cât timp va rămâne astfel. 
Crăpă uşa, astfel încât să poată vedea barul. 

Haide, Salazar! Să înceapă spectacolul! 

De parcă l-ar fi auzit, Salazar coborî de pe scaun, îi atinse 
brațul lui Leary, şi îi spuse ceva. Leary şi Salazar părăsiră 
barul şi se îndreptară spre toaletă. 

— E o treabă minunată! zicea Salazar, în vreme ce împingea 
uşa. Destul ca să-ţi ofere ceva înălțime, dar nu să interfereze 
Cu... 
Braţul lui Morgan îi încolăci gâtul lui Leary şi îl trase 
brusc în spate. 

Leary icnea, bolborosind neajutorat, în vreme ce încerca 
să respire. 

— Noi o să plecăm, îi spuse Morgan în ureche. O să ieşim 
de aici prin spate şi apoi ne ducem la maşina de pe alee. 
Când vom părăsi toaleta aceasta, brațul meu te va ține pe 
după umeri şi palma mea se va odihni mângâietoare pe gâtul 
tău. Dacă nu vei fi la fel de liniştit şi afectuos în timp ce 
trecem prin mulțime, voi înceta şi eu să mai fiu afectuos şi 
îți voi aplica o lovitură shuto la ceafă care te va ucide. M-ai 
văzut făcând-o şi altă dată. 

Ochii lui Leary se măriseră de groază, în vreme ce încerca 
să vorbească. 

— Du-te şi adu maşina, Salazar! Morgan slăbi strânsoarea 
brațului din jurul gâtului lui Leary. Te urmăm imediat. 

— Morgan! Glasul lui Leary era răguşit. Nu mă ucide. Nu 
a fost... 

— S-o luăm încet. Acum nu e momentul. Braţul îi alunecă 
în jurul umerilor lui Leary. Hai să mergem. Salazar a aranjat 
pentru noi un loc ca să putem purta o mică discuţie. 

10 noiembrie 
8: 45 P.M. 


Danley îmi zice că te afli pe poziții, Runne! spuse 
Betworth. 

— Bineînțeles. Am făcut o înțelegere. 

— Noaptea trecută ai verificat Z-3, însă de atunci nu te-a 
mai văzut nimeni. 

— Dacă m-ar fi văzut, ar fi însemnat că nu mi-am făcut 
treaba bine, nu-i aşa? 

— Vreau să îi prezinți mâine un raport lui Danley. Trebuie 
să ştiu că eşti pregătit. Nu că nu aş avea încredere în tine. 

— Tu să ai grijă doar să fie gata elicopterul care să mă 
scoată de acolo. De rest mă ocup eu. 

— Raportează-i mâine lui Danley sau nu va fi niciun 
elicopter. 

— Nu încerca să mă fraiereşti! Vrei să mă vezi plecat de 
acolo la fel de mult ca şi mine. Când dau de Morgan? 

— Încă este de negăsit. Cine ştie? S-ar putea să-ţi alerge în 
întâmpinare chiar la Cazan. 

Betworth închise. 

Sau poate că nu, îşi zise Runne. Femeia rămânea în 
continuare pariul mai sigur. Fusese dezamăgit că aceasta nu 

îşi făcuse apariţia la mină. Timpul fugea repede. El alergase 
încolo şi încoace, între mină şi Z-3, în ultimele câteva zile, 
pentru a-i fenta pe Betworth şi pe Danley, iar acum îi mai 
rămăseseră doar două zile. 

Dacă voia să aibă şansa de a-l prinde pe Morgan, s-ar 
putea să fie necesar să grăbească lucrurile. 

Se întinse să ia telefonul. 


9: 05 P.M. 


Cazan. 

Fir-ar să fie, Alex se uitase în atlasul zonei de nord-est a 
Statelor Unite până când începuseră să o usture ochii. Nu 
găsise nicăieri vreo mențiune despre aspectele topografice 
care să se potrivească denumirii. Nici lacuri sau stânci care 
ar fi putut fi... 

Ducă-se învârtindu-se! 

Telefonul sună. 

— Alex! Sunt Sarah! Cuvintele se succedau rapid. O să 
vorbesc doar un minut, fiindcă nu ştiu dacă el nu a descoperit 
vreo modalitate să îmi intercepteze convorbirile. La dracu”, 
habar n-am cum a pus tipul mâna pe numărul meu! Trebuie 
să fi umblat cu ceva tertipuri la cartierul general. 

- El? 

— Cineva numit Runne Shin. Zicea că probabil tu ştii cine 
este. 

Alex încremeni: 

— Oh, da! 

— Uite ce e, eu n-am vrut să discut cu el, însă am decis că 
nu aveam niciun drept să fac asta. Nu mai doresc să fii ținută 
în beznă. 

— În beznă, în legătură cu ce? 

— El zicea că acolo urmează să aibă loc un alt dezastru 
mai mare decât la Plummock Falls, dacă tu nu îl opreşti. 
Spunea să-ți transmit că nu ai de ce să te îngrijorezi din cauza 
planurilor lui Betworth. EI îl vrea doar pe Morgan. 

EI îl vrea doar pe Morgan. 

— S-ar putea să fie dificil de realizat. 

— Eu închid acum. Nu vreau să risc nimic. Însă îi voi 
telefona lui Logan ca să-i spun despre acest Runne Shin. 

— Logan ştie deja de el. 

— Nu ştie că tipul e pe urmele tale, spuse Sarah pe un ton 
sumbru, înainte să închidă. 

Sarah avea dreptate. Ar trebui să fie tâmpită ca să nu îşi 
dea seama că Runne i-ar face orice ei pentru a ajunge la 
Morgan. 

Dar dacă ea nu îi telefona lui Runne, ar fi neglijat o ocazie 
de a opri o altă tragedie şi de a găsi, poate, o soluţie pentru 
acest puzzle dement. Se uita la numărul de telefon pe care îl 
notase în josul unei pagini de atlas. 

EI îl vrea doar pe Morgan. 

Ei bine, nu îl va avea. Ea nu va renunţa la Morgan. 

Însă Runne nu trebuia să ştie asta. Formă repede numărul 
pe care i-l dăduse Sarah. 

— Ce fel de dezastru? întrebă ea, când i se răspunse la 
apel. 

— Alex Graham? Sunt foarte dornic să te cunosc, de când 
am auzit că tu ai fi foarte apropiată de prietenul nostru comun. 
Sunt convins că Morgan ţi-a vorbit despre mine. 

— Da. 

— Mă gândeam eu că o va face. Trebuie să fii în termeni 
intimi cu el. 

— Asta nu este treaba ta. 

— Ştiu că Morgan nu ar fi rămas cu tine un interval de 
timp aşa de mare dacă nu ar fi avut un anume sentiment. 
Sunt un pic dezamăgit de el. După ce mi-a ucis tatăl, i-am 
studiat dosarele şi mi-a crescut admirația pentru obiectivitatea 
lui rece. Intenționam să-mi modelez stilul de viață după al 
lui, după ce îi voi tăia gâtul, dar acum nu mai sunt sigur. Tu 
i-ai întinat imaginea. 

— Păcat! Unde este „Cazanul“? 

El chicoti: 

— Ştii chiar atât de multe? Sunt impresionat. 

— Este Z-3, nu-i aşa? Ce urmează să se întâmple? 

— Tu ce părere ai? 

— Un alt Arapahoe Junction? 

— Nimic atât de catastrofal. Morgan şi cu mine nu am 
avut plăcerea implicării în crime în masă. Noi ne păstrăm 
pentru misiuni speciale. Însă cred că tu ar trebui să consideri 
această afacere particulară un adevărat dezastru. 

— Ai de gând să-mi spui ce este? 

— Îţi voi spune unde este. Ei bine, nu îţi voi spune cu 
exactitate. Te voi duce la noapte acolo. 

— Am văzut ce i-ai făcut soției lui Powers. Crezi că ar 
trebui să am încredere în tine? 

— Bineînţeles că nu. Dar tu eşti o femeie care nu poate 
rezista să nu alerge să aline suferința. Vei găsi tu o modalitate 
să te lepezi de îndoieli, ca să o poți face. 

— Şi mă vei folosi ca să ajungi la Morgan! 

— Dacă este posibil. Îi voi oferi o şansă mai bună decât i-a 
oferit el tatălui meu. Sunt două sute de acri de păduri şi munți 
lângă „Cazan“. Îi dau un avans la plecare şi apoi voi porni 
pe urmele lui. În amintirea vremurilor de demult şi ca să 
aibă o satisfacție mai mare decât în cazul unei morți rapide. 
Aştept de prea multă vreme, ca să-l ucid în grabă! Chicoti. 

Sunt sigur că te vei folosi de mine ca să încerci să îl salvezi, 
iar ţinta o voi dobori poimâine! 

— Unde eşti? 

— Foarte aproape de Plummock Falls, însă părăsesc locul 
în două ore. Te anunț eu. 

Închise. 

Iisuse! l 

N-o putea face. În niciun caz nu putea deveni momeala 
pe care să o înhațe Morgan! 

Eu cred că tu ar trebui să consideri această afacere 
particulară un adevărat dezastru. 

Noi ne păstrăm pentru misiuni speciale. 

Alex începu să tremure. 

Adevărat dezastru... 

Doamne Dumnezeule! 


Guatemala City 


— Hai să ţi-o zic foarte limpede, Leary: am nevoie de 
răspunsuri! spuse Morgan. De ce, unde şi când? 

— Habar n-am despre ce vorbeşti. Leary îşi umezi buzele. 
Am fost trimis aici sub acoperire. Matanza a cauzat tot soiul 
de jocuri de artificii la Casa Albă şi Danley s-a gândit că, 
dacă vin încoace şi mă declar țap ispăşitor... Leary se arcui 
de durere, când Morgan îl apăsă pe nervul de la baza gâtului. 
Ți-am spus, nu ştiu nicio... 

— Ba ştii! rosti Morgan pe un ton inexpresiv. Şi o să-mi 
spui. Singura întrebare este dacă o vei face înainte sau după. 
Îţi mai aminteşti de ticălosul ăla din Al Qaeda pe care am 
avut misiunea să îl găsim în India? Tipul era foarte talentat. 
Nimeni nu se pricepe mai bine la tortură decât un fanatic. 

Ţi-aduci aminte că puşcaşul ăla marin pe care el îl luase 
ostatic arăta de parcă îl călcase trenul? 

— Da. 

— Şi îţi mai aminteşti că m-am dus după el, i-am dat de 
urmă şi l-am prins pe fiul ăla de cățea? 

Leary înghiți din pricina nodului ce i se pusese în gât: 

— Da. 

— Eu am fost foarte furios atunci, dar asta nu înseamnă 
decât o parte infimă din ceea ce simt pentru tine în clipa de 
faţă. Înţelegi? 

— Nu poţi ajunge prea departe cu asta. Cordoba îi va trimite 
pe toți membrii grupării Matanza ca să mă caute. Sunt foarte 
preţios pentru ei. 

— Nu şi dacă Salazar aranjează în aşa fel ca tipii să afle că 
te-ai cărat cu ultima ta cucerire în weekend la țară. 

— Cordoba va lua legătura cu Danley. Danley va trimite... 
Țipă, când Morgan îl apăsă pe nerv. Afurisit să fii! Şi le-am 
zis că ar fi trebuit să te ucidă imediat după Fairfax. Dar 
înțepatul ăla de Danley n-a vrut să rişte nicio suspiciune în 
interiorul Companiei. El strigă, cuprins de agonie. Du-te 
învârtindu-te! N-am să vorbesc! 

— O vei face! spuse Morgan, cu blândețe. Crede-mă, vei 
vorbi, Leary! 


10: 15 P.M. 


Alex conduse maşina cale de treizeci de mile la sud de 
Huntington, înainte să îl sune pe Runne: 

— M-am tot gândit şi am hotărât să te las să mă conduci la 
Z-3. 

— Am zis că te iau, nu că te conduc. 

— Dar aşa voi fi cu totul la mâna ta! Ar trebui să fiu proastă, 
dacă mi-aş imagina doar că aş face asta! Voi fi în stare să 
recunosc „Cazanul', când îl voi vedea? 

— Fără doar şi poate. 

— Atunci, când ajungem acolo, o iau la fugă şi tu poți 
încerca să mă prinzi. Dacă reuşeşti, o să mă ţii drept momeală 
pentru Morgan. Ştiu că pe el îl vânezi, dar s-ar putea să nu 
fie o pradă atât de uşoară precum crezi. Mă aflu la stația de 
benzină de la intersecția şoselelor 5 şi 22. Ce fel de maşină 
conduci? 

— O Toyota aurie 4Runner. 

— Când te voi zări, voi părăsi benzinăria şi te voi urma. 
Sunt convinsă că îţi vei da seama că nimeni altcineva în 
afară de mine nu se ţine de coada ta. Dar am un pistol şi, 
dacă încerci să mă duci pe un drum greşit, nu voi ezita să te 
împuşc. 

— În acest caz, şansele par să fie în favoarea ta. De ce ar 
trebui să fiu de acord cu treaba asta? 

— Deoarece nu sunt o profesionistă. Nu ştiu să vânez şi 
nici să ucid. Morgan mi-a spus că tu eşti expert. Odată ce 
ajungem la „Cazan“, s-ar putea să întorci foaia, având de-a 
face cu o amatoare ca mine. 

— Oh, da! Cu cea mai mare certitudine. 

Ea percepu în tonul lui o notă de încredere absolută. 

— Şi îți imaginezi că, după ce mă vei prinde, vei fi în stare 
să mă obligi să îl strig pe Morgan şi să îl implor să vină 
acolo? 

— Nu va dura mult! 

— Atunci vino şi prinde-mă! 

— E o problemă. Eu am doar o zi ca să dau de urma lui 
Morgan, înainte să îmi îndeplinesc cealaltă datorie. Această 
mică şaradă cu tine îmi mănâncă din timp. 

— Însă eşti foarte sigur că îmi vei produce palpitaţii. Şi 
ziceai că Morgan este singurul lucru important pentru tine. 

Urmă o tăcere. 

— Ce speri să realizezi cu asta? 

— Sper să te ucid! 

Runne chicoti: 

— Vânatul devine vânător? 

— Sau sper să rămân în libertate destul de mult, încât să îi 
ofer lui Morgan şansa de a te ucide. 

— O şansă oarecum mai mare. 

— Îi voi telefona lui Morgan, când ajungem la „Cazan“, şi 
îi voi comunica unde mă aflu. El nu va spune nimănui 
altcuiva, fiindcă se teme că tu mă vei ucide. Alex făcu o 
pauză. Şi va veni după mine. Nu asta vrei? 

— E foarte tentant. El păru să se gândească. Cu o condiţie. 
Dă-mi numărul de telefon al lui Morgan, ca să pot lua legătura 
cu el de la „Cazan“ şi să îi spun unde să vină. Îl suni pe 
Morgan şi îi zici ce sacrificiu dureros urmează să faci pentru 
salvarea lui. Să nu îţi închipui că sunt atât de prost încât să 
cred că tu nu ai aranjat vreo şmecherie cu maşina, ca să nu 
îți pot da de urmă. Există o modalitate foarte simplă de a-ţi 
detecta semnalul şi o voi folosi. 

— Cu greu aş fi avut timp să aranjez ceva atât de sofisticat. 

— Şi apoi vreau să te văd aruncându-ţi telefonul şi pistolul 
de care ai pomenit pe geamul maşinii, în vreme ce te 
îndepărtezi de benzinărie. Nu vreau să risc ca tu să suni şi pe 
altcineva şi să îi dai locaţia, odată ce ajungem la Z-3. O să 
dau o roată, să văd dacă există vreun pistol şi un telefon. 
Dacă nu e niciun pistol, voi dispărea şi n-ai decât să găseşti 
singură Z-3. 

Nici telefon. Nici pistol. Dacă ea făcea asta, ar fi fost 
complet izolată, fără nicio posibilitate de a cere ajutor. 

De ce se tot eschiva? Exista o singură şansă, într-o situație 
aproape sinucigaşă. 

— Îi telefonez lui Morgan acum. 

Alex închise şi trase adânc aer în piept, înainte de a forma 
numărul lui Morgan. 

Niciun răspuns. 

Accesă căsuţa lui vocală: 

Nimic! 

Închise telefonul şi îşi lăsă capul pe volanul maşinii, 
cuprinsă de disperare. 

În regulă, să rămână lucidă. El se întâlnea cu Leary în 
seara aceasta. În mod firesc nu-şi lăsase telefonul deschis. 
Va accesa căsuţa vocală, în cele din urmă. 

Când s-ar putea să fie prea târziu. 

Alex încercă încă o dată. 

Căsuţa vocală! 

— Morgan, aici e Alex. Ea reuşi să îşi păstreze vocea fermă. 
Trebuie să mă asculti cu atenţie. Nu am mult timp... 


11: 05 P.M. 


Morgan accesă căsuţa vocală a telefonului său când se 
afla în drum spre aeroport. 

„Morgan, aici e Alex. Trebuie să mă asculţi cu atenţie. 
Nu am mult timp la dispoziție.“ 

Mâinile i se încleştară pe volan. Încheieturile degetelor i 
se albiră din cauza forţei cu care strângea volanul, în vreme 
ce asculta primele minute ale mesajului. 

„Mă îndoiesc că îl pot ucide. Nu mai am pistolul. Dacă 
este aşa de bun pe cât spuneai, probabil nu voi reuşi. Drace, 
chiar dacă nu ar fi fost atât de bun tot aş fi avut probleme! 

Aşa că îmi închipui că treaba mea este să rămân în mişcare, 
departe din calea lui, până când vei putea ajunge aici. Nu mă 
aştept să fie uşor. Tipul e mult mai priceput decât mine. Însă 
pot face asta şi o voi face. lar dacă tu nu vei ajunge la timp, 
voi găsi eu o cale de a face față situației.“ Ea se opri o clipă. 
„Şi nu începe să mă înjuri pentru că ne-am vârât pe amândoi 
în încurcătura asta. A trebuit s-o fac. Ţi-am spus că Runne 
vorbea despre un soi de misiuni în care sunteți amândoi 
specializaţi. Ei bine, în cele din urmă mi-a căzut fisa. 
Doamne, dacă nu m-aş fi concentrat pe descoperirea lui Z-3 
şi prevenirea unui alt dezastru, m-ar fi preocupat motivul 
pentru care acele bunkere erau distruse. Tipii vor să-l 
asasineze pe Andreas. El este ţinta! L-au adus pe Runne să 
facă treaba, în schimbul ajutorului de a te găsi pe tine. În 
aceste zile, Andreas este înconjurat de forțe de securitate de 
netrecut, deci cum poţi ajunge la el? Produci un incident, 
care să-l oblige să plece departe de siguranța Casei Albe, 
într-un bunker. Trebuie însă să te asiguri că este cel potrivit 
pentru a-l prinde într-o ambuscadă. Aşa că distrugi toate 
celelalte bunkere. Tipii au încercat ca la Arapahoe să pară că 
a fost un cutremur de pământ, dar au trebuit să facă treaba 
asta publică, când le-am împiedicat încercările de a-şi şterge 
urmele. Aveau un tap ispăşitor grozav în gruparea Matanza! 
Logan zicea că oamenii care aveau acces la bunkere ştiau 
probabil numai despre al lor, nu şi despre celelalte! Nimeni 
nu ar fi putut face legătura, cu excepția celor care aveau o 
privire de ansamblu.“ Ea inspiră profund. „Dar noi putem 
să le venim de hac ticăloşilor ăstora! Nu îl pot ucide pe 
Andreas, dacă îl oprim pe Runne. Avem o singură zi, 
Morgan!“ O altă pauză. „Trebuie să-mi arunc telefonul, aşa 
că este ultima dată când mai iau legătura cu tine. Dar sunt o 
supraviețuitoare! Nu am de gând să-l las pe Runne să mă 

omoare sau să mă folosească. Scoate-ţi ideea asta din cap! 
Şi nu am de gând nici să îţi spun ceva siropos, de genul «Te 
iubesc!». Vocea îi devenise inegală. „Însă trebuie să îți spun 
că m-am gândit la asta şi am ajuns la concluzia că tu ai 
perspective veritabile de a deveni erou de clasa A şi că eu nu 
sunt dispusă să te las să mori.“ 

Când mesajul se termină, Morgan închise ochii. Iisuse, 
era speriat! 

Şi la fel era şi Alex. Afurisita de femeie tot nu se putea 
abține să nu alerge şi să încerce să salveze lumea! Şi-ar fi 
dorit să o poată zgâlțâi. Ea nu ştia ce urma să o lovească, 
atunci când se ridica de una singură împotriva lui Runne. 

Ba da, ştia. De aceea era speriată. Şi gândul la ea, speriată 
şi singură, îl îmbolnăvea. 

Să-i dea bătaie! Se afla la cel puţin patru ore distanță de 
locul acțiunii şi trebuia să înceapă să gândească şi să se mişte, 
în loc să stea, încremenit ca un copil care participa la prima 
înmormântare din viaţa lui. 

ÎI sună pe Galen: 

— Am plecat. Salazar se ocupă de transport. Unde dracu’ 
e Logan? Am încercat să dau de el la telefon, de îndată ce 
am terminat cu Al Leary. 

— Este foarte ocupat. Au apărut câteva probleme aici. 

— Asta nu-i nimic în comparație cu ce urmează! Am nevoie 
ca Logan să sară pe podium şi să se apuce să taie panglica 
roşie. Nu sunt sigur câte ore ne-au mai rămas. 

— Rămas pentru ce? L-ai făcut pe Leary să vorbească? 

— Tipul a vorbit. Numai că el avea doar un fragment de 
tablou. Pare a fi stilul de operare al lui Betworth, dar este un 
fragment de-a dreptul scârbos. Mi-a luat mai mult decât am 
crezut ca să îl conving că nu va apărea cavaleria să îl salveze. 

Betworth l-a făcut să creadă că urma să fie un mare bărbat în 
noul regim, când el va pune mâna pe putere. 

— Nu m-ai întrebat ce fel de probleme avem aici. Galen 
făcu o pauză. Sau ştii? 

— Ştiu. M-a sunat Alex. 

— Este teafără? 

— Până acum da. 

Dumnezeule, Galen spera ca el să fi spus adevărul. 

— Logan i-a telefonat lui Alex la o jumătate de oră după 
ce Sarah i-a transmis lui Alex un mesaj. Ea nu a răspuns. 
Agentul care trebuia s-o supravegheze m-a sunat treizeci de 
minute mai târziu şi mi-a spus că Alex a sărit în maşină şi a 
plecat. A pierdut-o. Nu voia să fie urmărită. De atunci, suntem 
în căutarea ei. 2 

— Nu vă acuz pe niciunul dintre voi. Nu aţi fi putut-o opri. 
Şi cred că nici eu n-aş fi reuşit. 

— Ce se întâmplă, Judd? 

— Nimic la care să poți ajuta acum. Poate mai târziu. Ai 
destulă treabă la Washington. Telefonează-i lui Logan şi 
spune-i că Keller este în regulă; Leary zicea că nu face parte 
din grupul lui Betworth. Mai zi-i să dea de Keller şi să îl 
anunţe că poimâine vor fi sloboziţi toți dracii din iad. 

— Andreas şi Keller sunt la Camp David. Andreas lucrează 
la Pactul cu Orientul Mijlociu şi nu primeşte pe nimeni. 

— Rahat! Încă un lucru care merge prost! Nu-mi place 
coincidența că preşedintele este inabordabil. Să fie o manevră 
de-a lui Betworth în spatele scenei? 

— Ce urmează să se întâmple poimâine? 

— Morales i-a vândut lui Betworth o valiză cu bombă. 
Jegoasă. Radioactivă. 

— Hristoase! 

— Va fi pusă undeva, în afara Casei Albe. Leary nu era 
sigur când şi unde. Zicea că Danley ştie. Înhaţă-l pe ticălos 
şi prăjeşte-l! 

— Dacă l-am putea găsi! Tipul a dispărut de pe radare de 
câteva zile. Galen făcu o pauză. Cât de jegoasă? 

— E mică, dar cu destulă radioactivitate ca să producă o 
contaminare semnificativă. 

— Cum dracu” ar putea s-o introducă la Casa Albă? Tăcu 
o clipă. Alex a descoperit unde se află Z-3, nu-i aşa? Tu ştii? 

— Nu. 

— Dar urmează să afli. Sună-mă, fir-ar să fie! Trebuie să 
ştim şi noi. De data asta, nu este numai partida ta, Judd. 

— Atunci găseşte o modalitate să iei legătura cu Keller, ca 
să-i spui să stea dracului departe de Z-3, până îţi dau din nou 
un semn. Ar fi cea mai rapidă cale de a o ucide pe Alex. El 
are puțin timp la dispoziţie. Nu mai mult de douăzeci şi patru 
de ore. Se presupune că nu se va întâmpla nimic până pe 12 
noiembrie. 

Dar tipilor nu le păsa de Alex. Pentru Serviciile Secrete 
oricine era sacrificabil, dacă asta însemna salvarea 
preşedintelui. 

Ei bine, Alex nu era de sacrificat. O să-i lase pe Galen şi 
pe Logan să alerge şi să-l salveze pe Andreas şi toată afurisita 
de țară. Le dăduse această şansă. 

El se ducea după Alex. 


O altă culme... 

Alex se împiedică de ea. 

Putea să îşi vadă răsuflarea răsfirându-se în aerul rece al 
nopții, în vreme ce se străduia să respire. 

Se uită înapoi, peste umăr. Lumina lunii era puternică. 
S-ar putea să fie nenorocită înainte ca noaptea să ia sfârşit. 

Nici urmă de Runne. Trecuseră zece minute de când sărise 
afară din maşină şi se repezise în pădure. De ce nu se afla 
chiar în spatele ei? 

Sau poate că tipul era în faţa ei. 

Să nu se mai gândească la asta. 

Să alerge. 

O fi el bun, dar nimeni nu-i perfect! 

Avea o şansă. 

Să continue să alerge... 


11 noiembrie 
12: 40 A.M. 


Telefonul lui Morgan sună chiar înainte ca acesta să urce 
în avion. 

— Salut, Morgan! spuse Runne. Aşteptai să îţi telefonez? 
Şi eu aştept de mult timp. Aproape că am ajuns la capăt. 

— Mă bucur. Am obosit să ţi-o tot iau înainte la vânătoare. 
Nu mai este o provocare. Şi chiar a devenit ridicolă, deoarece 
consideri că poți fi mult mai bun decât mine. Luam urma 
vânatului şi îmi doboram ţinta pe când tu nu erai decât un 
țânc mucos. 

— N-o să reuşeşti să mă înfurii. Dacă am învățat ceva de 
la tine, este să îmi țin emoțiile în frâu. 

— Nu mi-a făcut impresia asta, la casa lui Powers. Treaba 
aia părea făcută de un boxer adolescent plin de avânt. 

— Eram rănit. N-am putut... Runne se opri. Nu mă scuz 
faţă de tine. Acum deţin controlul. 

— Nu vei putea deţine controlul până când n-o vei avea pe 
Alex Graham. Nu ai reuşit să pui mâna pe ea, nu-i aşa? 

— Nu încă. I-am dat o oră avans la plecare. Nu e generos 


301 


din partea mea? După ce se va îndepărta de mine destul de 
mult, va fi plină de speranță. Amândoi ştim cum se poate 
zdrobi o pradă lipsită de speranță. Cred că ar trebui să ajung 
la ea în douăzeci de minute sau cam aşa ceva, după ce i-am 
dat startul. Ar trebui să îți povestesc ce îi voi face? 

— Nu te juca de-a ghicitul cu mine. Mai întâi ar trebui s-o 
prinzi. Ai de gând să-mi spui unde te afli sau doar îţi arăţi 
colții ca un huligan de gradul paişpe? 

Runne făcu o pauză înainte de a răspunde: 

— Bineînţeles că o fac. În amănunt. Iar ea va plăti pentru 
această remarcă urâtă, Morgan! Vreau să-ţi aduci aminte 
de asta. Ia-o pe şoseaua de centură din afară de Washingthon 
D. C. Spre nord. Mergi patruzeci de mile spre Frederick, 
Maryland, apoi o iei pe şoseaua 15 nord. Faci la stânga pe 
Matthew Parkway şi apoi drept până la prima intersecție. Z-3 
se află la două mile în josul drumului. Pe partea dreaptă o să 
vezi un indicator care anunță restaurantul „Cazanul lui 
Cooper“, din Baltimore. La şase mile distanță de indicator 
vei vedea o creastă. În spatele acestei creste e o vale de două 
sute de acri de pădure şi dealuri neocupate de corpul de 
armată. Când vei ajunge acolo? 

— S-ar putea să îmi ia câteva ore. Însă îmi voi face apariția 
când te vei aştepta mai puţin. 

— Nu întârzia prea mult. E posibil să îmi pierd răbdarea şi 
să îi tai gâtul. 

— În cazul ăsta nu voi mai avea niciun motiv să continui 
vânătoarea! La ce mi-ar folosi o femeie moartă? 

— Răzbunare! 

— Răzbunarea este pentru fanatici ca tine. Sunt convins 
că ai descoperit că nu îmi las emoțiile să se amestece cu 
treaba. 

— Am învăţat asta când m-ai folosit ca să îmi ucizi tatăl. 

Ştii ceva? N-am avut niciodată un prieten şi m-am gândit că 
am descoperit unul în tine. Eu... mă gândeam că şi tu ai simţit 
la fel. 

— Nu, tu ai fost doar un instrument pentru o moarte. 

— Tu, fiu de târfă! Vocea lui Runne era răguşită din cauza 
durerii. Asta înseamnă femeia pentru mine. Un instrument 
pentru o moarte. Moartea ta, Morgan! Vino şi găseşte-ne! 

Runne închise telefonul. 

Când vei ajunge aici? 

Întrebarea îl umpluse de frustrare şi groază. Nu exista nicio 
modalitate de a putea ajunge la Z-3 în mai puţin de cinci ore. 
Cum dracu” va reuşi să supraviețuiască Alex atât de mult în 
goana ei din calea acelui nenorocit? Ea nu se va preda cu 
uşurinţă, iar asta însemna că Runne va folosi forța — şi forța 
poate fi ucigătoare. 

Trebuia să îşi păstreze calmul şi luciditatea, cum învățase 
de-a lungul anilor în care jucase acest joc urât. 

Însă de data aceasta nu era un joc. Era Alex. 


— Runne mi-a telefonat acum zece minute, ca să-mi 
raporteze, îi spuse Danley lui Betworth, când acesta răspunse 
la telefon. Ticălosul era chiar vesel. M-a uimit. 

— Trebuia să fie vesel. Urmează să facă ceea ce îi place 
cel mai mult, zise Betworth. Ai aflat unde se duce ca să îşi 
plaseze împuşcătura? 

— Pe vârful crestei. 

— Să fii acolo, ca să îl scoţi imediat din zonă. Nu mai 
vreau niciun fel de greşeli. 

— O voi face eu însumi. Tipul va fi mort la zece secunde 
după ce va trage. Acolo merge totul bine? 

— Tot atât de bine pe cât era de aşteptat. Cred că Logan a 
ajuns deranjant de aproape, însă odată ce vom porni 

angrenajul şi vom ajunge sus, ne vom putea descotorosi de 
el. Betworth făcu o pază: era momentul să reverse nişte miere. 
Apropo, duba aceea cu tehnologie înaltă pe care ai proptit-o 
lângă Camp David funcționează bine. Bună treabă! 

— Mulţumesc! Danley ezită. Nu l-am auzit deloc pe Leary 
astăzi. 

— Şi asta te îngrijorează? 

— Nu încă. Cordoba zicea că tipul este o speranță a barului 
în fiecare seară, chiar de la sosire. Îl vreau doar la fața locului, 
ca să mă asigur că cei din Matanza nu vor depăşi măsura. 

— Tu spuneai că Leary este demn de încredere. În plus, 
Cordoba are numai de câştigat. Nu mă tem că nu va coopera. 
Betworth se uită la ceas. Este două şi jumătate dimineaţa, 
Danley. Mai e o singură zi şi apoi vom porni înainte la 
capacitate maximă. Pot să îți spun cât de uşurat mă simt să 
am în misiunea aceasta un bărbat cu priceperea ta? Aş veni 
acolo eu însumi, dar până mâine nu pot. Nu plec de aici 
înainte de-a pune fiecare lucru în mişcare. Sună-mă, dacă 
apar probleme. 

Închise şi se lăsă pe spate în fotoliu. Putea să simtă 
entuziasmul revărsându-se în el, ca un vin minunat. ÎI înviora 
să se simtă atotputernic. Alți bărbaţi ar fi nervoşi şi 
înspăimântați dacă ar ajunge la o asemenea înălțime. 

Însă alţi bărbaţi nu ar reuşi să ducă la bun sfârşit o lovitură 
ca aceea. 


5: 05 A.M. 
— Danley nu este de găsit nicăieri, spuse Logan. Şi, fir-ar 


să fie, nu pot să trec prin Camp David. Tot încerc de câteva 
ore. Nici Keller, nici preşedintele nu acceptă telefoanele. 


304 


— Ai încercat să ajungi prin intermediul lui Chelsea 
Andreas? 

— Am dat un telefon la Pittsburgh, însă Andreas a pus în 
jurul ei o pază la fel de strictă ca cea pe care o are el. Nu e 
nicio speranță în partea aceea! 

— Sinistru! exclamă Galen. Mi-l pot imagina pe Andreas 
refuzând apelurile telefonice, dar nu pe Keller. Dacă el refuză 
un apel, ar înseamna că respinge o posibilă informaţie. 
Serviciile Secrete verifică în aceste zile fiecare frântură de 
informaţie care le parvine. După asasinarea lui Kennedy au 
devenit tot mai cusurgii. 

Logan îşi frecă tâmpla: 

— Nu ştiu ce să zic. Poate că voi avea mai mult noroc mai 
târziu. E abia cinci dimineaţa. 

— Pentru Keller nu contează ce oră este! Galen se îndreptă 
spre uşă. Cred că voi lua câţiva oameni şi mă voi duce acolo, 
să văd ce pot să aflu. 

— Fii atent! În zilele astea, tipii mai întâi trag şi abia apoi 
pun întrebările. 

— Nu te îngrijora, nici măcar nu mă gândesc să nu am 
grijă! Elena m-ar ucide. Galen făcu o pauză. Cât timp ai de 
gând să aştepţi înainte de a chema poliţiştii sau reprezentanții 
media? 

— Ai idee ce panică s-ar declanşa? Oamenii devin nervoşi 
când sunt atinşi în punctele sensibile. Va fi ultima resursă la 
care voi recurge, dacă nu pot ajunge la Andreas. Morgan 
zicea că nu se va întâmpla nimic înainte de ziua de mâine. 
Poate că mai avem timp. Făcu o grimasă. Dacă tu mă poți 
duce până la Andreas. 

— Cred că s-ar putea să mă descurc cu asta. Îţi telefonez şi 
te anunţ. 

Acoperă-ţi urmele! 

Să folosească tot ce a învăţat de la Morgan. 

Alex apucă creanga şi îşi şterse cu grijă urmele din țărână, 
înainte de a se îndrepta spre golf. Dacă ar putea face un ocol 
de o milă sau cam aşa ceva, prin golf, poate că ar reuşi să se 
ferească o vreme din calea lui. 

Apa ca de gheaţă îi pătrunse în pantofii de tenis, în vreme 
ce călca prin valuri. 

Cu câteva momente mai înainte, fusese încinsă şi gâfâia, 
însă acum frigul părea să îi picure în fiecare venă. 

Să îl ignore. 

Să continue să meargă. 

Nici urmă de Runne încă. 

I se păruse că aude un trosnet în spatele ei cu trei minute 
în urmă, lângă creastă, dar probabil că se înşelase. 

Doar dacă nu cumva el se juca cu ea. 

Aceasta era o mentalitate defetistă! Nu trebuia să i se 
abandoneze! 

Se uită la ceas. Era prea întuneric ca să vadă ce oră arăta, 
pe sub toate acele crengi atârnând amenințător. Ultima oară 
când verificase, mergea de peste patru ore. Simţea fiecare 
minut care trecuse în durerea din muşchii gambelor şi ai 
coapselor. 

Cât timp va trece până când va putea ajunge Morgan aici? 

Prea mult. 

Nu, nu va fi prea mult! Trebuia s-o facă! 

Să continue să meargă! 


Duba cu dotări de înaltă tehnologie era amplasată în 
pădure, la cel puţin şapte mile distanță de Camp David. 
Galen privi aparatul de măsură. 

Destul de puternic, ca să emită un semnal la acea distanță. 

— Ai găsit-o? întrebă Keller. 

Galen încuviință: 

— Du-te înapoi la maşină şi adu-i pe băieți! Se îndreptă 
spre pădure. O să mă uit să văd dacă există santinele de care 
să ne îngrijorăm. 


5: 40 A.M. 


Pe cer începuseră să apară primele nuanţe de gri-perlat 
ale răsăritului. Lumina zorilor ar putea fi mortală pentru Alex, 
gândi Morgan. 

Dacă mai era încă în viață. 

Sări din maşină, apucă puşca şi muniţia şi fugi în zigzag 
spre tufărişul des ca peria. Se afla la patru mile sud față de 
locaţia pe care i-o indicase Runne, însă aceasta nu însemna 
că el n-ar fi putut să-l aştepte ca să-l prindă într-o ambuscadă. 

Nicio împuşcătură. 

Se opri şi ascultă. Nimic neobişnuit. Inspiră profund. 
Niciun miros de săpun sau de transpiraţie. 

Începu să urce muntele. 


— Dă-i drumul! spuse Galen, când Logan răspunse la 
telefon. Cred că acum vei reuşi să treci. Era o dubă cu înaltă 
tehnologie, care filtra şi monitoriza apelurile telefonice. 

— Ce?! 

Galen se uită la resturile carbonizate ale vehiculului. 

— Trebuie să mă asigur că tipii n-au avut timp să alerteze 
pe nimeni. Ceea ce nu ar fi fost foarte inteligent. Încearcă să 
telefonezi din nou. 

— Încetează să te mai certi, Keller! Trebuie să îl văd pe 
Andreas, spuse Logan. Acum! 

— Şi te aştepţi să te cred? îl întrebă Keller. Sunt perfect 
conştient cine eşti şi ce contribuții ai avut în campania 
electorală a preşedintelui, însă aceasta nu înseamnă acum 
nimic. Soția ta se află într-o relație strânsă cu Alex Graham, 
care este căutată de FBI pentru legăturile ei cu Matanza. Ar 
trebui să fiu nebun ca să am încredere în tine. 

— Nu trebuie să ai încredere în mine. Doar să faci ce poți 
mai bine ca să îl protejezi pe Andreas — şi trimite patrule de 
cercetare, să localizeze geamantanul-bombă. 

— Care poate că nu există. 

— Dacă nu, le poţi spune tuturor că ai condus un test de 
verificare. Logan făcu o pauză. Sau preferi să aştepţi să 
explodeze şi apoi să îți prezinți scuzele? 

— Nu mă tem să fiu țap ispăşitor, Logan! 

Nu. Logan bănuia că Keller era un om cinstit, care încerca 
să îşi facă datoria. Dar asta îl făcea mai dificil de manevrat. 

— Uite ce e, ştiu că acum avem mai multe întrebări decât 
răspunsuri, însă trebuie să găsim aceste răspunsuri repede. 
Nu reuşea să treacă de ticălosul ăsta încăpățânat. Încercă 
altceva. Ţi-aş putea provoca necazuri, pentru că o dubă dotată 
cu tehnologie înaltă staționa la şapte mile distanță, 
interceptând şi selectând convorbirile voastre. De ce s-a 
întâmplat asta? 

— Nu se putea întâmpla. Noi n-am ştiut de ea. 

— Nu şi dacă a fost făcută de cineva care avea idee cum să 
treacă de paznicii voştri. Unul ca Ben Danley. Dacă nu crezi 
că duba exista, trimite-ți oamenii să vadă resturile. Ne-am 
gândit că cel mai bine ar fi să o distrugem. 

— O acţiune foarte violentă, pentru un om de afaceri 
pacifist. 

— Mă laşi să îl văd pe Andreas sau nu? 

Urmă o clipă de tăcere. 

— Voi vorbi cu el. Când poți ajunge aici? 

— Am şi pornit! Galen şi cu mine ar trebui să ajungem la 
primul vostru punct de control în cincisprezece minute. 

Era pentru a treia oară când Runne îi pierdea urma. 

Îi luase douăzeci de minute ca să descopere că ea îşi 
acoperise pantofii cu noroi, ca să se formeze perne de pământ 
ce estompau amprentele tălpilor. 

ÎI străbăteau valuri de furie, în vreme ce scana pământul, 
căutând noi semne. Tipa era bună şi rezistența ei amuzantă. 
Îşi zise că ar fi trebuit s-o prindă până acum şi să îl aştepte 
pe Morgan, ca să îi arate momeala din capcană. În loc de 
aceasta, îşi pierduse orele vânând-o pe târfă. 

Trase adânc aer în piept. Nu mai putea dura prea mult. 
Ultimele amprente de tălpi pe care le găsise fuseseră aproape 
târşite. Ea obosise şi el era sătul de cât se tot rugase să facă 
greşeli. 

Acum, însă, trebuia să privească şi înapoi, peste umăr. În 
mod sigur ticălosul de Morgan ajunsese acolo. 

Asta, dacă venise. Poate că hotărâse că femeia nu merită 
riscul. Era o decizie pe care Morgan ar fi putut s-o ia. Totuşi, 
în scurtul timp petrecut împreună, Runne observase că 
Morgan nu nutrea acelaşi dispreț pentru femei ca el. Aceasta 
era o slăbiciune pe care se putea bizui. 

Amprentă! 

Ea încercase s-o şteargă, însă fusese mai puțin grijulie de 
data aceasta. 

O luă înainte repede, emoția curgând în valuri prin el. 
Să găsească femeia! 

Momeala din capcană. 

Să-l ucidă pe Morgan. 


Camp David 
6: 35 AM. 


Andreas nu spuse nimic, până când Logan nu termină de 
vorbit. 

— Este o poveste aiurea, domnule! zise Keller. Ideea că 
Matanza a fost înființată ca un soi de dragon de hârtie care 
să preceadă o tentativă de asasinat e bizară. Danley n-o fi 
fost în toate minţile când a plănuit să ducă aşa ceva la bun 
sfârşit! 

— Şi Danley s-a aflat alături de mine mulţi ani. Andreas 
privea țintă flăcările din şemineu. Aveam încredere în el. 

— Timpul trecut? întrebă Logan. 

— Poate că da. El îşi frecă ceafa, îngândurat. Este greu să 
te încrezi în cineva în zilele astea, dar şi mai greu să renunți 
la încrederea pe care ai acordat-o cândva. Am vrut să mi-l 
apropii. Pe Betworth puteam să îl văd corupând pe oricine 
venea în contact cu el. Este ca şarpele din Grădina Raiului. 
Numai că fructul tentaţiei, în cazul lui, nu-i cunoaşterea, ci 
ambiția. Dilema mea principală este că nu pot să îmi dau 
seama de ce ar fi considerat Betworth că merită moartea. Nu 
ar ajunge în felul acesta pe nicio listă de principali candidați. 
Nu există nicio modalitate de a obţine următoarea 
nominalizare, cățărându-se pe cadavrul meu. Nu are niciun 
sens, Logan! 

— Nu, nu are, consimţi Logan. Tot ce pot să vă spun este 
că eu ştiu şi ceea ce ştiu mă îngrozeşte. 

Andreas admira un bărbat care putea să admită că îi este 
frică. Fusese mereu încântat că avusese prilejul să-l cunoască 
pe Logan. Întrebă, ezitând: 

— Keller, ai o listă cu onorabilii noştri colegi care au fost 
desemnaţi să facă de serviciu la Z-3? 

— În servieta mea, domnule. Keller traversă încăperea, 
ducându-se la birou. M-am gândit că veţi vrea s-o vedeți. 

— De ce ați mai păstrat Plummock Falls ca bunker, după 
ceea ce s-a întâmplat la Arapahoe? întrebă Galen. 

— Mi-am scos oamenii din bunkerul de la Arapahoe, ca o 
precauţie, după prăbuşirea barajului, şi am oprit rotația 
personalului în bunkerul de la Plummock. Speram că ceea 
ce se afirmase era adevărat, spuse Andreas, cum că acolo nu 
ar fi existat nicio breşă în sistemul de securitate. Noi am 
administrat bunkerele complet separat. Părea incredibil ca 
Matanza să fi putut cumpăra acea cantitate de informații 
„delicate“. Buzele i se strânseră. Pe toţi dracii, îmi doresc să 
nu fi avut bunkerele acestea. Le-am făcut pentru că 
guvernarea trebuia menținută, orice s-ar fi întâmplat, şi pentru 
a nu se ajunge la anarhie. Nu voiam să îi las pe ticăloşii ăia 
să câştige. | 

— Poate că ar fi trebuit să închideţi şi Z-3. 

— Am discutat asta, interveni Keller. Dar am fi avut acolo 
cel puţin un liman salvator, în cazul unui atac nuclear. S-a 
decis că o vulnerabilitate relativă nu era de tolerat. Am trimis 
echipele de securitate să verifice orice posibilitate de sabotaj. 
El deschise servieta şi scoase două documente. Acesta este 
bunkerul. Desfăcu prima diagramă pe birou şi indică un perete 
solid de stâncă. Este construit de o parte a muntelui. Uşi de 
oţel, groase de un metru şi jumătate, şi un ascensor care 

coboară şapte niveluri. Este ultimul bunker construit şi am 
învățat o grămadă din ce s-a întâmplat la Arapahoe şi 
Plummock Falls. Nu că celelalte bunkere n-ar fi sigure, însă 
noua tehnologie pe care am instalat-o la Z-3 îl fac absolut de 
necucerit. Poiana în care aterizează elicopterele se află la 
aproape treizeci şi două de mile distanță. Elicopterul trebuie 
să treacă prin trecătoarea asta. Avionul trebuie să zboare jos 
şi ar ajunge aproape de aterizare, înainte ca cineva să poată 
trage vreun glonţ. El îi înmână lui Andreas a doua foaie de 
hârtie. Aceasta este lista personalului, domnule. Lista 
voluntarilor se află la început. 

Andreas zâmbi strâmb, în vreme ce scana numele. 

— Betworth. Nicio surpriză în cazul lui. Zâmbetul îi păli. 
Viaţa în aceste bunkere nu este chiar luxoasă. După părerea 
mea, era greu să găseşti voluntari din eşalonul superior. Însă 
aici se află Ellswyth, Johnson, Cornwall, Waterson. Pare un 
fel de fraternitate a cohortei lui Betworth. S-ar zice că tipul a 
încărcat puntea cu o veritabilă centrală energetică alcătuită 
din jucătorii proprii. Nolan, Thorpal... Se uită mai jos. 
Shepard? Îmi închipuiam că el se va duce la Plummock Falls, 
în cazul apariţiei oricărei probleme! Şi-a schimbat opțiunea 
după explozia de la mină? 

— Nu, după barajul Arapahoe. Z-3 era mai bine dotat şi 
mai sigur decât Plummock Falls. Keller făcu o pauză. Însă 
Danley a considerat că ar fi mai sigur pentru vicepreşedinte. 

— Interesant... 

— Shepard a venit la mine şi mi-a sugerat că s-ar simți mai 
bine dacă ar face schimbarea aceasta, optând pentru cele mai 
bune dotări. El se opri din nou. Ceea ce s-ar putea să nu 
însemne nimic, domnule. 

— Dar care ar putea însemna al dracului de mult, spuse 
Logan. Unde se află Shepard acum? 

— ÎL voi găsi. Keller luă telefonul. 

— O fi dispărut în vreo misiune secretă, adăugă Logan. 
Motivul pentru care Betworth a iniţiat o conspirație riscantă 
ca aceasta. 

— Nu-ntinde coarda, Logan! Trebuie să mă gândesc la ce 
ai spus. Andreas o porni de-a curmezişul camerei, spre 
fereastră. Fusese o noapte cumplit de rece şi geamul era 
înghețat. Şi el se simțea rece şi gol pe dinăuntru. Nu i se 
întâmplă în fiecare zi unui.om să afle că fusese programat să 
moară în mai puţin de douăzeci şi patru de ore. Spuneai că 
bărbatul acesta, Morgan, se află la Z-3? 

— Aşa am înțeles de la Galen. 

— Şi este bun la ceea ce face? 

— Da, cel mai bun, răspunse Logan. Nimeni nu poate 
susține că este un jucător de echipă, însă Galen are încredere 
în el. 

— Domnule preşedinte! 

Andreas se întoarse spre Keller, care lăsase telefonul jos. 

— Ei bine? 

— Vicepreşedintele Shepard se află la Z-3. A venit rândul 
lui să petreacă vreo câteva zile în bunker. 

— Absolut convenabil! În siguranță, teafăr şi departe de 
orice bănuieli. 

— Crezi că Shepard este implicat în conspirație? 

— Dacă există o conspirație! 

— Ce pot face ca să te conving? întrebă Logan. Nu avem 
mult timp la dispoziție. Şi nici nu ştim ce alte lucruri ar mai 
putea inventa Betworth. La dracu”, dacă tipii descoperă că 
am distrus duba aceea, s-ar putea să accelereze... 

— Ţi-am spus să nu întinzi coarda! zise Andreas. În regulă, 
Shepard reprezintă o probabilitate. El a ieşit frecvent în 
luminile rampei, mai ales în ultima vreme, înlocuindu-mă în 

funcţii şi acţiuni într-un mod mai agresiv decât l-am văzut 
vreodată. Ceea ce nu îl leagă obligatoriu de... 

— Lista Infrastructurii Naţionale! exclamă Keller, pe 
neaşteptate. 

— Ce-i cu asta? întrebă Logan. 

— Este o listă asupra căreia Shepard a tot insistat de-a 
lungul ultimului an, răspunse Andreas. Destinată sprijinirii 
şi delimitării zonelor vulnerabile şi infrastructurii care ar 
putea fi ținta unor sabotaje sau primejduite de dezastre 
naturale. E o listă generală, nimic care să merite surle şi 
trâmbiţe, însă dezastrul de la barajul Arapahoe l-a făcut pe 
Shepard să pară foarte inteligent. 

— Şi prezidențiabil? întrebă Galen. Dumneavoastră sunteți 
probabil cel mai popular preşedinte pe care l-am avut 
vreodată. Shepard ar avea ceva de tras ca să se ridice deasupra 
imaginii dumneavoastră. Betworth nu numai că şi-a îndesat 
Z-3 cu propriul echipaj şi a plănuit distrugerea celorlalte 
baraje, ci s-a folosit de aceasta şi pentru a-i pregăti instalarea 
lui Shepard. 

— Spuneai că se presupune că bomba ar fi fost strecurată 
în interiorul Casei Albe, Logan. Andreas clătină din cap. 
Aceasta este aproape de necrezut. Oricine intră acolo este 
verificat cu meticulozitate. 

— În afară de dumneavoastră, domnule preşedinte. Logan 
se întoarse spre Keller. Iar dumneata nu ai fi dorit să îl insulți 
pe vicepreşedinte, controlându-l, nu-i aşa? 

— E posibil ca el s-o fi făcut, spuse Keller, cu precauţie. 

— Iar dacă a adus bomba bucată cu bucată şi Betworth a 
trimis mai târziu un om s-o asambleze... 

— Este la fel de posibil să se fi făcut util şi în celelalte 
două atentate la viața mea, murmură Andreas, dacă ne gândim 
la omul din interior. Însă tu eşti foarte bun, Keller. M-ai 

asigurat că viața mea, în cele mai mici aspecte ale ei, nu 
poate fi primejduită fără ca acest lucru să fie detectat. Trebuie 
că au devenit foarte nervoşi de teamă că vor fi prinşi şi au 
hotărât să urmeze o altă cale. 

— Dumneavoastră ce credeți? întrebă Logan. 

— Shepard ar fi însărcinat cu preşedinţia, dacă eu aş fi 
ucis, răspunse Andreas. Preşedinţia este puterea funda- 
mentală şi Betworth o râvneşte de ani de zile. Shepard este 
genul de om care poate fi manevrat de cineva atât de inteligent 
ca Betworth. Shepard preia preşedinţia, îi lasă pe cei din 
gruparea Matanza să fie blamaţi pentru asasinat şi inițiază o 
cruciadă împotriva terorismului, care face să îi crească 
imediat rata de popularitate. Între timp, Betworth rămâne în 
spatele său, trăgând toate sforile, cu un buzunăraş drăguţ 
plin cu marionete de la FBI şi CIA, deja gata de acţiune. 
Matanza se alege cu gloria, Shepard primeşte preşedinţia, 
Betworth se alege cu puterea. Andreas făcu > grimasă. Iar eu 
mă aleg cu moartea. Nu pot spune că privesc asta ca pe un 
scenariu acceptabil. 

— Este doar o supoziţie, domnule, zise Keller. 

— Atunci îţi sugerez să pui mâna pe telefon şi să-ți suni 
oamenii din Serviciul Secret însărcinați cu protecția lui 
Shepard şi să vezi dacă nu există vreo creştere a numărului 
de contacte dintre Betworth şi Shepard în ultimele şase luni. 
Vreau să începeți imediat supravegherea telefoanelor lui 
Betworth şi Shepard. Şi să instalați o dubă dotată cu aparatura 
necesară care să monitorizeze şi să înregistreze orice apel la 
locul unde se află Betworth. 

— Mai întâi bomba, spuse Logan, şi apoi adăugă, politicos: 
„domnule!“. 

„Ticălos arogant! Tipul face ca el!“ 

— Începeţi căutarea, Keller. Însă discret. Foarte discret. 

Nu am vrea ca ticălosul să devină suspicios şi să devanseze 
programul. Andreas se întoarse spre Logan. Mulțumitor? 

— Splendid! Precauţia este bună. 

— Mă bucur că mă aprobi, însă era ceva ce aş fi făcut 
oricum. Ceea ce mi-ai povestit poate fi o absurditate şi nu 
voi tulbura poporul Statelor Unite cu dovada minoră pe care 
mi-ai oferit-o. Oamenii au trecut deja prin prea multe, în 
aceste ultime zile. Clătină din cap, obosit. Şi dacă va trebui 
să îi arestăm pe Betworth şi pe Shepard pentru acest delict, 
teama populației va fi şi mai mare. Încrederea lor în 
guvernanți nu trebuie zdruncinată. 

— Nu e nevoie nici de o bombă care să explodeze la Casa 
Albă, spuse Logan, pe un ton sec. 

— Altceva, domnule? întrebă Keller. 

— La dracu”, da! Asigură-te că oamenii de pe teren îi vor 
duce pe soția şi pe copiii mei într-un loc sigur. Andreas se 
îndreptă spre uşă. Acum! 


Îl putea auzi în spatele ei. Alex țâşni în sus, pe trunchiul 
copacului, şi se târî până într-o adâncitură ascunsă între 
crengile pinului. Se luminase de ziuă şi avea nevoie de toată 
protecţia pe care o putea obține. 

Să se roage ca niciun animal să nu zvâcnească şi nicio 
pasăre să nu zboare de pe copac şi să-i trădeze ascunzătoarea. 

Să nu scoată niciun sunet. 

Să nici nu respire măcar. 

El se afla acum chiar dedesubtul ei. 

Nu, tipul plecase mai departe, în josul muntelui. 

Îi era teamă să scoată un oftat de uşurare. Va sta aici pentru 
scurtă vreme, până când va fi sigură că el i-a pierdut urma. 

Trecură cincisprezece minute. 

Douăzeci de minute. 
Douăzeci şi cinci. 
Alex se dădu jos din copac. 


Runne zâmbea. 

Femeia se întorsese şi mersese în cerc, înapoi, spre creastă. 

Poate că o cuprinsese panica şi încerca să ajungă la drum. 

Sau poate că încerca să se întâlnească cu Morgan. 

Unde dracu” era tipul? 

Mânia şi frustrarea îi crescuseră în ultima oră. Nu ştia 
dacă putea să aştepte ca Morgan să îşi facă apariția după ce o 
prindea pe femeie. Ea îi rănise mândria şi nu putea tolera 
acest lucru. Avea nevoie de o lecţie şi el i-o va da. 

O va spinteca de la pântec până la gât. 


Alex nu îl auzi, însă ştiu că el se apropia. 

Inima îi bătea cu putere, dureros, în vreme ce alerga. 

Acum nu îi era de niciun folos să încerce să fie calmă. 

Să alerge. 

Era prea obosită. 

Să continue să alerge. 

Mâna i se încleştă pe o creangă pe care o ridicase după ce 
se dăduse jos din ultimul copac. Ca armă nu însemna mult, 
dar o ajunsese oboseala. Curând, nu va mai avea altă 
alternativă decât să-l înfrunte. Încă nu. Poteca ce ducea spre 
creastă se afla chiar în față. Poate că Morgan... 

Simţi pământul alunecându-i de sub picioare. 

O placase!! 

Era deasupra ei, şi îi acoperea gura cu mâna. 

— Şşşt. 

Ea îl muşcă de mână şi încercă să îl lovească cu creanga. 

— Alex, dă-o naibii! şopti el. 

Morgan. 

Alex încremeni. 

— Te simţi bine? 

— Nu! Lacrimile îi şiroiau pe obraji. Sunt obosită, şi 
înghețată, şi speriată, iar fiul ăla de cățea nu vrea să renunțe. 
Ţi-a luat ceva timp să ajungi aici! 

El îi atinse obrazul cu gingăşie: 

— Nu e niciun avion supersonic din Guatemala City. Îmi 
pare rău. 

— Ar trebui să-ţi pară. Încercă să se ridice. Dă-te jos de pe 
mine! Trebuie să ne ascundem. Habar n-am cât de departe în 
urma mea se află tipul. 

— Eu da. Avem puţin răgaz. Îi dădu drumul, dar rămase în 
genunchi lângă ea, pipăindu-i trupul cu mâinile. Hristoase, 
eşti udă leoarcă! 

— Am trecut prin vreo două râuri. M-am gândit că aşa 
îmi va pierde urma. A mers. Sau poate că nu simte mirosul 
la fel de bine ca tine. El o strânse în brațe, la pieptul său. Nu 
face asta. Probabil sunt ca un țurțure de gheață. O să te ud. 
Sunt în regulă. 

— Eşti mai mult decât în regulă, spuse el, cu o voce lipsită 
de inflexiuni. Şi aceasta este valabil pentru mine, nu pentru 
tine. 

Alex nu se mişcă. Judd era cald şi puternic, şi îşi dorea să 
rămână acolo pentru totdeauna. ÎI cuprinse strâns cu braţele, 
înainte de a-l împinge în lături. 

— Nu! După toate prin câte am trecut în noaptea asta, nu 
am să-mi forțez norocul. Trebuie să rămânem în viață! Se 
ridică nesigură în picioare. Hai să plecăm de aici! 

— Eşti gata să leşini. Du-te dincolo de potecă şi ascunde-te. 
O să-l atrag pe Runne în sus, spre creastă. 

— De ce? 

— Am nevoie de el acolo. 

— Nevoie? Privirea ei se plimbă cercetător pe chipul lui 
Judd. De ce nu aici? 

— Nu acum. Du-te şi ascunde-te în tufişuri. 

— N-o s-o fac, la dracu’! Habar n-am de ce naiba îl vrei 
sus, însă eu voi fi aceea care îl va duce acolo. Îşi doreşte aşa 
de tare să mă prindă, că acum probabil salivează. Luă creanga 
şi şterse urmele lăsate de ei pe pământ. Tu aşteaptă în tufişuri 
şi apoi ia-te după el. Ea aruncă creanga şi o luă în sus pe 
potecă. Dar să nu îți mai ia atât de mult timp de data aceasta. 
În regulă? 

— Fir-ar să fie, Alex! 

Ea nu îl asculta. Îi era destul de greu să pună un picior în 
fața celuilalt. Trebuia să ajungă în vârful crestei. Putea să o 
facă. 

Îi luă alte cinci minute ca să atingă creasta. Era epuizată. 
Se îndreptă spre o stâncă uriaşă şi se sprijini de ea. 

Haide, Runne, vino! 

Vino şi ia-mă! Momeală pentru capcană. 

Şi el veni. 

Ea îşi simţi fiecare muşchi din trup crispându-se, când îl 
văzu că apare la capătul cărării. 

El zâmbi, cu o satisfacție sălbatică: 

— M-ai cam purtat la vânătoare, târfă! 

— Fiindcă nu eşti aşa de bun ca Morgan. El m-ar fi prins 
în primele cincisprezece minute. 

Zâmbetul lui dispăru: 

— Uită-te la tine! Păşi spre ea. Cât de jalnică eşti! Ca târfa 
de maică-mea. Doar o femeie slabă, la urma urmelor! 

— Mai du-te-nvârtindu-te! 

— Îndrăzneţe vorbe! Crezi că Morgan o să vină să te 

salveze? El clătină din cap. Eşti complet singură. L-am 
omorât! 

Alex încremeni: 

— Minţi! 

— L-am ucis! Runne se afla la câţiva metri de ea şi un 
cuțit îi apăruse pe neaşteptate în mână. Aşa că nu mai există 
niciun motiv să te las în viață. Nu pot să îți spun ce mult am 
să mă bucur, omorându-te! 


9: 45 A.M. 


— Pentru numele lui Dumnezeu, totul se duce dracului, 
Betworth! Vocea lui Shepard trăda spaimă. Tocmai am primit 
un telefon de la Andreas, de la Camp David, care îmi spune 
să rămân unde mă aflu. S-a găsit un pachet cu antrax în 
Grădina Trandafirilor. Au chemat CDC-ul, să facă o verificare 
la Casa Albă. O s-o găsească, fir-ar să fie! 

— Păstrează-ți calmul! Betworth era în alertă. Mintea îi 
zbura în o sută de direcţii. O verificare pentru antrax? Era 
afurisit de convenabil! Ce se spune în biletul de revendicare? 

— Hamas. 

— Închide! O să sun să verific. 

— N-ai ce verifica. Se transmite continuu la CNN. Mă uit 
chiar acum. Scoate afurisita aia de bombă, înainte de a o 
găsi ei. 

— Ascultă, păstrează-ți cumpătul! Ne putem descurca în 
treaba asta. 

— E vina ta! Ştiam că îţi va scăpa de sub control! 

— Tot ce ştiai e că te-ai speriat de moarte că Andreas ţi-ar 
deveni apropiat sau familiar. Ei bine, am aranjat eu lucrurile 

pentru tine. Te-am făcut un bărbat important şi acum trebuie 
să te ţii tare. Lasă-mă să vorbesc cu Danley. 

Când Danley răspunse la telefon, Betworth îl întrebă: 

— Ce ştii despre treaba asta? 

— L-am sunat pe Jurgens, imediat ce am auzit. Zicea că 
teama de antrax pare să fie justificată. Raportul preliminar 
de la CDC confirmă prezenţa antraxului. 

— Coincidenţa e prea mare. 

— Atunci de ce l-ar fi sunat Andreas pe Shepard? Oh, cine 
dracu” ştie?! Poate că... Rahat! 

— Ce se întâmplă? 

— CNN... A fost o explozie uriaşă. Biroul lui Shepard, 
cred. Foc. Fum. 

Betworth deschise televizorul. Abia putea să vadă Casa 
Albă prin valurile de fum gros. 

— M-a luat dracu”. Brusc, începu să chicotească. Gafeuri 
tâmpiţi. Au detonat-o chiar ei. Echipele pentru cazuri de 
urgență şi pompierii, în costumele lor greoaie de protecţie, 
alergau spre Casa Albă. Danley, în câteva minute vor 
confirma că bomba era radioactivă. Telefonează la Camp 
David şi asigură-te că Keller va urma procedura standard şi 
îl va trimite pe Andreas la Z-3. 

— Încă mai merge planul nostru? 

— N-am să mă opresc acum. Avem o şansă să câştigăm tot 
potul şi numai laşii ezită. Odată ce Shepard va prelua puterea, 
vom avea controlul asupra oricărei investigații. Dacă a existat 
vreo informaţie secretă despre bombă, atunci şi-au tăiat 
singuri craca de sub picioare, făcând-o să explodeze şi 
distrugând orice evidență. Şi dacă treaba cu antraxul a fost 
adevărată, Hamas şi Matanza se pot certa pe renumele de 
a-l fi ucis pe Andreas. Confuzia ne va fi de folos. Betworth 
se îndreptă spre uşă. Acum plec. Dacă poţi confirma că 

Andreas s-a urcat în elicopterul lui şi se duce spre Z-3, vom 
proceda conform planului. Anunţă-l pe Runne. 


— Lucrurile s-au precipitat, spuse Danley la telefon. Fii pe 
poziţie, Runne! 

— Sunt pe poziţie. Cât mai durează? 

— Preşedintele a părăsit Camp David acum cinci minute. 
Va atinge vârful în cincisprezece minute. 

— Voi fi gata. 


Elicopterul lui Betworth sosi cinci minute mai târziu. 
Danley îl întâlni pe terenul de aterizare şi îi făcu semn cu 
mâna. 

— El se află pe drum. Danley arătă spre creastă. Runne 
este acolo sus, în spatele stâncii. lată care e scenariul. Tu şi 
Shepard o luaţi înainte, ca să-l întâmpinați pe preşedinte, 
când soseşte elicopterul. Când Andreas se prăbuşeşte, voi 
vă aruncați la pământ. Aşteptaţi încă o împuşcătură — aceea 
va fi a mea, când îl dobor pe Runne. Vă ridicați şi alergați 
spre Andreas. Urmează marea „scenă“ a disperării, pentru 
pilot şi Keller. 

— Minunat! Cu excepția unui singur punct. Vreau să mă 
împuşti şi pe mine. i 

— Ce?! 

— O să mă târăsc spre Andreas, într-o încercare disperată 
de a-l salva. Tu mă împuşti. Toţi îi vor atribui asta lui Runne. 
Un umăr sau un braţ rănit. Nimic serios. Doar atât cât să îmi 
aducă simpatie şi un pic de glorie. S-ar putea să am nevoie 
de asta, când mă voi afla mereu la dreapta lui Shepard, după 
ce el se va instala. 

— Cum spui tu. 

— Ai grijă să ţinteşti bine, Danley! Betworth se îndreptă 

spre intrarea în bunker. Acum am să-l scot pe Shepard din 
gaura asta şi am să văd dacă pot pune în el puțin fier. Tu 
începe să te cateri pe creasta aceea! 


— Iată-l că vine, murmură Betworth, în timp ce urmărea 
cu privirea elicopterul care zbura prin trecătoare. Keller 
conduce aparatul. Nu zâmbi, Shepard! Arată-te îngrijorat! E 
vorba de o urgență națională! 

— Sunt îngrijorat, spuse Shepard, printre dinți. Nu-mi place 
că lucrurile nu merg cum au fost stabilite. 

— Vrei să ieşi din joc? îl întrebă Betworth. Acum e 
momentul. Spune doar un cuvânt. Cine vrea să fie cel mai 
puternic om din lume? Te poţi întoarce să te ascunzi în peştera 
ta pentru restul mandatului şi apoi te retragi în linişte la 
țară. 

— N-am spus că vreau să ies din joc. ÎI vreau doar mort şi 
toate aceste detalii neplăcute... Tăcu, când uşa elicopterului 
se deschise şi Andreas apăru în cadrul acesteia. Vino! Hai să 
terminăm cu asta! Se îndreptă spre elicopter. Pe aici, domnule 
preşedinte. Trebuie să vă ducem înăuntru, în siguranță. 

Andreas păşi pe pământ: 

— N-ar fi trebuit să ieşi, Shepard. Nu e de spus decât că... 

O împuşcătură. 

Însă Andreas era încă în picioare, îşi dădu seama Betworth. 

Fir-ar să fie, Runne ratase. 

O altă împuşcătură. 

Andreas se prăbuşi la pământ. 

În sfârşit! 

— Aruncă-te jos! îi strigă el lui Shepard. Preşedintele a 
fost doborât! El se lăsă brusc pe pământ. Keller, pentru 
numele lui Dumnezeu, fă ceva! Preşedintele este... 

Keller nu făcea niciun gest ca să-l ajute pe Andreas. 

Iar Shepard nu se mişca. Vicepreşedintele era ghemuit pe 
pământ, puţin mai departe de el. În tâmplă avea o mică rană 
rotundă. 

Îl năpădi furia. Runne, nenorocitul! La ce mă-sa îi mai 
era de folos lui Betworth moartea preşedintelui, dacă îl 
omorâse şi pe Shepard?! Toate planurile îi fuseseră spulberate 
de... 

— Ucide fiul ăla de cățea, Danley! strigă el. Ucide-l acum! 

O altă împuşcătură. 

O durere îi trecu prin spate. 

Iisuse! Îi spusese lui Danley să nu îi facă vreun rău. Doar 
un umăr rănit... 

ÎI cuprinse frigul. Simți gustul sângelui în gură. 

Murea, constată el, nevenindu-i să creadă. 

— Nuuul... 


Logan, Galen şi Keller părăsiră elicopterul în goană, însă 
Keller fu primul care ajunse la Andreas: 

— Sunteţi teafăr, domnule? V-am spus eu că asta este o 
nebunie! De ce nu m-aţi lăsat să-mi fac datoria? 

— Pentru că am obosit de atâta stat în turnul acela de fildeş 
şi de a mă bizui mereu pe altcineva. Andreas se ridicase în 
picioare şi îşi scutura pantalonii de praf. Dacă m-aş fi implicat 
mai mult înainte, poate că Betworth nu ar fi reuşit să distrugă 
bunkerele acelea. Privi în jos, spre Shepard şi Betworth. Sunt 
morți? 

Galen îngenunche lângă Betworth şi îi controlă pulsul: 

— Mort, exclamă el. Se uită în sus, spre creastă. Este, 
într-adevăr, un unghi foarte prost. I-a reuşit o împuşcătură 
de zile mari. 

— N-am spus niciodată că le doresc moartea. Buzele lui 
Andreas se strânseseră. Adu-l pe Morgan aici! 

Galen se ridică şi îşi deschise telefonul: 

— Hai jos, Judd! Ca de obicei, ai exagerat cu propria 
inițiativă. Închise şi se întoarse spre Andreas. Nu pot fi sigur 
că el se va supune ordinelor dumneavoastră. S-ar putea să 
plece. A tot fost țapul ispăşitor şi înainte. 

— Aşa mi-ai spus şi mie, zise Andreas. Însă aceasta nu 
înseamnă că are dreptul să-l ucidă în mod deliberat pe 
vicepreşedintele Statelor Unite. Se uită în jos, spre Shepard. 
Şi să-l doboare pe el mai întâi. Dacă trebuia să fie un asasinat, 
mă gândisem că Betworth va fi ţinta principală. 

— Sunt sigur că Morgan a avut un motiv, spuse Logan. El 
nu... 

— Am sosit. Morgan cobora, pe cărare. Încetează cu scuzele 
în numele meu, Logan! Pot vorbi şi singur. 

— Linişteşte-te, Morgan! Alex se târa în spatele lui. Lasă-l 
pe el s-o facă. Poţi să te foloseşti de tot ajutorul ce ţi-l poate 
oferi. 

Morgan se întoarse spre Logan: 

— Ştiu că ea n-ar fi trebuit să se afle aici. N-a vrut să rămână 
pe creastă. Se opri în fața lui Andreas. Orice înțelegere pe 
care o facem trebuie să includă un permis de liberă trecere 
pentru ea. 

— Înţelegere? Eu nu fac înţelegeri, Morgan! 

— Pe dracu” nu faceţi! Ca preşedinte, sunteți făuritorul de 
înțelegeri perfect! 

— I-am ordonat lui Galen să îţi spună să elimini un posibil 
asasin aflat pe acea creastă. 

— Şi exact aceasta mi-a transmis Galen. 

— Nu ţi s-a spus să îi ucizi pe Betworth şi Shepard. Keller 

i-ar fi putut aresta şi aduce în fața tribunalului. Acesta este 
modul în care procedăm noi în această țară. 

— Însă nu este ceea ce vă doreaţi. N-aţi fi vrut ca poporul 
american să fie dezamăgit de guvernul lui. Oamenii au trecut 
prin suficientă suferință până acum. Se putea întâmpla ca 
judecătorilor să le ia ani întregi ca să îi declare vinovaţi şi 
asta ar fi însemnat să se presare permanent sare pe răni. 

— Dumneata i-ai spus toate astea? îl întrebă Andreas pe 
Galen. 

— S-ar fi putut să îi fi pomenit că sunteți puţintel nefericit 
din cauza acestei situații. 

— Nu, n-a făcut-o, spuse Morgan. A fost doar pură intuiție 
din partea mea. Intuiţia e un lucru minunat. Galen mi-a zis 
că, după ce aţi localizat bomba, ați dezactivat-o şi ați înscenat 
o falsă explozie în biroul lui Shepard. Intuiţia m-a făcut să 
mă întreb de ce ați procedat aşa. Şi apoi Galen îmi spune că 
i-ați dat acel telefon de falsă alertă lui Shepard, ca să puteți 
înregistra orice comunicare incriminatoare dintre el şi 
Betworth. De ce oare ar fi vrut Betworth să vă atragă aici? 
De ce să nu fie chemaţi, pur şi simplu, puşcaşii marini, să 
încercuiască locul? 

— Aşa ai decis să îl ucizi pe Shepard, ca să mă ajuţi să 
scap. 

— Nu l-am ucis pe Shepard, şi nici pe Betworth. Morgan 
îl privi direct în ochi pe Andreas. Runne a făcut-o! O să aflați 
că gloanțele provin din pușca lui. Minunate împuşcături, nu-i 
aşa? El zâmbi. Nici mie nu mi-ar fi reuşit mai bine. 

— Îmi închipui că acesta este adevărul, spuse Andreas, 
sec. 

— Bineînţeles. Şi tot Runne a răspuns la telefon, când 
Danley l-a sunat şi i-a zis să fie pregătit să vă doboare. Însă, 
din nefericire, tipul l-a ucis şi pe omul dumneavoastră de la 

CIA, pe Danley. Îi veți găsi trupul pe creastă. Ce păcat! Dar 
la ce vă puteți aştepta, când terorişti ca cei din gruparea 
Matanza îşi trimit puşcaşii angajați de ei? Aţi fost norocos 
că Keller a reuşit să descopere atentatul la timp ca să vă 
salveze. 

— Şi cu Runne cum rămâne? 

— Adică? Nu i-a luat Keller urma până sus şi l-a atacat pe 
la spate? Nu îmi închipui cum altfel s-ar fi ales Runne cu 
gâtul rupt! 

Privirea lui Andreas alunecă spre Alex: 

— Dumneata erai acolo? 

— Eram acolo. 

— Şi eşti de acord cu declaraţia lui Morgan? 

Ea se uită la Morgan şi apoi spuse încetişor: 

— Gloanţele provin din puşca lui Runne. 

— ar voi doi vă aflați doar în trecere pe acolo, nu-i aşa! 
exclamă Andreas sarcastic. Dumnezeule, arăţi de parcă ai fi 
fost prinsă într-o tornadă! 

— Chiar aşa mă şi simt. Alex veni mai aproape de Morgan, 
în semn de sprijin tăcut. Însă n-aş fi putut trece prin asta 
decât cu cineva în care să am încredere. Puteţi şi dum- 
neavoastră să vă încredeţi în el, domnule preşedinte! 

— Nu trebuie să aibă încredere în mine, spuse Morgan. 
Mă poate folosi după plac, în orice moment în care va hotări 
că are nevoie de un pion. Mă voi pune eu însumi la dispoziția 
sa. El făcu o pauză. Dar nu şi Alex. Dumneavoastră îi 
clarificați situația şi ea rămâne „curată“. Aceasta este 
înţelegerea. 

— Tu nu faci înţelegeri în numele meu! ripostă Alex. Când 
ai de gând să înveţi asta? 

Morgan o ignoră, privindu-l insistent pe Andreas. 

— Cred că dumneavoastră puteți să aranjați aceasta astfel 
incât să obţineţi ceea ce doriți pentru țară. Să zicem că 
Shepard a murit ca martir. Ţara şi-l va putea aminti mereu ca 
pe un erou. Întrebaţi-o pe Alex. El zâmbi mânzeşte. Iar 
dumneavoastră vă puteți folosi de mine, dacă aveţi nevoie. 

— Mă gândeam că ai obosit să tot fii folosit, spuse Alex. 
Şi nu am să las să se întâmple asta. Nu cred că o va face 
vreodată. Aşa că taci şi lasă-l pe dânsul să hotărască! 

— Mulţumesc! zise Andreas, sec. Ce drăguţ din partea ta 
să-mi oferi o opțiune. 

Alex zâmbi: 

— Dacă nu aş fi avut încredere în dumneavoastră, nu v-aş 
fi oferit-o. Ce-i drept e drept. 

— Îi place să folosească vorbele astea! spuse Galen. Însă, 
de obicei, sunt urmate de un atac încăpățânat. 

Andreas o privi tăcut o vreme, apoi spuse: 

— Sunt nişte cuvinte foarte frumoase. Se întoarse spre 
Keller. Mai bine du-te din nou sus şi asigură-te că nicio probă 
nu a fost deranjată. 

— Din nou? repetă Keller. 

Andreas încuviință: 

— Trebuie să te felicit, Keller! Habar n-aveam că eşti încă 
suficient de iute ca să dobori un ucigaş ca Runne. S-ar putea 
spune că eşti un erou. 

Keller schiță un zâmbet. 

— Am profitat de ocazie, domnule! Se îndreptă spre cărarea 
care ducea spre creastă. O să mă asigur că totul este aşa cum 
trebuie să fie. 

— Cred că Morgan a mai curățat câte ceva, însă zona va fi 
supusă unei căutări minuţioase. Se întoarse spre Morgan. lar 
dumneata n-ar trebui să te afli prin preajmă, o vreme. 

Morgan încuviință: 

— Cum spuneţi dumneavoastră. Se întoarse şi o luă în sus, 
pe cărare. Mi-am lăsat puşca acolo, lângă Runne. Mă duc s-o 
iau şi să mă asigur că Keller urmează scenariul corect. Mă 
întorc imediat. 

— O să-mi ia puţin timp, ca să îţi clarific situația, 
domnişoară Graham, spuse Andreas. Trebuie să păstrez 
povestea cu vinovăția celor din gruparea Matanza, dacă 
intenționăm să ascundem publicului această conspirație. 
Betworth a reuşit să te bage în aceeaşi oală cu ei. Vom lăsa 
să treacă o vreme, după care vom descoperi proba 
nevinovăţiei dumitale. Dar o vom face. 

— Nu am nicio îndoială că aşa va fi. Deja am fost amândoi 
de acord că ce-i drept e drept. La fel veţi proceda şi în cazul 
lui Morgan. 

Morgan ajunsese în vârful crestei. Silueta lui se profila 
pe cer şi el părea slab, dur şi... singur. 

Dumnezeule! 

— Asta va fi mai greu, spuse Andreas. Trecutul lui este 
foarte întunecat. Însă noi... Unde te duci? 

Ea ţâşnise în sus, pe cărare, după Morgan. 

— Nu se mai întoarce! A minţit. S-a ars de prea multe ori 
ca să mai creadă că... Sperase că va face o înțelegere cu 
dumneavoastră, fir-ar să fie! 

Morgan dispăruse din vedere. 

— Morgan, vino înapoi! țipa ea. Nu am de gând să te aştept! 

Alex atinse vârful crestei. Keller stătea îngenuncheat 
lângă cadavrul lui Runne, însă Morgan nu se vedea nicăieri. 

— Unde este? îl întrebă ea pe Keller. 

El îi făcu semn cu capul în direcţia pantei. 

Alex alergă pe creastă. 

Nici urmă de Morgan. 

Îşi încleştă braţele la piept, în vreme ce lacrimile îi ardeau 
obrajii. 

— Nu-mi face una ca asta, Morgan! Tu, fecior de târfă, nu 
este corect! 

Niciun răspuns. Niciun sunet. 

Niciun Morgan. 


EPILOG 
Trinidad 


Pașii lui Alex nu făceau niciun zgomot pe nisipul moale. 

Însă ştia că el era conştient de prezenţa ei. Nu îşi ridicase 
privirea de pe şevalet, dar îi putea zări uşoara încordare a 
muşchilor spatelui. 

— N-ar fi trebuit să vii, Alex. 

Ea continuă să se apropie: 

— De unde ai ştiut că sunt eu? 

— Mirosul tău. N-am să-ţi uit niciodată mirosul. Nici dacă 
aş trăi o sută cincizeci de ani de acum încolo. 

— Nici eu nu ţi-am uitat mirosul. Se opri lângă el. Deşi nu 
cred că aş fi în stare să-l detectez de la trei metri. 

— Cum m-ai găsit? 

— Galen. l-a luat ceva vreme, dar în cele din urmă te-a 
localizat. l-ar fi fost mai uşor dacă nu te-ai fi mutat aşa de des. 

— N-ar fi trebuit să vii. 

— Ai mai spus-o şi înainte. 

— Suportă o repetare. Andreas a lămurit lucrurile în ceea 
ce te priveşte. Vezi-ţi de viaţa ta. 

— O fac. Mă aflu aici. 

— S-ar putea să fie nevoie să rămâi pe insula asta un timp 
îndelungat. Andreas trebuie să fie foarte prudent în încercarea 
de a-mi clarifica situaţia. S-ar putea să existe prea multe 

întrebări. Şi apoi noi parcă am stabilit că aceasta nu este o 
viață potrivită pentru tine. 

— Nu, nu este. Dar nu am altă opțiune, deocamdată. Viaţa 
mea este acolo unde eşti tu. Vocea îi tremura. Şi acolo unde 
eşti tu, voi fi şi eu. Obişnuieşte-te cu gândul ăsta. E posibil 
să nu mă iubeşti acum, dar o vei face până la urmă. Vei vedea. 

Judd nu-şi desprinse privirea de la pensulă. 

— Nu asta este problema. 

Alex încremeni. 

— Asta e cea mai de rahat declaraţie de dragoste pe care 
am auzit-o vreodată. Merit mai mult. 

— Nu ţi-am declarat nimic. Du-te acasă! 

— La dracu”, nu mă duc! Îl apucă de braţ şi îl răsuci cu 
fața spre ea. Ascultă-mă bine! Mă aflu aici şi am de gând să 
rămân. Nu o să plec doar pentru că te gândeşti că îmi va fi 
mai bine fără tine. Ai devenit una cu mine. Pot să trăiesc pe 
o insulă. Pot să trăiesc ca o fugară. Pot să trăiesc oriunde, 
atâta vreme cât sunt cu tine. Dacă mă voi plictisi aici, pot să 
mă duc s-o ajut pe Melis să salveze delfinii sau ceva de genul 
ăsta. Acum lasă jos pensula aia şi hai să găsim un loc unde 
să facem dragoste. A trecut prea mult timp. 

Judd o privi: 

— Nu vrei să pleci? 

— Nu. 

— Niciodată? 

— Las-o baltă! Sunt aici până când va îngheţa iadul la 
suprafaţă. Ar trebui să înţelegi asta, Morgan! 

Un zâmbet îi lumină faţa, în vreme ce arunca pensula. 
Braţele lui Judd se încolăciră în jurul trupului ei. 

— Slavă Domnului! 

